
Olemme saaneet nähdä, kuinka koko maailman 
mielipiteet ovat kääntyneet uuteen suuntaan. Oli aika, 
jolloin vapauden asia ja kansallisuusasia erotettiin toi- 
sistaan. Se oli pimeiden voimien keksintöä. Nyt tiede- 


tään, että ne kaksi ovat saman isän lapsia. 


S. G. ELMGREN 1848 


TAUSTA JA TEESIT 


I 


"Talonpoika elättää kaikki, kuninkaasta 
hiireen saakka.” 


NIILO LIAKKA 


V. 1809 oli Suomi irrotettu Ruotsista ja Venäjän keisari- 
kuntaan kuuluvana suuriruhtinaskuntana "kohotettu kan- 
sakuntain joukkoon”. 

Silloisen Ruotsiin suuntautuneen sivistyneistöpolven sil- 
missä se saattoi näyttää kansalliselta onnettomuudelta, vuo- 
sisataisessa perspektiivissä se joutuu kokonaan toiseen va- 
loon. 

Yli 600 vuotta oli Suomi ollut Ruotsin yhteydessä ja saa- 
vuttanut tämän yhteyden kautta katolisen ja sittemmin pro- 
testanttisen opin, ruotsalaisen valtio- ja oikeusjärjestyksen, 
ruotsalaisen yhteiskuntajärjestelmän, länsimaisen kulttuurin. 
Mutta se oli myös saanut maksaa näistä saavutuksista kal- 
liin hinnan: kautta vuosisatojen se oli saanut seistä Ruotsin 
suojamuurina ja taistelukenttänä Venäjän nousevaa suur- 
valtaa vastaan, Ruotsin asetoverina se oli saanut kaukaisilla 
mailla taistella vieraiden suurvaltapyrkimysten puolesta. 
Suuressa Pohjan sodassa (1700—24) Ruotsin luonnottomalle 
pohjalle rakentuva suurvalta-asema vihdoin romahti, ja siitä 
lähtien oli yhteys Ruotsin kanssa Suomelle pääasiassa vain 
taakkana. Suurvalta-asemansa menetyksen jälkeenkään ei 
Ruotsi luopunut sotaisesta politiikastaan: neljä kertaa se va- 

jaan sadan vuoden aikana joutui sotaan Venäjän kanssa 
kolme kertaa niistä omasta aloitteestaan ; joka kerralla ae 
tui Suomi taistelukentäksi ja pala palalta jouduttiin rauhan- 
teot maksamaan sen valtioruumiilla, kunnes Haminan rauha 
1809 liitti sen kokonaan Venäjän yhteyteen. Voimasuhteet 
olivat Pohjolassa vaihtuneet, Ruotsin yhteydessä ei Suomel- 
la enää ollut tulevaisuutta, mahtavan Venäjän yhteydessä 
pax russican suojassa, sille sen sijaan avautui satavuotinen 
rauhan, turvallisuuden ja sisäisen kehityksen kausi, jonka 
veroista se ei vielä ollut historiassaan kokenut. Jos kohtaan 
on historiassa ollut ”järkeä”, niin tässä tapauksessa. V. 1809 
ei Suomi sisäisesti ollut kypsä itsenäiseksi kansakunnaksi 
sata vuotta myöhemmin se sitä oli. 

Vaikka Haminan rauha 1809 suoranaisesti mullisti Suo- 
men ulkonaisen aseman, se ei aluksi merkinnyt muutosta 
Suomen sisäisissä, yhteiskunnallisissa oloissa. Sama yhteis- 
Jen joka oli kehittynyt vuosisatojen kuluessa 
k inssi säilyi edelleenkin. Mikä oli tämä jär- 
— Pohjoismainen vapaus?” Vaiko eurooppalainen feoda- 
lismi? 

Tosiasiain tarkastelu näyttäisi osoittavan, että joskaan 
feodalismi ei Ruotsi-Suomessa milloinkaan saavuttanut täy- 
dellisiä mittojaan, meillä kuitenkin on täysi syy puhua feo- 
dalismista myös näissä maissa. Alsnön säännöllä 1280 ja 
Telgen säännöllä 1345 luotiin täällä maallinen rälssi. Uuden- 
ajan alussa Eerik XIV antoi rälssisäädyille säterivapauden 
ja perusti kreivin ja vapaaherran arvot; hänen seuraajansa 
Juhana III teki ne perinnöllisiksi. Vastaavasti huononi ta- 
lonpoikain asema. Kustaa II Aadolfin ja Kristiinan aikana 
nousi aatelisvalta huippuunsa — puolet Suomen tiloista oli 
läänitettyinä — ja vaikka Kaarle X Kustaan ja Kaarle XI:n 
reduktiot ja absolutismin toteuttaminen heikensivät feo- 
daaliluokan asemaa, nousi sen mahti uudelleen ns. vapau- 
denajalla. Talonpoikaisjohtaja Engelbrekt Engelbrektinpo- 

jan muistoa kunnioitettiin kansallisten muistojen pyhäkös- 
sä, mutta säätyvaltiopäivillä oli talonpoika toisen luokan 
alamainen, jota ei voitu vihkiä valtiosalaisuuksiin. 


Tämä yhteiskuntajärjestelmä säilyi myös Suomen suuri- 
ruhtinaskunnassa. Venäjän valta Suomessa oli puhdasta 
sotilas- ja valloitusvaltaa, — keskittäen valtiovallan pienen 
virkamiespiirin ja muukalaisten vallanpitäjäin käsiin”; tämä 
sotilasvalta puolestaan ”perustui silloiseen yhteiskuntaan, 
silloisiin oikeus- ja valtiokäsitteisiin” (Voionmaa). Ja silloi- 
nen yhteiskunta? "Yhteiskunnan kaikkien kerrosten elämi- 
nen perustui maatalouteen. Ylimykset omistivat suuria tiloja, 
joita joko itse viljelivät tai hoidattivat apulaisilla. Sivilivir- 
kamiehilläkin, kirkollisista puhumattakaan, oli virkatalonsa” 
(Liakka). "Valtion vakinaisista tuloista v. 1811 saatiin koko- 
naista 87 % maaveroista, 3,9 % henkiveroista, siis nekin 
enimmäkseen maaseudulta. — — Kun maatiloista suuri osa, 
aateliston ja papiston hallussa olevat, olivat saaneet maa- 
verosta vapautuksen ja veron maksaminen oli niin ollen 
siirtynyt talonpojan niskoille, oli jonkin verran perää talon- 
poikaisväestön itsetietoisessa huomautuksessa: ”talonpoika 
elättää kaikki, kuninkaasta hiireen saakka” (Liakka). 


Tälle yhteiskunnalle oli ominaista liikkumattomuus. Kul- 
kuyhteydet olivat kehittymättömät. Kartano muodosti oman 
itsenäisen talouden, oman itsenäisen yhteiskuntansa sää- 
tyhierarkioineen. Säätykierto oli miltei mahdoton. Vain 
yläluokalla oli valtiollista merkitystä, vain sen mieltä ky- 
syttiin hallitusasioissa. Ja eri yhteiskuntaluokkien jyrkkää 
eristystä lisäsi vielä kieliraja: suomi oli vain rahvaan kieli; 
yläluokan kielenä, virkakielenä, oli ruotsi (ja venäjä). 


Tällainen oli suomalainen yhteiskunta vuosisadan alussa, 
oivallinen näyte Pyhän allianssin aikakaudesta. Alaluokka 
oli vailla sivistysmahdollisuuksia, talonpoikaisto varjeli 
epäluuloisena kaikkea vanhaa. Eräs tuon ajan lääkäri katsoo 
kauhulla kansan henkistä tilaa puhuen ”elukan tylsyydestä”, 

mutta hallitseva luokka lausuu tyytyväisyytensä maaherra 
Rehbinderin suulla: 


"Väestö on yleensä siveellistä ja rehellistä, sillä on sopuisa 
luonne, se alistuu alttiisti ja täydellä luottamuksella sille annet- 
tuihin käskyihin ja kehoituksiin ja osoittaa intoa täyttääkseen 
velvollisuutensa.” 


Kansan laajojen joukkojen täydellinen sivistymättömyys 
on feodaalisen kastiyhteiskunnan elinehtoja. Suomenkieli- 
sestä kirjallisuudesta vuoden 1830 tienoilla antaa August 
Ahlgvist-Oksanen seuraavan tyhjentävän yhteenvedon: 


"Raamatun käännöstä lukuunottamatta kuului suomalaiseen 
kirjallisuuteen silloin vain virsikirja, pari saarnakokoelmaa, 
Siionin virret”, ”Hunajan pisarat”, ”Ilolaulu Jeesuksesta” ja 
muutama muu samantapainen. Muuta kuin hengellistä kirjalli- 
suutta oli tuskin nimeksikään. Niin oli historian alalta olemassa 
"Ajan tiedot” (pieni kronikka virsikirjan alussa), matkakuvauk- 
sia vain ”Kristityn vaellus”, valtiollista ”Euroopan valdakundain 
tasavoiman vaarasta”, luonnontieteellistä vain Frosteruksen 
"Hyödyllinen kuvitus luomisen töistä”, dramaattisia Korkea 
veisu” ja uudenaikaisia runokokeita vain ”Arkkiveisut”. Laki- 
kirja tosin oli suomennettu, joskin hyvin kehnosti, ja sitä paitsi 
kai osa asetuksia, mutta virka-asioissa käytettiin suomea vain 
verokuiteissa ja kreikkalaiskatolisten pappien todistuksissa. 
Suomenkielistä opetusta annettiin vain lukusilla ja rippikoulussa 
ja oppikirjoia oli vain aapinen ja katkismus. Laskentoon sai 
ohjausta vain aapiseen sisältyvästä kertomataulusta, ja vasta 
1839 Lönnrot julkaisi ”Mehiläisessään” ensimmäisen järjestel- 
mällisen johdatuksen neljään tavallisimpaan laskutapaan. Maan- 
tieteen ensimmäiset alkeet julkaisi v. Becker viikkolehdessään 
"Turun Wiikkosanomat” ja ensimmäinen kartta suomenkielisin 
paikannimin oli pieni, kömpelö, Tukholmassa painettu Euroopan 
kartta, jota jaettiin tämän lehden toisen vuosikerran mukana.” 


Mutta pinnallinen oli yläluokankin sivistys. Kiihkein, hal- 
veksivin sanoin kuvaavat radikaalit nuoret kapinoitsijat 
sen sivistymättömyyttä ja laiskuutta: 


”Vaikka heillä on ollutkin todistukset korkeakouluissa suorit- 
tamistaan tutkinnoista, ovat he silti olleet mikä missäkin suh- 
teessa tietämättömiä ja yleensä niin puolisivistyneitä, että eivät 
ole pystyneet mihinkään käsitykseen kansanelämästä... Enin- 
tään he pitkällisen kokemuksen tietä ovat oppineet hoitamaan 
tehtäviään jokseenkin niinkuin käsityöläinen konemaisesti suo 
rittaa työssään tarvittavat ohjeet” (E. G. Ehrström 1820). 


"Sellaisia ovat ne laiskat kuhnurit, joita kutsumme tilanomis- 
tajiksi, mahdottomia muuhun kuin juurruttamaan ylellisyyttä ja 
herrasmiesten halveksintaa kansaan” (Robert v. Fieandt 1844). 


II 


"Suomalaisen Suomen luominen ei 
voinut viedä muuhun kuin siihenasti- 
sen valtio- ja yhteiskuntajärjestyksen 
kumoamiseen.” 


GUNNAR SUOLAHTI: 
NUORI YRJÖ-KOSKINEN 


Liikkumattoman pinnan alla oli kuitenkin liikuntaa. 

Isojako ym. 1700-luvun maataloudelliset uudistukset oli- 
vat avanneet portit kiihtyvälle väestönlisäykselle. Kun Suo- 
men väkiluku 1700-luvun puolivälissä oli ollut hieman yli 
1/2 miljoonaa, oli se 1815 hyvän joukon yli miljoonan, 1825 
1,26 miljoonaa ja 1850 1,69 miljoonaa. Mutta tämä väes- 
tönlisäys oli suhteettomasti suurempi alhaalla kuin ylhäällä. 

Torpparien lukumäärä kasvoi kiihkoisen nopeasti: 1750 
vaiheilla oli torpparien lukumäärä 4.000, 1790 se oli jo 
25.000, 1815 30.000, 1835 45.000. Heidän taloudellisesta 
asemastaan antaa hallituskonseljin kertomus vuodelta 1816 
tärisyttävän kuvan. Heidän oikeudellinen asemansa oli paa- 
rian. 

Vuosityöläisten, loisien ja irtolaisten lukumäärä kasvoi 
vieläkin nopeammin, ”laillisen suojelun” periaate kiinnitti 
heidät työpaikkoihinsa, ankarat irtolaislait pyrkivät estä- 
mään heidän liikehtimisensä. 

Mutta kasvava maaseutuköyhälistö on vain massaa histo- 
rian kehityksessä — tulevan proletariaatin ainesta industria- 
lismin palvelukseen. Historian kehitys tarvitsee myös vetu- 
rin ja sen se saa nousevasta porvaristosta. 

Myös Suomen porvaristo voi johtaa yhteiskunnalliset 
sukujuurensa keskiajasta: jo v. 1350 vaiheilla sai suoma- 
lainen kauppaporvaristo kaupunkilakinsa ja erioikeutensa 

ja kuului sitten feodaaliseen valtio- ja yhteiskuntajärjestel- 
mään ”kolmantena säätynä”. Kukoistavissa tapulikaupun- 
geissa syntyy todellinen porvarispatrisiaatti, jonka sääty- 
rajat alaspäin — käsityöläisiin päin — ovat yhtä jyrkät 
kuin ylöskinpäin. 

Mutta kokonaisuutena, luokkana ottaen, on Suomen por- 
variston nousu kuitenkin hidas ja vaivalloinen. Kaupunkien 
kasvu on unelias: vielä v. 1825 asui kaupungeissa vain 5,3 % 
maan asujamistosta, v. 1855 6 %. Vain hitaasti alkaa van- 
han kauppaporvariston rinnalle kohota teollisuusporvaristo, 
joka kaikkialla on ollut kapitalistisen kehityksen moottorina. 
Vielä 1700-luvun lopulla teollisuus on manufaktuuriteolli- 
suutta, joka huomattavalta osalta on kartanonherrain hal- 
lussa. Vasta kun teollisuus 1820- ja 30-luvuilla joutuu uusiin, 
kapitalistisiin käsiin, alkaa sen kukoistus. Nämä vuosikym- 
menet merkitsevätkin — vientiä suurentaneiden ja pääomia 
kehittäneiden Napoleonin sotien luotua omalta osaltaan sille 
edellytyksiä — varsinaisen teollisuuden ensimmäistä läpi- 
murtoa Suomessa. 20-luvun lopulla nousee Finlaysonin puu- 
villatehdas Tampereelle, 40-luvulla Turun ja Forssan puu- 
villatehtaat. 30- ja 40-luvuilla kohoavat ensimmäiset kone- 
pajat, Fiskarsin, Turun ja Tampereen. Ensimmäiset höyry- 
laivat ilmaantuvat Suomen vesille. Kauppa vilkastuu, pää- 
omat joutuvat liikkeeseen, osakeyhtiöitä ja säästöpankkeja 
syntyy, pumpuliteollisuudessa kääritään 20—30 % voittoja. 
Hitaasti mutta vastustamattomasti kasvaa kapitalistinen 
sektori feodalismin sisällä. Eikä hallitseva absolutismikaan 
tätä kehitystä vastusta. Päinvastoin merkitsee Pyhän allians- 
sin taantumuskausi, erikoisesti virkavaltaisen L. C. von 
Haartmanin aika, huomattavia taloudellisia uudistuksia. 

Oleellista näille uudistuksille on niiden virkavaltaisuus. 
Säätyjä ei kutsuttu kokoon. Uusi porvaristo eteni taloudel- 
lisella alalla, mutta poliittisella alalla sen edessä oli taantu- 
muksen seinä. Ei olekaan näin ollen ihme, että luokkatais- 
telu saa muotoja, jotka suuresti muistuttavat ilmiöitä Saksan 

porvariston nousussa ja sen heijastumista klassisismissa — 
ilmiöitä, joita Franz Mehring Lessing-legendassaan on niin 
loistavasti eritellyt. Suomessakin poliittinen ekspansio olo- 
jen pakosta heijastuu kulttuurikerrostumaan. Seuraa suoma- 
laisen kulttuurin ensimmäinen suuri nousu ja kukoistus. 
Tämä kulttuurirenessanssi etenee useina peräkkäisinä, yhä 
kasvavina aaltoina. 1700-luvun lopun tienraivaaja-valistus- 
miehiä seuraa ”Turun romantiikka” 1820:n ympärillä, sitä 
taas "Helsingin romantiikka” 1830:n ympärillä ja vihdoin 
40-, 50- ja 60-lukujen "kansallinen nousu”. Aivan ilmeisesti 
nämä aallot seuraavat yhteiskunnassa tapahtuvia sysäyk- 
siä, kapitalismin ja porvariston asteettaista etenemistä. Oh- 
jelmana on kansallisen suomalaisen kulttuurin luominen, 
kulttuurin luominen suomalaista kansaa varten. Se mer- 
kitsi suomalaisen kansan heräämistä kansalliseen ja yhteis- 
kunnalliseen tietoisuuteen, sen kohottamista täysin oikeuk- 
sin varustetuksi kansaksi, sen kielen tekemistä viralliseksi 
ja kulttuurikieleksi. Mutta tämä ei ollut mahdollista ilman 
siihenastisten yhteiskunnallisten ja sivistyksellisten privile- 
gioiden murskaamista. ”Suomalaisen Suomen luominen ei 
voinut viedä muuhun kuin siihenastisen valtio- ja yhteis- 
kuntajärjestyksen kumoamiseen” (Suolahti). 


Voidaan tietysti kiistellä siitä, kumpi tässä on syy ja kumpi 
seuraus. Tosiasia on joka tapauksessa, että uusien tuotanto-, 
talous- ja yhteiskuntamuotojen läpimurto ja suomalaisen kan- 
sallisuusaatteen, kansallistunnon, kansallisten oikeuksien ja 
suomen kielen läpimurto olivat mitä läheisimmin toisiinsa kyt- 
keytyneet ja tekivät toisensa mahdollisiksi. Ilman kansan suur- 
ten suomenkielisten joukkojen mobilisoimista kansalliseen ja 
kielitaisteluun, so. yhteiskunnalliseen taisteluun, eivät vanhat 
talousmuodot ja luokkaprivilegiot olisi olleet murskattavissa, 
ei kapitalismin ja porvariston voitto olisi ollut mahdollinen. Il- 
man uusien talousmuotojen ja uuden yhteiskuntajärjestelmän 
valtaanpääsyä ei Suomen kansan syvien, oikeudettomien ker- 

rosten kansallisten ja kielellisten oikeuksien toteutuminen olisi 
ollut mahdollinen, ei kansallisuusaatteen voitto olisi voinut ta- 
pahtua. 


"Kansallisen nousun” asteittainen tapahtuminen on näin 
ollen yhtä kuin kapitalismin hidas, rauhallinen vallanku- 
mous. Porvaristo, vallankumouksen dynaaminen voima, sa- 
maistaa itsensä kansan kanssa ja verhoaa luokkatavoitteen- 
sa yleiskansalliseen aatevaippaan. Se ei ole ainutlaatuinen 
ilmiö. Niin on tapahtunut jokaisessa porvarillisessa vallan- 
kumouksessa. 


II 


"Suomi ei voi saada mitään aikaan 
väkivallalla, sivistyksen voima on sen 
ainoa pelastus.” 

J. V. SNELLMAN 


Kansallisen liikkeen suurten hahmojen sarja kulkee ohit- 
semme: ne ruumiillistavat liikettä sen eri vaiheissa — alka- 
vassa nousussa, pysähdyksen ja voimain kokoamisen tyve- 
nessä, ratkaisevassa läpimurrossa, ohjelman toteutuksessa, 
uudessa pysähdyksessä ja taantumisessa, uusien vastakoh- 
tien syntymisessä, uusien mullistavien voimien kehkeytymi- 
sessä vanhan kansallisuusliikkeen sisällä ja niiden käänty- 
misessä vanhoilliseksi ja taantumukselliseksi muodostunutta 
vanhaa kansallisuusaatetta vastaan. 


Se on Suomen historian suuren vuosisadan — 
pax russican vuosisadan aatehistoriallinen sisällys. Tä- 
män vuosisadan aikana kehkeytyivät meidän kansallisen itse- 
näisyytemme edellytykset: tuotantovoimat, taloudellinen, yh- 
teiskunnallinen ja valtiollinen elämä, oma kansallinen kulttuu- 
ri, oma sivistyskieli, itsenäisyydentahto. 

Tämän vuosisadan henki on edistyksel- 
linen. Se kehittyy taistelussa kansan syvien rivien oikeuk- 

sien puolesta yläluokan privilegioita vastaan, se kehittyy pie- 
nen kansan taistelussa kansallisten, perustuslaillisten ja yhteis- 
kunnallisten oikeuksiensa puolesta. Sen henki on siksi myös 
syvästi demokraattinen. 

Mutta "suuren vuosisadan” valtava sisällinen kehitys on 
mahdollinen vain olevien olosuhteitten pohjalla, lojaalis- 
sa yhteydessä suureen Venäjään, joka tosin 
on Pyhän allianssin Venäjä, "Euroopan santarmi”", mutta jonka 
aseiden suojassa ja jonka taloudellisten mahdollisuuksien ke- 
hässä meidän turvattu aineellinen ja henkinen kasvumme on 
mahdollinen. 


Tämä ei ollut alun perin selvillä. Nuori Arwidsson kapinoi 
sitä vastaan; 40-luvulla julistaa Caströn, että meidän tehtä- 
vämme on vain kapinan valmistaminen; eurooppalaisena 
vallankumousvuonna 1848 katsoo nuori polvi länttä kohden 
vain kapinan merkkiä odottaen; itämaisen sodan aikana 
50-luvulla ja Puolan kapinan aikana 1863 suunnittelevat 
eräät länsimaiset” piirit Suomen irrottamista sodalla Ve- 
näjästä ja sen liittämistä takaisin Ruotsiin. Mutta siihen 
mennessä on kansallinen liike jo päässyt selville itsestään 
ja Snellman itse valaa sanojensa pronssiin sen ohjelman: 
vastustaja on ruotsalainen yläluokka, ei Venäjä; meidän on 
lojaalisti alistuttava Venäjän ylivaltaan ja toteutettava sen 
suojassa kansallinen kehityksemme, milloinkaan emme saa 
Venäjää vastaan turvautua ulkopuolisiin voimiin, sillä siinä 
politiikassa me kohtaamme vain tuhomme. 


A. I. ARWIDSSON 


taistelija aamuhämärässä 


"Aika, jossa elämme, on sotainen. Se ei ole mikään on- 
nettomuus. Taistelu on aina parempi kuin uni!" 


ARNDT 


”Me tahdomme olla kaikkea, emme suomalaisia, tahdomme tie- 
tää kaiken, taitaa koko maailman kielet, mutta emme omaam- 
me. Tahdomme tutkia maat ja taivaat ja kaikki näiden ihanuu- 
det, mutta emme huomaa kukkaa, joka tuoksuen kohoaa jalko- 
jemme juuressa.” 

"Tehkää meidät puolisuomalaisiksi, puolivenäläisiksi tai puoli- 
ranskalaisiksi, niin sukukunta on pian vajoava kokomoldaulai- 
siksi, kokowalakialaisiksi tai kokoserbialaisiksi.” 


Martti Haavio, Paavo Ravila vai kuka ”perisuomalaisen 
vastahankaliikkeen” mies on heittänyt esiin nämä kiihko- 
nationalistiset teesit? 

Ei, vaan Adolf Ivar Arwidsson, taistelija aamuhämärässä. 
Edellinen sitaatti on Mnemosyne-lehdestä helmikuussa 
1822. Jälkimmäinen Olli Kekäläisen Tukholmassa 1841 jul- 
kaistusta kirjasesta ”Suomen nykyinen valtiolaitos”. 


"Miltä näyttää sellainen nero, joka ei syvästi tartu omaan 
aikaansa ja muuta sitä; tai tartu ajan rattaaseen ja kiskaise sitä 
väkivalloin eteenpäin? Mitä olen muuta saanut aikaan kuin muu- 
tamia outoja, epäonnistuneita loppusointuja? Onko tämä neroa? 
— Tämä on pirun temppuja eikä neroa! — Pelkään, että tämä 
on vain järjen toinen, eriskummallinen hahmo, joka narrin pu- 
vussa ja kulkuskaavussa tanssii mielikuvituksen alueella. Rinnas- 
sani riehuu kaivospalo. Pelkään sen jonakin päivänä räjähtävän, 
elleivät johdattimet sitä sammuta.” 


Jarno Pennanenko, Jeremian murheen” runoilija ja va- 


16 


semmiston loistavin sanomalehtimies, on puristanut aivois- 
taan nämä kouraisevat itsetunnustuksen sanat? 

Jälleen Adolf Ivar Arwidsson. Ne ovat hänen kirjeestään 
Engb. Ranckenille v. 1819. 

Vastakohtien mies! Järkyttävän nykyaikainen ihminen! 
Mutta niinpä tarjoaa aikakin, jossa hän eli, hämmästyttä- 
viä vertauskohtia omaan aikaamme, imperialismin ja kah- 
den maailmansodan, vallankumousten ja atomienergian 
aikakauteen. 

Se oli alkavan industrialismin, Ranskan vallankumouk- 
sen, Napoleonin sotaretkien ja Pyhän allianssin aikakausi. 

Tanskalainen historioitsija Chr. Molbech kuvasi sitä Athe- 
ne-aikakauskirjassa 1813 seuraavasti: 


”Sukukunta, joka on kasvanut veren ja raunioitten keskellä, 
tottuneena hirveimpiin kauhuihin, mitä maan päällä tunnetaan, 
mutta melkein tietämättä rauhasta ja rauhan siunauksista, joita 
useimmat ihmiset vain muistavat kauniina nuoruudenunelmana. 
Ikivanhat valtaistuimet kaatuneina, mahtavat valtakunnat ha- 
joitettuina ja hävitettyinä, mahtavia hallitsijasukuja karkotet- 
tuina isiensä perinnöstä ja harhailemassa vierailla mailla köy- 
hinä, kodittomina pakolaisina, sillä aikaa kun sodan kasvatit, 
taitavat ja voimakkaat sotapäälliköt ovat anastaneet valtaistui- 
met, joita edellämainitut eivät ole jaksaneet puolustaa. Suuret, 
hedelmälliset maa-alueet muuttuneina erämaiksi, rikkaat, komeat 
pääkaupungit soraläjiksi. Sotaretkiä, jotka paremmin muistutta- 
vat kansainvaelluksia etelästä pohjoiseen, lännestä itään, ja 
suunnattomia ponnistuksia panna toimeen tai vastustaa valtavia 
suunnitelmia, joiden onnistumisen usein parin tunnin työ, yksi 
ainoa taistelu ratkaisi. Vuosituhannen kestäneet valtiositeet kat- 
kottuina kynänpiirrolla, kansojen väliset poliittiset suhteet, joilla 
on vuosisatojen pyhitys, kädenkäänteessä kumottuina. Uskonto 
ja tieteet taistelevina ajan henkeä vastaan ja näennäisesti har- 
voin voitokkaasti. Suunnattomia uskon ja mielipiteiden mullis- 
tuksia, kulttuurissa rauhatonta käymistilaa, kaikkialla enätietoi- 
suutta, muutosta, kumousta, hävitystä — — — ei missään var- 
muutta, pysyväisyyttä, kiinteyttä tai mitään luotettavaa perustaa 
viisauden ja vallan suunnitelmia varten. On tultu niin pitkälle, 
ettei juuri mikään kansa enää voi omistaa tai puolustaa omaa 
olemassaoloaan; kun kaikki on ikään kuin hajaantunut yhdeksi 
suureksi, suunnattomaksi, voimia äärimmilleen jännittäväksi 
kahden voiman väliseksi taisteluksi, jonka kuohuva virta vyöryy 
yli valtakuntien ja maiden ja vie ne pyörryttävällä vauhdilla 
voittoon tai perikatoon. Elämme siis aikana, jota ei voi, jos 
ihmiskuntaa tarkastellaan yksilöinä, pitää rauhallisen terveyden 
aikakautena, vaan jota on kutsuttava hurjaksi kuumekriisiksi, 

missä kaikki nesteet ovat kiihkeässä kuohumistilassa, kaikki 
elinvoimat jännitetyt luonnottomaan taisteluun, hermot hirveiden 
kouristusten järkyttämät ja hengitys tukahduttavan ruttoilman 
ahdistama. Monesta tämä kriisi voi näyttää kuolinkamppailulta, 
missä hyvä ja jalo elämässä on saatettu lähelle perikatoaan. 
Lohduttavampi on vakaumus, ettei sokea sattuma johda tapah- 
tumien syntvä. vaan että ylimaallinen valta vaikuttaa jatkuvasti 
ikuisen päämäärän hyväksi niin historiassa kuin luonnossa.” 


Sellaisena näkyi Euroopan manner suhteellisen rauhalli- 
sesta ja idyllisestä pohjolasta katsottuna. Ei puuttunut val- 
lankumouksia täälläkään, mutta ne suoritettiin yhteiskun- 
nan huipuilla. Ei puuttunut sotia. Kustaa III:n sotien jäl- 
keen saa Suomi kokea vv. 1808—09 sodan, jossa Ranskan 
vallankumouksen ja Napoleonin maailmanvaltapyrkimysten 
myrskyaallot huuhtovat Suomenkin niemeä. Ruotsin maa- 
kunnasta Suomi muuttuu Venäjän keisarikuntaan kuulu- 
vaksi suuriruhtinaskunnaksi. Suomen valtiollinen asema 
muuttuu perusteellisesti, Suomen yhteiskunta pysyy ennal- 
laan. Ajassa on myrsky, yhteiskunta nukkuu. 


Tähän historialliseen ajankohtaan heittää kohtalo Adolf 
Ivar Arwidssonin. 


I 


"Silloin olin nuori, näin kaiken ruusunkarvaisena, en pitä- 
nyt mitään liian vaikeana, en mitään liian korkeana, olin 
todellinen utukuvien tavoittelija, ihanteellisuuden kauppa- 
saksa, Baabelin tornin rakennusmestari, pelkästä sumusta 
ja sateenkaaren väreistä kokoonpannun.” 


ARWIDSSON 1850 


Arwidssonin suku on peräisin Ruotsista, Taalainmaalta. 
A. I. Arwidssonin isoisä ja isoisänisä olivat tukholmalaisia 
suutareita, jotka käyttivät sukunimeä Werre. Hänen isänsä 
omaksui sukunimen Arwidsson ja toimi kappalaisena Pa- 
dasjoella, sitten kirkkoherrana Laukaalla. Adolf Ivar syn- 
tyi Padasjoella elokuun 7 pnä 1791 vanhimpana yhdeksän- 
päisestä lapsilaumasta ja perien sekä isänsä toimeliaisuu- 

den, luonteenlujuuden, kunnianhimon ja itserakkauden että 
äitinsä, papintytär Anna Molinin, raskasmielisyyden. 

Poika eli lapsuudestaan saakka sotilaallisten haaveiden ja 
sankaritekojen ilmapiirissä — mutta kumma kyllä, ei ”ju- 
mal-tulivuori Napoleon” ollut hänen ihanteensa, vaan Kaar- 
le XII. Hän oli töin tuskin aloittanut koulunkäyntinsä Por- 
voossa, kun Suomen sota syttyi 1808, ja poika suunnitteli 
karkaamista armeijaan. Hän sai nähdä Ruotsi-Suomen ar- 
meijan sitkeän vastarinnan ja häviön, hän sai nähdä venä- 
läisten miehittävän maan ja Suomen muuttuvan Venäjän 
yhteyteen liitetyksi suuriruhtinaskunnaksi. Hän oli tällöin 
18-vuotias ja kaikki hänen ihanteensa liittyivät vanhaan 
emämaahan: oliko ihme, että hän piti muutosta onnetto- 
muutena ja häpeänä, oliko ihme, että hän piti Porvoon val- 
tiopäiviä, joilla perusteet luotiin Suomen uudelle olemassa- 
ololle — ” Suomi kohotettiin kansakuntien joukkoon” — nar- 
rinpelinä ja että hän vain vastahakoisesti vannoi valan 
uudelle hallitsijalle! Tapahtui pahempaakin: yhdessä luok- 
katovereittensa kanssa hän salaa poisti Venäjän vaakunan 
kunniaportista, joka oli kohotettu Porvooseen saapuvalle 
keisarille. 

Arwidsson tuli ylioppilaaksi 1810 ja aloitti opintonsa Tu- 
run yliopistossa. Ylioppilaselämä oli vielä tähän aikaan val- 
latonta ja raakaa. Siihen kuuluivat tappelut kisällien ja ve- 
näläisten sotamiesten kanssa, mielenosoitukset ja juomingit. 
Nuori Arwidsson oli mukana tuon ajan ”ylioppilaspolitii- 
kassa”, vieläpä näytteli siinä johtavaa osaa, kapinoitaessa 
akateemisia kaavoja, professori-pedanttisuutta ja virkaval- 
lan asettamia rajoituksia vastaan. Hänestä piti isänsä ta- 
voin tulla pappi. Tämä päämäärä ei kahlinnut hänen elä- 
määnsä; hän oli komea nuorukainen, suosittu kavaljeeri 
siinä seurapiirissä, jonka muodostivat akateemikot, byro- 
kraatit sekä venäläiset ja suomalaiset upseerit naisineen; 
hän koki rakastumisen toisensa jälkeen, mutta varoi tar- 
kasti ”alhaisia” aistielämyksiä. Hän oli tottunut olemaan 

toveripiirinsä johtaja: se velvoitti häntä nuhteettomaan elä- 
mään. Lisäksi hän tähän aikaan tutustui romantiikkaan, en- 
sin ruotsalaiseen, sitten saksalaiseen, ja se vaikutti häneen 
ilmestyksen tavoin. Hän, joka kärsi kansansa alennustilasta 
— kuten hän kuvitteli — ja jota akateemisen ja byrokraat- 
tisen ahdashenkisyyden pakkopaita puristi, löysi äkkiä ru- 
noudesta, romantiikan keskiaikaisesta sankarimaisemasta 
pakotien, uuden elämänsisällön, joka velvoitti ja terästi. 
Poikaiän ja varhaisnuoruuden haave sotilasurasta vaihtui 
runoilijahaaveeseen, ja tämä päämäärä vaati puhdasta san- 
karimieltä. 

Tämä romanttinen sankari tunsi itsensä vaivaantuneeksi 
liikkuessaan rahvaan parissa ja yhtä suuresti hän halveksi 
seurapiirien sievistelevää, sovinnaista 1700-luvun käyttäy- 
tymistä. Hän ärsytti ympäristöään ylimielisyydellään ja ro- 
manttisella ironiallaan ja hengenheimolaistensa muodosta- 
massa runoilijapiirissä — Selma-seurassa — hän vaativilla 
eleillään ja purevilla arvosteluillaan nosti vähitellen mel- 
kein kaikki vastaansa. 

Hänen omat runonsa ihastuttivat, mutta herättivät vielä 
enemmän vastustusta. Ne olivat uuden suunnan mukaan 
mahtipontisia ja ylikiihottuneita, niissä hallitsivat jylhät ro- 
manttiset maisemat, romanttiset ihmiset ja romanttiset tun- 
teet. Korvausta oman piirinsä vastustuksesta hän sai siitä, 
että hänen runojaan pääsi julkisuuteen Ruotsin romantikko- 
jen kalenterissa. V. 1816 hän pääsi matkustamaan Ruot- 
siin ja sai tutustua tämän maan johtaviin romantikkoihin: 
tällä matkalla hän ”löysi itsensä”, huomasi, etteivät hänelle 
sovi tunneherkkien runoilijain hempeät tunnelmat; ”gööt- 
tiläiset”, ennen kaikkea voimarunoilija Ling, olivat hänen 
hengenheimolaisiaan. 

Arwidsson oli tullut kandidaatiksi 1814, maisteriksi 1815. 
V. 1817 hän väittelee dosentuuria varten tutkimuksella 
INGENII ROMANTICI, AEVO MEDIO ORTI EXPOSITIO 
HISTORICA — Historiallinen esitys keskiajan luonteesta. 

Harhailtuaan monien tieteitten alalla — mm. luonnontieteen 
ja matematiikan — hän oli päätynyt historiantutkimukseen. 
Mutta hän ei siinä pyrkinyt huolelliseen lähdetutkimukseen 
ja objektiiviseen tieteellisyyteen valistusmies Porthanin ta- 
voin; romantikkona hänen päämääränsä oli ymmärtämyk- 
sellinen eläytyminen tutkittavan aikakauden henkeen, sen 
suurten kehityslinjojen valaiseminen. Hänen suoranaisia ja 
välillisiä oppi-isiään olivat Montesguieu, Herder, Schlegel, 
Heeren ja Geijer, hän sovelsi tutkimukseensa oppia maa- 
perän, ilmanalan, maiseman muovaavasta voimasta kansan- 
luonteeseen, yhteiskuntaan ja historiaan, oppia kansallisuu- 
den ja kielen mahtavasta merkityksestä. Pohjolan jylhän 
luonnon kasvattaman sankarimielen ja etelästä tulleen kris- 
tillisen jumal-kaipuun yhdistymisessä hän näki keskiajan 
hengen perusolemuksen. Hän sai taistella ennen kuin tämä 
runollinen historiantulkinta hyväksyttiin tieteeksi, mutta 
nuorten piirissä hänen väitöskirjansa oli manifesti, kansal- 
lisromanttisen maailmankatsomuksen ensimmäinen yhtenäi- 
nen esitys. 


Vv. 1817—18 hän on uudelleen Ruotsissa opiskellen Up- 
salan yliopistossa. Menomatkalla hän joutuu hirmumyrs- 
kyyn ja haaksirikkoon, keskellä paniikkia ja kuolemankau- 
hua hän huomaa olevansa synnynnäinen johtaja. Upsalas- 
ga — jonka yliopiston suomalaisen osakunnan kuraattorina 
hän toimii — hän huomaa jotain muutakin. Hän, joka tä- 
hän saakka on ollut kokonaan Ruotsiin suuntautunut ja ko- 
konaan runouden lumoissa, huomaa olevansa suomalainen 
ja Suomen olojen vaativan — ei runollista sankarihaavei- 
lua, vaan sankarin tekoja: kansallista ja yhteiskunnallista 
herätystä. Samalla kun hän tuntee runosuonensa ehtyvän, 
hän tuntee kansallisen taistelijan itsessään heräävän. 


”Koko sukupolvi on luotava uudelleen eikä parannettava ja 
paikattava jotakin yksityistä jäsentä. Jotakin perustuksiaan 
myöten kokonaista ja tervettä on nyt nouseva, kun paikattu 
kauneuslaastarisukukunta sievine ja koristeltuine tekotukkineen, 

ihojauheineen ja voiteineen on vaeltanut esi-isiensä luo.” (Svensk 
Litteratur-Tidning 1818) 


Euroopan kansat ovat heränneet, Euroopassa kuohuu — 
vain Suomessa nukutaan: hänen tehtävänsä on olla herät- 
täjä. Upsalan kausi merkitsee käännekohtaa, kehityskau- 
den päättymistä, jota Arwidsson 30 vuotta myöhemmin 
luonnehtii: 


"Silloin olin nuori, näin kaiken ruusunkarvaisena, en pitänyt 
mitään liian vaikeana, en mitään liian korkeana, olin todellinen 
utukuvien tavoittelija, ihanteellisuuden kauppasaksa, Baabelin 
tornin rakennusmestari, pelkästä sumusta ja sateenkaaren vä- 
reistä kokoonpannun.” 


II 


"Mahtavain ja väkeväin vaietessa puhukoot vähäväkisim- 
mät, etteivät kaikki yhtaikaa mykistyisi.” 


ARWIDSSON 1821 


Adolf Ivar Arwidssonin nuoruus oli ohitse, tuo aika, jol 
loin hän kapinoi menneen valtiollisen olotilan puolesta uut- 
ta valtiollista olotilaa vastaan ja etsi sankarihaaveilleen to- 
teutusta keskiajan menneisyydestä ja romanttisen runouden 
jylhistä maisemista. Olisi helppo leimata hänet sillä perus- 
teella taantumukselliseksi, mutta se olisi liian yksinkertais 
ta. Kuten romantikot yleensä hän tuomitsi 1700-luvun, 
"vanhan järjestelmän” ja sen valistusaatteet, ei vain niiden 
nuuskaviisauden ja lattean hyödynpalvonnan, vaan myös 
niiden älynpalvonnan: romantiikkahan oli tunteen vastaval- 
lankumous. Hän tuomitsi myös Ranskan vallankumouksen 
ja Napoleonin ja saattoi ihailla sellaista Pyhän allianssin 
ihannoitsijaa kuin Geijeriä. Mutta toisaalta hän kapinoi sa 
maa Pyhää allianssia vastaan Suomen maaperällä: sellai- 
sena kuin se esiintyi tsaristisena valonarkuutena ja suoma- 

laisen byrokratian nöyräselkäisyytenä ja pedanttisuutena. 
Hänessä piili taistelijan ja kumousmiehen hengentuli — 
”Fantastengranat” nimitti häntä hänen ympäristönsä — 
emmekä voi olla näkemättä siinä heijastumaa ajan suuresta 
eurooppalaisesta mullistuksesta, Ranskan vallankumouk- 
sesta ja uusien tuotanto- ja yhteiskuntamuotojen läpimur- 
rosta. Tämä puoli Arwidssonissa purkautuu esille hänen 
Upsala-kautensa jälkeen. Tästä sisäisestä kriisistä ja ku- 
mouksesta puhuu hänen edellä lainattu kirjeensä Rancke- 
nille 1819. 

V. 1819 perustettiin Turussa Linsönin ja Bergbomin joh- 
dolla Mnemosyne-lehti, jonka avustajaksi Arwidsson tuli. 
Lehti ei häntä tyydyttänyt, se oli liiaksi kirjallinen, hänen 
mielestään ”raukea ja vetinen”. Hän ei voinut siinä julkaista 
valtiollisia ja yhteiskunnallisia artikkeleita, mutta hän kir- 
joittaa '”Katsauksen viimeisiin kumouksiin ruotsalaisessa 
kaunokirjallisuudessa”, jossa hän suorittaa leimuavan ja pu- 
revan ivallisen kannanoton uuden romanttisen suunnan puo- 
lesta vanhaa, veretöntä akateemista suuntaa vastaan. Mutta 
kirjoitus sisältää enemmänkin. Sen mottona ovat edellä 
lainatut Arndtin sanat ja Arwidsson tuo siinä esiin kehitys- 
uskonsa: 


"Koska jokainen muutos tapahtumien kulussa on välttämättä 
aiheutunut edelläkäyvistä seikoista ja taas itse vaikuttaa mää- 
räävästi jokaiseen seuraavaan tapaukseen inhimillisten olosuh- 
teiden sarjassa, on ja tulee olemaan ehdottomasti mahdotonta, 
että ihmissuku koskaan, sen enempää tärkeämmissä kuin vähä- 
pätöisemmissäkään suhteissa, voi palata takaisin samaan koh- 
taan, jonka ohitse se on kulkenut.” 


Hän pilkkaa vanhoillisia, jotka uskovat menneisyyden voi- 
van palata: 


Sellaiset lausunnot ovat unisten yövartijain huutoja, kun he 
pimeydessä ja sumussa harhaillessaan luulevat voivansa huudoil- 
laan kutsua takaisin laskevan päivän. Kernaasti he valvokoot 
ja rukoilkoot, mutta se valo, joka nousee, on uuden päivän 
valo, ja se kirkastuu ilman heidän rukouksiaankin. Entinen ei 
palaa koskaan takaisin; uutta elämää synnyttää uusi aurinko.” 

Mnemosynen toimittajat, jotka etukäteen olivat suhtau- 
tuneet epäillen Arwidssoniin, ryhtyivät hänen kirjoituksensa 
myöhempiä osia julkaistessaan polemisoimaan sitä vastaan 
pitäen sitä liian jyrkkänä, ja Arwidsson joutui lyhentämään 
kirjoitustaan sen suunnitellusta laajuudesta. Arwidsson — 
joka nyt toimi yliopistossa historian dosenttina luennoiden 
vuoroin yleistä ja Suomen historiaa sekä islannin kieltä — 
lähti katkeroituneena runonkeruumatkalle pohjois-Savoon. 
Etelä-Euroopan vapausliikkeet innostivat häntä, ja niinpä 
hän ei kauan malttanut pysyä äänettömänä, vaan toimitti 
1820 ruotsalaiseen lehteen Nya Extra Posteniin sikermän 
”Matkustavaisen ruotsalaisen kirjeitä Suomesta”, jossa naa- 
mion taakse kätkeytyneenä hyökkäsi kiivaasti jopa Suomen 
senaatinkin kimppuun. Venäjän lähettilään sekaantuminen 
aiheutti lehden julkaisijalle vankeustuomion, mutta kirjoit- 
taja säilyi paljastumasta, vaikka epäilykset kohdistuivat 
Arwidssonin taholle. Arwidsson ei sitä kavahtanut: hän piti 
välttämättömänä saada oman lehden, ja niinpä hän asian- 
omaisen luvan saatuaan alkoi vuoden 1821 alusta julkaista 
Abo Morgonblad-nimistä viikkolehteä. Siitä tuli Suomen 
ensimmäinen poliittinen sanomalehti, Snellmanin Saiman 
edeltäjä. 

Heti lehden ensimmäisessä numerossa, ohjelmakirjoituk- 
sessa "Miten sanomalehteä on toimitettava”, Arwidsson ju- 
listaa taistelun elämästä ja kuolemasta vanhan ja uuden 
välillä: 

= "Uusi aika on herännyt, mutta ei vielä saavuttanut selvyyttä 
itsestään; vanha vaeltaa voitonmerkein, kunniamerkein ja hauta- 


paraatein isäinsä luo. Olisi yhtä anteeksiantamatonta nyt nuk- 
kua kuin olisi röyhtäistä kylläisyydestä hautajaiskestien jälkeen.” 


Lehden toisessa numerossa hän julkaisee suuren artikke- 
lin "Katsaus isänmaamme oloihin”, jossa hän toteaa, että 
Suomi on Ruotsin voittomaan asemasta siirtynyt Venäjän 
yhteyteen saaden "valtiomuodon, jota moni maa on vielä 

vailla”. Mutta täällä nukutaan sen sijaan, että käytettäisiin 
hyväksi uutta olotilaa. Uusi valtiollinen elämä vaatii valtio- 
miehiä, mutta Suomessa on vain virkamiehiä. 


”Aikain kuluessa muuttuvat tavatkin, ja ken meidän aikoi- 
namme tahtoo esiintyä pitkäkiharaisessa valetukassa ja pönkkä- 
hameessa, joutuu välttämättömästi naurunalaiseksi. Jokaisen tu- 
lee selvästi käsittää aikakauden vallitsevat aatteet ja ajatustavat, 
voimalla ja tarmolla puuttua sen kehityksen kulkuun taikka 
kokonaan pysyä sen ulkopuolella.” 

”Nyt ei enää riitä koreillen tarjota laihaa kotitarveisänmaal- 
lisuutta tai tuoda esiin jokapäiväisiä tusinamielipiteitä.” 

”Mahtavain ja väkeväin vaietessa puhukoot vähäväkisimmät, 
etteivät kaikki yhtaikaa mykistyisi.” 


Numeroissa 17 ja 24 Arwidsson kirjoittaa ”Kansallisuu- 
desta ja kansallishengestä”, ylistäen siinä kielen ja kansal- 
listunteen merkitystä kansakunnan elämässä, mutta kohdis- 
taen myös tuomion sanoja yläluokkaan, joka halveksii kan- 
san syviä kerroksia: 


"Niinpä ylhäisten ei pidä halveksua alempaa kansankerrosta, 
sillä siinä piilee valtion voima ja tarmo. Heidän ei pidä luulo- 
tella tehneensä kaikkea, kun anastavat loiston ja hohteen tai 
lainatut koristeet, jotka heidät turmelevat, vaan heidän on tuon- 
tuostakin pyrittävä takaisin kansan pariin saadakseen sieltä 
uusia voimia entisten sijaan, jotka ovat kuluneet ylhäisten piirien 
myrskyisessä hyörinässä ja pyörinässä. Tästä käy myöskin selville 
syy siihen, miksi ns. keskiluokka on ylintä kansanluokkaa voi- 
makkaampi: edellinen on kansanjuurta ja elonperustusta lähem- 
pänä.” 


Numeroissa 24 ja 25 hän vihdoin uskaltautuu puhtaasti 
valtiolliselle alalle artikkelissa ”Painovapaus ja julkisuus”, 
jossa hän esittää hämmästyttävän uudenaikaisia käsityksiä 
valtion kehityksenalaisuudesta. Voidaan esim. kysyä, eikö 
Marx tai Spengler voisi olla seuraavien sanojen kirjoittajana: 


”Valtio ei ole mikään tyhjä, kuollut tehtaantuote, ei mikään 
jäykkä muoto, joka raudankovana vastustaa kaikkea elämää ja 
kaikkea kehitystä; se on päinvastoin elävä organismi, jonka 
kaikki osat, ollen alituisessa ja virkeässä vuorovaikutuksessa, 

kehittävät kokonaisuutta, joka taas voimakkaasti tukee ja pitää 
koossa eri osia.” 

"Valtio on lakkaamattoman kehityksen alainen. Ikuiset, elävät 
voimavarat virtaavat koko sen olemuksen läpi; se ei hetkeksi- 
kään seisahdu; kaikki seisahtuminen luonnossa ja ihmiskunnassa 
on kuolemaa ja hävitystä. Valtiollakin on nuoruutensa ja mie- 
huutensa vuodet sekä vanhuutensa harmaat päivät. Elleivät ne 
edisty, ne taantuvat; mahdotonta on, että ne pysyisivät liikku- 
mattomina määrätyssä kohdassa. Ankarasti katsoen ne, samoin 
kuin kaikki kasvillinen ja elimellinen kehitys, saavuttavat vain 
hetkeksi suuruutensa, täydellisyytensä ja loistonsa ylimmän hui- 
pun; siitä alkaa niiden taantumiskausi.” 


Arwidsson näkee nyt jyrkän ristiriidan valtion — joka on 
lakkaamattoman kehityksen alainen — ja lain — jonka teh- 
tävänä on säilyttää olemassaolevaa — välillä. Tällöin on 
kuitenkin valtio lakien yläpuolella: ”lain täytyy muuttua 
ajan ja olojen mukaan eikä näiden lain mukaan”. 


Kun se (laki) siis vanhentuu uudemman ajanhengen yhä edis- 
tyessä, kun sen muoto on jäykistynyt ihmiskunnan voimien alati 
uudistuessa, niin sen täytyy joko väistyä tieltä tai kukistua. 
Kaikki vallankumoukset ... ovat seurauksia vanhan kangistuneen 
muodon ylen itsepintaisesta taistelusta uusia oloja vastaan.” 


Nämä ovat kumouksellisia mielipiteitä, mutta kirjoittaja 
löytää painovapauden olemusta pohtiessaan kultaisen keski- 
tien, jonka olisi luullut valistunutta itsevaltiuttakin tyydyt- 
tävän. Arwidsson katsoo, että arvostelu on välttämätön 
valtion ja yhteiskunnan terveelle kehitykselle: "Kun kansa 
luovuttaa vallan hallitsevien käsiin, se myös vaatii tiliä sen 
käyttämisestä.” "Niin kauan kuin ihminen ajattelee, täytyy 
hänen myös arvostella, ja jos hän ei saa tehdä sitä julki- 
sesti, se tapahtuu salaisesti.” Sen vuoksi on painovapaus 
välttämätön — mutta myös sensuuri tarpeellinen. 


"Kaikki, mikä koskee pienempiä puutteita, yksityisten ereh- 
dyksiä tai rikoksia ja muita vähäisempiä yleisiä asianhaaroja, jos 
se vaikuttaa kokonaisuuden lujittamiseksi, tulkoon kernaasti jul- 
kisuuteen, mutta kielletty on todistaa, että koko hallitusmuotoa 
haittaa perusvika, että kaikki kaipaa uudistusta...” 


Lopuksi vetoaa Arwidsson arvosteluvapauden merkityk- 
seen keskinäisen luottamuksen edistäjänä ja siten yhteis- 
kunnan lujittajana: 


"Luottamus, valtion päätuki, perustuu keskinäiseen tiedon- 
antoon ja vakaantuu sen ja sen vapaan käyttämisen kautta. Epä- 
luuloisuus ei koskaan pääse pesiintymään siellä, missä kaikki 
peittelemättä tuodaan kirkkaaseen päivänvaloon ja missä sala- 
peräisyyden hämärä huntu ei koskaan saata epäilemäänkään 
muuta kuin hehkuvan harrastuksen olemassaoloa kansan hy- 
väksi.” 


Arwidsson käsitteli lehdessään myös taloudellisia kysy- 
myksiä: viljanpuutteen poistamista, ulkomaista valuuttaky- 
symystä, valtion oikeutta verotuloihin, maakauppaa sekä 
ammattikuntapakon ja taloudellisten etuoikeuksien poista- 
mista. 

Ammattikuntapakon ja taloudellisten etuoikeuksien säi- 
lyttämisestä ja jatkuvasta puoltamisesta hän kirjoittaa ar- 
tikkelissa ”Ammattikuntalaitokset ja elinkeinovapaus” leh- 
tensä 32. ja 34. numeroissa: 


“Mitä silminnähtävin todiste siitä on ammattikuntalaitosten ja 
tehdastavaramonopolien säilyttäminen. Aikansa synnyttäminä ne 
alkuaan olivat työtuotannon kehittämisen ainoana välikappa- 
leena. Mennyt on se aikakausi, jolloin ne syntyivät ja saattoivat 
vaikuttaa: nämä sen muistot ovat vielä jäljellä jonkinlaisten en- 
tisten vankilain jäännöksinä, jotka räikeästi pistävät silmään 
valon ja vapauden valoisien temppelien välistä.” 


Nämä ovat hämäriä ja korusanaisia lauseita Kommunis- 
tisen manifestin tiivistetyn ajattelun ja kielen rinnalla -- 
mutta niissä on sittenkin häivähdys Marxin ja Engelsin dia- 
lektisesta kehitysajatuksesta — neljännesvuosisata ennen 
Kommunistista manifestia! 

Tsaristista ja kotimaista virkavaltaa nämä ajatukset eivät 
miellyttäneet — se näki niissä heijastuksen Ranskan vallan- 
kumouksesta ja uusista eurooppalaisista vapausliikkeistä. 
Arwidsson sai varoituksia, ja kun hän tämän jälkeen piti 

tarkoituksenmukaisena julkaista selostuksia arkaluontoisista 
oikeusjutuista, lakkautettiin Abo Morgonblad syyskuussa 
1821, minkä jälkeen Arwidsson kuitenkin sai — lehtensä 
tilaajien hyvittämiseksi — vuoden loppuun asti julkaista 
lehteä ”Oskyldigt ingenting” (Viatonta tyhjänpäiväistä) ... 

Hän ei antautunut vieläkään. Helmikuussa 1822 hän sai 
Mnemosynessä julkisuuteen kirjoituksen, jolla oli viaton 
otsikko ” Mietteitä”. Sen sisältö oli kuitenkin kaukana viat- 
tomasta: siinä esitettiin armoton ja ivallinen kritiikki maan 
hallitsevista säätyluokista — akateemikoista, byrokraateis- 
ta, papistosta, upseereista — lopputulemana: 


"Ei missään vähintäkään taipumusta julkisuuteen, valtiolliseen 
elämään, jolla hoitaisi yhteiskunnan yleisiä asioita ja seuraisi 
niitä tarkalla ja osaaottavalla silmällä. Päinvastoin vain itsek- 
kyyttä, yksityisten etujen, palkkojen ja kunniamerkkien tavoit- 
telemista; kaikki tämä yhdistettynä on kuva isänmaasta ja ajas- 
tamme.” 


Pahinta oli, että myös upseerikastia loukattiin: ”Hyvä 
ryhti, nyöritetty nuttu, seuraelämän sivistystä ja runsas va- 
rasto kirouksia — ja taulu on valmis.” Seurauksena oli, että 
Arwidsson keisarillisella päätöksellä toukokuun 20 pnä 1822 
määrättiin ainiaaksi karkotettavaksi yliopistosta. Ystävälli- 
syyttä teeskennellyt yliopiston sijaiskansleri kreivi Aminoff 
näytteli tässä historiassa varsin rumaa osaa. Arwidsson 
uskoi vielä keisarin hyväntahtoisuuteen, tietämättä tämän 
kääntymistä taantumukseen, ja hänet saatiin vielä tammi- 
kuussa 1823 jättämään keisarille armonanomus, minkä 
hylkäämisestä kuitenkin pidettiin huolta. 

Niinpä Arwidsson — jolta kaikki toimintamahdollisuudet 
kotimaassa oli katkaistu — lokakuussa 1823 astuu laivaan 
matkustaakseen maanpakolaisena Ruotsiin. Hieman myö- 
hemmin siirtyy Tukholmaan hänen morsiamensa Johanna 
Armfelt, jonka kanssa hän solmii avioliiton samana vuonna. 
Käytännöllisesti katsoen oli Arwidssonin toiminta Suomessa 
päättynyt. 

III 


"Aasian tuli ja mielikuvitus, ne ne palavat pohjolan han- 
gilla, vaihtelevat väriä ja lämpöä ympäristönsä kylmyy- 
dessä, mutta eivät koskaan kiellä tai oikeammin ne alitui- 
sesti muistuttavat polttavasta alkuperästään.” 


ARWIDSSON 1841 


Ruotsiin muutettuaan Arwidsson elättää aluksi itseään ja 
perhettään kirjallisilla töillä, mutta v. 1824 hän siirtyy 
Tukholman kuninkaallisen kirjaston palvelukseen tullen 
myöhemmin, 1843, sen johtajaksi. Hänestä tulee myös 
Ruotsin kansalainen. 

Maanpakolaisuus on jokaiselle hengenaloilla työskentele- 
välle kohtalokas, voimakkaimmallekin. Parhaassakin ta- 
pauksessa se katkoo juuret luonnolliseen kansalliseen maa- 
perään, eristää ja vieroittaa. 

Sen sai kokea myös Arwidsson, miten hän kamppailikin 
sitä vastaan. Hän seurasi valppaasti Suomen kehitystä, hän 
harjoitti laajaa tutkimus- ja julkaisutoimintaa, josta suuri 
osa koski hänen entistä kotimaataan. Mutta sittenkin hän 
sai tuntea jäävänsä syrjään, eikä tätä tunnetta varmaan vä- 
hentänyt se ivallinen arvostelu, jonka nuori Runeberg, Suo- 
men johtava kirjallisuusarvostelija, antoi hänen v. 1832 
julkaisemistaan valikoiduista runoistaan, joilla oli eriskum- 
mallinen nimike ”Ungdomsrimfrost af Sonen i Örnskog” 
(Kotkametsän pojan nuoruudenhuurretta!!). Innostava ei 
ollut myöskään tieteellinen tutkimusmatka Suomeen, johon 
Arwidsson sai luvan 1827: hänet asetettiin täällä poliisival- 
vonnan alaiseksi! 

Ruotsin vapaissa, perustuslaillisissa oloissa olisi Arwids- 
sonin sen sijaan luullut löytävän positiivisen, edistyksellisen 
toimialan. Niin ei kuitenkaan tapahtunut. Kun vapaamieli- 
syys Ruotsissa 1830-luvulla murtautuu lävitse synnyttäen 
kuumeista poliittista elämää ja temmaten mukaansa Geije- 
rinkin, asettuu Arwidsson "historiallisen koulun” kannatta- 

jana vanhoillisten rintamaan, julkaisee lentokirjasia vapaa- 
mielisyyttä vastaan, ivaapa sitä satiirisessa sankarieepok- 
sessakin nimeltä ”Hambusiaden eller ingen herre mer” 
(Rantajätkälaulu eli ei mitään herraa enää, 1844). Oliko 
Arwidsson tullut kerrassaan taantumukselliseksi? 

Suomen asioihin Arwidsson joutuu puuttumaan 1838, 
jolloin hän Pekka Kuoharisen salanimellä julkaisee poleemi- 
sen lentokirjasen ”Suomi ja sen tulevaisuus” Ivar Hwasserin 
kirjoitusta vastaan, jossa tämä myönteiseen henkeen oli 
esittänyt Suomen aseman Venäjän yhteydessä. Arwidsson- 
Kuoharinen hyökkää kiihkeästi tätä tulkintaa vastaan kiel- 
täen Suomelta itsenäisen valtioaseman; se oli yksinkertai- 
sesti Venäjän voittomaa. Hän arvosteli myös ankarasti Suo- 
men johtomiesten virkavaltaista talouspolitiikkaa ja sensuu- 
ria. Voimakkaasti hän korostaa Suomen luontaista yhteyttä 
Ruotsiin avaten aivan kirjasensa lopulla kuitenkin toisenkin 
kehitysmahdollisuuden: Venäjälle on edullista tukea suoma- 
laisuusliikettä saadakseen Suomen henkisen yhteyden Ruot- 
siin katkaistuksi — tällä tiellä voi Suomelle vielä avautua 
itsenäistymisen mahdollisuus. 

Arwidsson saavutti kirjasellaan vastakaikua Suomen op- 
positiopiireissä, mutta saattoi pian huomata saaneensa ai- 
kaan enemmän vahinkoa kuin hyötyä. Niinpä, kun Hwasser 
oli vastannut Kuoharisen hyökkäykseen, Arwidsson vuoros- 
taan antoi vastauksen uudella salanimellä Olli Kekäläinen. 
Hänen uusi lentokirjasensa "Suomen nykyinen valtiolaitos"' 
ilmestyi 1841 ja oli ”yritys yhdistää Herrojen Hwasserin ja 
Pekka Kuoharisen riitaisia mielipiteitä”. ”Huomaa helposti”, 
hän kirjoittaa, "että Herra Hwasser sekoittaa, mitä pitäisi 
olla ja mitä on, sekä että Pekka Kuoharinen esittää asian 
semmoisena kuin se on, tutkimatta millainen sen pitäisi 
olla”. Porvoon valtiopäivien nojalla Suomella pitäisi olla 
eduskunta, mutta sillä sitä ei ole, hän toteaa, kehottaen 
suomalaisia kuitenkin järkkymättömään uskollisuuteen hal- 
litsijaa kohtaan ja varoittaen vehkeilijöistä. 

"Status quo olisi joko palautuminen Ruotsin alamaiseksi tai 
sotatilaan 1808 ja 1809, kumpikin tapaus yhtä mahdoton.” 


Sen sijaan olisi suomalaisten käytettävä hyväkseen kaik- 
kia uuden perustuslain suomia mahdollisuuksia; kansallisel- 
la pohjalla voidaan kerran saavuttaa itsenäisyys. Paljon on 
lisäksi jo saavutettu: 


"Suomi on jo kolmanneksen vuosisataa elänyt nuortuneen 
valtiomuotonsa hoivissa, uusia näkökantoja on sillä välin herän- 
nyt ja moninaisia voimia kehitetty eri suuntiin. Se ei enää ole 
lapsi kapalossa eikä nuorukainen talutusnuorassa; sen on jo eh- 
tinyt lähes kypsyneen miehen ikään, joka voi katsoa tulevaisuu- 
teen, tarttua vastaiseen kohtaloonsa ja määrätä pyrkimystensä 
päämaalin. Sen hyvinvointi on kohonnut, asukasluku lisääntynyt 
yhdessä maanviljelyksen kanssa, siis suoraa ja luonnollista tietä; 
vuorityö on alulla, elinkeinot vilkastuneet ja sisäinen yhteys on 
lakkaamatta varttunut sekä pyrkii päivä päivältä kehittymään 
yhä laajemmalle. Tällä alalla on kaikki reipasta mieltä, toimintaa 
ja vireyttä. 

Henkisessä suhteessa vallitsee sama isänmaallinen into, joka 
merkitsee Suomen nykyisen aseman todellista käsittämistä. On 
palattu omaan itseen ja omaan kotiperäiseen kansallisuuteen. 
Suomalaisen kansanluonteen syvistä pimennoista on ilmoille 
tuotu aarteita puhdasta malmia, ja sammuneiden tulivuorien 
kyljillä versoo kukkasia, joiden loisto hämmästyttää katsojaa ja 
joiden tuoksua ei milloinkaan ole aavistettu. Kalevalan laulut 
kilpailevat alkuperäisessä rikkaudessa kaikkien maiden parhai- 
den kansanrunojen kanssa ja voittavat niistä useimmat. Aasian 
tuli ja mielikuvitus, ne ne palavat pohjolan hangilla, vaihtelevat 
väriä ja lämpöä ympäristönsä kylmyydessä, mutta ne eivät 
koskaan kiellä tai oikeammin ne alituisesti muistuttavat poltta- 
vasta alkuperästään.” 


V. 1844 Arwidsson jopa pääsi käymään Suomessa ja itä- 
maisen sodan aikana häntä käytettiin välittäjänä, kun yri- 
tettiin puhua järkeä Ruotsissa toimiville separatistijohtajille. 
Tosiasiassa Arwidsson itse lienee ollut mukana Tukholman 


emigranttipiirien lehtihyökkäilyssä Suomen virallista poli- 
tiikkaa vastaan, kannunvalannassa Suomen irrottamiseksi 


Venäjästä ja yhdistämiseksi Ruotsiin. Arvostellessaan emi- 
granttien politiikkaa Snellman jätti Arwidssonin hyökkäyk- 
sen ulkopuolelle, mikä ei estänyt Arwidssonia hänelle pure- 
vasti vastaamasta. 

Arwidssonin viimeisenä elinvuotena tapahtuu kuitenkin 
sovinto vanhan taistelijan ja hänen entisen isänmaansa vä- 
1illä. Itämainen sota on ohitse, Aleksanteri II:n hallituskausi 
alkanut lupaavin oirein, ja niinpä 67-vuotias Arwidsson 
lähtee vierailulle Suomeen, jossa sivistyneistö juhlii häntä 
Snellmanin johdolla ja korkein venäläinen hallitusvalta 
osoittaa hänelle huomiota. Kesken. matkaansa Arwidsson 
kuoli Viipurissa kesäkuun 21 pnä 1858. 


* 


Arvioitaessa Adolf Ivar Arwidssonin elämäntyötä voidaan 
kysyä, eikö se Suomen osalta muodostunut vain episodiksi, 
välinäytökseksi. Hänen herättävä vaikutuksensa rajoittui 
muutamaan vuoteen 1820:n ympärillä, hieman yli 30-vuo- 
tiaana hän joutuu sitten maanpakolaisena siirtymään Ruot- 
siin, jossa hän elää kolme ja puoli vuosikymmentä ja jossa 
hänen valtiollinen toimintansa on merkitykseltään varsin 
ristiriitainen ja kyseenalainen. Kekäläinen Kuoharista, 
Arwidsson Arwidssonia vastaan — ja ilmeistä on, että näistä 
jälkimmäinen edustaa spontaania, väärentämätöntä Arwids- 
sonia, edellinen taktillisia laskelmia; tätä käsitystä vahvistaa 
Arwidssonin esiintyminen itämaisen sodan aikana. Kekäläi- 
senä hän näyttää ymmärtävän, että paluuta menneisyyteen, 
status guo'hon ei ole ja että Venäjän vallan aika merkitsi 
Suomelle valtavaa aineellista ja henkistä nousua, josta tie 
itsenäisyyteen kerran avautuisi; itämaisen sodan aikana hän 
jälleen vajosi emigranttien kannunvalantaan Suomen irrot- 
tamiseksi Venäjästä ja palauttamiseksi Ruotsin yhteyteen. 
Hänelle ei Snellmanin tavoin selvinnyt, että Suomen yhteys 
Ruotsiin — tämä yhteys, joka 1700-luvun aikana oli syössyt 
meidät yhä uusiin onnettomiin sotiin — oli kerta kaikkiaan 
menettänyt historiallisen perustansa; meillä ei toisaalta vielä 
ollut mahdollisuuksia itsenäisyyteen; siksi oli yhteys mahta- 
vaan Venäjään, pax russica ainoa tie meidän aineelliselle ja 
henkiselle kehityksellemme, uuden talousmuodon läpimur- 

rolle, kansallisen kulttuurin syntymiselle, oman valtiollisen 
elämän kehittymiselle. 

Senpä vuoksi ei Arwidssonista tullutkaan Suomen kan- 
sallista herättäjää, vaan Snellmanista. Sinä aikana, jolloin 
hän toimi Suomessa, ei vielä ollut historiallisia edellytyksiä 
suurelle kansalliselle herätykselle. Tarvittiin oman kansal- 
liskirjallisuuden synty, Kalevalan kokoamistyö, uuden kapi- 
talistisen talousmuodon läpimurto, jotta Snellmanin kan- 
sallinen herätys- ja rakennustyö oli mahdollinen. Vuoden 
-20 Arwidssonilta nämä edellytykset puuttuivat, siksi hän 
jäi vain huutavan ääneksi korvessa. 

Arwidssoniin kannattaa kuitenkin tutustua, Arwidssonia 
kannattaa tehdä tunnetuksi nimenomaan demokraattisella 
taholla. Toisaalta hän suuremmassa määrin kuin konsanaan 
Snellman on meidän nykyisen perisuomalaisen vastarinta- 
liikkeemme henkinen voimanlähde. Hänen aatteittensa ja 
toimintansa selvittely hänen oman aikansa taustaa vastaan 
auttaa meitä ymmärtämään myös sen suomalaisen sivisty- 
neistön asennoitumista, joka nyt epäluulolla ja vihamieli- 
syydellä suhtautuu maamme uuteen asemaan (fasistisista 


*collaboratööreistä, maanpettureista, asekätkijöistä ja muista 


rikollisista emme tässä puhu). Aikakaudessa on monia häm- 
mästyttäviä yhtäläisyyksiä: kuten 150 vuotta sitten meidän 
asemamme Ruotsin puskurina muodostui kestämättömäksi 
ja meidän ainoa pelastuksemme oli siirtymisessä Venäjän 
valtapiiriin, samoin meidän asemamme ”lännen etuvartija- 
na” nyt on menettänyt kaiken historiallisen pohjan ja mei- 
dän elinkysymyksemme on ystävyys ja läheinen kanssakäy- 
minen Neuvostoliiton kanssa. Mutta toisaalta: mikä ero! 
Silloin tsaristinen Venäjä, Ranskan suuren vallankumouksen 
kukistaja, Pyhän allianssin suojelusherra, Euroopan santar- 
mi — nyt 20. vuosisadan suuresta vallankumouksesta nous- 
sut uusi Venäjä, maailman ensimmäinen työläistasavalta, 
sosialismin toteuttaja maapallon kuudenneksella, fasistisen 
taantumuksen murskaaja, ihmiskunnan edistyksen majakka. 

Kun nuori Arwidsson 1820 kapinoi tsaristista taantumusta 
vastaan ja unohti tämän kapinansa vuoksi sen, että tsaristi- 
sen Venäjän suojelus kuitenkin oli välttämätön Suomen kan- 
salliselle olemassaololle ja kansalliselle kehitykselle, ei se tee 
historiallisesti oikeutetuksi jonkun Ravilan tai Haavion asen- 
noitumista tänäpäivänä: asennoitumista sekä edistyksellistä 
Neuvostoliittoa että oman kansallisen olemassaolomme his- 
toriallisia välttämättömyyksiä vastaan. 

Mutta Adolf Ivar Arwidsson ei ole mielenkiintoinen vain 
poliitikkona, kansallisena herättäjänä, ajanilmiönä. Hän on 
mielenkiintoinen myös ihmisenä. Snellman on puiseva, kä- 
sitteellinen kamarifilosofi, nuuskaviisas poroporvari, ver- 
rattuna tähän "sisäisen kaivospalon” hehkuttamaan ihmi- 
seen, jota ristiriitaiset luonteenominaisuudet ja tendenssit 
tempovat kaikkiin suuntiin, jossa suuret ajanilmiöt, vallan- 
kumous ja taantumus, radikalismi ja romantiikka, taittui- 
vat kuin polttopisteessä, joka samalla kertaa oli toimin- 
nanihminen ja haaveksija, selvänäkijä ja mytomaani, vah- 
va ja heikko, esikuvallinen, lahjomaton, velvollisuudentun- 


toinen — ja itserakas keikari, asenteellinen yli-ihminen, bom- 
bastinen tyylitaituri. Murrosaika heijastuu hänen persoo- 
nallisuudestaan, kuten se heijastuu hänen työstään. Hänet 
voisi kohdata — tänäpäivänä. 


RUNEBERG-ONGELMA 


Pronssihahmo vai biedermeier-ihminen 


Jouluksi 1944 ilmestyneen Runeberg-elämäkertansa kir- 
jallisuustieteellisessä liitteessä esittää Lauri ‘Viljanen sil- 
mäyksen tähänastiseen Runeberg-tutkimukseen: kaikesta 
suppeudestaan huolimatta se on vaikuttava asiakirja. Aina 
J. E. Strömborgin, Runebergin Eckermannin”, muistel- 
mista (1880—90) lähtien on Runeberg ollut kirjallisuustut- 
kimuksemme keskeisin kohde. Erikoisesti ruotsinkielisille 
kirjallisuushistorioitsijoilemme on Runeberg-tutkimus ollut 
jonkinlainen välttämätön mestarinäyte, alkaen C. G. Estlan- 
derista (1902) ja jatkuen Valfrid Vaseniuksen (1903) ja 
Werner Söderhjelmin (1904) kautta Yrjö Hirniin, jonka 
teokset ”Runeberg-palvonta” (1935) ja ”Runeberg-hahmo” 
(1943) hallitsevat hänen vanhuudentuotantoaan. Kuinka 
suuri kosmopoliitti tutkija onkin, aina hän päätyy Rune- 
bergiin! Suomalaisista tutkijoista taas Aspelin-Haapkylä, 
Tarkiainen ja Koskimies ovat suppeammissa esityksissään 
valaisseet tätä klassillisen kirjallisuutemme keskeisintä il- 
miötä. Suomenkielisessä kirjallisuudessa on Söderhjelmin 
monumentaalinen Runeberg-elämäkerta (suom. 1904, 1908) 
tihän saakka edustanut tämän aiheen virallista normaali- 
tulkintaa, kunnes Lauri Viljanen nyt on katsonut aiheelli- 
seksi valmistaa uuden laajan, alkuperäisesti suomalaisen ja 
Ajan vaatimuksia vastaavan esityksen kansallisrunoilijasta. 
limän teon tarpeellisuutta hän perustelee mm. sillä, että 
iuudempi Runeberg-tutkimus — erikoisesti Sixten Belfragen 
(1917) ja Ruth Hedvallin teokset (1931, uusi p. 1940) — on 

varsinkin psykologisesti avannut uusia näköaloja Rune- 
bergin kehityksen ja runouden tulkitsemiselle. Mikä on se 
voima, se henkinen painovoimalaki, joka yhä uudelleen 
vetää Runebergissä puoleensa? Ihminen, runous, kulttuuri- 
historiallinen asema? 


Onko Runeberg-tutkimus kansallinen kulttuurivelvollisuus, 
varmin tapa itsekin päästä kulttuurihistoriaan — vai säteileekö 
tästä kansallisen nousun klassikosta todella niin vastustamaton, 
himmenemätön lumous? Työväenluokalle Runeberg melkein 
alusta alkaen on ollut vastustaja, vihollinen: siksi hänet on 
tehnyt se häikäilemätön tapa, millä porvarillinen taantumus 
on käyttänyt häntä aseena kansallisessa luokkapolitiikassaan. 
Työväenluokalle Runebergista on tullut kumisevan paraati- 
isänmaallisuuden ja kansalliskiihkon runoilija ennen muita. Ei 
ole vaivauduttu selvittämään, mikä todella oli Runebergin ru- 
noilijatyön johtavana aatteena ja mihin yhteiskuntahistorialli- 
seen vaiheeseen hänen toimintansa liittyi — ja mikä taas on 


myöhemmän ajan väärennystä ja hyväksikäyttöä. Tänään, 
ajankohtana, jolloin työväenluokka vaatii käsiinsä kulttuurin 
hegemoniaa, on tämäkin kysymys selvitettävä. Meidän on tut- 
kittava, mikä oli Runebergin ja hänen runoutensa merkitys 
kansallisen nousun vuosikymmeninä — ja mitä hän merkitsee 
meille tänään, uudella tavalla valaistuna, uudestiarvioituna. 


Pyhän allianssin hämärä 


Runebergin elämä lankeaa poliittisesti taantumukselliseen, 
liikkumattomaan väsymyksen aikakauteen, joka Euroopan 
historiassa seurasi Ranskan vallankumouksen suurta voi- 
mainjännitystä. Kun hän syntyi (1802), kokosi Napoleon 
Bonaparte Ranskan vallankumouksen voimavaroja suurta 
haavettaan, Euroopan yhdistämistä varten. Kun hän yliop- 

pilaana ja nuorena runoilijana saapui vanhaan Turkuun 
(1822), oli Napoleonista jäljellä vain sankaritaru; Pyhän 
allianssin feodaalinen taantumus oli raskaana hämäränä las- 
keutunut Euroopan ylle. Uusi yhteys Venäjään tarjosi Suo- 
melle rauhaa: suojaa ulkopuolisilta hyökkäyksiltä, tilaisuut- 
ta aineelliseen vaurastumiseen. Mutta myös henkistä rauhaa 
tämä yhteys tarjosi: ei sallittu repiviä puoluetaisteluita, ei 
vapaata sanomalehdistöä, ei yhteiskunnallisesti paljastavaa 
kirjallisuutta, ei uusia suuntia tieteellisessä elämässä. Juuri 
niihin aikoihin, jolloin Runeberg saapui Turkuun, oli siellä 
tukahdutettu Arwidssonin kapinallinen ääni ja hänet kar- 
kotettu Ruotsiin. Porvariston nousun ensimmäinen aalto 
vaimennettiin keisarillisen virastopolitiikan painolla, ja kaik- 
kialla selät nöyrtyivät kunnioittaviin kumarruksiin. Suomes- 
sa kehittyi ihasteleva keisarinpalvonta, joka esim. Linsenin 
apoteoosissa 1824 sai kerrassaan itämaiset muodot: ”Terve, 
Venäjän isä, terve suomalaisten ruhtinas, hallitsijoista suu- 
rin, ihmisten iloksi kruunattu...” Suomalaiset osoittivat 
olevansa ennen kaikkea lojaaleja alamaisia, ja suomalainen 
byrokraatti kilpaili pian itsetyytyväisessä pedanttisuudessa 
minkä metternichiläisen byrokraatin kanssa tahansa. Aika- 
kauden poliittinen nöyryys ja kohtaloon alistuvaisuus saa 
ilmauksensa sellaisessa tärkeässä kansallisessa ohjelmakir- 
joituksessa kuin J. J. Tengströmin "Muutamia Suomen kir- 
jallisuutta ja kulttuuria koskevista esteistä” Aura-kalente- 
rissa 1817—18, kirjoituksessa, jolla tiettävästi Runebergiin 
oli voimakas vaikutus: ”emme kuitenkaan ole muodostaneet, 
emmekä koskaan voi muodostaa omaa itsenäistä valtiota”, 
todetaan siinä alistuneesti. Niinpä Vasenius saattaakin Ru- 
neberg-elämäkerrassaan (J. L. R. Suomen kansan runoilijana, 
WSOY 1903, s. 27) todeta, että silloisissa taantumukselli- 
sissa oloissa "jäikin runouden ala ainoaksi, jossa aatteelliset 
pyrinnöt saattoivat pysyä vireillä”. Tulee mieleen Belinskin 
jokseenkin samoilla sanoilla lausuma toteamus Venäjän kir- 
jallisuudesta Pyhän allianssin aikakaudella! = 

Niinpä nuori Runeberg tunnustikin Ranskan vallanku- 
mouksen suuret ihmisyys- ja vapausaatteet, milloin kohtasi 
ne kirjallisuudessa, mutta ei suinkaan ajatellut niiden sovel- 
tamista Suomessa käytäntöön: olihan — kuten Franzen oli 
lausunut Pariisissa 1795 — ranskalaisten etsimä vapaus jo 
toteutettu Pohjolassa, joten täällä ei ollut mitään aihetta 
kansannousuun — eikä edes vapausharrastuksia ... (Vase- 
nius, ss. 27—28). Runebergista, joka kouluajan leikeissä on 
ollut vapaamielisten” johtaja, sorrettujen puolustaja, ka- 
pinoitsija, tuli yhteiskunnallisen todellisuuden edessä lojaali 
alamainen, jonka mielestä suomalaisten paras ominaisuus 
on tyytyä kohtaloonsa” (Vasenius, s. 151). Hetkeksi hänkin 
saattoi leimahtaa: vallankumousliikkeet 1830, Puolan uljas 
kapina, innostivat hänetkin kohottamaan maljansa Puolalle, 
mutta kun tätä akateemista mielenosoitusta seurasi ankara 
tutkimus, ja syyllisten edessä häämötti Siperia tai pakko- 
otto venäläiseen sotaväkeen, selvittäytyi Runeberg kekse- 
liäällä hätävalheella, mikä ei estänyt häntä myöhemmin se- 
littämästä, että jos hänet olisi puettu venäläiseen univor- 
muun, hän olisi ensimmäisessä sopivassa tilaisuudessa mur- 
hannut keisarin! (Viljanen, s. 246). Myös akateemisella uralla 
kärsityt vääryydet saattoivat Runebergin pohjalaisluonteessa 
herättää katkeruuden, joka muistuttaa vastustusmielialaa. 
mutta ylipäänsä on sanottava, että koko hänen nuoruuden- 
tuotantonsa 20- ja 30-luvuilla syntyy politiikan tuolla puo- 
len, idyllin merkeissä. 


Hieman toisin on laita hänen myöhemmän tuotantonsa. 
Olosuhteet ovat silloin jo muuttuneet. Vuoden 1848 vallan- 
kumousliikkeet horjuttivat koko Euroopassa Pyhän allians- 
sin järjestelmää ja itämainen sota antaa sille kuoliniskun. 
Ja niinpä sanookin Söderhjelm, joka muuten suuressa mää- 
rin kiistää yhteiskunnan ja politiikan vaikutuksen Rune- 
bergin tuotantoon, että Vänrikki Stoolin tarinoiden (I 1848, 
II 1860) ajankohtaista merkitystä voidaan ymmärtää vain 
tutkimalla ajan poliittista taustaa (J. L. R. II 1908, s. 314). 

Idyllin liikkumattomasta rauhasta olemme tulleet sankari 
romanssin liikuntaan, ajan kansallisen heräämisen myrsky- 
alueelle. Mutta kun Hwasser ja Ilmoni Ruotsista käsin koet- 
tivat itämaisen sodan aikana saada Runebergin mukaan se- 
paratistiseen politiikkaansa, kieltäytyy tämä jyrkästi sekaan- 
tumasta ruotsalais-englantilaiseen kannunvalantaan Suomen 
irrottamiseksi Venäjästä, ja leimaa valheeksi väitteen, että 
suomalaiset olisivat halukkaita nousemaan kapinaan keisa- 
ria vastaan (Söderhjelm II, ss. 338—345). Hänen tämänaikai- 
sissa kirjeissään ilmenee syvä lojaalisuus ja keisari-ihailu ja 
näiden kirjeiden sanonta on melkeinpä diplomaattisen har- 
kittu. Hän on liberaali, joka rakastaa järjestystä. Ja suoma- 
laisuusaatteeseen, fennomaniaan, joka oleellisesti on tuon 
kauden porvarillis-yhteiskunnallisen ja vapaamielis-poliitti- 
sen vapausliikkeen lippuna, hänen kantansa ajan mittaan 
muuttuu yhä kielteisemmäksi. Tunnettu on hänen sanaleik- 
kinsä suhteestaan Snellmaniin: he makaavat tosin saman 
peiton alla, mutta potkivat toisiaan! 60-luvun jungfenno- 
maaneissa hän näkee suorastaan isänmaallisen vaaran. Niin 
hedelmällisiä vaikutuksia kuin hän ottaakin vastaan suoma- 
laiselta kansalta ja suomalaisesta kansanrunoudesta, hän ei 
koskaan vapaudu käsityksestä, että Suomen kulttuuri sei- 
soo ja kaatuu ruotsin kielen mukana: ” Jos ruotsin kieli mei- 
dän maassamme on kerran väistyvä, niin saattaa olla sa- 
mantekevää, millä kielellä me huudamme sille: prashtshaj! 
(vrt. Vasenius, ss. 103—253, Söderhjelm II, ss. 353—357, 
593—594). 

Mutta oleellisempi Runebergin luovalle taiteilijapersoo- 
nallisuudelle kuin poliittiset kannanotot eri aikoina on val- 
tiollisen problematiikan esiintyminen hänen taiteessaan. 
Luonnollisesti on se tulkinta, minkä Snellman valtio-oppinsa 
mukaisesti esitti Kuningas Fjalarista (1844), että se ilmentää 
perheen ja valtion ristiriitaa, keinotekoinen ja haettu, mutta 
itse tämän mahtavan runoelman perusajatus, yksilöllisen 
kapinoitsijan sortuminen taistelussa yleisen ikuisia lakeja 

vastaan, on paljonpuhuva heijastuma Runebergin elämän- 
katsomuksesta, joka on syntynyt Pyhän allianssin varjossa 
ja Venäjän tsarismin musertavan ylivoiman puserruksessa 
— verrattakoon sitä Leinon Ylermiin, joka ilmentää aivan 
toista historiallista vaihetta! Luonnollisesti Runeberg on pe- 
rinyt sankarirunoelmansa näkemyksen antiikin tragedioista, 
mutta ei voida sivuuttaa ajatusta, että juuri poliittinen to- 
dellisuus johti hänet löytämään antiikin tragedian sankaril- 
lisen alistumisen. Ja Runebergin näytelmässä Salamiin ku- 
ninkaat (1863) ajan poliittinen todellisuus heijastuu vieläkin 
selvempänä: siinä ilmenevät omat elämänkokemukset, mut- 
ta myös Suomen valtiollinen asema; se on oleellisesti tut- 
kielma ristiriidasta valtiollisen viisauden sekä lain ja oikeu- 
den välillä, sen aiheena on vallananastajan ja laillisen peri- 
myksen vastakohta. (Söderhjelm II, ss. 547—555, vrt. myös 
Vasenius s. 306 ja seur.) Jälleen runoilija osoittaa, että ka- 
pinointi vallitsevaa järjestystä, laillista perimystä, ikuista 
oikeutta vastaan johtaa katastrofiin. Tämä on defaitismia, 
luopumista taistelusta, mutta se on myös enemmän. Siinä 
heijastuu Pyhän allianssin järjestelmän raskas varjo, ajan 
ihmisen aatteellinen antautuminen, mutta siinä on myös 
yliaikainen ja yleisinhimillinen viisautensa, joka ei ole vie- 
ras Hegelille tai Snellmanille. Ja se viisaus on siinä, että 
yksilön on elämässään ja toiminnassaan alistuttava ajan ja 
olosuhteiden asettamiin rajoihin; että ihmisen älyllinen suu- 
ruus on siinä, että hän kykenee itselleen selvittämään nämä 
rajat — mutta myös mahdollisuudet, ja toimimaan niiden 
mukaan. 


Patriarkalismin idylli 


Söderhjelm = aloittaa monumentaalisen Runeberg-elämä- 
kertansa teeseillä, joihin keskittyy oleellinen tähän runoili- 
jaan liittyvästä tutkimusongelmasta: 

“Turhaa tosiaankin olisi yrittää esittää Runebergia jonkin 
"ympäristön" tuotteena, jos onkin ottaminen lukuun nuo hänen 
kehityksessään yhtä tärkeät tekijät 'rotu' ja 'ajankohta'. Sellainen 
henkilökuva kuin Runebergin ei mahdu mihinkään senkaltaiseen 
teoreettiseen kehykseen, ja jos sentapaisista edellytyksistä koet- 
taisi johtua yksityisten runotuotteiden syntyyn, niin huomaisi 
piankin leijailevansa ilmassa. Harva runoilija on tässä suhteessa 
niin vaikea päästä lähelle kuin Runeberg. Harva runoilija on 
näennäisesti niin vähäisessä yhteydessä itse elämän kanssa. Yksi- 
toikkoinen elämä, jonka ulkonaiset vaiheet ovat muutamilla ri- 
veillä kuvatut, jonka syvin sisällys näyttää melkein alusta lop- 
puun pyöristyvän yhdeksi ainoaksi kokonaisuudeksi ja sopu- 
soinnuksi ja jossa eri vivahdukset melkein kokonaan väistävät 
yksin lähimpienkin katseita — sellainen elämä ei anna millekään 
psykologiselle tutkijavainulle tilaisuutta kaikkialla väijyä teok- 
sen suhdetta itse persoonallisuuteen. Toinen näistä teoksista 
toisensa jälkeen syntyy, kenenkään tietämättä millä tavalla, itse 
persoonallisuuden osan työssä työntää useimmiten taiteilijan 
osa syrjään. Mutta tämä runoilu kohoaa kuitenkin taustaa vas- 
taan, jota vailla sitä ei voi ymmärtää; se on yhteydessä niin 
monien muiden ajan ilmiöiden kanssa, jotka samoin kuin sekin, 
ovat niiden voimien ilmauksia, jotka ovat vaikuttamassa yhdek- 
sännentoista vuosisadan Suomea luotaessa; se kehittyy henki- 
sessä ilmakehässä, jonka aineosuudet ovat sille suotuisat. Kaikki 
tämä on huomioonotettava kirjallisuushistoriallisessa esityksessä; 
ja vain sellaisessa valossa voi Runebergin runoilijatoimen mah- 
tava kansallinen merkitys tulla täysin tajuttavaksi tulevillekin 
polville.” (I, ss. 2—3) 


Näissä sanoissa on varmaankin paljon syvää viisautta, 
mutta ne myös liioittelevat vaikeuksia ja ovat siten muo- 
dostuneet teljeksi myöhemmän Runeberg-tutkimuksen tielle. 
Vasta myöhempi tutkimus on rohkealla psykologisella tul- 
kintatavalla tehnyt eläväksi kansallisrunoilijasta valetun 
klassillisen pronssihahmon, ja yhteiskunnallisen tutkimuk- 
sen sana on lopultakin vielä sanomatta. Teoksensa II osan 
alussa (s. 5) Söderhjelm muuten vielä jyrkentää sanomaan- 
sa esittämällä teesin, että Runeberg kehrää kaiken itses- 
tään, ympäristö ei merkitse hänelle mitään. Söderhjelmin 
oma teos on tämän teesin jatkuvaa kumoamista — ja todel- 
lisuus kumoaa sen vieläkin vakuuttavammin. 

Näimme, mitä Runebergin aika poliittisesti merkitsi: Py- 
hän allianssin taantumusta. Eletään keskellä patriarkaalista 

idylliä, ja tästä idyllistä nousee Runebergin klassillinen ru- 
nous. 

Jo hänen syntymä- ja lapsuusympäristönsä, Pietarsaaren 
pieni rannikkokaupunki, edustaa idylliä puhtaaksiviljeltynä, 
Pietarsaari, jossa yhteiskunnan koko olemassaolo perustuu 
yhteen elinkeinoon, merenkulkuun; jossa ihmisiä yhdistävät 
yhteiset pyrinnöt ja kova työ, jossa kaikki tarvitsevat toi- 
siaan; jossa säätyerotusta ei juuri synny ja jossa taloudel- 
lista eriarvoisuutta tasoittaa tietty pohjanmaalainen demo- 
kraattisuus (Vasenius, ss. 9—10). Runebergin isä on, kuten 
tunnettua, ammatiltaan merikapteeni, äiti taas suvultaan 
kaupungin kantaporvareita, mutta kodissa ilmenee selvä 
sosiaalisen laskeutumisen suunta. Myöhempänä kouluaikana 
tuleva kansallisrunoilija merkitään ”köyhäksi”, ja vielä 
myöhemmin, isän sairastuttua, perhe elää suoranaisessa 
puutteessa. Oman panoksensa Runebergin sosiaaliseen tie- 
toisuuteen antavat myös kouluvuodet vauraassa Oulussa, 
aristokraattisessa virkamiesperheessä, jonka piirissä hän sai 
tuntea olevansa nousukas; toisaalta myöhemmät vapaat 
kouluvuodet Vaasassa, jossa hän esiintyy luokkatoveriensa 
tunnustettuna johtajana, sorrettujen puolustajana ja penna- 
lismin vastustajana. Tunnettua on myös, että Runeberg yli- 
opistoaikanaan eli alituisessa rahapulassa, vieläpä suoranai- 
sessa nälässä, ja saattoi vain kotiopettajana toimien rahoit- 
taa akateemiset opintonsa. Turussa hän toisaalta joutuu — 
erikoisesti arkkipiispa Tengströmin kodissa — seurustele- 
maan korkeammissa kulttuuripiireissä, ja hänen ylioppilas- 
kautensa suuri yhteiskunnallinen elämys on tutustuminen 
Saarijärvellä suomalaisen erämaan köyhään kansaan ja 
pettuleipään — samalla kun hän itse elää herraskartano- 
ilmapiirissä. Köyhistä oloista kasvaneena, puutetta kokenee- 
na, mutta eläen toisin ajoin myös keskellä vaurautta ja hie- 
nostusta koulupoika ja ylioppilas Runeberg tuntee sosiaali- 
sesti kuuluvansa alaluokkaan (Vasenius, s. 57). Mutta tämä 
luokkavaisto ei muodostu hänellä katkeruudeksi, hän kom- 

pensoi sen henkisillä arvoilla. Myöhemmin, 30-luvun lopulla 
hän ilmaisee tämän Borgä Tidningenissä seuraavin kuvaa- 
vin sanoin: 

”Pudistamme surullisina päätämme sanoen: tuo on rikas, tuo 
köyhä, tuo on saanut paljon, tuo vähän; miksei kaikki ole ta- 
saisemmin jaettu maailmassa? Oi mikä lyhytnäköisyys! Emmekö 
kaikki ole syntymälahjaksi saaneet auringon valoa, maan kau- 
neutta ja äärettömän maailman ihanuutta; emmekö kaikki ole 
perillisiä, kun perimme vuosituhansien parhaat aarteet, uskon- 
non totuudet, esi-isien teot ja tapojen suloisuuden? Mitä sem- 
moisen rikkauden meressä tuo pieni erotuksen pisara, muuta- 
mia tuhansia kullassa, voi merkitä?” (Vaseniuksen siteeraama, 
s. 214) 


Turussa hän on köyhä ylioppilas, mutta nuorten älyniek- 
kain symposioneissa hän on hengen ja kauneuden ruhtinas. 
Siellä on kerääntyneenä loistava piiri nuoria akateemikkoja: 
Runeberg, Nervander, Lille, Snellman, Ahlstubbe. He ovat 
täynnä nuorekasta itsetietoisuutta, kapinoivat akateemisten 
peruukkien sortovaltaa vastaan ja halveksivat heidän ho- 
meista vanhoillisuuttaan. Mutta lopultakin heidän kapinoin- 
tinsa on kovin kirjallista, sitä ei voida missään mielessä ver- 
rata Arwidssonin ajan taisteluihin — tämä sukupolvi kart- 
taa politiikkaa eikä tarpeettomasti manaa esille yhteiskun- 
nallista kysymystä. Turun palon jälkeen muuttaa yliopisto 
sitten nousukasmaiseen, byrokraattiseen Helsinkiin, ja 
Turun nuoret älyniekat tuntevat itsensä vieraiksi uudessa 
ympäristössä: he muodostavat suljetun piirin ympärillään 
tuntemaansa sosiaalista halveksuntaa vastaan. Useimmat 
heistä ovat köyhiä. Runeberg solmiaa avioliittonsa köyhän, 
älykkään, kompleksien kiduttaman Fredrika Tengströmin 
kanssa, eikä alku ole taloudellisesti loistava: Fredrikan on 
muitten tietämättä hankittava lisätuloja käsitöillä (mikä 
rohkea suffragettiteko noina aikoina!) ja hän se myös pa- 
peroi heidän ensimmäisen kotinsa rapistuneet seinät. Ru- 
noilija itse kamppailee vaikeuksien kanssa, joita yliopiston 
vanhat peruukit kasaavat nuorten tieteenharjoittajien uralle, 
toimii koulunopettajana, sanomalehtimiehenä, julkaisee 

ensimmäiset runonsa herättämättä juuri minkäänlaista huo- 
miota. Hän on edelleen köyhä, mutta se ei Horta hänen 
yhteiskunnallista optimismiaan. 

Myöhemmin hän Vanhan puutarhurin kirjeissä (1837) 
ilmaisee melkeinpä järkyttävällä tavalla, miten mahdotonta 
hänen on tunnustaa yhteiskunnallisia ristiriitoja todellisina 
ja sovittamattomina: 


”En voi ajatella epäsuhdetta elämässä miksikään itsessään 
todelliseksi. Tiedän kyllä, että tuhannet yksilölliset edut joka 
hetki kukistuvat korkeamman tieltä, mutta tämä korkeampi 
tekee kaiken suhteeksi, joksikin itsessään kauniiksi ja järjeste- 
tyksi. Kun siis runoilen, niin runoilen luonnonvaistosta tämän 
elämänkatsomuksen mukaisesti välttäen kaikkea, jossa en näe 
sovitusta, lempeää järjestystä. Runoilijan tulee luoda Jumalan 
tavoin, jonka teoksissa yksin hornakin lisää kauneutta.” 


Tämän maailmankatsomuksellisen manifestaation toteu- 
tusta on Runebergin koko tuotanto, mutta ennen kaikkea 
hänen 30-luvun idyllieepoksensa. Hirvenhiihtäjissä (1832) 


hän luo ensimmäisen suurisuuntaisen maalaiselämän ku- 
vauksen Suomen kirjallisuudessa tuoden sivistyneistön näh- 
täväksi Suomen kansan sellaisena kuin hän sen oli nähnyt 
Saarijärven sydänmailla, mutta yhteiskunnallisen tietoisuu- 
den korvaa tämän runoelman ihmisillä luontoperäinen 
oikeudentunto, jolle ulkonainen oikeudenjärjestys on tarpee- 
ton (Vasenius, s. 147). Niin järkyttävä kuin hänen kansan- 
elämän kuvauksensa ”realismi” silloiselle sivistyneelle ylei- 
sölle olikin, ei myöhempi aika voi olla näkemättä siinä epä- 
todellista idealisointia. Siihen on Leino nerokkaalla tavalla 
kiinnittänyt huomiota todetessaan hänen katselevan kansaa 
pappilan kuistilta, ja Söderhjelm huomauttaa, että Rune- 
bergin Hirvenhiihtäjillä on tärkeä osuutensa siinä talonpo- 
jan ihannoinnissa, joka siitä lähtien on ollut kansanvalistus- 
pyrintöjemme ja yleensä kansanvaltaisten pyrintöjemme pe- 
rustuksena (I, s. 473). 

Hannassa, toisessa idyllieepoksessaan (1836) Runeberg 

siirtyy pappila-ympäristöön kuvaamaan sivistyneen keski- 
luokan elämää, porvarillisen idyllin varsinaista keskusaihet- 
ta. Terve, onnellinen maalaiselämä kohotetaan siinä ihan- 
teena kaupunkia vastaan ja työssä nähdään eri yhteiskunta- 
luokkien yhdistäjä. Ja Jouluillassa, kolmannessa idyllieepok- 
sessa (1841), siirrymme vihdoin herraskartanoympäristöön, 
jossa eri kansanluokat kohtaavat toisensa, mutta sosiaaliset 
ristiriidat voitetaan inhimillisellä jaloudella ja isänmaallisella 
yhteistunnolla. 

Itse asiassa Runebergin runous on ymmärrettävissä vain 
heijastumana Pyhän allianssin ajan patriarkaalisesta yhteis- 
kunnasta (vaikka tämä ylimalkainen toteamus ei silti riitä 
hänen runoutensa, erikoisesti lyriikkansa ymmärtämiseen 
yksityiskohdissaan; se on psykologian asia). Patriarkalis- 
min yhteiskunnallisesta idyllistä hän ammentaa runoilijanä- 
kynsä Hirvenhiihtäjissä, Hannassa ja Jouluillassa, ja hän 
itse on saman patriarkalismin tuote. Jos pitää paikkansa 
Leinon väite (Suomalaisia runoilijoita, s. 60), että kertova 
taide, kohotakseen korkeimpaan täydellisyyteensä, vaatii 
vakiintuneita — yhteiskunnallisia olosuhteita, ympäristön 
eheyttä, on Runebergin tuotanto ennen muita tällaisen so- 
siaalisen eheyden tuote. 


Helsinki ja Porvoo 


Lauantaiseura on nuoren aatekuohunnan keskuspaikkana, 
jossa 30-luvulla haudotaan tulevaisuuden Suomen kansalli- 
nen ohjelma. Omalla puolella herrat väittelevät punssin ja 
piippujen ääressä, seuran naisten, touhukasten sinisukkien, 
taas rupatellessa omalla puolellaan — ja jopa joskus uskal- 
tautuen kurkistamaan herrojenkin puolelle! Täällä Snellman 
viljelee säälimätöntä logiikkaansa, täällä Nervander väläyt- 
telee sarkasmejaan ja Nordström neulankärjenteräviä sut- 
kauksiaan; ennen pitkää kuitenkin Runebergista, joka rau- 

hallisen huumorinsa voimalla hallitsee ja hillitsee, tulee seu- 
ran keskushenkilö. Hän se myös ensimmäisenä välittää 
maailmalle Lauantaiseuran ideologian. Hänestä tulee Hel- 
singfors Morgonbladin toimittaja, kahdesti viikossa ilmes- 
tyvän sanomalehden, jonka tilaajamäärä on alussa jopa 
472... Se on puhtaasti kirjallistaiteellinen lehti, siltä puut- 
tuu kokonaan yhteiskunnallinen ohjelma. Mutta tällä rajoi- 
tetulla alueella se aloittaa suurin, vaativin elein, melkeinpä 
kapinoitsijana. 

Hyökkäyksen pääkohteeksi tulee Ruotsin senaikainen kir- 
jallisuus. Ruotsin akatemia on kohdellut Runebergia vähek- 
syvästi, eikä ruotsalainen arvostelukaan ole antanut uudelle 
runoilijalle sitä kunniaa, mikä hänelle kuuluisi. Ja nyt saa 
Ruotsin kirjallisuus kuulla kunniansa. Siinä vallitsevat jär- 
kiperäisyys, reflektio ja itsekkyys! Yhtä armottomasti tuo- 
mitaan sekä vanha suunta, akateemisuus, kuin uusi suunta, 
fosforismi. "Vanha suunta lausui selvästi mitättömyyksiä, 
uusi esittää kaiken epäselvästi.” Ja erikoisesti tuomitaan 
runoruhtinas Tegnér: "Hänen teoksissaan näkee tuskin vi- 
lahdustakaan ihanteesta, ei edes taistelua, joka ilmaisisi hä- 
nellä olevan avvistustakaan siitä.” Runeberg antaa iskuja, 
ja hän saa iskuja ja kadottaa piankin halunsa jatkaa tais- 
televalla linjalla. Mutta hänen sanomalehtimiestoimintansa 
ei rajoitukaan tähän taisteluun. Hänen lehtensä muistuttaa 
vähemmän Arwidssonin radikaalia Abo Morgonbladia kuin 
1700-luvun englantilaisia sivistyslukemistoja. Hän välittää 
Suomen nuorelle sivistyneistölle eurooppalaisen kulttuurin 
ilmiöitä — yksipuolisesti ja varovaiseen biedermeier-hen- 
keen, mutta välittää joka tapauksessa. Hän esittää kirjalli- 
sina ihanteina Franzenin, Lenngrenin, Rickertin, Uhlandin, 
Berangerin ja Scottin, hän ihailee Almgvistia, mutta teilaa 
Tegnerin ja Victor Hugon, ei osoita ymmärtämystä Sha- 
kespearelle ja vaikenee Goethesta ja Geijeristä. Hän on ny- 
kyaikaisen kirjallisuusarvostelun perustaja Suomessa ja ke- 
hittelee metafyysillisin kääntein estetiikkaansa, jonka filo- 

sofisena isänä Vasenius esittää Gerlachin, Söderhjelm taas 
Solgerin. 


Muutto Porvooseen 1837 on päätepisteenä ulospäin suun- 
tautuvalle Helsingin kaudelle; Runeberg vetäytyy porvoolai- 
sen idyllin kuoreen. On monesti esitetty kysymys, mitä 
Runebergin kehitykselle olisi merkinnyt, jos hän olisi voinut 
jäädä Helsinkiin, josta hänen nyt taloudellisista syistä — 
”lintukin tarvitsee vihreän oksan laulaakseen” — oli vetäy- 
dyttävä syrjäiseen Porvooseen. Mitä hänelle olisi merkin- 
nyt jatkuva suora kontakti eurooppalaiseen hengenelämään, 
mukanaolo pääkaupungin aatteellisissa liikkeissä, läsnäolo 
pääkaupungissa vuosina 1848 ja 1856? Tämä on luonnolli- 
sestikin pelkkä fiktio, pelkkä jos — jota vastaan voidaan 
esittää huomautus, että Snellman joutui siirtymään Kuo- 
pioon asti, ilman että se olisi estänyt häntä Saima-lehdellään 
suorittamasta herätystyötä, joka ravisti koko Suomen kan- 
saa. Runeberg ei ollut taistelija, hänen muuttonsa pois pää- 
kaupungista oli oleelliselta osalta taiteilijan itsesuojeluvais- 
ton sanelema pako idyllin rauhaan ja eristykseen. Porvoon 
rauhansatamasta käsin hän tarkastelee nyt Helsingin myrs- 
kyvuosia ja kypsyttää luovassa työssään niiden henkistä 
satoa. Hän on helsinkiläisistä taistelunvuosistaan vetänyt 
sen johtopäätöksen, että runous ja taistelu eivät kuulu yh- 
teen. "Jos tahtoo laulaa kauniisti, niin ei saa laulun aikana 
kiistellä, enkä minä koko luonnossa tunne juuri. muita kuin 
kukkoteeret ja fosforistit, jotka kuhertavat ja tappelevat sa- 
malla kertaa.” Hän on tästä lähtien vain runoilija — paitsi 
sitä, että on koulunrehtori ja tuomiokapitulin jäsen: hänet 
on 1838 vihitty papiksi ja 1850 häntä ehdotetaan Kuopion 
piispaksi! — Parina vuonna (1838—39) hän toimittaa sanoma- 
lehteä Borgä Tidning, mutta tätä sanomalehtityötä ei voi 
missään suhteessa verrata hänen Helsingfors Morgonbladis- 
sa suorittamaansa. Kansallisen nousun läpimurtovuosi- 
kymmeninä — 40- ja 50-luvuilla — hän on vain runoilija, 
mutta mitä hänen Vänrikkinsä ja hänen Maamme-laulunsa 

(1848) merkitsevät silloiselle yleisölle, on tunnettua. Uutte- 
rasti hän 50-luvulla työskentelee virsikirjatyönsä kimpussa, 
kunnes 1857 saa ehdotuksensa valmiiksi. V. 1850 hän vierai- 
lee Ruotsissa, ja tästä matkasta tulee yhtämittainen triumfi- 
kulku. 30-luvun erimielisyydet on nyt unohdettu, kirjallinen 
Ruotsi juhlii pohjoismaiden suurinta runoilijaa. Kuningas ja 
kruununprinssi ottavat hänet vastaan, ja kuningas kertoo 
koko perheensä vuodattaneen kyyneliä Runebergin runoja 
lukiessaan! Ulkonainen menestys kruunaa Runebergin elä- 
män: Ruotsin kuningas lyöttää hänet ritariksi, Venäjän kei- 
sari antaa hänelle professorinarvon ja 1000 ruplan vuotuisen 
eläkkeen, Ruotsin akatemia myöntää vihdoinkin suuren kul- 
tamitalinsa. Kun hän — oltuaan vuodesta 1863 halvauksen 
lamauttama — vuonna 1877 kuolee, pitää itse Snellman 
muistopuheen hänen haudallaan: suurmies tunnustaa suur- 
miehen kaikista aatteellisista erimielisyyksistä huolimatta. 

On hyvin helppo tänä päivänä nähdä Runeberg vain 
oman aikansa ilmiönä ja kieltää hänen progressiivinen 
merkityksensä meidän ajallemme. Hänessä on suunnatto- 
man paljon sellaista, mikä loukkaa meitä tai herättää 
meissä halveksuntaa. Mutta hän oli myös vitaalinen ihmi- 
nen, ”terve, voimakas ja onnellinen” (Söderhjelm), ja hä- 
nen runoutensa nousee tästä elinvoimaisuudesta. Me emme 
saa unohtaa, että hän eli syrjäisessä maassa poliittisen pi- 
mennyksen aikakautena ja kuitenkin kykeni valppaasti seu- 
raamaan eurooppalaisia hengenilmiöitä ja kohoamaan aikan- 
sa sivistyksen huipulle. Emme saa unohtaa, että hän eli yh- 
teiskunnallisen patriarkalismin tyvenessä, ja kuitenkin ky- 
keni uskomaan edistykseen: 


”Ollen aatteellista laatua kansallisen tehtävämme tulee olla 
yhtämittaista edistystä ... Edistymisessä — siinä kansamme kun- 
nia, taantumisessa sen häpeä.” 


Hänen aatteellisia tunnussanojaan oli yksilöllinen ja kan- 
sallinen suvaitsevaisuus. Hän kirjoittaa Vänrikki Stoolin 

tarinat, josta myöhemmin on tullut suomalaisen lilliputti- 
imperialismin katkismus, mutta hän itse ei ihannoi sotaa sel- 
laisenaan (Vasenius, s. 298). Ei hän myöskään osoita kansal- 
lisuusvihaa. Vänrikkien Sandelsissa hän hahmottelee kaikes- 
sa loistossaan sen ruotsalaisen rotutyypin, jota vastaan hän 
30-luvun kirjallisessa taistelussa oli hyökännyt, ja Kulnevin 
hahmossa hän antaa ihailevan tunnustuksensa myös venä- 
läiselle, vastustajalle, viholliselle. : 


Hänen runoutensa ohjelmana oli klassillisen muodon yh- 
distäminen uudenaikaiseen sisältöön (Vasenius, s. 110). Sen 
toteutus on täydellä syyllä antanut Leinolle aiheen puhua 
"muodon ja sisällön viiltävästä ristiriidasta” Hirvenhiihtä- 
jissä ja Hannassa. Hänen realisminsa näissä idylleissä on 
”harsoon käärittyä” (Söderhjelm I, s. 460), mutta se on sil- 
loisissa oloissa kuitenkin uudenaikaisinta koko pohjois- 
maissa ja osoittaa huomiokykyä, joka saa Söderhjelmin ver- 
taamaan häntä laatukuvan mestareihin maalaustaiteessa, 
Jan Steeniin ja David Teniersiin. Hän on novelleissaan (eri- 
koisesti Salakuljettaja, Morgonbl. 1833) porvarillisen romaa- 
nin edelläkävijöitä, ruotsinkielisen kirjallisuuden ensimmäi- 
siä realisteja. 


Hän ei ole niitä suuria runoilijoita, jotka kuohuttavat ih- 
mismieliä ja herättävät älyllistä kapinointia. Hänen käsis- 
sään kaikki muuttuu tyyneksi ja kuulaaksi; hänen taitee- 
seensa sopivat hänen omat sanansa: 


"Ihmiskunta istuu elämän rannalla ja itkee tu 

L r mman aallon 
vaahtoa ja levottomuutta. Silloin tulee runous, auringonvälähdys 
pilvien lomitse ja näyttää ihmisille, kuinka syvä, kirkas ja puh- 
das se järvi on, joka noin aaltoilee.” 


Kerran tätä runoutta pidettiin ainoana suurena, ja vielä- 
kin on esteetikkoja, joille se edustaa taiteen ihannetta. Tie- 
dämme, että niin ei ole asian laita. Mutta erästä tyypillistä 
taiteen laatua se edustaa ja Runeberg on sen laadun suu- 
rimpia. 

Biedermeier-ihminen 


Saattaa ensinäkemältä joutua kysymään, mikä oikeastaan 
on saanut Lauri Viljasen kirjoittamaan uuden Runeberg- 
elämäkerran, jonka I osa käsittelee runoilijan elämää ja tuo- 
tantoa Porvooseen muuttoon (1837) asti. Mikä on saattanut 
tämän liberaalin ja kosmopoliitin koettelemaan voimiaan 
kansallisrunoilijan kuvan uudelleenhahmottelussa? Hän on 
tosin jo aikaisemmin, Koskenniemi-monografiassaan (1935) 
osoittanut kiinnostusta akateemista ja kansallista runoilija- 
laatua kohtaan, mikä hänen aikaisempien, modernistisesti ja 
kosmopoliittisesti suuntautuneiden essee-kokoelmiensa jäl- 
keen vaikutti yllättävältä. Erikoisesti nyt ilmestyneen suuren 
Runeberg-elämäkerran suhteen herää helposti ajatus, että 
tässä suoritetaan jonkinlainen pakkovero sotavuosien kan- 
salliselle ideologialle. Demagoginen ajatus, ja väärämielinen 
ajatus! Tässä suoritetaan kyllä vero sotavuosien henkiselle 
suuntaukselle, mutta toisessa mielessä kuin pintapuolisesti 
ajatellen voisi kuvitella. Jos Viljanen olisi pyrkinyt teoksel- 
laan ajan henkeä kosiskelemaan, olisi kai ollut luonnollista, 
että hän olisi teoksessaan korostanut Runebergia kansalli- 
sena runoilijana, patrioottisena runoilijana — kanonisoituna 
kansallisrunoilijana. Mutta niin ei suinkaan ole tapahtunut. 
Viljasen pääpyrkimyksenä on ollut uudemman psykologisen 
tutkimuksen valossa esittää Runeberg ihmisenä, luonnolli- 
sena, oman aikansa ihmisenä. ”Liian kuvapatsasmaisen, vas- 
keen valetun ylevyyden” sijasta hän esittää sosiaalisen ihmi- 
sen. Ja sen sijaan, että korostaisi nationalistia ja patrioottia 
Runebergissa, hän alleviivaa hänen kotinsa ja nuoruutensa 
taloudellista ahtautta ja yhä uudelleen ja uudelleen huo- 
mauttaa Runebergin runoilijalaadun demokraattisuudesta. 
Ei, tämä teos ei ole tarkoitettu tukemaan sotavuosien natio- 
nalistista ja militaristista kulttuurirakennusta, se on pako. 
Sotarumpujen jyminästä runoilija-kriitikko pakenee rauhan- 
ajan idylliin, patrioottisen ja kansallismielisen propaganda- 


50 


runouden epäaidosta, päivänpoliittisesta hälystä hän pake- 
nee kansallisen nousun ja patrioottisen runouden puhtaille 
lähteille etsimään aitoa epäaidon sijaan, suurta ja ehjää 
pienen ja mitättömän tilalle. 


Hänen elämäkertateoksensa suurin paino on Runebergin 
runouden, erikoisesti lyriikan, uudessa, intiimissä tulkin- 
nassa. Vastakohtana Söderhjelmin filologiselle motiivi- 
erittelylle hän pyrkii tulkitsemaan Runebergin runouden 
syntyä sisältäpäin, ihmisestä ja hänen kokemuksistaan. 
Viljanen esittää myös korostetummin kuin aikaisemmin 
Runebergin merkityksen sanomalehtimiehenä, ajan johta- 
vana kriitikkona ja esteetikkona. Vastoin aikaisempia elä- 
mäkerrankirjoittajia hän osoittaa Hegelin voimakkaan vai- 
kutuksen Runebergin aatemaailmaan, vieläpä toteaa dialek- 
tisia piirteitä hänen ajatustavassaan (s. 443). Ja sitten on 
eräs puoli, jota Viljanen voimakkaasti korostaa ja joka 
tänään tuntuu erikoisen ajankohtaiselta: slaavilaisen kirjal- 
lisuuden voimakas vaikutus Runebergiin. Tunnettuahan on, 
miten ratkaiseva oli serbialaisten kansanlaulujen merkitys 
Runebergin nuoruudenlyriikalle: ne ohjaavat hänet kansan- 
runouden — myös suomalaisen — maailmaan ja antavat 
hänen runoudelleen uuden, välittömän, naiivin ilmaisun. 
Viljanen osoittaa nyt, että tämä serbialaisen runouden har- 
rastus oli vain osa siitä mielenkiinnosta, jota: runoilija 
tunsi ”eksoottista” slaavilaista kulttuuria kohtaan: hän 
käänsi myös ajan venäläistä lyriikkaa, Shukovskia ja Mas- 
salskia. Eikä Viljanen epäröi vetää myös rohkeita yhtymä- 
linjoja nykyaikaisiin hengensuuntiin todetessaan Rune- 
bergin ennakoivan modernia elämänpalvontaa tai Spengle- 
rin morfologista historiankäsitystä! 

Syvällä psykologisella ymmärtämyksellä Viljanen esittää 
lapsuudenkodin köyhyyden ja ylioppilasvuosien ahdingon 


vaikutusta Runebergin elämänkatsomukseen ja runouteen. 
Hän puhuu ”isänkodin köyhyyden aiheuttamasta kalvavasta 

tunteesta” ja viittaa myös sedänkodin, aristokraattisen 
Oulun-ympäristön, vaikutukseen, varsinkin, jos se olisi jat- 
kunut kauemmin. Ja edelleen: ”’ Uusissa sosiaalisissa ympä- 
ristöissä, köyhälle nuorukaiselle väliin varmasti nöyryyttä- 
vissä, hänen pohjalainen omanarvontuntonsa, jonka lähteet 
olivat luonnossa eikä kulttuurissa, kääntyi sisäänpäin ja 
ilmeni ulospäin vakavuutena, melkein jäykkyytenä” (s. 39). 
Viljanen viittaa kompensaatioon henkisissä arvoissa ja esit- 
tää kysymyksen: ”Mutta kuka tietää, eikö Runeberg ole 
kompensoinut ja ylevöittänyt jotakin sosiaalisen epäonnistu- 
misen ja alaspäinmenon painostavista kotoisista muistoista 
kirkastaessaan runoudessaan miehuullista ja huoletonta 
köyhyyttä?” (s. 120) Vielä julkisen runoilijauransa alkanee- 
nakin sai Runeberg kauan kamppailla vaikeuksien kanssa: 
kesti kymmenen vuotta, kuten Topelius todistaa, "ennen 
kuin hänestä suurelle yleisölle tuli enemmän kuin maisteri, 
joka kirjoitti runoja ja jolla ei ollut varaa painattaa kirjo- 
jaan”. Kesti 18 vuotta ennen kuin Hirvenhiihtäjien 1. pai- 


nos, 1000 kpl., oli lopussa! Toista olivat myöhemmin Vän- 
rikki Stoolin tarinain best-seller-menestykset! 


Useissa yhteyksissä Viljanen korostaa Runebergin elä- 
mänkatsomuksen ja hänen runoutensa demokraattisuutta. 
"Oman aikamme kielellä sanomme mielellämme Runebergia 
demokraattiseksi runoilijaksi... ”patriarkaalinen' lähim- 
mäistunne runebergilaisessa merkityksessä, on epäilemättä 
aidon kansanvaltaisen mielen perusta” (ss. 43—44). Rune- 
bergin nuoruudenlyriikassa edustaa runo Jalouden voitto 
uushumanismin ihmisyysuskoa ja intyrannos-paatosta. Hir- 
venhiihtäjissä Viljanen näkee patriarkaalista kansanvaltai- 
suutta ja demokraattisuutta. Sivistyneistö ei siitä syystä tätä 
runoelmaa kyennytkään tajuamaan — tai tarkemmin sanoen: 
Snellmanin ja Cygnaeuksen ja toisaalta Ingmanin ristiriitai- 
sista tiedonannoista käy ilmi, että vanha polvi ei sitä ym- 
märtänyt, kun taas ylioppilasnuoriso otti sen innostuneesti 
vastaan. Runebergin kansallisuusaatteen suhteen onkin otet- 

tava huomioon, että hänellä, kuten koko aikakaudella ”kan- 
salliseen tietoisuuteen ... liittyi sosiaalinen” (s. 287). 


Viljanen antaa eloisan kuvauksen vuoden 30 tapahtu- 
mista ylioppilasmaailmassa, maljoineen Puolalle jne., ja 
Runebergin suhtautumisesta niihin: tämä on Runebergin 
”sankarikauden” dramaattisena huippuna. Mutta vakuutta- 
vasti hän myös osoittaa, että tämä 30-luvun aatteellinen 
aktiivisuus kuitenkin oli jotain epäoleellista Runebergin 
perusolemukselle, ohimenevä ilmiö, josta runoilijan itsesuo- 
jeluvaisto hänet pian saa vetäytymään syrjään. ”On kysy- 
mys esteettisestä katsomuksesta, joka vaatii äkillisen mani- 
festaationsa — painuakseen taas pian näkymättömiin luo- 
misen virtaan” (s. 342). Arwidssonin taisteleva sukupolvi 
ei koskaan voinutkaan antaa täyttä arvoa Helsingfors 
Morgonbladille, jota se piti pelon aikakauden kasvattina. 


Pelon aikakauden: Pyhän allianssin, feodaalisen patriarka- 
lismin aikakauden! Tällä aikakaudella on yleiseurooppalai- 
nen ihmistyyppinsä, jota sen klassillisen maan, Saksan, mu- 
kaan nimitetään Biedermeieriksi. Hän on kunnon alamainen, 
lojaali ja vähään tyytyväinen, tavoiltaan säädyllinen ja hiu- 
kan sievisteleväkin, luonteeltaan sydämellinen ja hilpeä. 
Runebergin nuoruudenympäristön ilmapiiriin kuuluvat sel- 
laiset sentimentaaliset runokuvat kuin "kadonnut lapsuu- 
denonni”, luonnon rauhaisuus”, "vanhuuden elämänty- 
ven” ja ”haudan lepo” — kaikki aitoa biedermeieria. Vilja- 
nen nimittääkin Runebergia nimenomaan sentimentaaliseksi 
lyyrikoksi. Hannassa hän toteaa ”kirkastettua porvarillista 
biedermeieria” ja korostaa parissa yhteydessä Lauantai- 
seuran myöhemmän vaiheen ”viehättävää biedermeier- 
sävyä”. 

Muistopatsaitten pronssihahmosta biedermeier-ihmiseksi: 
putous on melkoinen, mutta ehkäpä se tuo Runebergin 
hieman lähemmäksi meitä. Meidän ajallemme ei tuolla 
muistopatsashahmolla ole mitään elävää sanomaa, mutta 

Biedermeier herättää kenties myötätuntoamme ihmisenä. 
Voidaan kai sanoa, että Runebergin idyllieepoksilla tuskin 
enää on kantovoimaa, tuskin myöskään Salamiin kuninkait- 
ten antiikkisella elämänfilosofialla, ja Vänrikit tuskin enää 
tänään ovat täysikasvuisten luettavaa. Meille ne kaikki ovat 
kulttuurihistoriaa, meitä ne kiinnostavat määrätyn yhteis- 
kuntamuodon ja määrättyjen poliittisten olosuhteiden ilmen- 
täjinä. Mutta Kuningas Fjalarin mahti on vielä häviämätön 
ja ennen kaikkea elää oleellinen Runebergin lyriikasta: siinä 
on kuolemattomalla, klassillisella tavalla kuvattu Pohjolan 
luontoa ja ilmennetty jotakin oleellista pohjoismaisesta men- 
taliteetista — ja luonto ja ihmiset kestävät yli yhteiskunta- 
muotojen ja poliittisten järjestelmien. Vaikka se tuskin 
riittää ylläpitämään Runebergin asemaa kansallisrunoilijana. 


LAUANTAISEURA JA 
J. J NERVANDER 


On mahdotonta kuvailla 1800-luvun toisen neljänneksen 
kulttuurielämää Suomessa, ns. kansallisen nousun vuosi- 
kymmeniä, päätymättä aina samaan henkiseen voimakes- 
kukseen: Lauantaiseuraan. On tuskin ainoatakaan tuon 
aikakauden kulttuurielämän johtavaa persoonallisuutta, 
joka ei muodossa tai toisessa olisi ollut tekemisissä Lauan- 
taiseuran kanssa. Tuon seuran perustivat keväällä 1830 
nuoret akateemikot: 25-vuotias fysiikan dosentti J. J. Ner- 
vander, 26-vuotias filosofianmaisteri J. L. Runeberg, 29-vuo- 
tias filosofian dosentti A. A. Laurell, hänen 28-vuotias vel- 
jensä filosofianmaisteri G. Fr. Laurell, 22-vuotias filosofian- 
maisteri B.O. Lille ja 28-vuotias lainopin apulainen 
J. J. Nordström. Samana vuonna liittyivät seuraan mm. 
23-vuotias ylioppilas Fredrik Cygnaeus ja 24-vuotias yliop- 
pilas J. W. Snellman, seuran myöhemmistä jäsenistä mainit- 
takoon mm. M. A. Castrén, Elias Lönnrot ja Z. Topelius. 
Erikoisesti kolme saavutusta liittyy Lauantaiseuran toi- 
mintaan: uudenaikaisen koulun, Helsingin lyseon perusta- 
minen, Suomalaisen Kirjallisuuden Seuran perustaminen ja 
vapaamielisen kulttuurilehden, Helsingfors Morgonbladin 
perustaminen. Mutta oikeastaan ei ole ainoatakaan tuon 
aikakauden huomattavaa kulttuurialoitetta ja saavutusta, 
jossa Lauantaiseura ja sen jäsenet eivät olisi olleet osalli- 
sina. Lauantaiseura syntyi suurena eurooppalaisena levotto- 
muusvuonna, jolloin vapaudentuulet äkkiä pyyhkäisivät Py- 
hän allianssin ummehtunutta kabinetti-ilmapiiriä. Kansain- 

välinen aatemyrsky heijastui Lauantaiseurankin tulisissa 
väittelyissä ja aatteellisessa innostuksessa. Mutta se oli 
samalla kotimaan aatekapinan päämaja, kansallisen nousun 
aivotrusti. Fredrika Runeberg kuvaa myöhemmin Lauantai- 
seuraa: 


"Ei mikään aihe ollut liian halpa tai liian korkea käsiteltä- 
väksi, kaikkialla vallitsi eloa ja tulisuutta, se oli oikeata neron 
ja sukkeluuden ilotulitusta, säkenöivää, palavaa ja hehkuvaa. 
Siellä lausuttiin syvimpiä ajatuksia ja tehtiin kevyintä pilaa; 
innosta palaen puolusti kukin väitettään; kaikki oli tulta ja heh- 
kua, ja vieraat henkilöt, jotka sattuivat olemaan saapuvilla, luu- 
livat joskus, että herrat olivat valmiit käsikähmään, mutta sai- 
vatkin hämmästyksekseen nähdä, kuinka taistelevat sensijaan 
purskahtivat vilkkaaseen ja iloiseen nauruun jonkin väittelyyn 
heitetyn pilan tai sukkeluuden johdosta.” 


Topelius on myöhemmin Lauantaiseuraa kuvatessaan pu- 
hunut ”Runebergin tyynestä huumorista, Snellmanin sääli- 
mättömästä logiikasta, Nervanderin sarkasmeista ja Nord- 
strömin neulankärjen-terävistä sutkauksista”; keskeinen 


hahmo Lauantaiseuran väittelyissä oli myös Cygnaeus mah- 
tipontisine ja yltiöihanteisine lausesarjoineen. Mutta seu- 
ran henkinen keskus, varsinkin sen alkuaikoina oli Johan 
Jakob Nervander, ihmeolento, joka oli suorittanut yliop- 
pilastutkintonsa 15-vuotiaana, joka yhtä suurella vaivat- 
tomuudella oli opiskellut ensin klassillisia kieliä, sitten his- 
toriaa ja filosofiaa ja vihdoin matematiikkaa, fysiikkaa ja 
kemiaa ja kaiken ohella kilpaillut Runebergin kanssa maan 
ensimmäisen uudenaikaisen runoilijan laakereista ja joka 
1827 oli suorittanut maisterintutkinnon korkeimmalla ääni- 
määrällä (30 33:sta mahdollisesta) mitä maassa oli nähty. 
Cygnaeus kuvaa häntä: 


”Sukkeluus sellainen kuin hänen, jollaista vakaumukseni mu- 
kaan ei yhtä tyhjentymättömänä ja nokkelana ole vielä kukaan 
Suomen mies tai nainen omannut, terävänäköisyys huomata eri- 
laiset luonteet ja ennenkaikkea niiden salaisimmat heikkoudet, 
kyky keksiä mitä mielikuvituksellisimpia ajatusyhdistelmiä ja 
ainakin nuoruusaikana hillitön halu panna esityksissään ylös- 


alaisin käännetty maailma takaisin paikoilleen, tarjosi hänelle 
kaikki ainekset, jotka yhteen ainoaan henkilöön keskittyneinä 
olisivat voineet tehdä hänestä ei vain erinomaisen, vaan jopa 
suuren koomillisen runoilijan.” 


Miksi tästä nuoresta nerosta — jonka kiehtovaa ole- 
musta Viljanen Runeberg-elämäkerrassaan vertaa nuoreen 
Goetheen — ei tullutkaan kansallisrunoilijaa, miksi hän 
jätti runoilemisen ja luovutti laakerit Runebergille? Miksi 
tämä nuori kapinoitsija myöhemmin talttui, pakeni todelli- 
suutta tieteeseen, suhtautui kansalliseen liikkeeseen epäi- 
lyllä ja ivalla ja tiputteli kirjeissään Snellmanin taistelija- 
innostukseen jäisiä huomautuksiaan? Miksi hänestä, Lauan- 
taiseuran terävimmästä älystä, ei tullut puolijumalaa kan- 
sallisten suurmiesten kipsikuva-pantheoniin, vaan — kuten 
Havu huomauttaa — hänet ovat yleisessä tietoisuudessa 
syrjäyttäneet ei vain Runeberg, Snellman, Lönnrot, Tope- 
lius, Castrén, vaan vieläpä Cygnaeuskin? Siihen ei oikeas- 
taan ole vaikea vastata. Minkäpä kansakunnan itserak- 
kautta ei loukkaisi sen intomielisten pyrkimysten viileä, 
ivallinen tarkastelu? — ei ainakaan nuoren, pienen kansa- 
kunnan, jonka itsetärkeys ja omanarvonarkuus ovat tunne- 
tut! Mutta tämä vastaus ei ole vielä vastaus koko Ner- 
vanderin ongelmaan. Miten kasvoi tämä äly ja tämä luon- 
ne, jota Havu syystä pitää ainoana vaikeasti selitettävänä 
koko Lauantaiseurassa? Nervander on juuri ongelmallisuu- 
dessaan seuran kiehtovin hahmo, persoonallisuus, jota kan- 
nattaa tutkia ja valaista. 


Hän syntyi 1805 Uudessakaupungissa. Isä oli apteekkari, 
jonka suku oli peräisin Satakunnasta, Kullaan kappelin 
Närvän talosta. Pojan ollessa 8-vuotias isä joutui taloudel- 
listen tappioiden vuoksi myymään apteekkinsa ja perhe 
muuttamaan Ouluun. Siellä aloitti nuori Nervander koulun- 
käyntinsä, jonka isän kuolema keskeytti jo 3 vuotta myö- 
hemmin, 1816. Poika joutui nyt, 11-vuotiaana, siirtymään 
Turkuun, kasvatiksi enonsa Fr. Bergbomin, Turun yliopis- 

ton filosofian apulaisen, kotiin. Tässä kulttuurikodissa ke- 
hittyivät Nervanderin monipuoliset lahjat ja luonteenomi- 
naisuudet, ei vähiten sen vuoksi, että siellä vallinnut ankara 
kotikuri käänsi hänen harrastuksensa sisäänpäin. Hän jat- 
koi koulunkäyntiään Turussa ja tuli 1820, 15-vuotiaana, 
ylioppilaaksi. 

Opinnot jatkuivat Turun yliopistossa, jossa monet tule- 
vat suurmiehet tutustuivat toisiinsa. Nervander, Runeberg 
ja Snellman muodostivat läheisen toveripiirin, he asuivat 
yhdessä, olivat köyhiä ja haaveilivat suuresta tulevaisuu- 
desta. Muistopuheessaan Nervanderille Cygnaeus kuvaa 
tätä aikaa: 


"Suunnilleen yksikolmatta vuotta sitten istui Turussa samassa 
opiskelijahuoneessa kolme nuorukaista. Heillä oli yöllä yhteinen 
vuode, ja saman kehnon pöydän ääressä he nauttivat niin hen- 
kisen kuin ruumiillisenkin ravintonsa. He olivat köyhiä tämän 
maailman hyvästä, niin että heillä tuskin yhteensäkään oli sen 
verran kuin kukin olisi tarvinnut päiväksi ylioppilaiden nykyään 
tavallisten vaatimusten mukaan, mutta sitävastoin rikkaita hen- 
gen antimista, niin että he, jakaen keskenään koko tämän valta- 
kunnan, olivat aiotut kerran osoittamaan, miten pitkälle suoma- 
laisella hengellä oli voimaa tänä aikakautena tunkeutua niillä 
eri aloilla, joille he antautuivat.” 


Näin oli 1827, jolloin Nervander suoritti fil.kand. tutkin- 
non priimusmaisterina, äänimäärällä, jota pidettiin saavut- 
tamattomana. Hänen aineinaan olivat tällöin matematiikka, 
fysiikka ja kemia — mutta sitä ennen hän oli opiskellut 
kieliä, historiaa ja filosofiaa ja esiintynyt ihailtuna runoili- 
jana toteuttaen runoudessaan jo ennen Runebergiä roman- 
tiikan liioittelusta vapautetut luonnollisuuden ja yksinkertai- 
suuden vaatimukset. Mutta muutakin oli tapahtunut näinä 
vuosina. Yliopisto-opintojensa sivussa täytyi Nervanderin 
hankkia itselleen toimeentulo, ja se tapahtui ajan tavan 
mukaan toimimalla kotiopettajana ja koulunopettajana. 
Niinpä Nervander 1824 oli ollut kotiopettajana prof. Jakob 
Bonsdorffin luona Maskun pappilassa. Siellä hän tutustui 
Agata Öhmaniin, laamanni Abr. Öhmanin viehättävään ja 

tunteelliseen tyttäreen, joka isänsä kuoleman jälkeen oli 
ollut prof. Bonsdorffin kasvattina. Nervander oli tällöin 
19-vuotias, Agata Öhman 26-vuotias, mutta ikäero ei estänyt 
heitä rakastumasta toisiinsa. Kun sitten Agata odotti lasta, 
mutta Nervander oli vielä alaikäinen, nuorten oli tyydyttävä 
laittomaan siviilivihkimiseen, jonka prof. Öhman, Maskun 
kirkkoherra, suoritti. Avioliitto pidettiin salassa — vain 
Runebergin arvellaan siitä tietäneen — kunnes se Nervan- 
derin valmistuttua 1827 vahvistettiin kirkollisella vihkimi- 
sellä. 

Nervander oli jo ennestään varaton ja tämä varhainen 
avioliitto, josta ajan mittaan syntyi 8 lasta, muodostui hä- 
nelle taloudelliseksi taakaksi, joka määräsi hänen kohta- 
lonsa. Hänen täytyi luopua runoilijaurasta, hänen oli hajo- 
tettava voimansa hedelmättömään leipätyöhön, hänen oli 
suunnattava opintonsakin alalle, joka takasi nopeimman 
uran. Avioliitto muodostui hänelle kahleeksi myös henki- 
sesti, sillä Agata Öhman ei älyllisesti ollut miehensä tasolla. 
Nervander sai ikänsä katua nuoruuden kokemattomuudessa 
tehtyä valintaa. ”Ent. nuorimies”, luonnehti hän itseironi- 
sesti asemaansa tai sanomalla, että "hänellä on ollut melkein 
lapsuudesta saakka onni nähdä itsensä vaimon ja lasten 
ympäröimänä”. Traagillisen hohteen saa hänen kohtalonsa 
hänen jouduttuaan Turun palon jälkeen kotiopettajaksi 
Tampereelle kauppaneuvos Lundahlin perheeseen ja tutus- 
tuessaan siellä Lauantaiseuran tulevaan runottareen, nuo- 
reen, kauniiseen, älykkääseen Augusta Lundahliin. Nervan- 
der keksii Augustan runoilijalahjat ja hehkuva rakkaussuhde 
on kehittymässä, kunnes Nervander saa tunnustetuksi, että 
hän on jo sidottu. Mutta hän ei karkota sillä Augustan 
kuvaa sydämestään, tämä kummittelee ”Hebenä” hänen ru- 
noudessaan. 

Yliopiston siirryttyä Helsinkiin Nervander on keskeinen 
henkilö pääkaupungin aatetaistelussa ja Lauantaiseuran 
pyrkimyksissä. Mutta taloudelliset syyt saavat hänet yhä 

tarmokkaammin omistautumaan uralleen, tiedemiehen ural- 
le, matemaatikon ja fyysikon uralle. V. 1829 hän esittää 
väitöskirjansa galvaanisen sähkön vaikutuksesta magnetis- 
miin ja nimitetään fysiikan dosentiksi. Vv. 1829—32 hän 
hoitaa viransijaisena fysiikan professorinvirkaa ja nimite- 
tään 1832 matematiikan ja fysiikan apulaiseksi. Samana 
vuonna hän, saatuaan tieteellisen apurahan, matkustaa nel- 
jäksi vuodeksi ulkomaille. Matka kulkee Skandinavian 
kautta Pariisiin, Italiaan, Itävaltaan ja Saksaan. Nervander 
kohtaa kirjailijoita ja aatteenmiehiä, kuten Arwidsson, At- 
terbom, Franzen ja Oehlenschläger, tiedemiehiä kuten Oer- 
sted, Ampère, Gauss, Weber, Alexander v. Humboldt — ai- 
kakauden ensimmäisiä alallaan. Suuren maailman aatevir- 
taukset ja tieteelliset saavutukset huuhtovat hänen aivo- 
jaan. Pariisin tiedeakatemialle hän esittää keksimänsä 
uuden galvanometrin, ns. tangenttibussolin, Göttingenissä 
hän tutkii maamagnetismia ja itse Humboldt kiinnittää hä- 
nen huomionsa meteorologiaan. Hänen tiedemieskykynsä 
herättää kansainvälistä huomiota: hänet kutsutaan fysiikan 
professoriksi Jenaan, mutta hän kieltäytyy. 

Tämän matkan antamien herätteiden ja Nervanderin 
oman tarmokkaan toiminnan tuloksena perustetaan Helsin- 
kiin meteorologinen observatorio, jonka ensimmäiseksi esi- 
mieheksi Nervander tulee. Hän on tässä saanut tukea pie- 
tarilaisilta tiedemiehiltä, joihin hän on luonut läheisiä suh- 
teita: näitä ovat Lenz, Jacob, Hess ja Struve. Hän saa 
nähdä muidenkin tieteellisten suunnitelmiensa toteutuvan 
— v. 1838 hänestä tulee fysiikan ylimääräinen ja v. 1845 
vakinainen professori ja v. 1848 hän saa Pariisin tiedeaka- 
temian palkinnon. Hänen asennoitumisestaan puhuu kuiten- 
kin pettymys ja katkeroituminen. Suuren ulkomaanmatkan 
jälkeen tuntuvat kotimaan olot ahtailta, sen probleemit, 
aatteet ja kiistakysymykset mitättömiltä. Hän jättää lopul- 
lisesti runouden, joka on huipentunut hänen käännökses- 
sään Baijerin kuninkaan runoista v. 1830 ja hänen omassa 

runoelmassaan Jeftan kirja 1832. Kotiinpaluusta vuonna 
1836 hän vielä kirjoittaa juhlakantaatin yliopiston promoo- 
tiojuhlaan, ja vaikenee. Vuotta myöhemmin hän eroaa ku- 
raattorintoimestaan pohjalaisessa osakunnassa: hän on tus- 
kaantunut ylioppilaiden pikkukiistoihin ja sanoo katkerasti 
olevansa ”liian hyvä olemaan herrojen narrina”. Oltuaan 
aikaisemmin, varhaisvanhana ja vallanhimoisena, liiankin 
halukas holhoamaan toisia hän vetäytyy yhä enemmän yksi- 
näisyyteensä ja tieteeseensä. Hän ei luovu taistelusta, mutta 
hän siirtää sen yliopiston konsistorin pienoismaailmaan: 
siellä hän on piikkinä homehtuneen akateemisuuden ja 
valonaran byrokratismin lihassa ja osoittautuu armoitetuksi 
juonittelumestariksi. Mutta häntä ei innosta julkisuus, ei 
Snellmanin johtama kansallinen liike. Hänestä on tullut 
hengen ylimys, joka huolehtii ennen kaikkea persoonalli- 
sesta riippumattomuudestaan ja ajatuksenvapaudestaan. 
Kirjeet Snellmanille puhuvat tästä asennoitumisesta. 

Kirje Snellmanille marraskuussa 1846 on alaston itse- 
tunnustus: 


”Mies, joka neljäänkymmenenteen ikävuoteensa asti on sy- 
västi tuntenut taakan olla hallituksen ja yleisen mielipiteen orja- 
na, ei voi kyllin nopeasti vapautua kummastakin. Olen kaksi- 
kymmentä vuotta tehnyt työtä perheeni hyväksi vapautuakseni 
nuoruuden erehdyksestä. Nyt se on turvassa ja nyt minä teen 
työtä omaksi hyväkseni, vapaana sanomaan ja tekemään mitä 
haluan. Älä moiti minua milloinkaan siinä mielessä, että minun 
pitäisi kaihtaa kenenkään muun mielipidettä kuin omaani. Hal- 
lituksen ja yleisön epäsuosio tuottaa itsenäisyyden, jonka toivon 
ansaitsevani tällä rovolla. Sanani aion lausua siis aina missä 
haluan ja miten haluan.” 


Snellmanin sekaannuttua Straussin Jeesuksen elämän” 
aiheuttamaan väittelyyn Nervander myöntää heinäkuussa 
1842 kirjoittamassaan kirjeessä hänen olevan asiallisesti oi- 
keassa, mutta: 


"Mitä Strauss sanoo, tunnustaa 3/4 sivistyneestä maailmasta 
kahden kesken; mutta luuletko, että sitä sopii saarnata senlaa- 

tuisissa yhteiskunnissa kuin meidän, ilman että uskonnon pikku- 
elukat purevat luuhun asti?” 


Saiman alettua ilmestyä Nervander kirjoittaa heti tam- 
mikuussa 1846: 


”Reuhdo kohtuullisesti suomalaisuutta. Etkö huomaa, että sen 
aika ei vielä ole tullut...? Parempi kuin vale-elämä on vale- 
kuolema. Minusta vuodenaika tuntuu nyt siltä, että se hedelmä, 
joka nyt kasvaa suomalaisuuden juuresta, mätänee, ennen kuin 
se ennättää kypsyä.” 


Myöhemmin, mahdollisesti kesällä 1846, Nervander va- 
roittaa kirjeessään Snellmania ukkopilvistä, joita korkeim- 
man byrokratian piirissä on alkanut kokoontua Saiman ylle. 


"Minun on omalta osalta tunnustettava, etten voi oikein myön- 
tää Saiman poliittisten artikkelien tuottaneen hyötyä... Tosin 
on jokin nukkuva saattanut silmänräpäyksen ajaksi puoliksi he- 
rätä kuorsatakseen sitten sitä perusteellisemmin. — — — Älä 
unohda, että olet Suomessa, ja suo ainakin anteeksi vanhalle 
veikollesi, joka nauraa kuullessaan Saiman saarnaavan leijonan 
rohkeutta lammaslaumalle.” 


Erikoisen mielenkiintoinen on älyllisessä häikäilemättö- 
myydessään Nervanderin pitkä kirje Snellmanille alkuke- 
sällä 1846. Hän nimittää fennomaniaa poliittiseksi pietis- 
miksi: hän syyttää sitä suvaitsemattomuudesta, kieltäytyy 
siihen uskomasta ja osallistumasta. 


”Kun mielipiteeni, ulkomailta palatessani, kokemuksen ja mie- 
tiskelyjen taltuttamina, eivät enää olleet hetken suunnan kanssa 
yhtäpitäviä, olen vapaaehtoisesti ja oma-aloitteisesti luopunut 
kaikesta kansansuosiosta, välitän siitä nyt vähemmän kuin 
silloin, mutta käytän oikeuttani, muista huolimatta, ajatella ja 
puhua vapaamielisesti omin päin.” 


Tieteellinen työ vie aikani, sanoo Nervander, eikä mi- 
nulla ole lyhyiden taukojen aikana halua kiekua fennomaa- 
nisesti. "Tämänkin minä tekisin, niinkuin kukko aamun 
koittaessa, jos pitäisin keinotekoista fennomaaniliikettä 
aamunkoittona. Niin ei minusta kuitenkaan ole.” Hän ei 
usko kansalliseen nousuun. 

"Suomalaiset muodostavat kyllä kansan, koska he puhuvat 
yhtä kieltä, mutta he eivät muodosta kansakuntaa, koska heillä 
ei ole historiaa. Hanhet puhuvat kaikki myös samaa kieltä, 
mutta eivät muodosta kansakuntaa, eivät edes metsähanhet, 
jotka kuitenkin ovat itsenäisiä... Olematta kansakunta ei voi 
saada, ci luoda itselleen, kaikkein vähimmin herroilta tilata 
kansalliskirjallisuutta. — Tosin ovat kansat taistelleet kirjan 
vuoksi, raamatun vuoksi, mutta ei mikään kansa ole vielä tais- 
tellut kielioppinsa vuoksi. Suomalaisten on siis tehtävä kuin 
Israelin lasten Goosenin maassa: raahattava kiviä ja olkia sekä 
sen ohessa voitava hyvin ja lisäännyttävä ...” 


Kiinnitettyään täten säpsähdyttävän terävästi huomiota 
siihen, että aineellinen pohja on luotava ennenkuin hen- 
kistä ylärakennusta lähdetään rakentamaan, Nervander jat- 
kaa: 


"Suomi sivistyksen ja kirjallisuuden kielenä ei voi synnyttää 
muuta kuin aapiskirjallisuutta.” 

"Ainoastaan suomalaisten kapina ruotsalaisia vastaan voisi 
auttaa, mutta Venäjä varmaan panisi kapinan Suomessa hyvin 
pahakseen, vaikka kapina ei koskisikaan Venäjää.” 

”Ainakin tulee kantajan itse ajaa mainittua juttua, eikä asian- 
ajajien. Sinä, R. Tengström, Elmgren, Berndtson, jotka ette ym- 
märrä suomalaista kirjaa ilman sanakirjaa ettekä osaa virheet- 
tömästi kirjoittaa yhtä ainoaa lehteä, oletteko te suomenkielen 
luonnollisia asianajajia? Te olette kaikki enemmän tai vähemmän 
germaanisen tai ruotsalaisen sivistyksen luopioita. Jos sota- 
joukolla ei voi olla kotimaisia johtajia, vaan ne on haettava vie- 
raiden riveistä, ei taistelua voida voittaa. — Suomalaisista itses- 
tään tulee alun ja vaikutuksen lähteä. Jollei se lähde, on liike 
liian aikainen. — Minä en tässä kysymyksessä luota herrasmie- 
Kiin, vaan talonpoikiin. — Lapsen ainainen kantaminen osoittaa 
kai rakkautta, mutta ei lapsi sillä tavoin koskaan opi kävele- 
mään. — Odotetaanko yksi tai pari vuosisataa lisäksi, se ei 
merkitse mitään kansan elämässä, jos se tämän odotuksen jäl- 
keen voi odottaa varmaa menestystä, mutta tämä tulevaisuus 
voidaan turmella vähässä ajassa, enkä minä tahdo olla mukana 
tässä turmelemisessa, vaan tahdon varmaa menestystä.” 


Saiman samana vuonna tapahtuneen lakkauttamisen jäl- 
keen katkeavat Nervanderin ja Snellmanin välit melkein 
kokonaan. Nervander oli kerran leikkipuheena sanonut 
Snellmanista, että ”jos tahtoo seurustella hänen kanssaan 
ystävällisesti, pitää olla keppi mukana”. Nyt hänestä erimie- 
lisyys on kasvanut niin suureksi, että on toivotonta tavoi- 

tella yhteisymmärrystä. Snellman puolestaan sanoo, että 
Nervanderin arvosteluhalu johtuu vain hänen itsepuolus- 
tustarpeestaan. Järkyttävä isku tämän jälkeen on Snellma- 
nille uutinen Nervanderin äkillisestä kuolemasta isorokkoon 
maaliskuun 18. päivänä 1848, Euroopan kansojen suurena 
vapauskeväänä. Vasta kuolemansa jälkeen suotiin Nervan- 
derille sitä lämpöä ja ymmärtämystä, jota vailla hän lähim- 
pien ystäviensä taholta oli viime vuosikymmenenä ollut, nyt 
sanottiin myös julki, mitä hän oli Lauantaiseuran sukupol- 
velle ja myös kansalliselle nousulle merkinnyt. Cygnaeus piti 
hänelle muistopuheen paisutellen romanttiseen tyyliinsä 
sekä hänen ansioitaan että heikkouksiaan. Hänen v. 1850 
ilmestyneisiin koottuihin kaunokirjallisiin teoksiinsa kirjoitti 
Snellman elämäkerrallisen johdannon. Nervanderin elämän- 
työtä on käsitelty myöhemminkin. Joukahaisessa 1860 esit- 
teli Karl Chydenius häntä tiedemiehenä, Svenska Litteratur- 
sällskapetin vuosijulkaisussa 1905 A. Hultin taas ennen 
kaikkea hänen runoilijatuotantoaan. Sodan jälkeen julkai- 


semassaan teoksessa ”Lauantaiseura ja sen miehet” Ilmari 
Havu omistaa hänelle laajahkon esseen. Sittenkin on sanot- 
tava, että Nervanderia ja hänen elämäntyötään ei ole käsi- 
telty siinä laajuudessa, kuin hänen merkityksensä edellyt- 
täisi. 


Luonnollisesti Nervander oli väärässä hyljeksiessään kan- 
sallista liikettä ja polemisoidessaan Snellmania vastaan — 
pääasiassa, mutta ei jokaisessa yksityiskohdassa. Välillä 
hänen kritiikissään välähtää ajatus, niin nerokas, häikäile- 
mätön ja kaukonäköinen, että se häikäisee. Hän katselee 
maansa sisäisiä liikahduksia omasta planetaarisesta perspek- 
tiivistään, hänen tragiikkansa on siinä, että hän elää edellä 
aikaansa. Hänen omaa elämäänsä varjostaa tragiikka, hänen 
aikainen kuolemansa on traagillinen. Aika ei kanna häntä 
aallonharjallaan, vaikka hänellä olisi ollut edellytykset 
kohota vuosisadan suurmieheksi. Hän on oppositiomies — 
myös oppositiota vastaan, kielteinen, kuten monesti yliälyl- 

lisyys. Mutta se ei tee hänen elämäänsä ja kohtaloaan vä- 
hemmän kiehtovaksi, vähemmän valaisua ansaitsevaksi. 
Hänenkin tyyppinsä kohtaamme omassa ajassamme, oman 
aikamme suuressa murroksessa. 


5 — SUURI LINJA 


J. V. SNELLMAN 


eli kapitalismin läpimurto 


140 vuotta on kulunut sen miehen syntymästä, joka 
enemmän kuin kukaan toinen suomalainen on ajatuksil- 
laan vaikuttanut kansamme kohtaloihin: J. V. Snellmanin. 
Kansainvälisessä mittakaavassa ajatellen on vain yksi yh- 
teiskunnallinen ajattelija, joka tässä suhteessa voidaan rin- 
nastaa Snellmaniin: Karl Marx. Juuri nämä kaksi ajattelijaa 
on meidän ideologisessa ja yhteiskunnallisessa taistelussam- 
me viime vuosikymmenien aikana yhä uudelleen asetettu 
vastakkain, he ovat muodostaneet ne henkiset vastapoodit, 
joiden välillä aatetaistelun ja luokkataistelun salamat ovat 
leimahdelleet. Voidaan nyt syystä esittää kysymys, onko 
tämä ollut välttämätöntä, ovatko nämä kaksi Hegelin oppi- 
lasta todella siinä määrin vastakohtia vai onko heidät yksi- 
puolisella tulkitsemisella sellaisiksi tehty. 


Jokaisella suurella ajattelijalla on oppilaansa. Hänellä 
on oikeaoppiset seuraajansa, puustaviuskolliset jäämistön- 
vartijat, jotka kynsin hampain taistelevat jokaisen yksityis- 
kohdan — yleispätevyydestä hänen oppirakennelmassaan. 
Tämmöisiä opetuslapsia ajatellen kerrotaan Marxin kau- 
histuneena huudahtaneen: ”Minä en ainakaan ole mikään 
marxilainen.” Myös Snellmanilla on ollut puustaviuskolliset 
jäämistönvartijansa, jotka 50 ja 100 vuotta hänen aika- 
kautensa jälkeen yhä esittävät yleispätevänä hänen jokai- 
sen ajatuksensa. Tulokset ovat olleet kohtalokkaat. Myös 

Snellman voisi haudastaan murahtaa: ”Minä en ainakaan 
ole mikään snellmanilainen!” 


Suurilla ajattelijoilla on myös kehittäjänsä ja sovelta- 
jansa. Nämä ovat hyvin monenlaatuisia. He voivat olla ka- 
marioppineita, kuivia järjestelmäntekijöitä, joiden käsissä 
jokainen voimakas henki kuivettuu ja väljähtyy, he voivat 
olla niitä ”kansansivistäjiä”, joista Ibsen puhuu kauhistuk- 
sella ja joitten suussa jokainen totuus muuttuu vastakoh- 
dakseen. He voivat olla myös suoranaisia väärentäjiä, jot- 
ka yksipuolisesti valitsevat mestarinsa opeista sen, mikä 
soveltuu heidän senhetkisiin tarkoituksiinsa. Mutta on vih- 
doin myös niitä todellisia, luovia soveltajia, jotka kykene- 
vät suuren ajattelijan tuotannossa erottamaan aikaansa si- 
dotun ja edelleenkin pätevän, jotka kykenevät soveltamaan 
menneen ajan rajoissa syntyneen aaterakennelman uusia 
muuttuneita olosuhteita vastaavaksi ja antamaan sille uuden, 
valtavan elinvoiman. Marxilaisuuden tällaisina luovina ke- 
hittäjinä on mainittava ennen kaikkea Lenin ja Stalin. Olla 
marxilainen ei lopultakaan merkitse hyvässä järjestyksessä 
olevien sitaattikokoelmien omistamista, vaan määrättyä 
ajattelutapaa, marxilaisia aivoja. 


Palatakseni Snellmaniin haluaisin sanoa, että hänellä paitsi 
puustaviuskollisia jäämistönvartijoita on ollut myös vesit- 
täjänsä ja väärentäjänsä. Hänen laimennetusta laitoksestaan 
tuli aikanaan suuren valtiollisen puolueen ohjelma ja lippu 
= huolimatta siitä, että tämä puolue oli maan vanhoillisin 
ja että Snellman itse oli suuri uudistaja, jopa mullistaja. Ja 
itsenäisyysajalla hänen nimensä tuli lipuksi nuortaantumuk- 
selle, joka teki hänestä kiihkoisänmaallisuuden, kansallis- 
mystiikan, Suur-Suomi-imperialismin ja yhteiskunnallisen 
mustasotnialaisuuden profeetan. Mutta luovia soveltajia ja 
kehittäjiä on Snellmanilta puuttunut, on puuttunut niitä, 
joilla olisi snellmanilaiset aivot. 

"Teidän juhlanne ovat hautajaisissa tanssimista . . .” 


Snellman itse kuului keskiluokkaan, hänen isänsä oli meri- 
kapteeni ja kotikielensä ruotsi. Opintoaikanaan Turussa ja 
Helsingissä hän ei — yhtä vähän kuin muutkaan tuon ajan 
tulevat suurmiehet — jäänyt vieraaksi suoranaiselle puut- 
teellekaan. Varsinaisen kansan kanssa hän joutui kuitenkin 
vain vähän kosketuksiin eikä joutunut läheltä näkemään 
sen hätää. Voidaan näin ollen sanoa, että hän kehittyi kapi- 
noitsijaksi teoreettista tietä. Turussa hän joutui tekemisiin 
ns. Turun romantiikan, radikaalisen akateemisen piirin 
kanssa, jossa Arwidssonin kansallinen ja yhteiskunnallinen 
herätystyö oli kuohuttanut mieliä. Helsingissä hän taas 
kuului yhtenä keskeisimmistä hahmoista kuuluisaan Lauan- 
taiseuraan. Ne aatteet, joita Snellman sittemmin levitti voi- 
makkaammin kuin kukaan, olivat tuohon aikaan ilmassa, 
ei vain Suomen nuorissa akateemisissa piireissä, vaan koko 
Euroopassa. Snellmanin ansioksi on juuri laskettava se, että 
hän yhdisti Suomen kansallisromanttiset pyrkimykset yleis- 
eurooppalaiseen edistykselliseen virtaukseen. Aatteellisen 
järjestelmänsä Snellman omaksui Hegeliltä, jonka opit 
J. J. Tengström jo 20-luvulla oli tuonut Suomeen. 

Ensimmäiset taistelunsa Snellman joutui käymään yli- 
opiston piirissä akateemisen vapauden puolesta, jota maan 
taantumukselliset byrokraattipiirit venäläiseen virkavaltaan 
turvautuen pyrkivät harjoittamaan. Hän kärsi tässä taiste- 
lussa muodollisen häviön joutuen lopuksi Turun hovioikeu- 
dessa tuomituksi sakkoihin. Snellman ei tästä lannistunut. 
Aina 50-luvun loppupuolelle saakka hän 'oli taisteluasen- 
teessa yliopistoon ruoskien sen elämälle vierasta kirjatouk- 
kailua ja sen irrallisuutta kansan tarpeista ja harrastuk- 
sista. Yliopiston 200-vuotisjuhlan yhteydessä 1840 hän kir- 
joitti katkerat sanansa: 


”Teidän juhlanne ovat hautajaisissa tanssimista. Mitä maa 
niistä tietää? — Kuinka sinä luulet suomalaisen talonpojan kä- 


sittävän teidän riemujuhlaanne? Mitä hän tietää yliopistosta? 
Sen, että kaikki, jotka ovat siellä olleet, eivät kuulu hänen hei- 
moonsa ja että heillä senvuoksi on oikeus kohdella häntä mie- 
lensä mukaan. — Toisin ei saata olla siellä, missä on ainoastaan 
sortajia ja sorretuita, missä ei anneta arvoa muille kuin illalli- 
sille, vaunuille, ritarimerkeille ym. Sanalla sanoen, teidän juhlis- 
tanne ei kansakunta tiedä enempää kuin taivaan linnut siitä 
tietävät.” 


"Suomi ei saa mitään aikaan väkivallalla” 


Vuodet 1839—40 Snellman viettää Ruotsissa, 1840—41 hän 
tekee ensimmäisen Saksan-matkansa ja oleskelee jälleen 
1841—42 Ruotsissa. Hän tutustuu suuren maailman kirjal- 
lisiin, tieteellisiin ja yhteiskunnallispoliittisiin virtauksiin ja 
näkee oman maan olot entistä ahdistavampina. Ensimmäi- 
seltä Tukholman-ajalta on hänen vertauksensa Suomesta: 
troglodyyttien, luolaihmisten maa! Mutta hänelle selviää 
myös suuri tehtävänsä, jonka hän hahmottelee kuuluisassa 
kirjeessään Cygnaeukselle 1840: se on kansallisen herätyk- 
sen ohjelma. Suomen kansa on herätettävä tietoisuuteen 
omasta itsestään ja sille luotava omakielinen kulttuuri. Tä- 
mä tiesi taistelua suomen kielen oikeuksien puolesta, sen 
saamista viralliseksi ja opetuskieleksi. Mutta se ei ollut mi- 
kään kansalliskiihkon ja Suur-Suomi-imperialismin ohjelma. 
"Suomi ei voi saada mitään aikaan väkivallalla”, sanoo 
Snellman tuossa kirjeessään, "sivistyksen voima on sen ai- 
noa pelastus”. Useassa eri vaiheessa hän nimenomaan puo- 
lustaa ruotsinkielisen rahvaan oikeuksia omakieliseen sivis- 
tykseen. 


Ulkomaanmatkan yhteydessä syntyvät Snellmanin suuret 
tieteelliset teokset. Jo 1835 hän oli yliopistollisessa väitös- 
kirjassaan käsitellyt Hegelin filosofiaa, nyt valmistuvat ul- 
komaanmatkan hedelmällisen vaikutuksen alaisina hänen 
teoksensa Idee der Persönlichkeit (Persoonallisuusajatus) ja 

Läran om staten (Valtio-oppi). Snellman lukeutui hegeliläi- 
sen koulukunnan vasemmistoon, mikä ei estänyt sitä, että 
hänen valtio-oppinsa sai kiitosta konservatiiveilta ja arvos- 
teluja liberaaleilta. Siinä onkin vankka konservatiivinen ai- 
nes, mutta toisaalta siinä myös vaaditaan uskonnonvapaut- 
ta ja valtiokirkon lakkauttamista, elinkeinovapautta ja am- 
mattikuntain poistamista, yleistä kansanvalistusta ja aatelin 
etuoikeuksien lakkauttamista. Euroopan mantereella nämä 
vaatimukset eivät olleet uusia, mutta Suomessa ne kuulos- 
tivat mullistavilta. Snellmanin oppimestareina ovat Rous- 
seau, Montesguieu, mutta ennen kaikkea Hegel. Ja vaikka 
hän terävästi arvosteleekin saksalaisen tieteen hämärää ka- 
mariviisautta ja asettaa sen yläpuolelle länsimaiden selvän 
ja realistisen ajattelun — hän jopa vertaa hegelismiä skolas- 
tiikkaan! — hän on itse tieteessään suuressa määrin tämän 
skolastiikan vanki. Hänen valtio-oppinsa ydin — että valtio 
on siveellisyyden korkein olinmuoto ja että kansallishenki 
on sen perustana — on nykyisen valtiotutkimuksen mukaan 


pelkkää metafysiikkaa. 


Kansantribuuni 


V. 1842 Snellman palaa kotimaahan. Hän on kansainvä- 
lisesti tunnettu tiedemies, mutta Helsingin yliopisto ei halua 
häntä palvelukseensa. Hän suunnittelee jo muuttoa Ruot- 
siin, mutta päätyy vihdoin yläalkeiskoulun rehtoriksi Kuo- 
pioon. Tästä alkaa Snellmanin varsinainen sankarikausi. 
Hän perustaa kaksi viikkolehteä, suomenkielisen Maanmie- 
hen ystävän talonpoikaistoa varten ja ruotsinkielisen Saiman 
sivistyneistöä varten. ”Saimasta” tulee nopeasti maan huo- 
mattavin sanomalehti, jolla on katoamaton kunnia-asema 
suomalaisen journalistiikan historiassa. Snellman astuu tie- 

teellisten teoriain korkeudesta päivänpolitiikan maankama- 
ralle. Hänestä tulee suuren tyylin poleemikko, kansantri- 
buuni. Hän kirjoittaa kansallisen uudistusohjelmansa puo- 
lesta: hän vaatii omaa kansalliskirjallisuutta, maailmankult- 
tuurin valpasta seuraamista käännöstoiminnan avulla, suo- 
men kielen saamista opetuskieleksi, koululaitoksen uudista- 
mista. Hän kirjoittaa sosiaalisista ja taloudellisista kysy- 
myksistä: naisen aseman parantamisesta, kotiteollisuuden 
edistämisestä, ammattikuntalaitoksen poistamisesta, elinkei- 
novapauden, kulkulaitosten ja maatalouden edistämisestä, 
hän paljastaa epäkohtia maalaisköyhälistön asemassa ja ir- 
tolaislainsäädännössä. Hän käsittää, että kansallinen liike ei 
ole teoriointia, vaan käytännöllistä yhteiskunnallista liiket- 
tä. Hän käsittää, että kielikysymys niissä oloissa oli sosiaali- 
nen kysymys, kysymys nousevien suomenkielisten kansan- 
luokkain pääsystä kulttuuriin, taloudelliseen ja yhteiskun- 
nalliseen vaikutusvaltaan. Hän näkee toisaalta teollisuuden 
kehittymisen kansallisen kulttuurin ehtona. Ei ole kysymys 
fraaseista ja huutamisesta: kansallisuuden ja kansallisen 
kirjallisuuden huutaminen käy ajanpitkään ontoksi”, kirjoit- 
taa hän 1845. 

Pyhän allianssin varjossa Snellman ei voi kirjoittaa suo- 
raan politiikasta, mutta hän käyttää siihen kansallisideolo- 
giansa salakieltä. Se ei pelasta hänen lehteään. Sitä syyte- 
tään kommunistiseksi, se saa varoituksia ja 1845 se lakkau- 
tetaan. Mutta Snellman ei hellitä. V.1845 hän perustaa 
uuden lehden, Litteraturbladin, nimellisenä toimittajana 
Lönnrot. Se jatkaa ”Saiman” taistelua, mutta kirjallisem- 
malla linjalla. Näin tullaan eurooppalaiseen vallankumous- 
vuoteen 1848: Suomessakin ovat toiveet korkealla, mutta 
taantumus suoriutuu voittajana. Snellman syrjäytetään jäl- 
leen professuurista, ja vv. 1851—53 — 45 vuoden ikäisenä — 
hän saa julkisuudesta vetäytyneenä elättää itseään kontto- 
ristina Borgströmin kauppaliikkeessä Helsingissä, jonne oli 
1849 muuttanut. 

Ovantöenilaiset 


Vasta 50-luvun puolivälissä alkaa poliittinen taivaanranta 
Krimin sodan ja hallitsijavaihdoksen ansiosta valjeta, ja 
Snellmanillekin avautuu uusia mahdollisuuksia. Hän aset- 
tuu jälleen ”Litteraturbladin” johtoon. Mutta Krimin sota 
seurausilmiöineen = synnyttää toisenlaisia kehitysoireita. 
Ruotsiin = siirtyneitten suomalaisten emigranttien keskuu- 
dessa pannaan käyntiin kiihkeä agitaatio Suomen olojen 
mustaamiseksi ja valetaan kannuja Suomen irrottamiseksi 
länsivaltojen avulla Venäjästä ja liittämiseksi uudelleen 
Ruotsiin. Tätä epärealistista haihattelua vastaan Snellman 
kohdistaa murhaavan polemiikin. Hän erittelee yleensä po- 
liittisen pakolaisuuden hedelmätöntä asemaa, hän osoittaa, 
mitä Ruotsin valta on tosiasiassa Suomelle merkinnyt: 
Suomi on ollut Ruotsin kilpi ja jyväaitta. 


"Tosiasioita ei voida kieltää, ja epäämättömästi totta on 
se, että Suomi on ollut Ruotsin maakuntana. — Tosiasia on, 
että tuolla ”maakunnalla” nyt on oma lainlaatimus, oma 
hallitus, omat raha-asiat ja, luvalla sanoen, sillä on säilynyt 
oma kansallisuus ja oma kieli.” Viisauden alku on tosiasiain 
tunnustaminen: emigranttikannunvalajain sotaseikkailuhaa- 
veiden sijasta ”olevia oloja on käytettävä kaikkeen siihen 
hyvään, minkä ne suinkin sallivat”. 


Ratkaiseva läpimurto 


Historiallinen kehitys osoitti Snellmanin olleen oikeassa: 
jäittenlähtö Suomen yhteiskunnallisessa ja poliittisessa elä- 
mässä oli alkanut. Heti Aleksanteri II:n noustua valtaistui- 
melle oli muutos alkanut Suomen taloudellisessa politiikas- 
sa. Kapitalismi suorittaa ratkaisevan etenemisensä, kapita- 

lismi voittaa feodalismin. Turhaan ei Suomen vapaamielinen 
porvaristo myöhempinä taantumuskausina kohottanut juu- 
ri Aleksanteri II:n nimeä oikeustaistelunsa lipuksi. Aleksan- 
teri II oli Suomelle porvariskeisari. 


Aluksi oli edistys kuitenkin vain taloudellista. Uusi ken- 
raalikuvernööri, kreivi Berg, oli yhtä virkavaltainen herra 
kuin edeltäjänsäkin. Sensuuria ei hellitetty. Uudistusten piti 
tapahtua ylhäältäpäin. Pyrkimyksenä oli lahjoa nousevat ka- 
pitalistikerrokset hallitusmahdin puolelle, mutta samaan ai- 
kaan estää kiihotus suurten joukkojen keskuudessa. Uudis- 
tukset olivat joka tapauksessa perustavia. V. 1857 tuli höyry- 
voima luvalliseksi sahateollisuudessa, v. 1859 julkaistiin en- 
simmäiset käsityötä ja kauppaa suuremmassa määrin va- 
pauttavat säännökset, v. 1861 tuli myös sahateollisuus va- 
paaksi vanhasta säännöstelystä. Suurten metsäkauppojen 
aika alkoi talonpojille. Pääoman liikuntaa edistivät myös 
rahauudistukset 1860 ja 1865, jolloin Suomi sai oman rahan, 
sekä ensimmäisten yksityispankkien perustaminen: Hypo- 
teekkiyhdistyksen 1860 ja Yhdyspankin 1862. Liikennettä 
edistettiin: 1856 valmistui Saimaan kanava, 1862 ensimmäi- 
nen rautatie. Tullitaksoja alennettiin. Ja niinpä elinkeinoelä- 
mässä tapahtuikin voimakasta nousua. Kun teollisuuden 
palveluksessa v. 1855 oli 3.419 työntekijää ja sen tuotannon 
arvo 4,69 milj. markkaa, ovat vastaavat luvut 1875 13.939 ja 
49,2 milj. Vienti, jonka arvo v. 1860 oli 10 milj. markkaa, 
on 1870 50 milj. markkaa. 


Työn — ja riiston — vapautta kahlehtiva feodaalinen lain- 
säädäntö kumotaan. Jo vuoden 1852 vaivaishoitoasetuk- 
sella oli irtolaiset erotettu palkollissäännön yhteydestä, 
laillisen suojelun periaatteen jäädessä kuitenkin vielä voi- 
maan. Mutta vuoden 1865 palkollissäännössä laillistettiin 
"vapaa työmies”. Vielä vuoden 1868 elinkeinolaissa oltiin 
puolivälissä vanhan ja uuden välillä, mutta 1879 julistettiin 
täydellinen elinkeinovapaus. V. 1883 vihdoin lakkautettiin 


73 


laillisen suojelun periaatekin: aste asteelta seurasi lainsää- 
däntö näin etenevän kapitalismin tarpeita. 


Uusi aika tekee oikeutta myös Snellmanille: v. 1856 hä- 
nestä — lähes 50-vuotiaana — tulee vihdoinkin yliopiston 
professori — ei tosin filosofian, vaan ”Siveysopin ja tietei- 
den järjestelmän”. Mutta pian tempaavat valtiolliset teh- 
tävät hänet tieteeltä. Taantumuksellisen sensuuriasetuksen 
kumoaminen 1860 avaa väljemmän liikkuma-alan lehdistölle 
ja kohta 60-luvun alussa virkoaa myös varsinainen valtiolli- 
nen elämä, säätyvaliokunnan ja vihdoin v. 1863 itse sääty- 
valtiopäivien kokoontuessa. Mutta merkittävintä on, että 
samana vuonna Snellmanista Fabian Langenskiöldin jälkeen 
tulee senaatin jäsen, valtiovarain toimituskunnan päällikkö, 
rahaministeri. 


Vallankumouksen toimeenpanija 


Ei esim. kirkollistoimikunnan päällikkö eli — käyttääksem- 
me nykyaikaista nimitystä — opetusministeri, vaan — huo- 
mattakoon — rahaministeri. Snellman oli tiedemiehenä luonut 
kansallisen valtio-opin ja suomalaisen kansallisuusteorian, hän 
oli sanomalehtimiehenä soveltanut tieteellisen teoriansa yh- 
teiskunnallisen elämän kaikille aloille, hän oli tähän mennessä 
esiintynyt kansallisen liikkeen johtavana teoreetikkona ja 
ideologina. Mutta nyt, kapitalismin läpimurtohetkellä, hän tu- 
lee, ei sivistysasiain, vaan talousasiain johtoon. Tärkeämpi 
"aatetta" on pääoma. Sen läpimurtoa johtamaan tarvitaan 
kansallisen vallankumouksen nerokkaimmat aivot. 


Aina vuodesta 1863 vuoteen 1868 — läpimurron ratkai- 
sevat vuodet — Snellman sitten on maan talousasiain joh- 

dossa ja vaikuttaa ratkaisevasti niihin uudistuksiin, joita 
tällä alalla saavutetaan. Hän saattaa toimenpiteissään olla 
häikäilemätön — ei vain ylös-, vaan myös alaspäin — mutta 
hänellä on siihen eräänlainen historiallinen oikeutus: hän 
on aikakauden historiallisen liikkeen toteuttaja. Alkava taan- 
tumus pakotti hänet v. 1868 eroamaan, mutta hänelle uskot- 
tiin sen jälkeenkin tärkeitä tehtäviä talouselämän palveluk- 
sessa. 


Snellmanilla on osuutensa myös 60-luvun valtiollisissa 
ja sivistyksellisissä uudistuksissa. Taantumuksellinen sen- 
suuriasetus kumotaan 1860. Aatelin feodaalisia etuoikeuk- 
sia lakkautetaan valtiopäivillä: oikeus omistaa allodiaalisä- 
tereitä ja muuta vapaamaata säterioikeudella, patronaatti- 
oikeus, juridiset etuoikeudet. Vuoden 1734 lakiin tehdään 
huomattavia muutoksia. Uusi valtiopäiväjärjestys hyväk- 
sytään: valtiopäivät tulevat määräaikaisiksi, aatelissäädyn 
luokkajako poistetaan, toisaalta laajennetaan äänioikeutta 
ja vaalikelpoisuutta omistavan porvariston hyväksi, mutta 
itse säätyvaltiopäivät jäävät edelleenkin voimaan. Kunnal- 
lislainsäädäntö uudistetaan. Ja sivistyksellisellä alalla ta- 
pahtuu huomattavia uudistuksia: vakinaisia kansakouluja 
aletaan perustaa maalaiskuntiinkin, ensimmäinen opettaja- 
seminaari perustetaan Jyväskylään ja vuoden 1866 kansa- 
kouluasetus luo tämän koulun lopullisen järjestysmuodon. 
Suomalaisia oppikouluja perustetaan Jyväskylään, Tampe- 
reelle, Joensuuhun, ensimmäinen tyttökoulu Jyväskylään. 
Vuoden 1868 kirkkolaissa erotetaan koululaitos kirkosta 
omaksi itsenäiseksi järjestökseen. Suomen kieli etenee tänä 
aikana myös virastoihin ja oikeuslaitokseen. Sen etenemi- 
selle luo pohjan vuoden 1863 kuuluisa kielireskripti, jolla 
suomen kielen yhdenvertaisuus ruotsin kielen kanssa tun- 
nustettiin ja luvattiin tämän periaatteen täydellinen toteut- 
taminen 20 vuoden kuluessa. Snellmanin osuus on ratkai- 
seva tässä saavutuksessa. 

Kansallisen ulkopolitiikan määrittelijä 


Mutta jos Snellmanin panos onkin ratkaiseva suomalais- 
kansallisen kulttuurin linjoittamisessa ja Suomen kapitalis- 
min läpimurrossa, ei hänen merkityksensä ole vähäisempi 
Suomen ulkopoliittisen suuntauksen määrittelijänä. Suomi 
oli tällöin Venäjän osa eikä sillä siis voinut olla itsenäistä 
ulkopolitiikkaa, eipä ulkopolitiikkaa sanan varsinaisessa 
mielessä lainkaan. Siitä huolimatta Snellman määrittelee 
meidän geopoliittisen asemamme johtopäätökset tavalla, 
joka on pätevä jatkuvasti ja niin kauan kuin pieni Suomi 
elää suuren Venäjän naapurina. 


Snellman toi tässä suhteessa esiin kantansa jo 40-luvulla 
käymässään väittelyssä M. A. Castrenin kanssa, joka Snell- 
manille lähettämässään kirjeessä (1844) varoitti Snellmania 
taistelusta ” germaanista sivistystä vastaan, koska me emme 
voi toivoa saavamme parempaa tilalle”, ja näki päävaaran 
venäläisissä, jotka vaanivat vain tilaisuutta sysätäkseen 
mongolikielensä meille”. (”Kun ruotsi saadaan pois, he ajat- 
televat, niin panemme venäjän tilalle.”) Castrenin mielestä 
meidän on varustauduttava vain kapinaan Venäjää vastaan 
ja turvauduttava tällöin sen vastustajiin lännessä: 


”Sentähden pidän koko meidän puuhaamme nyt vain kapinan 
valmisteluna. Ei niin, että me omin voimin pystyisimme niin 
suurenmoista tekoa saamaan aikaan, mutta me saatamme käyt- 
tää tilaisuutta hyväksemme. Venäläiset joutuvat ennemmin tai 
myöhemmin iskemään yhteen turkkilaisten kanssa... Puola 
odottaa vain sellaista tilaisuutta tarttuakseen aseisiin. Silloin 
mekin Suomen soilta tulemme huutamaan tuhoa moskovalaisille. 
Mutta siihen saakka, niin arvelen, meidän pitää välttää kaikkea 
melua — — — meidän täytyy aluksi olla puolustuskannalla, niin 
kauan kuin meillä ei ole voimaa hyökätä vihollisen kimppuun; 
taistelu on oleva silmämäärämme, mutta nyt on ainoastaan koot- 
tava voimia. Lapsia tulee meidän tehdä, kirjoja kirjoittaa, isän- 
maanrakkautta vaalia ja virittää...” i 


Snellmanin linja Castrenia vastaan on se, että päävaara on 
ruotsalainen yläluokka kieli- ja kulttuuriprivilegioineen, jot- 

ka estävät kansallista suomalaista kulttuuria syntymästä, ja 
sen ylläpitämä vanha yhteiskuntajärjestelmä, joka estää 
uusien talousmuotojen ja uusien yhteiskuntaluokkien läpi- 
murtoa; jos me lykkäämme kansallista ja yhteiskunnallista 
vallankumousta, emme koskaan kypsy itsenäiseksi kansa- 
kunnaksi. Venäjän yhteys on tarjonnut meille joukon etuja, 
niitä on käytettävä hyväksi suuren kansallisen päämäärän 
toteuttamiseksi. 

Tämän kannan Snellman tuo erikoisella selvyydellä esiin 
50-luvulla, sanomalehtitaistelussa gvantenilaisia vastaan, 
jotka itämaista sotaa hyväksikäyttäen halusivat länsivalto- 
jen ja Ruotsin avulla erottaa Suomen Venäjän yhteydestä. 
Mutta selväpiirteisemmin ja — tästä päivästä katsottuna — 
suorastaan vavahduttavalla ajankohtaisuudella ja kaukonä- 
köisyydellä Snellman esittää kantansa 1863 ”Litteraturbla- 
dissa” julkaisemassaan kirjoituksessa ”Sota vai rauha Suo- 
melle?”, jossa hän antaa profeetallisen vihansa salamoiden 
iskeä niihin, jotka nyt Puolan kapinaa hyväksikäyttäen ha- 
luavat jälleen syöstä Suomen sotaisiin seikkailuihin, sotaan 
Venäjää vastaan. 

Tämä merkillinen historiallinen dokumentti on — oleelli- 
silta osiltaan — syytä julkaista tässä kokonaan: 


"Kun useilla tahoilla heitetään kamalan kevytmielisesti isän- 
maan tulevaisuus vaaralle alttiiksi, pitäisi jokaisen rehellisen 
miehen velvollisuutena olla kykynsä mukaan koettaa torjua uh- 
kaavia onnettomuuksia. 

Siinä uskossa, että sanani voivat osaltaan valaista maanmie- 
hilleni maamme nykyistä asemaa, panen ne paperille. On hen- 
kilöitä, jotka tulevat selittämään ne toisesta tai toisesta epäja- 
losta vaikuttimesta aiheutuviksi. Mutta heidän alhainen ajatus- 
tapansa ei tule estämään kunniallisia miehiä ajattelemasta, että 
olen lausunut, mitä pidän totena. 

Maamme nykyinen asema on lyhyesti sanoen tämä: 

On epävarmaa, tuleeko sota vai rauha. Jos sota syttyy, joutu- 
vat Suomen rannikot varmaan saarretuiksi, epävarmaa on, 
hyökkääkö vihollinen maahamme vai ei. 

Näissä oloissa mainitaan Suomen kansa kaikissa Euroopan 
sanomalehdissä kansana, joka ei ainoastaan toivo sotaa ja siitä 
odota menestystänsä, vaan on valmis nousemaan kapinaan yh- 
tyäkseen viholliseen. 

Nämä Suomen kansaa koskevat lausumat ovat ensiksi tulleet 
julkisuuteen täältä Suomesta Ruotsin lehdille lähetetyissä kir- 
jeissä ja entisten, nykyisin Ruotsissa asuvien suomalaisten kir- 
joituksissa ja puheissa. Muu Euroopan lehdistö on lainannut ne 
palstoilleen ja, kuten tavallista, niitä vielä enemmän tai vähem- 
män somistellut. 


Tapaukset maassamme, nimittäin adressitapahtumat, ja koti- 
maisten sanomalehtiemme esiintymistapa ovat niitä vahvistaneet. 
Jokainen isänmaan ystävä tietää, että tämä vahvistus on ainoas- 
taan näennäinen. Se on kuitenkin tehnyt yleiseen mielipiteeseen 
Suomen rajojen ulkopuolella saman vaikutuksen kuin jos se olisi 
todellinen. 


Semmoisissa oloissa ei kukaan voi ihmetellä, jos tämä usko 
Suomen kansan haluun sodan mahdollisesti syttyessä ja maihin- 
nousun tapahtuessa nousta kapinaan ja mennä Venäjän vihollis- 
ten puolelle on saanut jalansijaa Venäjälläkin ja jos nyt maa- 
hamme marssivat venäläiset joukot tulevat tänne siinä uskossa, 
että heitä ympäröi kapinaan valmis väestö. 


Tämä on nykyisin maamme asema. Se on kauhistuttava. Ne, 
jotka ovat sen aiheuttaneet, ovat ottaneet kantaakseen vastuun, 
josta tulevaisuus vaatii heidät tilille. Mutta myös kaikki ne, jotka 
sitä kevytmielisesti vahvistavat, kietoutuvat tähän vastuunalai- 
suuteen. 


— — — Minun ei tarvitse sanoa montaa sanaa onnettomuu- 
desta, joka sodasta maalle koituu. Sota on aina hävittävää, 
mutta tarjoo kuitenkin korvaukseksi kohonneen kansallishen- 
gen, saavutetun itsenäisyyden ja vallan sille kansalle, joka suo- 
riutuu sodasta voittajana. Mutta sellaiselle vähäpätöiselle ja 
valtiollisesti epäitsenäiselle kansalle kuin Suomen kansalle, joka 
ei valitse sotaa, vaan ottaa sen vastaan, jolla ei siis myöskään 
ole siinä mitään kansallisia etuja valvottavana ja joka ei miten- 
kään kykene määräämään sen lopputulosta — sellaiselle kansalle 
sota voi tuottaa ainoastaan onnettomuutta. En sano, ettei Suo- 
men kansa, nautittuaan ilman omaa valintaa ja valtaa puoli 
vuosisataa kestäneen rauhan siunausta, olisi velvollinen kanta- 
maan sodankin taakkaa. Mutta tämä ei muuta sitä seikkaa, että 
sota sille on ja tulee olemaan ainoastaan onnettomuus. 


Mutta jos sotaa käytäisiin Suomen maaperällä, olisi mitta 
kukkuroillaan. Historia opettaa meille, mitä maallemme ovat 
aikaisemmin merkinneet sodat, kun niitä on käyty ainoastaan 
parinkymmenentuhannen miehen voimalla. Jokainen voi siitä 
päätellä, mitä satatuhantiset sotajoukot saavat aikaan. Silloinkin, 
kun Suomen sotajoukko vuoden 1808 sodan aikana tuli kyliin, 
pakeni väestö metsiin. Missä olisikaan nyt sen asuinsija? Rik- 
kaammassa, tiheämmin asutussa maassa voidaan tehdä säännöl- 
lisiä pakkotilauksia sotaa käyviä armeijoita varten — mutta ei 
maassa, jossa varastot täytyy koota kapoittain ja markoittain 
kymmenien penikulmien alalta. Sodan oikeus on kuitenkin, että 


sotilaiden ja hevosten tulee elää — vaikka väestö siihen nään- 
tyisi. Tätä oikeutta käyttävät sekä viholliset että ystävät. — — — 

Ruotsalainen sotajoukko Suomen maaperällä — siitähän koi- 
tuisi veljessota. Niin onnettoman ristiriidan tuottamia sieluntus- 
kia älköön arvioitako pienemmiksi kuin tavallista tuhoisamman 
sodan vaaroja, joiden alaiseksi poloinen isänmaamme siten saa- 
tettaisiin. Kaikkien sanomien, jotka kertovat, että ruotsalaiset 
vierovat sellaista sotaa, täytyy poistaa polttava tuska jokaisen 
jalomielisen suomalaisen povesta. Ne suomalaiset ja ent. suoma- 
laiset, jotka siihen kehottavat, eivät ansaitse enempää ruotsa- 
laisen kuin suomalaisenkaan nimeä. 

Voi käsittää, että eräiden Ruotsin lehtien lorut Venäjän voi 
mattomuudesta perustuvat kansallisvihaan. Mutta niiden 
jettömyys ei silti ole pienempi. Se, joka luulee, ettei slaavilaisilla 
kansallisuuksilla ole omaa tulevaisuutta Euroopan kulttuuris- 
sa, osoittaa vain olevansa kykenemätön lukemaan histo- 
riaa ———. En suinkaan mainitse tätä kaikkea Ruotsin leh- 
tien tähden, vaan perustellakseni sitä mielipidettä, että sodasta 
Venäjää vastaan nykyisenä hetkenä, ja siinä tarkoituksessa kuin 
sitä suunnitellaan, tulee sota, jonka lopputulosta ei kukaan voi 
ennakolta arvata. Tämän tosin voisi päättää jo siitä, että 60-mil- 
joonaista kansaa vastaan suunnattu hyökkäys, joka ilmeisesti 
tarkoittaa sen alueen paloittelemista, ei voi johtaa muutamassa 
kuukaudessa toivottuun tulokseen. Valmistauduttakoon siis sii- 
hen, että sota kestäisi useita vuosia, jollei sitä keskeytä liittou- 
tuneiden eripuraisuus. 


Mahdollista Ruotsin yhteyteen palaamista vastaan ovat 
maamme suomenkieliset lehdet suoraan lausuneet muutamia, 
vaikka sangen vähän huomioon otettuja sanoja. Ne ovat aivan 
oikein huomauttaneet, että Suomen jakaminen olisi silloin vält- 
tämättömänä ehtona, koska ”Venäjä ei milloinkaan voi suostua 
siihen, että Skandinavian raja kulkee muutaman virstan päästä 
Pietarista — — —. Ja skandinaavinen Suomi olisi nyt ja aina 
Napoleonin sanojen mukaan Venäjän "maantieteellinen vihol- 
linen”.” 

Mutta haaveksikoon toinen tai toinen millaisista yhdistelmistä 
tahansa, varmaa on, että kansa, joka pyytäisi tulevaisuuttansa 
sodan vaiheilta kykenemättä sormellaankaan vaikuttamaan nii- 
den ratkaisuun, olisi kevytmielinen sukukunta, jonka tulevaisuus- 
kin olisi kevytmielisen tavallinen kohtalo — rappeutuminen ja 
paha äkkikuolema. Ja kuitenkin tämä kevytmielisyys on päässyt 
ilmenemään kotimaisessakin sanomalehdistössä. 

Jos voisin, tahtoisin teroittaa maanmiesteni vakaumukseen, 
niin ettei se sieltä koskaan häipyisi pois, juuri tätä: että kansa- 
kunnan tulee luottaa ainoastaan itseensä. 

Tähän vakaumukseen sisältyy, ettei kansakunnan pidä pyytää 
eikä tavoitella mitään muuta kuin sitä, minkä saavuttamiseen 
ja säilyttämiseen sillä on riittävästi valtaa. 

On kyllä totta, ettei ole ainoatakaan niin voimakasta kansaa, 
ettei sen ole pakko alistua historialliseen välttämättömyyteen, 
jota se ei kykene vallitsemaan. Vielä vähemmän on pieni ja 
heikko kansa tässä poikkeuksena. Mutta sellainen kansa voi 
osoittaa voimaansa itse alistumisessa, sillä ei ole olemassa mi- 
tään kohtaloita, joiden yläpuolelle se ei voi kohota kehittymällä 
omissa rajoissaan. — — — 

Sikäli kuin kansakunta on hankkinut itselleen sivistystä, on 
sillä tietoisuutta tästä, oikeudestansa alistua historian ulkonai- 
seen pakkoon turvatakseen tulevaisuutensa. Ainoastaan sivisty- 
mättömien heimojen nähdään taistelevan tuhoutumiseensa saak. 
ka...” (Kursivointi R. P:n) 


Tämä kirjoitus olisi suomalaisten poliitikkojen — tarpeel- 
lisin ajankohtaisin sovellutuksin — pitänyt lukea 1918, 1939 
ja 1941 ja siihen on syytä palata yhä uudestaan. 

Sota on Suomelle ja tulee olemaan ainoastaan onnetto- 
muus. 

Ainoastaan sivistymättömien kansojen nähdään taistele- 
van tuhoutumiseensa saakka. 

Se, joka luulee, ettei slaavilaisilla kansoilla ole omaa tu- 
levaisuutta Euroopan kulttuurissa, osoittaa vain olevansa 
kykenemätön lukemaan historiaa. 

Skandinaavinen (ja ”länsimainen”!) Suomi olisi nyt ja 
aina Venäjän maantieteellinen vihollinen. 


Ergo: 
Kansakunnan tulee luottaa ainoastaan itseensä. 


Eli tulkittuna: 


Historia ja maantiede ovat asettaneet pienen Suomen kan- 
san suuren Venäjän kansan välittömään naapuruuteen. Suo- 
men kansan tragediana on ollut se, että se Ruotsiin kuulues- 
saan on joutunut vuosisadan toisensa jälkeen olemaan tais- 
telukenttänä ja hyökkäyslähtöasemana valtataistelussa Ruotsin 
ja Venäjän välillä. Ruotsin suurvallan luhistuttua Suomen ase- 
ma muodostui kestämättömäksi sen yhteydessä. Vaikka Venä- 

jällä vallitseekin taantumuksellinen tsarismi, se on kuitenkin 
turvannut Suomelle pitkäaikaisen rauhan ja mahdollisuuden 
valtavaan aineelliseen ja henkiseen kehitykseen. Näitä olevia 
oloja on käytettävä hyväksi. Missään tapauksessa ei saavutuk- 
sia ja mahdollisuuksia ole lupa vaarantaa sotaisilla seikkailuil- 
la, joissa Suomi länsimaihin nojautuen pyrkisi irrottautumaan 
Venäjästä. Lojaalissa ystävyydessä Venäjän kanssa meillä on 
mahdollisuus elää ja luoda itsenäisen elämämmekin mahdolli- 
suudet. Venäjää vastaan länsimaihin nojautuen taistellen meil- 
lä on edessä vain tuho. 


Vielä 1880 Snellman uudistaa saman varoituksen lau- 
suessaan tuomion yli Becker Beyn separatististen haaveiden, 
jotka tarkoittivat Suomen irrottamista länsimaiden avulla 
Venäjästä. On turha yrittää selittää näitä yhä toistuvia kan- 
nanmäärittelyjä vain joksikin taktilliseksi soveltautumiseksi; 
niissä paljastuu todella Snellmanin syvä reaalipoliittinen va- 
kaumus, eräs hänen elämäntyönsä suuria johtoaatteita, hä- 
nen ulkopoliittinen kuningasajatuksensa. Rikollisen on täy- 
tynyt väärennyksen olla, kun tästä miehestä itsenäisyysajalla 
tehtiin venäläisvihan ja suursuomalaisuuden profeetta! 


Vanha Snellman on monessa suhteessa vanhoillinen. 
V. 1866 hänet, joka oli vaatinut aatelissäädyn lakkautta- 
mista, aateloitiin, ja myöhemmillä valtiopäivillä hän esiin- 
tyy aatelissäädyn edustajana. Erottuaan senaatista hän pa- 
laa myös lehdistöön ja lausuu jyrkällä tavallaan kantansa 
ajan suurista kysymyksistä. Hän — jota kerran oli syytetty 
kommunistiksi — tuomitsee Pariisin kommuunin, sosialis- 
min, 8 tunnin työpäivän, darwinismin ja materialismin — 
kaikki ns. uudet aatteet. Mutta hän puolustaa toisaalta juu- 
talaisten kansalaisoikeuksia ja lausuu jälleen sanansa ruot- 
salaisen rahvaan kielellisten oikeuksien puolesta — samalla 
kun hän toisaalta, 1880, teilaa ruotsalais-liberaalisen puo- 
lueen ohjelman, osoittaen sen niitten ohjelmaksi, jotka 

"omistavat sivistyksen, rikkauden, vallan ja haluavat ne 
säilyttää”. 

Seuraavana vuonna hän kuoli ja kohotettiin kansallisten 
suurmiesten pantheoniin. Hänestä tuli puoluepyhimys ja 
oraakkeli, jonka sanoja käytettiin tulevaisuuden voimia ja 
oman kansansa elinetuja vastaan. Eikö ole aika jo antaa 
kuolinisku tälle väärennykselle? Eikö ole suuren uudesti- 
arvioinnin aika? 


Ei Snellman Marxia vastaan, vaan: Snellman ja Marx. 


ALEKSIS KIVI 


eli taiteen ja ohjelman ristiriita 


Aleksis Kivi syntyi lokakuun 10 päivänä 1834 Nurmijärven 
Palojoella kyläräätälin poikana ja kuoli joulukuun 31 pnä 
1872 Tuusulan Syvärannassa kunnanholhokkina ja mieli- 
sairaana. Näiden kahden rajapyykin välille mahtuu elämä 
täynnä vaikeuksia ja kärsimyksiä, mutta myös tämän köy- 
hän elämän korvauksena taiteellinen luomistyö, joka ko- 
hoaa jättiläismäisenä aikansa taustasta ja joka vieläkin 
muodostaa suomalaisen kirjallisuuden korkeimman saavu- 
tuksen. 


Mutta näiden vuosien väliin mahtuu myös ratkaiseva 
vaihe suomalaisen yhteiskunnan historiassa: sen "kansallisen 
nousun” taakse, joka muodostaa tämän aikakauden loista- 
van pintakerroksen, kätkeytyy Suomen kapitalismin ja 
Suomen porvariston historiallinen läpimurto. Pyhän allians- 
sin hämärässä suoritetun yhteiskunnallisen ja sivistykselli- 
sen herätystyön jälkeen, ja yleiseurooppalaisen politiikan 
annettua siihen ratkaisevan sysäyksen, murtuu vuosisadan 
puolivälissä kohta kohdalta vanhan feodaalisen ja itseval- 
taisen järjestelmän muuri, uomat avautuvat suomalaisen ta- 
louselämän kehitykselle ja porvaristo pääsee toteuttamaan 
yhteiskunnallisia, poliittisia ja taloudellisia päämääriään. 
60-luvusta — joka myös on Kiven taiteen syntymäkausi — 
muodostuu mahtavan edistyksen aikakausi. 


Onko näillä kahdella rinnakkaisilmiöllä Suomen histo- 
rilassa mitään yhteyttä keskenään? Vai onko sattuma, että 

Suomen yhteiskuntaelämän suuri murros ja suomalaisen 
sivistyselämän suurin kirjallinen edustaja ovat saman- 
aikaisia? 


Kansallisen nousun varjossa 


Aleksis Kiven isä oli kyläräätäli ja mäkitupalainen, äiti se- 
päntytär Tuusulasta; sekä isän että äidin puolelta suku oli 
tyypillistä pieneläjäsukua, käsityöläisiä, mökinasukkaita 
kautta linjan, ja ilmeisesti jo hienokseltaan rappeutumassa. 
Aleksis oli nuorin neljästä lapsesta ja osoitti alkeisopinnois- 
saan sellaista lukuhalua, että isä köyhyydestään huolimatta 
toimitti hänet 12-vuotiaana Helsinkiin kouluun. Opinura ei 
ollut helppo: ensiksikin oli pojan opittava ruotsin kieli, 
jossa eräs vanha merimies oli hänen oppimestarinsa; lisäksi 
oli nälkä hänen alituinen seuralaisensa, eivätkä nämä vuodet 
olleet myöskään vailla nöyryytyksiä, joita arka, erakkomai- 
nen maalaispoika sai kokea ruotsalaisten pääkaupunkilais- 
toveriensa taholta. Hän kävi ala-alkeiskoulun ja siirtyi ylä- 
alkeiskouluun, jonka rehtorina oli itse Fredrik Cygnaeus, 
mutta erosi sieltä III luokalta: ilmeisesti järjestelmällinen 
koulunkäynti tuotti hänelle sekä käytännöllisiä että henkisiä 
vaikeuksia. Hän jatkoi nyt yksityisopiskelijana, elätti it- 
seään miten kuten, kärsi nälkää ja heikkohermoisuutta, sai- 
rasteli, ja valmistui ylioppilaaksi vasta 1857, 23-vuotiaana. 


Kivi siirtyi yliopistoon, jossa seurasi mm. Cygnaeuksen 
ja Lönnrotin luentoja, mutta opiskelu muodostui hataraksi, 
pitkiä jaksoja ylioppilas Stenvall vietti kotonaan Nurmijär- 
vellä. Mutta sitä enemmän hän luki kaunokirjallisuutta, tu- 
tustui — pääasiassa ruotsin kielellä — maailmankirjallisuuden 
merkkiteoksiin ja alkoi itsekin kirjoitella. Suunnitelmistaan 
hän ei paljon puhunut siinä suomalaisessa älymystöpiirissä, 
jossa hän liikkui ja johon kuuluivat mm. Jaakko Forsman, 


84 


Emil Nervander, Julius Krohn, R. A. Svanström, E. A. Fors- 
sell, A. R. Hirn ja C. G. Swan. Keskustelut tässä piirissä oli- 
vat yleensäkin pikemmin kirjallisia kuin poliittisia, mutta 
Kivestä tietävät muistelmat kertoa, että hän kirjallisistakin 
asioista puheenollen oli vaitelias ja jos puhuikin, lausui aja- 
tuksensa välittömänä vaikutelmana. ”Teoreettinen esteetik- 
ko hän ei ollut eikä kriitikko”, sanoo Swan. "Hän arvosteli 
niin kuin hän tunsi.” 


Mutta vaikka Kiven ajattelutapa olikin reflektoiva ja 
hänen elämänasenteensa pikemminkin sivustakatsojan kuin 
osanottajan, hän ei kuitenkaan turhaan elänyt suurten 
muutosten aikaa eikä turhaan ollut istunut suomalaisuus- 
liikkeen johtomiesten oppilaana. Hän seuraa valppaasti ajan 
tapahtumia niin kotimaassa kuin ulkomaillakin. Niinpä hän 
kirjeessä isälleen maaliskuussa 1864 tuo esiin uskonsa 
Amerikan sisällissodan päättymisestä orjuuden vastustajain 
voittoon ja tervehtii innostuksella kuoleman- ja raipparan- 
gaistuksen poistamista kotimaassa, niin hän kirjeessä veljel- 
leen saman vuoden kesäkuussa kertoo kiinnostuneesti sää- 
tyvaltiopäivien, erikoisesti talonpoikaissäädyn työstä. Kiven 
suomenmielisyydestä antaa selvän kuvan hänen myöhemmin, 
syyskuussa 1869, Th. Reinille kirjoittamansa kirje, jossa hän 
syvällä katkeruudella puhuu ajan valtalehden, Helsingfors 
Dagbladin, saatanallisesta” — so. kierosta — suhtautumi- 
sesta suomen kieleen ja suomalaiseen kulttuuriin, on huoles- 
tunut suomalaisen ”normaalikoulun” perustamisen viipymi- 
sestä ja heittää esiin ajatuksen ruotsinkielisen sanomalehden 
perustamisesta ajamaan suomalaisuuden asiaa sivistyneistön 
keskuudessa. Mutta viipymättä olisi tehtävä jotakin: 


”Että niin pian kuin mahdollista kirjoitettaisi eräs artikkeli, 
ankaran tuima, johonkin ruotsalaiseen sanomaan, esim. itseen 
Dagbl., ja siinä osoitettaisi kuinka suuri vääryys on suomalai- 
sille tehty ja kuinka suuri vääryys vielä tehtäis ellei täytettäisi 
heidän oikeinta, kalliinta vaatimustansa, ja jos niin tapahtuisi 
(ettei sitä täytettäis) niin lähettäis tämä artikkeli yleisen ma- 
nauksen ja huudon kaikille, joiden povessa tytkyy oikea suo- 

malainen sydän, liioinkin kaikille ylioppilaille, että he miehissä, 
rakentaen oikein veliliiton, rientäisit levittämään suomen suloi- 
sella kielellä tietoa, valoa, valistusta ympär Suomen saarta. 
Minä luulen että tästä huudosta Suomen hengelle till en allmän 
resning (yleiseen nousuun, kapinaan — RP) meidän hallituksem- 
me sekä tässä että idässä vähän pöllistelisit silmiänsä, pelkäisit 
siitä jonkummoisia seurauksia ja myöntyisit suomalaisten pyyn- 
nölle. — — Tärkeä on kysymys; minulta häiritsee se usein 
yöseen unen.” 


Mutta Kiven suomenmielisyys saattoi esiintyä vieläkin 
voimakkaammin, kiivautena, joka vei sanoista tekoihin. 
Niinpä kerrotaan tapauksesta hänen Siuntion kaudeltaan 
— prof. Tarkiainen mainitsee sen Kivi-elämäkerrassaan 
(I painos, s. 141) — jolloin Kivi eräissä vieraskutsuissa 
hyökkäsi nyrkein mukiloimaan ruotsalaista kartanonherraa, 
joka oli puhunut halveksivasti suomen kielestä! Tarkiaisen 
(s. 256) mainitsema toinen tapaus osoittaa, että Kivi yleen- 
säkin suhtautui luokkatietoisen vihamielisesti Siuntion sää- 
tyläisiin, kun taas hänen suhtautumisensa köyhään kansaan, 
esim. vuoden 1867 nälänhädän aikana, oli täynnä myötä- 
tuntoa ja syvää henkistä mielenkiintoa (s. 258). 


Suomen- ja kansanmielisyydessään oli Aleksis Kivi yhtä 
ajan porvarillis-kansallisen liikkeen kanssa. Mutta hänen ideo- 
logiansa yhtyy muutenkin suurelta osalta nousevan porvaris- 
ton yleisiin ihanteisiin: yksilönvapauteen, vapaamielisyyteen, 
isänmaalliseen yhteishenkeen. Tämä ei ilmene vain hänen 
kannanotoistaan kirjeissä ym., vaan myös hänen tuotannos- 
taan. 


Voidaan sanoa, että Kullervossa (1864), hänen suuressa 
murhenäytelmässään ja ensimmäisessä huomattavassa teok- 
sessaan, jossa hän Kalevala-aiheeseen soveltaa Cygnaeuksen 
kehittämää uutta tulkintaa ja kohottaa orjan ja sankarin 
välisen ristiriidan verikostoaiheen yläpuolelle, heijastuu pait- 
si hänen oma sosiaalinen kaunansa ja kapinallisuutensa, 
myös nousevien luokkien, suomalaisen kansan, vääryyden- 

kokemus ja katkeruus. Raamatunaiheisessa Lea-näytelmäs- 
sään (1869) hän tulkitsee Renanin ym. uutta vapaamielistä 
uskontofilosofiaa ja tunnustuksetonta, epädogmaattista 
kristillisyyttä. Ja Seitsemässä veljeksessä (1870), tässä va- 
paan taiteilijafantasian valtavassa luomuksessa, on siinäkin 
punainen lankansa itse ajasta. "Snellmanin 'valtio-oppi' ja 
Runebergin isänmaallinen yhteishenki on saanut 'Seitsemäs- 
sä veljeksessä’ uuden havainnollisen ja runollisen tulkinnan”, 
sanoo Tarkiainen (s. 550). Ja prof. Koskenniemi (Kivi-elä- 
mäkerta, s. 221): ”Henkisenä tuotteena ei 'Seitsemän vel- 
jestä' suinkaan ole neutraalissa suhteessa snellmanilais- 
runebergilaiseen idealismiin, vaan liittyy päinvastoin omalla 
tavallaan — sen aatteelliseen uomaan.” Eikä tällöin ole ky- 
symys vain romaanin tunnetusta loppuluvusta, joka sem- 
moisenaan sisältää — voimme sanoa — nousevan porvariston 
maaseutuohjelman, vaan koko teoksen yleisestä tendenssistä 
ja eepillisestä suunnittelusta. ” Seitsemässä veljeksessä” ku- 
vataan feodaalisen maaseudun eristyneisyydessä ja tylsyy- 
dessä eläneitä ihmistyyppejä ja heidän sisäisiä vaikeuksiaan 
uusiin olosuhteisiin siirryttäessä; sen perusajatus on siinä 
— sanoo U. Ruhanen ”Seitsemän veljeksen” Petroskoissa 
1934 ilmestyneeseen laitokseen kirjoittamassaan alkulau- 
seessa — ”että elämän nurinkurisuus todetaan, sitä vastaan 
kapinoidaan, mutta lopuksi huomataan, että yhteiskuntaa 
ei voida paeta, että sen turvissa tapahtuu viljelys- ja sivis- 
tystyö. Ajatus on ajan porvarillisen ideologian.” Suomen 
suvun suureksi kertomarunoksi” nimittää ”Seitsemää vel- 
jestä” Koskenniemi, jatkaen (s. 270): 
”siinä kymmenen vuoden vaihteessa, jonka veljekset suoritta- 
vat meidän silmiemme edessä, metsästelevältä nomadi-kannalta 


menestykselliseen uutisviljelykseen ja yhteiskunnan jäsenyyteen, 
voimme lukea oman kansamme tuhatvuotisen historian.” 


Voimme sanoa, että Seitsemän veljeksen” juonta kan- 
nattaa nousevan porvariston yleinen optimistinen historian- 
käsitys ja edistysusko. Oma, ajan sosiaaliseen vastakohtaan 

liittyvä erikoispiirteensä on siinä esiintyvä kriitillinen, jopa 
vihamielinen suhtautuminen kartanonherraan ja kirkon 
edustajiin. — Viimeisessä teoksessaan vihdoin, näytelmässä 
Margareta (1871) Kivi käsittelee — välikäsien kautta Rune- 
bergilta saamaansa — suorastaan isänmaallista sota-aihetta. 
Mutta hän epäonnistuu: tuloksena on — käyttääksemme 
J. Krohnin sanoja — vain ”kivulloista sentimentaalisuutta”. 
Talonpoikaiskirjailija on irtautunut maaperästään ja jäänyt 
leijailemaan porvarillisen ideologian ohentuneisiin ilmake- 
hiin. 


Talonpoikaisdemokraatti 


Ja nyt tulemmekin ydinkohtaan Aleksis Kiven sosiaalisessa on- 
gelmassa. Hän ei ollut lähtöisin sivistyneistöstä, kuten kansal- 
lisen liikkeen useimmat johtomiehet, Snellman, Cygnaeus, Yr- 
jö Koskinen tai Julius Krohn, eikä hän myöskään köyhistä 
oloista noussut yhteiskunnan huipuille, kuten Ahlgvist- 
Oksanen, professori ja yliopistonrehtori. Hän ei koskaan 
sopeutunut | pääkaupunkilaisen sivistyneistön elämänpiiriin, 
hän ei koskaan suorittanut akateemista tutkintoa; hän jäi ”ikui- 
seksi ylioppilaaksi", vaille yhteiskunnallista asemaa, turvattua 
toimeentuloa ja sosiaalista arvonantoa, hän jäi boheemiksi ja 
maalaisproletaariksi, joka tunsi itsensä vieraaksi porvarillises- 
sa ympäristössä ja olevansa kotona vain maaseudun kyläyh- 
teiskunnassa, omassa elämänpiirissään. Ja miten paljon vaikut- 
teita hän saikin ajan porvarillis-kansalliselta liikkeeltä, miten 
suurella mielenkiinnolla hän seurasikin ajan liikuntaa koti- 
maassa ja suuressa maailmassa, hänestä ei koskaan tullut por- 
varillisen ohjelmasuomalaisuuden aktiivista edustajaa, hän oli 
ja pysyi syrjästäkatsojana, talonpoikaisdemokraattina, jonka 
juuret toisaalta olivat olotilassa ennen Snellmania, mutta 
joka toisaalta myös näki porvarillis-kansallisen liikkeen rajoi- 
tukset, kritisoi sitä, viittasi sen ylitse. 

”Siinä on Kiven huippu suomalaiseen kuittuurielämään päin. 
Hän lopettaa siihen, mistä ns. kansallinen herätys alkaa so. 
missä kansallishenki tulee käsitteelliseksi, tietoiseksi. Hänen 
maaperänsä on Suomi ennen Snellmania.” (Leino: Suomalaisia 
kirjailijoita, s. 130) 

"Hänen runoilijankatseensa liukuu useimmin hänen ympäril- 
lään levittäytyvän sosiaalisen todellisuuden ylitse ja ohi ikuisesti 
ja ajattomasti inhimilliseen. Hänellä ei ole läheisten ystäviensä 
taistelevaa, tietoista valtiollista tahtoa eikä tarvetta harjoittaa 
poliittista aktiivisuutta. — — Hänen 'suomellisuutensa' ankku- 
roituu hänen lujaan uskoonsa Suomen suomenkielisen kansan, 
erikoisesti sen talonpoikaisväestön, lahjakkuuteen ja 'rikkaa- 
seen hengellisyyteen', josta hänellä on 'korkeat aatokset'...” 
(Koskenniemi, Aleksis Kivi, ss. 280—281) 


Kiven talonpoikainen näkemys, hänen sivustakatsoja- 
kriitillisyytensä ilmenee hänen kirjeissään, varsinkin loppu- 
kaudella, jolloin pettymys ja katkeroituminen yhä enemmän 
olivat vallanneet hänen mielensä. Se ilmenee mm. hänen 
jo edellä mainitussa ”poliittisessa” kirjeessään Th. Reinille 
syyskuussa 1869. Siinä hän terävästi arvostelee Dagbladin 
suosiman Oksasen — suomalaisuusliikkeen virallisen ru- 
noilijan — tuotantoa, koska ”sen kieli, henki ja lausetapa 
ei koskaan edistä Suomen asiaa, vaan saattaa sen pikem- 
min ijankaikkisesti jäätymään kankeisiin kaavoihinsa”. Sa- 
massa kirjeessä hän arvostelee suomalaisuusliikkeen sano- 
malehtimiehiä, jotka tosin osaavat esittää asiansa selvästi, 
mutta joilla ei ole ”kipenääkään fantasiaa eikä omituisia 
(so. omia — RP) aatteita, vaan on heidän esitystapansa 
"kuin vesi vedessä”. Saman vuoden joulukuussa Reinille 
lähettämässään kirjeessä hän taas mainitsee Julius Krohnin 
(Suonion) runokokoelmaansa ”Kanervalaan” kohdistamasta 
”sortaamisesta”, mutta ei sano siitä piittaavansa, sillä: 
"Hän onkin saksalainen.” 


Jyrkimmin lausuu Kivi arvostelunsa vuosien 1869—70 
vaihteessa teatterinjohtaja Bergbomille lähettämässään kir- 
jeessä: 


"Mutta yksi asia on tunnettu asia, se että suomikiihkoisuu- 
dessa ja melkein kaikissa sen esimiehissä vallitsee suuri stobakil- 

lisuus (itsepäinen tyhmyys — RP), enimmät näistä miehistä ovat 
olleet juuri sellaisia, jotka ovat kaiken nerollisuuden vastakohta, 
suuria tolvanoja, muutamat perin hullujakin. Sen vuoksi on myös 
nyt se kieli jota se harjoittelee semmoista sijanruokaa kuin se 
on, ilman yhtään henkeä ja tulta, maistuu paljaalle puulle. Onko 
ihme ettei maamme sivistynne kansa paremmin taivu sen vilje- 
lykseen, joka tuntuu niin kuin pureskelis lastuja ja kiviä...” 


Kiven kirjeistä jo ilmenee, että hänen suomalaisuusliik- 
keeseen kohdistamansa arvostelu tarkoittaa ennen kaikkea 
sen ahdasta kulttuuriohjelmaa ja siitä johtunutta suhtautu- 
mista hänen omaan taiteeseensa. Palaamme siihen myö- 
hemmin. Tarkastelkaamme nyt hänen taiteensa olennaisinta 
talonpoikaista luonnetta ja missä se erosi porvariston kan- 
sallisen liikkeen ohjelmasta. 

Eräänä iltana alkupuolella vuotta 1864 — kertoo Kiven 
nuoruudenystävä Emil Nervander muistelmissaan — oli 
muuten vaitelias runoilija tavallista avomielisemmin ker- 
tonut elämäntehtävästä, jonka oli itselleen asettanut: 


“hän sanoi aina halunneensa oppia täydelleen tuntemaan Suo- 
men kansamme, voidakseen sitten jostakin isänmaamme pikku- 
sopukasta käsin kuvata näytelmän rauhoitetussa maailmassa tätä 
kallista kansaa kaikessa sen suuruudessa ja jaloudessa, kaikissa 
sen iloissa ja suruissa, kaikessa sen köyhyydessä ja järkkymät- 
tömässä kärsivällisyydessä.” 


Runeberg, ja hänen näkemyksessään pysyen porvarillis- 
kansallinen liike, ohjelmasuomalaisuus, oli — kuten Leino 
sanoo — katsellut Suomen kansaa ”herraskartanon kuis- 
tilta”; Kivi katselee sitä ”jostakin isänmaamme pikkusopu- 
kasta käsin”, sanokaamme: töllinikkunasta. Hänen näkö- 
alansa on näennäisesti ahdas, mutta hänen asemansa todel- 
lisuudenläheinen. 


”Se ihmiselämän piiri, jota tämä huumori kirkastaa, ei ole 
aivan laaja, se supistuu suuresti katsoen suomalaiseen kylä- 
yhteiskuntaan. Sen kohteena on alkuperäinen suomalainen kan- 
sanelämä, erikoisesti käsityöläismaailma, jonka runoilija oma- 
kohtaisesta kokemuksestaan hyvin tunsi, mutta josta hän itse 
opillisen sivistyksensä puolesta oli loitontunut ja jota hän siksi 
saattoi tarkastaa välimatkan päästä. Toiselta puolen läheinen, 


yksityiskohtainen asiantuntemus suhteessa kuvattavaan, toiselta 
puolen myöhemmin saavutettu välimatka siitä, ovat Kiven kan- 
sankomedian humoristisen ihmiskuvauksen edellytyksiä. — Jos 
runoilijan asiantuntemus olisi ollut pienempi, puuttuisi huvinäy- 
telmästä jotakin sen syvästä inhimillisestä täyteläisyydestä, jos 
hänen etäisyytensä aiheeseensa olisi ollut pienempi, puuttuisi jo- 
takin siitä vapauttavasta, objektiivisesta ”iloittelusta, joka nos- 
taa aiheen niin vaikuttavaan näyttämölliseen tehoon.” 


Koskenniemi puhuu edellä olevassa lainauksessa (Kivi- 
elämäkerta, ss. 100—101) Kiven kansannäytelmistä, mutta 
sama soveltuu hänen kansankuvaukseensa ylipäänsä. Kivel- 
lä on — ja hänellä säilyy — kansaan ja sen elämään kosketus, 
jota ohjelmasuomalaisuuden edustajilla ei ollut tai jonka he 
olivat menettäneet. Hän ei teorioi, hän ei idealisoi poliittisen 
ja kulttuuriliikkeen korkeudesta, hän seisoo itse todellisuu- 
den maaperällä ja näyttää meille suomalaisen maalaiskansan 
sellaisena kuin se todellisuudessa oli, arkivaatteissaan — suu- 
ruudessaan ja pienuudessaan, ylevyydessään ja irvokkuudes- 
saan. 

Tämä sanottu koskee ennen kaikkea niitä teoksia — kan- 
sankomedioita, Nummisuutareita (1864) ja Kihlausta (1866), 
hänen lyriikkaansa sekä suurta proosaeepostaan ”Seitsemää 
veljestä” — joissa Kivi liikkuu oman elämänpiirinsä kehässä: 
ne muodostavat hänen tuotantonsa huipun. Toisin käy, kun 
Kivi etääntyy omasta elämänpiiristään ja ryhtyy käsittele- 
mään aiheita, joihin hänellä ei ole omakohtaista suhdetta. 
Vielä ”Lea” kuuluu tavallaan hänen kokemuspiiriinsä, pe- 
rustuuhan se Raamattuun, joka ennen maailmankirjallisuut- 
ta oli ollut Kiven valtavin kirjallinen elämys. Mutta ”suu- 
rissa” 5-näytöksisissä murhenäytelmissä, Karkureissa ja 
Canziossa, jotka valmistuivat 60-luvun jälkipuoliskolla, Ki- 
vi liikkuu itselleen kokonaan tuntemattomissa aatelisympä- 
ristöissä, ja niinpä niiden henkilökuvaus onkin yhtä hatara 
kuin niiden juoni on keinotekoinen ja niiden tyyli jälki- 
shakespearelaisesti paisutettu ja mahtipontinen. Tässä pal- 
jastuu kaikella selvyydellä Kiven ja hänen taiteensa sosiaali- 
nen rajoitus, mutta se paljastuu myös porvarillis-isänmaal- 

lisessa ”Margaretassa”, josta Koskenniemi turhaan yrittää 
tehdä ”mestariteosta”. Kivi on ”talonpoika”, maalaisköy- 
hälistön edustaja, maaseudussa ja maalaiskansassa on hä- 
nen vitaalinen maaperänsä; jos hän tästä maaperästä luopuu, 
hän on voimaton ja sortuu vähäverisyyteen tai muodotto- 
muuteen. 


Kaksi piirrettä Kiven taiteessa ovat erikoisen talonpoi- 
kaisia: hänen kollektivisminsa ja hänen sovinnonrakkau- 
tensa. Edellisestä huomauttaa prof. Koskimies Kivi-essees- 
sään ”Elävässä kansalliskirjallisuudessa” (ss. 148—150): 


"Hyvänsuovat kohtalottaret vallitsevat Aleksis Kiven nummi- 
maailmassa myös sikäli, että hän komediassaan tulkitsee kyläistä 
yhteistuntoa, toveruutta ja yksimielisyyttä. Kun hän eräässä 
tunnetussa kirjeessään, joss: hän kuvailee Siuntion ruotsalaisia 
talonpoikia ja vertailee näitä hämäläisiin heimolaisiinsa, mai- 
nitsee, kuinka uusmaalaisilta puuttuu kokonaan sellainen kol- 
lektiivinen sanontatapa kuin 'mutta meidän kylän pojat”, niin 
hän ajattelee jotakin hyvin todellista, käsin kosketeltavaa ja 
viehättävää ominaisuutta omissaan. — — Sellaisissa kohdin 
(Koskimies on tässä lainannut ”Nummisuutareita" — RP) he- 
lähtää kirkkaana sisäinen sävel, joka saa asiaankuuluvan soitin- 
nuksensa ja soinnutuksensa Seitsemässä veljeksessä, tuossa ro- 
maanissa, ei ainoastaan seitsemästä lihallisesta veljeksestä, vaan 
myös samaan sosiaaliseen yhteisöön kuuluvasta miehestä ja 
toverista, joiden eepos samalla on kokonaisen pienen ”kylän” 
kehitystarina, eräänlainen yhteisöllinen solu siis.” 


Porvarillisuuden tunnus on yksilö, yksilöllisyys; joukko, 
ryhmä, yhteisö on syvästi talonpoikainen ominaisuus, 
vaikka kapitalismin myöhempi ekspansio maaseudulla 
onkin sen suuressa määrin hävittänyt. Talonpoikaisessa 
kollektivismissaan eroavat Kivi ja hänen taiteensa kansalli- 
sen nousun yleisestä porvarillisuudesta. 


Ero on toisaalta hänen sovinnonrakkaudessaan. Se ilme- 
nee käytännössä hänen kieltäytymisessään osallistumasta ak- 
tiivisesti ajan yhteiskunnalliseen taisteluun, hänen syrjästä- 
katsojan-asenteessaan. ”Hän näki kyllä epäkohtia, mutta 
uskoi sovinnon ja rauhallisen yhteiselämän mahdollisuuteen 
yhtä lujasti kuin Runeberg”, sanoo Tarkiainen (Kivi-elämä- 

kerta, s. 622). Kiven sovinnonrakkaus ilmenee syvällisellä 
tavalla hänen tuotannossaan. Se ilmenee sisäisenä sovinnon- 
tarpeena, joka teosten ”onnellisissa lopuissa”. voi vaikuttaa 
jopa — sovinnaiselta. Koskenniemi huomauttaa aiheellisesti 
(Kivi-elämäkerta, s. 94), että Kihlauksen” epäsovinnol- 
linen loppu on tämän vuoksi korkeammalla taiteellisella ta- 
solla kuin ”Nummisuutarien”, jonka sovinnaisen sovittava 
loppu ei kuulu sen kaikkein parhaisiin kohtauksiin”. Saman- 
suuntaisen, mutta paljon jyrkemmän arvostelun on eräs 
amerikkalainen sanomalehti (New York Post) kohdistanut 
"Seitsemän veljeksen” loppulukuun! Yksinäytöksinen Yö ja 
päivä (valm. 1867) on oikeastaan kokonaisuudessaan sovin- 
non apoteoosi. Tarkiainen on lisäksi huomauttanut (Kivi- 
elämäkerta, s. 319), että Kivellä ei ole yhtään isänmaallista 
tai aatteellista runoa: niin kokonaan ajan kansallisen ohjel- 
marunouden piirin ulkopuolelle jäi hänen taiteensa herkin 
ja persoonallisin ilmaus. 

Mutta Kiven taiteessa on vieläkin syvempi vastakohta 
kuin tämä porvarillis-kansallisen ideologian ja talonpoikai- 
sen kylähengen: se on kylän ja metsän vastakohta, järjesty- 
neen yhteiskunnallisen elämän ja rodun muinaisen metsäs- 
täjäkauden muistojen. Eino Leino on määritellyt nerokkaasti 
tämän vastakohdan luonnehtiessaan Suomalaisissa kirjaili- 
joissa” Kiven maaseutukuvauksen dualismia: 


"Metsän henki on tässä muuttunut jo kylän hengeksi, luon- 
non-elämä enemmän ihmis-askareeksi. Kiven tuotannosta ei 
enää, niinkuin Kalevalasta, humise onnellisessa luonnontilassa 
elävän kansan keveä, kirkas mielikuvitus meille, ääretön niin- 
kuin luonto itse ja vain sen keralla jokaisessa yksityisilmiössään 
äärellinen. Kivi on jo asuttujen seutujen, Hämeen ”kultaisten 
maanteiden”, kylänraittien kiekon-lyövä lapsi, jonka runous 
loihtii silmiemme eteen koko tuon vanhan, tutun, jo katoamassa 
olevan suomalais-patriarkaalisen kyläyhteiskunnan — — — 

Kivi ei unohda yhtään nikamaa tässä yhteiskunnallisen kehi- 
tyksen ketjussa, kaikkein vähimmän tietysti kylän kapperata 
mestarisäätyä, sen suutareita ja räätäleitä, jotka seisovat ikään 
kuin sen herras- ja talonpoikais-kultuurin keskivälillä, josta hän 
itse on kotoisin ja jonka kautta hän jo syntymässä kuuluu vä- 
hän kumpaiseenkin. — — — Tässä ympäristössä liikkuu Kivi 

kuin kotonaan. Kaartukoon sen ylle keskipäivän pilvetön taivas, 
tuo Kiven erikoinen ”pyhä” ja ”pyörryttävä” sini, tai nähköön 
hän sen kesä-illan riutuvassa valaistuksessa, aina se on hänelle 
yhtä rakas, aina hän löytää siitä uusia luonteenomaisia piirteitä. 
Täällä hän on täysi realisti. 

Mutta metsä houkuttelee, kuten Kivellä aina. Ja metsä mer- 
kitsee hänelle sitä toista onnellisempaa olotilaa, jonka Suomen 
kansa on jättänyt jälelleen kylä-yhteiskunnaksi muodostuessaan. 
Hän nousee kunnaalle ja "katsoo pohjoiseen”, hänen mielensä 
täyttää haikea ikävä pois ihmisten parista, korpien poveen, 
Lappiin, hirvenhiihtokankahille. Hän tempaa tuliluikun seinältä 
ja lähtee "metsän pyörryttäviä saleja” samoilemaan: siellä asuu 
hänen onnensa, ei ahtaissa tuvissa, vaan luonnon äärettömän 
liepehillä, joka ei tunne ”tuskaa tietämisen" — — — 

Metsässä liikkuu Kivi kuin täysi romantikko.” 


Kivi on lähtöisin suomalaisesta kyläyhteiskunnasta ja elää 
siinä kykenemättä soveltautumaan porvarilliseen kaupunkiym- 
päristöön. Hän kuvaa tätä kyläyhteiskuntaa, sen kapinointia 
uuden ajan kehitystä vastaan, sen pakoa menneisyyteen, met- 
sästäjäkauteen, mutta myös sen lopullista soveltautumista vält- 
tämättömyyteen, ajan edistykseen. Hän seisoo molemmin ja- 
loin kyläyhteiskunnassa, hänen älynsä näkee kapitalistisen ke- 


hityksen ja tunnustaa sen, mutta hänen sydämensä kaipaa olo- 
tilaan vielä kyläyhteiskunnankin takana, rodun muinaiseen 


vapaaseen metsästäjäelämään. Tästä kolmijakoisuudesta nou- 
sevat hänen sielulliset vastakohtansa, mutta siitä kasvaa myös 
hänen taiteensa, romantiikan ja realismin vastakohta, ja tämä 
vastakohta luo hänen taiteensa suuruuden ja luomuksen, sillä 
siinä saa ilmauksensa jokin oleellinen itse Suomen kansan sie- 
lussa, vieläpä nykyaikaisessa maailmankulttuurissa. 


Ahlgvistilainen henki 


Olemme nähneet, millainen oli Aleksis Kiven suhde porva- 
rillis-kansalliseen liikkeeseen. Tarkastelkaamme nyt, millai- 
nen oli kansallisen liikkeen suhde Aleksis Kiveen. Edessäm- 
me on silloin tapaus Ahlqvist. 

Tarkiainen mainitsee Kivi-elämäkerrassaan (s. 141) koh- 
tauksen Kiven yliopistovuosilta, jolloin ylioppilas Kivi ehkä 
ensi kerran joutui vastakkain professori Ahlgvistin kanssa. 
Ylioppilas oli joutunut kirjalliseen väittelyyn professorin 
kanssa, ja kun edellinen ei antanut perään, tiuskasi jälkim- 
mäinen: ”Mutta minä olen professori ja tiedän sen.” 
Voiko kapinallinen ylioppilas muuta kuin vaieta tämän 
murskaavan todistuskappaleen edessä? 


Mutta v. 1864 kilpaili ylioppilas Aleksis Kivi kahdella 
näytelmällä, ”Kullervolla” ja ”Nummisuutareilla”, valtion- 
palkinnosta, eikä hänen kanssaan kilpaillut vain kansallis- 
runoilijaksi seppelöity Runeberg ”Salamiin kuninkailla”, 
vaan myös suomalaiskansallisen liikkeen virallinen runoilija 
ja ylin kirjallinen auktoriteetti, professori Ahlgvist-Oksa- 
nen. Fredrik Cygnaeus, Kiven taiteen suurin ymmärtäjä, 
edisti suojattinsa mahdollisuuksia loistavalla arvostelullaan 
ja hän myös ennen muita sai aikaan, että valtionpalkinto 
annettiin Kivelle. 


Vastaus ei antanut odottaa itseään kauan. V. 1865 julkai- 
see Ahlqvist Uudessa Suomettaressa Kiven ”Kullervosta” 
sapekkaan arvostelun, jossa hän väittää, että 1) Kalevalan 
Kullervo-taru on kelvoton draaman aiheeksi, 2) Kivi on saa- 
nut irti siitä vain inhottavaa raakuutta, 3) Kiven käyt- 
tämä suorasanainen kieli on sopimaton murhenäytelmään 
ja 4) näytelmä muutenkin täynnä kielivirheitä, jotka toisen 
luokan koulupojankin käyttäminä hävettäisivät. Tämän es- 
teettisen itsemurhasilmukoitten sarjan täydentää vihdoin 
arvostelun loppuponsi: 


”Lopuksi on meidän syytä muistuttaa, ettei runouden ala ole 
leikkiketo, jossa poikain on lupa heittää kuperkeikkaa ja kävellä 
puujaloilla, vaan se pyhä yrttitarha, jossa kansan hengelliset 
hedelmät kasvavat, ja jossa ulosvalitut tietäjät hellin käsin näi- 
den kukkasia hoitavat. Näiden sen viljelijöiden joukkoon laskee 
runotar, tämän yrttitarhan haltia, vaan niitä luonnon lemmityitä, 
jotka hartaalla, nöyrällä ja puhtaalla mielellä pyhittäytyvät hä- 

nen palveluksellensa. Mutta väkisin sinne tungettelijat rankasee 
hän ylenkatseellansa, ja karkoittaa semmoiset iäti tarhansa seu- 
duilta pois.” 


Olemme jo todenneet, että Kivi ensimmäisessä murhe- 
näytelmässään nerokkaasti uudistaa kalevalaisen Kullervo- 
aiheen; tähän on lisättävä, että myös kalevalaisen kielen 
hän uudestiluo omaa murhenäytelmäproosaansa varten. 
Kaikki tämä jää Ahlgvistilta tajuamatta, pöyhkeällä itse- 
varmuudella hän lukee tuomion ensimmäisen todella mer- 
kittävän suomenkielisen murhenäytelmän ylitse. 

Kivi ei siitä vielä kammahda. Ruotsinkielisessä kirjees- 
sään A. R. Svanströmille 1865 hän toteaa: 


”Ahlgvist on hirmuisesti haukkunut Kullervoa arvostelevissa 
kirjoituksissaan Suomettaressa. Mutta hyvä on, että täällä ylei- 
sesti nauretaan koko arvostelulle.” 


Ahlgvist puolestaan vaikenee ”Nummisuutareista”, mutta 
uudistaa hyökkäyksensä Seitsemän veljeksen” ilmestyttyä 


”novellikirjaston” vihkoina 1870. Finlands Allmänna Tid- 
ningarissa julkaisemassaan arvostelussa hän 1) kieltää teok- 
selta taiteelliset ansiot — siinä ei ole juonen tynkääkään eikä 
vilahdustakaan luonteenkuvauksesta! — 2) leimaa sen epäsi- 
veelliseksi ja yksitoikkoisen raa'aksi ja 3) syyttää sitä vielä 
tosiasiain vääristelystäkin: 


"Teos on kuitenkin naurettavuus ja häpeäpilkku suomalaisessa 
kirjallisuudessa. Varsinkin sisältää se ilkeän häväistyksen suoma- 
laisesta rahvaasta, tekijän kuvaukset kun ovat olevinaan luon- 
non mukaan tehdyt. Tämä rahvas ei ole missään semmoista eikä 
ole milloinkaan ollut semmoista, kuin tämän kirjan sankarit 
ovat; se hiljainen ja vakava kansa, joka on viljelykselle raivan- 
nut Suomen erämaita ja yhä edelleen niitä raivaa, on aivan 
toista laatua kuin Impivaaran uutisasukkaat.” 


Tämä hyökkäys koski jo Kiveen kovasti. Sen ansiosta 
"Seitsemän veljeksen” julkaiseminen kirjan muodossa lyk- 
käytyi: kolme vuotta piti Suomalaisen Kirjallisuuden Seura 
sitä takavarikossa. Ahlgvistin hyökkäys vaikutti Kiven tois- 

ten teosten menekkiin, eikä sitä voinut tehdä tyhjäksi se, 
että monet muut suomalaisuusliikkeen johtomiehet — mm. 
Lönnrot, Godenhjelm, Aspelin, Cygnaeus ja Snellman antoi- 
vat "Seitsemästä veljeksestä” myönteisiä lausuntoja. Kirjai- 
lija itse eli puutteessa ja sairaudessa ja ne toiveet olojensa 
helpottumisesta, joita hän oli asettanut suureen romaaniinsa, 
oli Ahlqvist kritiikillään tehnyt tyhjiksi. ”. . . tämä ankara ar- 
vostelu järkytti sairaan runoilijan hermostoa ja siten välilli- 
sesti joudutti katastrofia, joka hänet tapasi ensi kertaa vuo- 
den 1870 lopulla”, toteaakin Tarkiainen (Kivi-elämäkerta, 
s. 532). Paras todiste on kuitenkin Kiven kirje Bergbomille 
syyskuussa 1870: 


"Miksi ette ole jollain tavalla toimittaneet jotakin puolustus- 
kirjoitusta Finl. alm. tidningariin Ahlgvistin hävyttömälle hauk- 
kumiselle? Minä olen tänä kesänä kuullut niin paljon loukkaavia 
soimauksia 7 veljestä. Merkillistä kuinka mielukkaasti he iskevät 
kiinni! Ja kukaan heistä ei ole lukenut itseä kirjaa mutta ainoas- 
taan Ahlgvistin tarkastuksen, joko lukenut tai kuullut siitä pu- 
huttavan. Nämä ovat olleet kovin kiusallisia minun kuullakseni 
tässä kivuloisessa, ärrytetyssä tilassani ja olleet suurena haittana 
terveyteni edistymisessä. Mutta minä tiedän, että moni minun 
n.k. ystävistänikin katselee ilolla, että Ahlgvistin urostyö saa 
seisoa rauhassa ja tehdä työnsä. Se ei vaikuta mitään, että 
Cygnaeuksen kirjoitus seuraa kirjaa painettuna, sen lukevat ai- 
noastaan ne harvat, fennomaanit, jotka tämän kirjan vielä itsel- 
lensä ostavat; sama on vaikutus Kuukauslehdenkin kautta, jos 
löytyisiki sen palstoissa suosivampi tarkastelo. Mutta tämä on 
kuitenkin pahin paikka: ei yhdelläkän kustantajalla ole luotta- 
musta minun kirjoituksiini, ja sentähden kirjoitan minä niin 
kylmällä ja toivottomalla miellä, koska toivo palkinnosta on niin 
perin huono.” 


Kivi kuolee mielisairaana kunnanhoidokkina seuraavana 
vuonna, mutta Ahlgvist ei ole vieläkään voittoonsa tyytyväi- 
nen: hän vainoaa runoilijaa haudan toisellakin puolen. 
V. 1873 hän julkaisee Helsingfors Dagbladissa kirjoituksen, 
jonka otsikkona on halventavasti ”Ett finskt snilleverk” 
(Suomalainen neroteos) ja jossa hän vielä uudistaa aikai- 
semmat syytöksensä. Ja v. 1874 Kielettäressä julkaisemas- 
saan arvostelussa hän miltei ylittää aikaisemmat saavutuk- 
sensa: 

"Kiven tässä kertomuksessa" antamat töhräykset eivät ole 
kuvauksia enemmän suomalaisesta kuin mistään muustakaan 
kansan elämästä eikä ylipään mistään tämän maan päällä liik- 
kuvasta elämästä; ne ovat ylipäänsä vaan harhateille joutuneen 
kuvastinaistin nnöttömiä kangastuksia, joita täysijärkinen 
ihminen ei millään lailla voi kutsua taiteentuottamiksi.” 


Tämä on loppuponsi August Ahlgvist-Oksasen Kivi-arvos- 
telussa, joka syystä on saanut herostraattisen kuuluisuuden; 
arvattavasti on niin, että silloin kun on unohdettu Oksasen 
”Säkenet' ja Ahlgvistin kielitutkimukset, hänet muistetaan 
tällä perusteella — ja vain tällä. Siinä on kostoa kylliksi, 
mutta valitettavasti se ei voi enää helpottaa niitä vaikeuksia 
ja sitä tuskaa, jota hän kerran tuotti suomalaisen kirjalli- 
suuden suurimmalle edustajalle. 

On etsitty syitä Ahlgvistin esiintymiseen, eikä se ole ollut 
vaikeata: | ahdaskatseisena akateemikkona, pöyhkeänä 
esteettisenä diktaattoriluonteena hän kerta kaikkiaan ei 
voinut sietää, että kirjallisuudessa esiintyi jotakin, joka 
meni ohi tai yli hänen piirtämiensä ympyröiden. Itse hän 
— niin esteetikkona kuin runoilijanakin — oli Runebergin 
suoranainen opetuslapsi; omalla kuivakiskoisella, puisevalla 
ja sulottomalla tavallaan hän oli suomenkieliseen kirjalli- 
suuteen siirtänyt runebergilaisen idealismin normit, sen vii- 
leän-klassillisen muotoaistin, sen tyynen-ylhäisen tavan kat- 
sella elämää ja kansaa. Mutta samalla hän vaati runoudelta 
ohjelmallisuutta.! 

Prof. Koskenniemen Kivi-elämäkerrassaan tekemän yri- 
tyksen pelastaa Ahlqvistin maine on Vihtori Laurila Tulen- 


1 ”Ei voi välttyä ajattelemasta, että osuutensa tässä vainossa 
oli taas ”puolueella”, ainakin jossain mä in, sillä Kivihän kuului 
Yrjö Koskisen piirin ystäviin, ja hänellä oli tunnetusti suhteita 
Jaakko Forsmaniin, Kaarlo Bergbomiin ja muihin fennomaanei- 
hin.” — Tämä prof. Koskimiehen teoksessaan "Elävä kansallis- 
kirjallisuus” (I, s. 89) esittämä olettamus ei tunnu aiheelliselta, 
huolimatta siitä, että kielisovintoon taipuvalla Ahlgvistilla oli 
tunnettu riitansa fennomaanipuolueen kanssa. Kiven ”fennomaa- 
nisuus” ei esiintynyt hänen teoksissaan eikä hän muutenkaan — 
kuten on nähty — esiintynyt aktiivisena puoluemiehenä. 


kantajissa (1934) julkaisemassaan laajassa arvostelussa va- 
kuuttavasti tehnyt tyhjäksi. Koskenniemi väittää (s. 225), 
että Ahlgvistin tuomio ei johtunut hänen runebergilaisista 
ihanteistaan, vaan huumorin puutteestaan; Laurila osoittaa, 
että Ahlqvist juuri runebergilaiselta pohjalta tuomitsi Kiven 
ja että hän kyllä ymmärsi huumoria — ainakin savolaista. 
Koskenniemi väittää myös (ss. 284—285), että Ahlgvistin tuo- 
mio ei haavoittanut Kiveä; edellä esitetty Kiven kirje ku- 
moaa jo sellaisen väitteen ja lisätodisteena on Kiven näytel- 
miä esittäneen kiertueen johtajan, näyttelijä Oskari Vilhon 
kirje Bergbomille 1876, jossa hän sanoo, että ”sitä vahin- 
koa, mitä Ahlgvistin ja hänen heimolaistensa parjauskritiikki 
on meille sekä täällä että muuallakin tehnyt, on mahdoton 
arvata”. 


Pahinta on, että Ahlgvistin armoton suhtautuminen Kiveen 
ei edustanut vain häntä itseään, vaan suuressa määrin koko 
porvarillis-kansallista liikettä. Kysymys oli tässä ko- 
kokansallisennousunkulttuuriohjelmasta. 
Paljastui, että samat fennomaanit, jotka kiihkeästi olivat ju- 
listaneet kansallisen kulttuurin henkiinherättämistä ja uudes- 
tisyntymistä, samat miehet toteuttivat kirjallisissa harrasteluis- 
saan vain eurooppalaisen kulttuurin väljähtäneitä jälkikaikuja 
ja riensivät tuomitsemaan Kiven, kun hän ensi kerran toi to- 
della suomalaisen kansan ja suomalaisen kansanluonteen kan- 
sallisen kulttuurin parrasvaloon. Keskellä heiveröistä ja ihan- 
noivaa kansankuvailua, keskellä akateemisia muotoharraste- 
luja ja kansallista ohjelmarunoilua astuu Kiven taiteessa esille 
itse kansa ehtymättömässä elinvoimassaan, astuu esiin taitei- 
lija eurooppalaisin mittasuhtein ja samalla kansallisen alku- 
peräisenä. On historian ironiaa, että silloin ne piirit, jotka lak- 
kaamatta olivat huutaneet kulttuurinäyttämölle Suomen kan- 
saa, nyt kammahtivat ja puhuivat raakalaisuudesta. He edus- 
tivat sosiaalista kumousta, mutta kauhistuivat, kun vallanku- 
mous sai ilmauksensa myös taiteessa, kun kirjallisuuden muo- 

dossa, aiheessa ja näkemistavassa tapahtui vallankumous; 
heille riitti porvarillis-kansallinen propaganda, he vaativat 
runoudelta vain edistyksellistä ohjelmaa, ei edistyksellistä 
muotoa. 


Mutta se ei ole vain historian ironiaa, se on myös suoma- 
laisen kulttuurin tragiikkaa. Oli huono enne, että jo suoma- 
laisen sivistyselämän suurena aamuhetkenä tämän ajankoh- 
dan suurin kirjallinen edustaja sai osakseen tuomion ja sai 
kuolla väärinymmärrettynä. Kivi ei ole ainoa tämän hyisen 
pohjoisen sivistyksen uhri: hänen jälkiään seuraavat Kramsu, 
Eino Leino, Katri Vala. Ei ole myöskään Ahlgvist ainoa la- 
jissaan. Hänestä johtaa yhtenäinen linja — kutsukaamme 
sitä suomettarelaisuuden linjaksi — Aspelin-Haapkylän ja 
Meurmanin kautta Koskenniemeen ja hänen hengenheimo- 
laisiinsa, joilla on ansio Leinon elämän myrkyttämisestä, ja 
tämä linja jatkuu edelleen tekoihanteelliseen dosentti Rai- 
loon, K. S. Laurilaan — joka on Ahlgvistin täydellinen inkar- 
naatio — ja niihin, joilla on kunnia Katri Valan ennenaikai- 
sesta sortumisesta. 


Näin on porvaristo valtakaudellaan kohdellut suurimpia 
runoilijoitaan, ja se on silloin voinut nojata johonkin oleelli- 
seen itse olosuhteiden kehittämässä kansanluonteessa: siihen 
keskitason henkeen, jonka vaikutuksesta kerran Ahlgvist- 
Oksasen tuomio Kiven tuotannosta painoi yleisessä mieli- 
piteessä enemmän kuin sellaisten avarakatseisten miesten 
kuin Cygnaeuksen tai Bergbomin ymmärtävä tunnustus. 

Onko proletariaatti vuorollaan oleva avarakatseisempi? 


Laulujen lunnaat 


Professori Koskenniemi ei ole vain ryhtynyt puolusta- 
maan professori Ahlgvistia: hän on ulottanut apologiansa 

myös koko aikakauteen ja sen edustajiin. Tätä tarkoitusta 
varten hän käyttää Kivi-elämäkerrassaan tutkimusmetodia, 
joka lähtee tuotannon ”kokonaiskuvasta” ja vetää siitä joh- 
topäätöksensä myös elämään. Ja koska Kivi luomistyössään 
oli valoisa elämänuskoja, jolla oli — omien sanojensa mu- 
kaan — ”iloinen ja rohkea maailmankatselma”, niin ergo: 
myös hänen elämänsä on ollut, jollei onnellinen, niin ainakin 
valoisampi ja vaikeudettomampi kuin yleensä on uskottu; 
häneltä ”ei puuttunut tunnustuksen ja maineen laakeria”; 
viime kädessä hän joutui oman piilevän sairautensa — ja sen 
alituisen ruikuttamisen — uhriksi. Ja loppujen lopuksi, oli 
kuinka tahansa: 


"Mitä merkitsi miehelle, joka oli elänyt 'Nummisuutarien' ja 
"Seitsemän veljeksen’ luomishetket, että hänen leipänsä oli ka- 
pea ja että aikalaisten tunnustus tuli niukempana kuin sen jäl- 
kiajan, johon hän saattoi turvallisesti luottaa?” (Aleksis Kivi, 
s. 282) 


Huomaamme, että prof. Koskenniemi katseltuaan ensin 
maailmaa päälaeltaan lopuksi vielä heittäytyy kyynilliseksi. 

Mutta mitä kertovat tosiasiat Kiven elämästä, sairaudesta 
ja toimeentulosta? 

Prof. Tarkiainen on laskenut (Kivi-elämäkerta, s. 585), 
että Kiven tekijäpalkkiot kymmenen vuoden (1860—70) 
aikana tekivät yhteensä 1.800 mk. Kun tähän lisätään hä- 
nen saamansa kirjalliset palkinnot 3.200 mk, saamme Kiven 
tuloiksi yhteensä 5.000 mk, eli jaettuna kymmenen vuoden 
osalle 500 mk vuodessa. Se ei tuona aikanakaan ollut pal- 
jon, ei enemmän kuin tavallinen kirvesmies saattoi ansaita 
— mutta Runebergille kerättiin v. 1857 72.000 mk:n kansal- 
lislahja! 

V. 1864 sai Kivi ”Nummisuutareista” 2.500 mk:n valtion 
palkinnon, mutta hänen tekijäpalkkionsa ”Seitsemästä vel- 
jeksestä” on vain 700 mk. Hänen taloudellinen asemansa 
muuttuukin ajan mittaan yhä vaikeammaksi, vv. 1868—69 
vaikeudet kiristyvät kerrassaan uhkaaviksi. Hänen velkansa 

on tällöin 3.000 mk, hän suunnittelee voivansa maksaa sen 
5—6 vuodessa — ja suunnittelee pehtorinpaikan ottamista, 
kun kirjallinen työ ei näytä lyövän leiville! ”Lean” ensiesi- 
tyksessä 1869 — tuossa suuressa teatterijuhlassa, josta suo- 
malaisen teatterin lasketaan alkavan — Kivi ei pysty ole- 
maan läsnä ja Kaarle Halme kertoo muistelmissaan, millai- 
sissa nöyryyttävissä olosuhteissa hän myöhemmin joutuu 
näytelmänsä näkemään. 

Loppujen lopuksi on Kiven edes jonkinlainen taloudel- 
linen toimeentulo mahdollinen vain siten, että hän seitsemän 
vuoden ajan, 1863—70, elää äidillisen mesenaatin, mamselli 
Lönnqpvistin, suojattina tämän ratsutilalla Siuntiossa. Mutta 
sielläkin velkojat häntä ahdistavat! Ja aika-ajoin hänen on 
paettava Fanjunkarsin henkisesti ahdistavaa elämänpiiriä 
pääkaupunkiin, hengenheimolaistensa, juomaveikkojensa 
luo, kunnes viimeinen pako kevättalvella 1870 hänet nujer- 
taa. 

Kiven ruumiinrakenne oli heikko, hän sairasteli paljon ja 
ilmeisesti hänen suvussaan piili taipumusta myös henkiseen 
sairauteen ja alkoholinkäyttöön, mikä varsinkin myöhem- 
min sai hänet valtaansa. Mutta miten toisin olisi ollut, jos 
hänen ei lakkaamatta olisi täytynyt kamppailla taloudelli- 
sen huolen ja turvattomuuden kanssa, jos hän todellakin 

isi saanut, ei vain maineen laakerin, vaan myös turvatun 
leivän! 


Kiven elämän tragiikan paljastavat hänen kirjeensä: 


V. 1857 SVANSTRÖMILLE (ruotsin kielellä): ”Mutta minä, mitä 
minä sanonkaan? Sama levottomuus, herkeämättä samat sisäi- 
set myrskyt, samat, niin kenties vielä vaikeammat ulkonaiset 
olosuhteet. Oi, ei mitään virvoitusta, ei mitään rauhaa! Suuri 
Jumala, ole armollinen! — Usein olen toivonut, että elämäni jo 
kallistuisi iltaan ja että saisin laskeutua levolle, sillä minä väsyn. 
Täällä olen seisonut koko kesän aivan turvatonna. Fi kopeek- 
kaakaan ole käteeni tullut. Isäntäni karhuaa minua ja vaatteeni 
kuluvat repaleiksi ...” 


V. 1863 TH. REINILLE (ruotsin kielellä): "Mutta kuinka voin 


viettää nämä neljä kuukautta terveyteni puolesta repimättä mitä 
tähän asti olen rakentanut, sitä en ymmärrä, jos nim. taas ta- 


loudellisessa suhteessa joudun samaan kurjuuteen kuin ennen; ja 
ensi kesä ei kenties enää voi korjata, mitä tämä talvi on rikko- 
nut, varsinkin jos minun on pakko kantaa koko entisen, sur- 
kean elämän paino. Kuitenkaan tämä talvi ei maksaisi minulle 
enempää kuin 32 ruplaa (8 kuussa). Mutta mistä minä ne saan?” 

V. 1866 GODENHJELMILLE: ”Minä kirjoittelen leivänpalan 
edestä, ja olen kaikin tavoin ankarassa kiristyksessä.” 

V. 1868 GODENHJELMILLE: ”En vielä koskaan ole ollut niin 
suuressa ekonomillisessa puristimessa kuin nyt. Karhut tahtovat 
ottaa minusta hengen.” 

HELMI—MAALISKUUSSA 1869 BERGBOMILLE: ”Minä olen 
valmis huutamaan ”eurekai!” sillä luulempa keksineeni keinon 
tulevaisuuteni perustaksi, ja tämä on pehtoorin virka, johon ah- 
keruuden ja hartauden kautta luulen ehtiväni noin 11/2 vuoden 
perästä. — — — Ja yhtä taidan kehua: uskollisen pehtoorin saa 
minusta se, joka minut saa; ja uskollisuus olisikin paras huvi- 
tukseni virkani toimituksessa. Vaihken saisi palkakseni enem- 
min kuin vapaan ylöspidon ja 600 markkaa vuodessa, niin oli- 
sinpa jo 5 tai 6 vuoden perästä veloistani vapaa; ja sitten vielä 
muutaman vuoden palveltuani, taitaisin laskea eloni ankkurin 
Nurmijärven tantereille, raketa itselleni pienen majan ja 
elää rauhassa ikäni iltapäivän, välillä kirjoitellen, välillä käys- 
kennellen metsissä, lapsuuteni metsissä, kivääri kourassa. Olisko 
tämä aatoksissa korkealle lennetty?” 

MAALISKUUSSA 1869 TH. FORSSELILLE: "Veli! Minä tahdon 
kohta iskeä asiaan. Katso minä olen tuumiskellut tulevaisuuteni 
parhaaksi: Pehtooriksi olen päättänyt ruveta. Ota minua oppi- 
mieheks noin vuoden ajaksi tai vähän enemmän; anna minulle 
yksi ateria (päivällinen) päivässä, minä maksan siitä 2 tai 3 sataa 
markkaa vuodessa. Pesosta ja valosta pidän itse murheen...” 

TOUKOKUUSSA 1869 BERGBOMILLE: ”Ja tämän huoneen 
(Fanjunkarsin — RP) ekonomillinen ahdinko makaa raskaana pai- 
najaisena povellani yöt ja päivät, johon ahdinkoon minun kauval- 
linen oleskelemiseni tässä on paljon syypää. Tämän kesän sekä si- 
sällinen että ulkonainen rauha on minulle ankaran tärkeä; sillä 
minä tahdon ja minun täytyy nyt tulla terveeksi, muuton olen 
ijankaikkisesti onneton. — — — Näin olen kuvaillut: Noilla, aina 
minulta lemmittyin honkanummien harjanteilla — — — tahdon 
käyskellä, kivääri käsivarrella, hengittäen raitista ilmaa, koska 
humiseva tuuli tukkaani pieksee; käyskellä, muistellen Ossianin 
sankareita, ja puhtaana, sointuvana juoksee veri suonissani, puh- 
taana, kirkkaana katsoo hymyvä silmäni ilmojen sinertäviin reu- 
noin. Tämä tyyni, raitis ja uneksuva kuva on elämäni pyhin ja 
korkein aate ja pyrkimys, kunniasta en niinkään paljon pidä lu- 
kua — — mutta siihen onneen en pääse ilman 200 markkaa 
— — kuinka saan 200 markkaa?” 

JOULUKUUSSA 1869 TH. REINILLE: "Minulla on ollut niin vä- 
hän sisääntuloja, päältä-iskein noin pari sataa markkaa vuodessa 
ylipään ei sitäkään, ja koska nee viimein ovat lankeneet, on ollut 
kiljuvia läpiä täytettävinä. Se palkinto jonka sain senaatilta, sii- 
tä meni suurin osa velkoin, joita minä kymmenen vuoden ku- 

i ää verrannollisia. 
luessa, enemminkin, olin tehnyt elääkseni, koska ei ollut apua | mä ja tuotanto olisivat keskenään suoraan o 
keltään. Velkoja jäikin vielä. — — Minä maksan kerran, jos Tosiasiassa on suhde päinvastainen: Kiven elämä ja 
vaan elän ja olen terve; sillä ennenkuin olen pääsnyt vapaksi o$ a keskenään. Kärsimyksistään hän pu- 
kaikista veloista, on elämäni tuskallinen kaaos. Kaksi vuotta ovat konirastisuhteessa keskenään. ; ; E Kova 
kaikin korkein kestää minun kurssini, sekä theoretillinen että taa valoisan, elämänrohkean, vitaalisen taiteensa. y 
praktillinen, maanviljelyksessä. Tottahan sitten aina herra agro- ser a via dyttämättömän elämän korvauk- 
noomin rekommendationilla piankin saan itselleni paikan — — hän, kärsimystäyteisen, tyydy! J Kk N haavelin- 
ja sitten olen muutaman vuoden päästä vapaa mies, vaihka vä- hän luo taiteensa väkevän elämän ja uljaat haa 
hän harmaapäinenkin. Sittenhän kelpaa naimaan mennä oikein sena a Ilut puuttuvan todellisuuden kor- 
hopeakimmeltävillä kiharilla, sittenhän vasta runoilemaan ruve- nat; jos koskaan on taide ollut p 


taan! Voi veikkonen! minä kyllä näen minkä suuren haaksirikon aus, täyttymättömien toiveiden toteutuma, niin Aleksis 
elämäni on tehnyt — velkojen tähden; mutta hyvähän jos suo- vi N 
riun siitä viimein ilman muiden, ystävieni, vahinkoa. — — PS. Kivellä. 


Eli lainataksemme "Seitsemän veljeksen” Juhania: 


—— Älä kirjoita minulle yhtäkään kirjelappua tällä puolella tu- 
lemistani H:sinkiin; sillä minä olen päättänyt polttaa avaamatta 
kaikki kirjeet, jotka tähän aikaan saan, muuton en pysy ter- EN tella 
veenä ja työvoimissa. Ne eivät ole mitään ilosia kirjeitä, vaan f “Mutta katsos kun mies taitaa aatella mi B Se S 
m A ; E Mt em í P al U i tai tönkeileväksi si. 
kirjettä on jo tuut a enemmin arron vielā, ja nä vamma iang kate pelna aa amk Ja 
uudistettu leikki tekis minun lopulta hypokondristiksi, maailman as nen N ja elikot maassa, meressä ja ilmassa, aate 
ja ihmisten viholliseksi, ottais minusta perin hengen.” Koxa EET ivaa katoovan kuin tappuratukko taraa 
VV. 1869-70 VAIHTEESSA BERGBOMILLE: "Tähän aikaan on ja pimeyden astuvan sijaan, jossa kenokaula sinä ilr atos: 
avenni Tenien ja sika mään sydäntäni Jonka aina peig ja E Herran yaler Ta mU son k täällä miehen aatos; 
vahvana. Minä en meina mitään poetellista särköä, vaan puh- ja ken taitaa viskellä a 
dasta materiellista, minä luulen, että se kasvaa. Fikä oliskan juu- 3 kellä 
ri ihme; sitä on enemmin kuin 20 vuotta paistettu joka päivä a E Rna mi : ja ken taitaa viskellä 
hiljaisella tulella, ja tämä menne vuosi oli naisen (mamselli ”Niin sinkoilee täällä miehen aatos; ja $ A E 
Lönngvistin — RP) ulosmakson, velaan tähden oikein helvetilli- verkkoja sen teille?” Näissä sanoissa manifestoi itsensä y 
nen.” N aatos ittoi ai limatta. Luo- 
ja a pida a kaikesta huoli 
KEVÄÄLLÄ 1870 BERGBOMILLE: "Kova oli minulle tämä isku. peä taiteilijatietoisuus, voittoisa kai Teit 
Alakuloisella mielellä havaitsen, etä se iloinen ja rohkea maail- van taiteen revanssi kurjasta todellisuudesta. 
mankatselma, joka tähänasti, huolimatta lukemattomista kivuista 
ja kärsimyksistä, on aina asunut povessani, rupeaa jo synkisty- 
mään ja elämä ja tulevaisuuden toivo ei anna minulle enään yh- 
tään huvitusta — — Olis minulla jotain visseydellä uskottavaa 
elämästä haudan toisella puolella, niin tyytyisinpä päivihini, aika- 
ni, joka nyt maistuu puulle, ei olisi niin pitkä.” 
LOKAKUUSSA 1870 BERGBOMILLE: ”Minua painaa hirveä 
ikävyys, mielensynkeys, se ehkä viimein perin hävittää minun 
sieluni.” 
LOKA—MARRASKUUSSA 1870 BERGBOMILLE: Minun aatok- 
seni tuntuu paksuksi ja minä pelkään aivojani — — — Ja voi tätä 
olentoa, naisen luona, johon hätä ajoi koiran! Ihmisten myrkyl- 
lisiä myhäilyksiä ja monta, monta mieltäni hämmentävää tilaa ja 
tapausta! Minä hengitän niinkuin tukehtuvan povesta ja himoon 
joka hetki täältä pois.” 


Tämä Kiven kirjeiden sarja, tämä yhtämittainen hädän, 
tuskan ja rauenneiden toiveiden purkaus osoittaa muserta- 
vasti, miten väärä on Koskenniemen teoria, että Kiven elä- 

YRJÖ-KOSKINEN 


eli suomettarelaisuus 


Eurooppalaisen vallankumouksen punaiset liput paukkuvat 
Yrjö Sakari Forsmanin — eli kuten hänen nimensä myöhem- 
min kuului: Yrjö Koskisen — syntymän ja nuoruuden yllä: 
hänen syntymävuotensa 1830 on heinäkuun vallankumouk- 
sen vuosi ja kun hän talvella 1848 saapuu ylioppilaana Hel- 
sinkiin, alkaa Pariisista helmikuun vallankumousten sarja. 
Mutta draaman takana on idylli: Yrjö-Koskinen syntyi kau- 
kana Pohjanmaan Vaasassa, missä hänen isänsä oli kou- 
lunopettajana, suvusta, joka 1600-luvulla oli siirtynyt Ruot- 
sista Pohjanmaalle ja toiminut viidessä sukupolvessa pap- 
peina. Suvun äitien puolelta liittyi siihen kuitenkin myös 
porvarillista kauppiasverta, mikä on antanut elämäkerran- 
kirjoittajalle — Gunnar Suolahdelle — aiheen määritelmään, 
että ”Forsmanien suvussa polvesta polveen yhtyi maalais- 
papin vakava ja vanhoillinen ja porvarin levoton, kauaspyr- 
kivä veri”. 


Nuori Yrjö Koskinen 


Yrjö Sakari oli vanhin kahdeksasta lapsesta. Hänen synty- 
mänsä aikoihin eli isä vaikeassa fyysillisessä ja psyykillises- 
sä kriisissä, mikä osaltaan selittää sen, että poika lapsena 
oli heiveröinen, yliherkkä ja varhaiskypsä. Varhain ilmen- 
neeseen valtiasvaistoon hänellä yhtyi melkein sairaalloinen 
myötätunnon kaipuu. Mutta vielä eräs seikka: tässä kodissa 

vallitsi demokraattinen henki, joka perustui kristilliseen 
oikeudentuntoon ja jokapäiväiseen kanssakäymiseen rah- 
vaan kanssa. "Kaikki, mikä sorroksi saatettiin kutsua”, kir- 
joittaa Yrjö Koskinen myöhemmin muistelmissaan, ”alhai- 
simpien kärsimykset ja ylhäisten ylpeys herätti siinä piiris- 
sä, missä kasvoin, haikeata mielipahaa”. Suomalaisen rah- 
vaan oikeuksia puolustava kansallisuusliike, fennomania, 
tunnustettiin siellä jo aikaisin oikeutetuksi. 

Yrjö Koskinen kävi koulunsa syntymäkaupungissaan, har- 
rasti kirjallisuutta, historiaa, uusia aatteita ja oli koulunero. 
Kun hän kesäkuussa 1847 oli tullut ylioppilaaksi, ei hän en- 
simmäiseksi syyslukukaudeksi lähtenyt Helsinkiin vaan Hä- 
meenkyröön, jonka kirkkoherraksi hänen isänsä vähän ai- 
kaisemmin oli tullut. Hän halusi oppia suomen kielen, hän 
halusi mennä kansan luo. Hän oppi suomen kielen, vaikka 
se tuottikin hänelle suunnattomia vaikeuksia ja vaikka hä- 
nen täytyi sen oppimiseen käyttää vielä seuraavakin syys- 
lukukausi. Ja hän löysi myös suomalaisen talonpoikaiskan- 
san — ennen kaikkea tulevan puolisonsa Sofia Fransiska 
Fribergin, jonka arassa, alistuneessa hahmossa hän näki ko- 
ko sorretun Suomen kansan ruumiillistuman ja vertausku- 
van. Helmikuussa 1848 hän aloitti opintonsa Helsingin yli- 
opistossa, jossa helmikuun vallankumous kohta hänen tulon- 
sa jälkeen kiihotti valtavasti mieliä. Suuri osa nuorta polvea 
tuijotti länsi-Eurooppaan vain kumousta odotellen. Pohjalai- 
sessa osakunnassa, johon Yrjö Koskinen liittyi, muodostui to- 
dellinen jakobiinijuntta, vastakohdat olivat jyrkät, kokouk- 
set kiihkeitä. Pyhän allianssin taantumus painoi raskaana 
myös Suomessa: v. 1846 oli Saima lakkautettu, sen sijalle 
olivat tosin nousseet Litteraturblad ja Suometar, mutta toi- 
saalta kiristyi byrokraattinen mielivalta kilpaa hallitsevien 
piirien vallankumouspelon kanssa. Yrjö Koskinen eli nämä 
tunnelmat, mutta ei itse kuulunut äärimmäisyysmiesten ri- 
veihin, vaan maltillisiin: hänen uskonsa ei perustunut län- 
tisiin vallankumouksiin vaan Suomen kansaan itseensä. 

Sivistyksen kautta kansalliseen itsenäisyyteen”, on hänen 
tunnuksensa. 

Erikoisesti vuodet eurooppalaisen vallankumouksen ku- 
kistuttua ovat vaikeat Suomessakin. Taantumus kärjistyy 
ennennäkemättömäksi ja huipentuu vuoden 1850 surulli 
senkuuluisaksi kielimääräykseksi, joka salli suomen kielellä 
julkaistavan ainoastaan taloudellista ja hartauskirjallisuutta. 
Tämä määräys on monesti tulkittu iskuksi heräävää suo- 
malaista kansalliskirjallisuutta vastaan, mutta tämä väite on 
harhaanjohtava: se oli taantumuksen toimenpide ennen 
kaikkea suomenkielistä lehdistöä — Suometar jouduttiinkin 
lakkauttamaan — ja ulkomaista käännöskirjallisuutta vas- 
taan, joitten pelättiin horjuttavan suomenkielisen rahvaan 
alamaisuskollisuutta; yläluokka ja sivistyneistö saattoivat 
kyllä ruotsin kielellä tutustua kaikkeen siihen vaaralliseen, 
mikä tulvi lännestä käsin. Tämäkin osoittaa, miten kielivas- 
takohta tuolloin oli myös yhteiskunnallinen ja poliittinen 
luokkavastakohta. 

Ajan lohduton raskaus vie Yrjö Koskisen vaikeaan sisäi- 
seen kriisiin. Hän pakenee uskontoon, johon hän on saanut 
herätyksen vaikeasti sairaalta morsiameltaan; hän suunnit- 
telee papinuraa. Toisaalta häntä askarruttaa voimakkaasti 
yhteiskunnallinen kysymys, johon hänet johdattavat ruot- 
salaisen Rudenskiöldin ajatukset säätykierrosta ja yleisestä 
kansanopetuksesta. Yhteiskunnallinen kysymys on jo esillä 
myös Suomessa: maaseutuköyhälistö, irtolaisuus, pakkotyö. 
Yrjö Koskinen näkee epäkohdat ja tuntee voimattomuuten- 
sa. Hän tuomitsee yläluokan itsekkyyden ja suunnittelee 
siirtymistä pois säädystään, ruumiilliseen työhön. Tässä on 
jotain esi-tolstoilaista, esi-järnefeltiläistä: Yrjö Koskisen sil- 
missä välkkyy kristillis-talonpoikainen ihanneyhteiskunta. 
Talonpoikaisesta kansasta hän ammentaa voimansa, Suomen 
kansan menneisyydestä, jota hän käsittelee tunnetussa kil- 
pakirjoituksessaan — Kertomus Hämeenkyrön pitäjästä 
(1850). 

Yrjö Koskinen valmistui v. 1853, pääaineenaan historia, 
filosofiankandidaatiksi ja siirtyi pariksi vuodeksi Turkuun 
hoitamaan viransijaisuutta sikäläisessä yläalkeiskoulussa. 
Koulutyönsä rinnalla hän toimii Abo Tidningarin aputoimit- 
tajana aloittaen lehtimiesuransa — kuten hänen elä- 
mäkertansa kirjoittaja sanoo — vapaamielisenä maailman- 
parantajana”. Samalla tavoin kuin meillä 30-luvun taantu- 
musvuosina todella vapaamieliset antoivat lehdissään Neu- 
vostoliiton olojen puhua edistyksen kieltä, samalla tavoin 
antoi Yrjö Koskinen silloin lehdessään Amerikan olojen pu- 
hua. Mutta v. 1854 nimitettiin Koskinen vakinaiseen opetta- 
janvirkaan Vaasan lukioon Pietarsaaressa ja siihen päättyi 
hänen sanomalehtimiesuransa tässä vaiheessa. 

Itämainen sota ja sen aiheuttamat muutokset Venäjällä 
avaavat sitten Suomelle uusia mahdollisuuksia. Hallitsijan- 
vaihdosta Venäjällä seuraa kenraalikuvernöörinvaihdos Suo- 
messa, ja kenraalikuvernööri Bergin byrokraattiseen uudis- 
tusmielisyyteen sisältyy myös kaukonäköinen pyrkimys no- 
jautua nousevaan fennomaniaan ruotsalaisen yläluokan val- 
lan rajoittamiseksi. ”Ellei suomalaista puoluetta vielä olisi 
syntynyt, olisi ollut välttämätöntä luoda se!” 

Snellman, suomalaisen puolueen nimittämätön johtaja, 
astuu nyt esiin syrjäytetystä asemastaan ja suorittaa suuren 
sanomalehtitaistelunsa ns. verettömiä, gvantenilaisia, vas- 
taan, jotka olisivat tahtoneet käyttää itämaista sotaa hy- 
väkseen Suomen irrottamiseksi Venäjästä. Sietää panna 
merkille, että Yrjö Koskinen asettuu tässä taistelussa koko 
naan Snellmanin kannalle. 


Historiantutkija ja historianfilosofi 


Yrjö Koskinen on näinä vuosina syventynyt Suomen his- 
toriaan ja tehnyt tutkimusmatkan Tukholmaankin siinä tar- 

koituksessa. Vuosina 1857—58 ilmestyy hänen suuri tutki- 
muksensa Nuijasota, ensimmäinen historiallinen tutkimus, 
jossa tapahtumia tarkastellaan itsenäisestä suomalaisesta 
näkökulmasta, kansallisen historiankirjoituksemme perusta- 
va teos. Tällä teoksella Koskinen saavutti lisensiaatinarvon. 
Sen sivutuotteena syntyy (1859) myös ensimmäinen suomen- 
kielinen novelli, Pohjanpiltti, jossa vastakohta on kansalli- 
nen ja sosiaalinen: vastakkain asetetaan Pohjanmaan Poutut 
ja Laukon Kurjet. 

Vuosikymmenen vaihteessa, 1860—61, Yrjö Koskinen suo- 
rittaa suuren ulkomaanmatkansa Skandinaviaan, Saksaan, 
Ranskaan ja Englantiin selostaen matkakirjeissään Mehi- 
läiselle valppaasti ulkomaiden tapoja ja sosiaalisia olosuh- 
teita. V. 1862 hän väittelee — tutkimuksella Tiedot Suomen 
kansan menneisyydestä — yliopiston professuuria varten 
suomen kielellä — tapaus joka herätti silloin tavaton- 
ta huomiota — ja nimitettiin 1863 yleisen historian 
professoriksi Helsingin yliopistoon. Hän jatkaa historioit- 
sijan työtään kirjoittaen mm. kotimaan historian oppi- 
kirjan suomalaisia kouluja varten (ilmestyi 1869) sekä 
suuren historianfilosofisen teoksensa Johtavat aatteet ih- 
miskunnan historiassa (ilmestyi vasta 1875). Historian- 
kuvaajana pitää Yrjö Koskinen esikuvanaan englanti- 
laista Macaulay'a, historianfilosofina hänen oppi-isänsä 
on Hegel. Historia ei ole mikään juttu-kirja”, hän kirjoit- 
taa teoksensa esipuheessa, "vaan varsinaista tiedettä. Se on 
inhimillisen kehityksen tiede”. Hän tunnustaa kehitysajatuk- 
sen: jokainen uusi vaihe ihmiskunnan kehityksessä merkit- 
see edistystä, sillä on määrätty tarkoitus. Historia on ihmi- 
syysaatteen kehitystä. Se tapahtuu kahdella alalla: oikeuden 
ja totuuden, so. valtion ja tiedon. Kullakin aikakaudella on 
oma oikeutensa ja totuutensa, mutta niiden yläpuolella on 
iankaikkinen oikeus ja totuus, johon ihmiskunta historias- 
saan pyrkii. 

Näemme, että Yrjö Koskisen historianfilosofia on idealis- 

tiseen suuntaan kehitettyä hegelismiä, aatteiden dialektiik- 
kaa. Se on myös kollektiivista asettaen suuret henkiset yh- 
teismuodostumat yksilöitten yläpuolelle. Koskinen katsoo 
historian opettavuuden ilmenevän, ei niinkään yksityista- 
pauksissa — jotka saattavat johtaa harhaan ja antaa vääriä 
esikuvia — kuin tapahtumain yleisessä tarkoituksenmukai- 
suudessa, jota on pyrittävä ymmärtämään ja selittämään. 
Siinä mielessä ”historia on uskonnon lähin liittolainen”. 


Koskinen korostaa kansallisuusaatteen merkitystä histo- 
riassa, mutta ”ainoastaan siinä määrin kuin kukin kansa- 
kunta (tätä) yleistä kehitystä palvelee ja... edustaa yleistä 
inhimillisyyttä”. Hän pyrkii ymmärtämään kaiken tarkoi- 
tuksenmukaisuuden omassa kehitysvaiheessaan, orjuuden ja 
feodalismin — ja myös Ranskan vallankumouksen, vaikka 
hän sen moraalisesti tuomitseekin. Hän käsittelee myös 
uusimpia aatevirtauksia, sosialismia, kommunismia, darwi- 
nismia, mutta mikäli haluaa ymmärtää niitä, ymmärtää ne 
ainakin väärin. Hän puhuu kommunismin ”aivan epäkäy- 
tännöllisistä haaveista” ja katsoo, ettei sosialismikaan ole 
”paljon leppeämpi”: se ”arvelee valtiolaitoksen ainoaksi 
tarkoitukseksi valmistella yksityishenkilön makeata onnea”! 
Darwinismia vastaan Yrjö Koskinen asettaa kristinuskon 
isiltä perityt totuudet... 


Näemme, että Yrjö Koskinen historioitsijana edustaa ajan 
porvarillista edistyksellisyyttä asianomaisin suomalais-kon- 
servatiivisin vaimennuksin. Se, mikä erikoisesti herättää 
kunnioitusta hänen myöhempiä seuraajiansa ajatellen, on 
hänen terve, paisuttelematon kansallismielisyytensä ja hä- 
nen valoisa inhimillinen kehitysuskonsa — spengleriläis- 
friedelliläiset ilmestyskirjanäyt eivät olisi viehättäneet tätä 
nousevan, edistyksellisen porvarillisuuden edustajaa. Nuori 
Yrjö Koskinen tuomitsee sodan ”ihmiskunnan vitsana, joka 
turmelee ahkeruuden hedelmät ja villittää tunnot ja mie- 
len”. Ja sietää myös mainita, että Yrjö Koskinen samoin 

kuin Snellmankin piti kansain sulautumista kaiken kehityk- 
sen edellytyksenä (Suolahti: Nuori Yrjö Koskinen, s. 373). 
Itsenäisyysajan kansalliselle itsetehostukselle tämä on täysi 
vastakohta. 


Yhteiskuntapoliitikko 


Yrjö Koskisen historianfilosofiaan liittyvät hänen yhteis- 
kunnalliset ja taloudelliset kirjoituksensa. Jo 1854 Yrjö Kos- 
kinen oli kirjoittanut nuo sanat: 


"Sivistynyt yhteiskuntaluokka ei tietenkään yksinänsä muo- 
dosta mitään elimistöä. Se on niin sanoaksemme kansan puun 
kukasto, ja ainoastaan tästä puusta se saa ravintonsa ja merki- 
tyksensä.” 


Tästä lähtökohdasta hän hahmottelee fennomanian uudis- 
tusohjelman: kansansivistyksen edistäminen, rahvaan ko- 


hottaminen sorronalaisesta asemastaan, suomen kielen saa- 
minen viralliseksi kieleksi, ruotsalaisen sivistyksen säilyttä- 
minen, mutta muuttaminen kansalliseen muotoon. Sietää 
panna merkille, että Koskinen — kuten Snellmankin — eri 
yhteyksissä korostaa, että ruotsalaisen rahvaan kielelliset 
oikeudet on turvattava; hän erottaa toisistaan ruotsalaisen 
rahvaan ja ruotsalaisen valtaluokan. 

Kansansivistys on Yrjö Koskisen suuria tunnuksia. Ja hä- 
nen ajatuksensa siitä ovat hämmästyttävän nykyaikaisia. 
Kansakouluasiasta hän kirjoittaa Suomettaressa 1857: 


”Me emme tahdo rahvaan koulua, vaan kansakoulun so. sem- 
moista koulua, jota kaikkien säätyjen lapset ensinnä kävisivät, 
ennenkuin lähtevät eri elämänteille.” 


Kuten tiedetään, ei myöhempi aika ole pysynyt tällä de- 
mokraattisella linjalla. 
Varsinaisessa sosiaalipolitiikassaan Yrjö Koskinen liittyy 

Saksan ns. historialliseen koulukuntaan ajaen uudistuksia 
konservatiivisessa hengessä. Voimakkaasti hän Mehiläisessä 
1860 esiintyy ns. laillista suojelusta ja kauheaksi epäkoh- 
daksi muodostunutta vaivaishuoltoa vastaan. Ensimmäisenä 
hän suomen kielellä v. 1861 ilmestyneessä tutkielmassaan 
Raha-asioista — ”20 helppoa lukua yhteisen kansan ja nuo- 
rison hyödyksi” — esittelee talous- ja yhteiskuntatieteen 
aakkosia. Kirjallisessa Kuukauslehdessä 1874 julkaisemas- 
saan laajemmassa tutkielmassa Työväenseikka hän esittää 
käsityksensä sosiaalisesta kysymyksestä kotimaassa ja suu- 
ressa maailmassa. Hän toteaa, että Suomessa ovat ajankoh- 
taisia vasta vaivaishoitokysymys, palkolliskysymys ja kysy- 
mys laillisesta suojelusta; uudenaikaista työväenkysymystä 
meillä ei vielä esiinny: 


'"Sosialismi ei ole meidän maahan voinut rikkaruohojaan kyl- 
vää eikä Internationaali ole tänne voinut liittokuntiansa levit- 
o LI 


Syynä on olojen takapajuisuus, joka johtuu hallituksen 
aloitekyvyttömyydestä: 


”Elinkeino-vapaus, vapaakauppa, koko ekonoomistalainen (so 
liberalistinen) järjestelmä on meillä sillä tavoin tullut enemmät- 
tään ilman meidän ansiotamme, ja hallituksemme, joka ei nou- 
data mitään järjestelmää ollenkaan, koska kaikki tiede on sille 
vieras, on tavallisesti, kuten ohjaton alus virtaa myöden kul- 
kien, heilunut toisesta rannasta toiseen.” 


Yrjö Koskinen tuomitsee sosialismin ja kommunismin — 
eletäänhän Pariisin kommuunin jälkivuosia, jolloin vallan- 
kumouspelko oli vallannut kaikkialla porvariston — mutta 
hän tuomitsee myös vapaan kilpailun, joka vie kaikkien 
sotaan kaikkia vastaan; liberalistista yövartiovaltiota vas- 
taan hän asettaa historiallisen valtion: 


"Yhteiskunta, valtio on se perustus, johon kaikki historiallinen 
kehitys nojautuu, ja yhteiskunnan virka on ylipäänsä valvoa, että 
kaikilla yhteiselämän aloilla, niinmuodoin myös taloudellisella, 
itsekkäät edut ja pyrinnöt eivät saa semmoisella vapaudella vai- 

kuttaa, että heikompien onni siinä taistelussa hukkuu ja itse 
yhteiskunnan edistys pilalle joutuu.” 


Yrjö Koskinen toteaa kuitenkin, että työväenkysymys on 
tuleva meillekin ja että on paras ajoissa varautua lieventä- 
mään sen aiheuttamia vastakohtia ottamalla oppia kehitty- 
neempien maitten tapahtumista. Vaikka hän porvarillisen 
oikeaoppisesti julistaakin, että ”omaisuus on koko oikeus- 
tilan pohja” ja että "omistusoikeus on ainoa yllytin” yrit- 
teliäisyyteen, hän tunnustaa, että työväenliike tasoittaa hen- 
kisen ja ruumiillisen työn välistä taloudellista juopaa ja 
merkitsee siten kehitystä parempaan tasa-arvoon. 


Lehtimies 


Mutta 60- ja 70-luvulla Yrjö Koskinen esiintyy myös sano- 
malehtimiehenä ja poliitikkona ja kohoaa vähitellen suoma- 
laisen puolueen tunnustetuksi johtajaksi. Hän on tuotte- 
liaimpia sanomalehtimiehiä, mitä meillä on ollut: hänen koo- 
tut ”kansalliset ja yhteiskunnalliset kirjoituksensa” käsittä- 
vät neljä nidettä. Hän on poleemikko, joka lyö ja saa lyön- 
tejä. V. 1861 hän Snellmania puolustaessaan joutuu kovaan 
taisteluun Suomettaren kanssa, joka on lähestynyt ”verettö- 
miä”, lausuu myrkyllisen tuomionsa: "Suomettaren kanssa 
taistella on yhtä ikävä työ kuin piestä taikinaa” — ja katkai- 
see välinsä lehteen. V. 1862 hän on perustamassa fennomaa- 
neille uutta äänenkannattajaa nimeltä Helsingin Uutiset, 
joka näytenumerossaan julistautuu oppositiolehdeksi. ” Pää- 
syy meidän vastustukseemme on se, että hallitus ei ole kyl- 
liksi kansallinen.” Ja edelleen: 


"Meidän vakuutuksemme on, että Suomen kansallisuuden 
edistys on maamme painavin asia. Jokainen kansa tahtoo niin 
paljon kuin mahdollista suojella ja edistää itsenäisyyttänsä. Mut- 
ta samassa määrässä kuin hengellinen (so. henkinen — RP) ete- 

vyys, joka saattoi antaa vähemmällekin joukolle voiton, on alka- 
nut kadottaa merkityksensä sodissa, joissapa koneelliset välikap- 
paleet jo pitävät enimmän vallan, samassa määrässä täytyy hei- 
kompien kansain luopua luottamasta näihin suojeluskeinoihin. 
Ei pantsarilaivat, ei painetit, ei edes vapaat valtio-laitokset voi 
olla heidän suojeluksenansa. Ainoastaan kansallisuuksien oikeus 
ja tämän oikeuden voitolle-pääsö valtiojen välissä voi heille olla 
turvana. Meidän tarkoituksemme siis on: Suomalainen kansa 
Euroopan kansain keskuudessa, missä yksi sia tuntuisi tyhjältä, 
jos kerran Suomen kansaa ei enää olisi.” 


”Me emme sano, että kieli on ainoa kansallisuuden tunto- 
merkki, ja että siinä on kansallisuutta, missä on yksi kieli. Mut- 
ta me sanomme, että missä kieli ei ole yksi, siinä on kansalli- 
suus korkeintaan tekeillä.” 


Nämä ovat Yrjö Koskisen sanoja, joissa hänen kauttaan 
puhuu fennomaaninen puolue. Vuoden 1863 alussa hän ar- 
tikkelissaan ”Suomikiihko valtiollisena puolueena” esittää 
puolueen käytännöllisen ohjelman: koululaitoksessa, oikeus- 
laitoksessa ja kaikilla valtiollisen ja kunnallisen hallinnon 
aloilla on suomen kielelle saatava enemmistökielen asema. 
Huhtikuun 23 päivän numerossa Yrjö Koskinen saattaa 
otsikolla ”J. V. Snellman senaattoriksi” varustetussa kirjoi- 
tuksessa todeta, että ”hänen kanssansa on hallitukseen as- 
tunut suomikiihko”. Vielä samana vuonna saatiin aikaan 
asetus suomen kielen oikeuksista. 


Kaksi linjaa — jälleen 


V. 1866 oli Yrjö Koskinen perustamassa Kirjallista Kuukaus- 
lehteä, jonka ympärille suomalaisen puolueen parhaat kynät 
ryhmittäytyivät. Tässä lehdessä hän 1876 suoritti polemiikin, 
joka on selventävimpiä, mitä kansallisen liikkeen piirissä on 
suoritettu. Tämä polemiikki käytiin August Ahlgvist-Oksasta 
vastaan, yhtä ensimmäisen Suomettaren perustajista, joka 
runoilijana ja aatteenmiehenä oli sitten lähestynyt ”verettö- 
miä”, asettanut Runebergin Aleksis Kiveä vastaan ja runos- 

saan ”Valtiollista” leimannut fennomaanit kyykäärmeiksi, 
jotka hyökkäävät ruotsalaisuutta vastaan silloin, kun voimat 
olisi koottava Venäjän taholta uhkaavaa vaaraa vastaan. 
Ahlqvist aktualisoi kysymyksen puheella, jonka hän kesällä 
1875 piti Olavinlinnan juhlassa ja jossa hän kärkevällä ta- 
valla uudisti aikaisemmat väitteensä. Yrjö Koskinen vastasi 
Kirjallisessa Kuukauslehdessä, mistä väittely sitten siirtyi 
Uuteen Suomettareen. Ahlgvist sanoo nimenomaan jatka- 
vansa Castrenin konservatiivista linjaa ja väittää fennomaa- 
nien tulkitsevan Castrenia väärin. Yrjö Koskinen taas tietoi- 
sesti jatkaa Snellmanin linjaa: vastustusta ruotsalaisuutta 
vastaan ei voida lykätä toistaiseksi, muuten on tuleva aika, 
jolloin sivistyksellinen ja valtiollinen muukalaisvalta täällä 
ovat yksi ja sama ja — kuten Yrjö Koskinen Snellmania sitee- 
raten jatkaa — "vastustus toista vastaan on avonainen kapi- 
na toistakin vastaan”. 


Kuten Snellman niin myös Yrjö Koskinen tuomitsee 80-lu- 


vun alussa perustetun ns. liberaalisen puolueen — so. veret- 
tömien — ohjelman. Uudessa Suomettaressa hän 1881 julis- 
taa sitä vastaan suomalaisen puolueen ohjelman: 


”Yhteiskunnallisesti katsomme itsemme oikeutetuiksi valvo- 
maan kansan suuren suomenkielisen enemmistön etuja kaikissa 
kohdin ja kaikilla laillisilla välikappaleilla. Meidän mielestäm- 
me kaikki todellinen edistys, sekä valtiollinen että taloudellinen, 
on mahdoton nykyisten kieliolojen vallitessa ja sen vuoksi nämä 
olot ovat muutettavat ...” 


Puoluejohtaja 


70-luvulla on alkanut myös Yrjö Koskisen varsinainen val- 
tiomiestoiminta: hän on valtiopäivämiehenä pappissäädyssä 
vuosina 1872, 1877—78, 1882, myöhemmin säätynsä johtava- 
na henkenä. V: 1882 hänet korotetaan aatelisarvoon, minkä 

jälkeen hän vuosina 1885, 1888, 1891 ja 1900 on valtiopäi- 
vämiehenä aatelissäädyssä. Vuosi 1882 on muutenkin kään- 
teentekevä: silloin Yrjö Koskinen kutsutaan senaatin jäse- 
neksi, sen kamaritoimituskunnan päälliköksi. Uusi Suome- 
tar kirjoittaa, että hän ”edustaa hallituksessa suomalaista 
puoluetta”. Suomalainen puolue oli palannut hallitukseen, 
jossa se ei ollut ollut edustettuna sitten Snellmanin eroami- 
sen 1868. 

50-luvun jälkipuolisko ja 60-luku olivat olleet suurenmoi- 
sen taloudellisen ja sitten myös sivistyksellisen ja valtiollisen 
edistyksen aikaa, ja taloudellinen kehitys oli jatkunut senkin 
jälkeen, kun taantumus pysäytti edistysaskeleet valtiollisella 
alalla. Kreivi Heidenin nimitys Suomen kenraalikuvernöö- 
riksi muutti siinä suhteessa tilanteen: samalla tavoin kuin 
kreivi Berg 50-luvulla hän päätti nojautua suomalaiseen puo- 
lueeseen ruotsalaista vastaan. Kuten Snellman 1863 astui se- 
naattiin suomalaisen puolueen johtajana, niin astui nyt Yrjö 
Koskinen. Ennen pitkää hänestä tuli kirkollistoimituskunnan 
päällikkö, so. opetusministeri, ja oli siinä asemassa aina vuo- 
sisadan vaihteeseen asti. Hänen ansiotaan on ensimmäinen 
eriuskolaislaki 1889 ja pappien palkkausasetus 1886. Koulu- 
laitos kokee hänen aikanaan huomattavan kehityksen: val- 
tionlyseoiden lukumäärä nousee 11:sta 23:een (suomalaisten 
3:sta 15:een), valtion tyttökoulujen 7:sta 12:een (niistä 7 
suomalaista), kansakoulujen 667:stä 1.650:een ja niiden op- 
pilasluku 39.000:sta 99.000:een. Vuoden 1898 koulupiiriase- 
tus on Yrjö Koskisen työtä. Hän on nyt toteuttamassa nuo- 
ruutensa suurta kansansivistysohjelmaa. V. 1886 julkaistulla 
käskykirjeellä toteutetaan myös 1860-luvun lupaus: suomen 
kieli saa virallisen kielen aseman. Mutta se kristillinen hen- 
gensuunta, jonka nuori Yrjö Koskinen oli Hämeenkyrössä 
omaksunut, kehittyy vanhalla Yrjö Koskisella kankeaksi oi- 
keaoppisuudeksi ja korkeakirkollisuudeksi: niinpä hänen 
kantansa ehtoolliskysymyksessä on jyrkempi kuin itse Gus- 
taf Johanssonin ... 

Uusi yläluokka 


Mutta tämä oli vain eräs aspekti siinä muodonvaihdok- 
sessa, mikä hallituspuolueeksi muodostuneessa suomalai- 
sessa — eli suomettarelaisessa — puolueessa vuosisadan lo- 
pulla, 70-, 80- ja 90-luvuilla tapahtui. Tai paremminkin: eh- 
käpä puolueen ohjelma ei niinkään paljon muuttunut, aika 
muuttui, ja sen vuoksi myöskin näiden ohjelmakohtien to- 
siasiallinen sisältö. Vilkas taloudellinen edistys oli tapahtu- 
nut, suomalaisia pankkeja, teollisuuslaitoksia ja kauppafir- 
moja syntynyt, ruotsalaisen yläluokan rinnalle oli suoma- 
laiselta puolelta noussut uusi suomalainen yläluokka. Se 
johti suomalaista puoluetta ja käytti edelleen sen iskulau- 
seita kilpailevaa ruotsalaista yläluokkaa vastaan. 


Mutta tosiasiassa entisestä radikaalisesta uudistuspuo- 
lueesta oli tullut vanhoillinen puolue, joka pyrki olojen säi- 
lyttämiseen, puoluetta johtavan suomalaisen suurporvariston 


ja suurtalonpoikaiston vallan säilyttämiseen. Se julisti edel- 
leenkin lojaalia suhdetta suureen Venäjään, mutta ei enää 
edistyksen ja radikaalien muutosten edellytyksenä, vaan 
suojana alhaaltapäin uhkaavia uusia voimia vastaan. Nuor- 
suomalaisuus syntyi 80- ja 90-luvuilla vedoten maaseudun ja 
kaupunkien keskiluokkapiireihin, työväenliike alkaa herätä. 
Suomettarelaisuus nojautuu niitä vastaan Venäjän tsaris- 
miin, jota itseään horjuttavat kumoukselliset ainekset ja joka 
niiden pelossa poliittisesti ja kansallisesti muodostuu yhä 
taantumuksellisemmaksi, yhä suuremmaksi vaaraksi Suomen 
kansalliselle olemassaololle. Venäjällä kasvoivat edistyksel- 
liset, kumoukselliset voimat, jotka aikanaan vapauttivat Ve- 
näjän kansat niiden orjuuttajista ja antoivat kansallisen va- 
pauden myös Suomelle; maamme työväenliike ja osittain 
myös ns. perustuslaillinen puolue löysi niihin kosketuksen 
taistellessaan taantumusta ja kasvavaa kansallissortoa vas- 

taan, suomettarelainen puolue ei. Suomettarelaisen puo- 
lueen tragiikka oli siinä, että se uusissa olosuhteissa, joissa 
Suomella, puolen vuosisadan valtavan aineellisen ja henki- 
sen kehityksen jälkeen, jo oli sisäiset edellytykset kansalli- 
seen itsenäisyyteen ja jolloin panslavistinen ja mustasotnia- 
lainen taantumus uhkasivat kansamme olemassaoloa, riip- 
pui kiinni Snellmanin lojaalisuusopin puustavissa näkemät- 
tä, että aika nyt oli toinen ja että Snellmanin kuningasaja- 
tus, että Suomen on vältettävä kaikkia ulkopuolisia liittou- 
tumia Venäjää vastaan, koska se voi elää vain Venäjän ar- 
mosta, merkitsi nyt sitä, että sen oli liittouduttava edistyk- 
sellisen, vallankumouksellisen Venäjän kanssa ja turvatta- 
va sen voittaessa myös oma kansallinen riippumattomuu- 
tensa. 


Mutta suomettarelaisesta puolueesta olikin tullut yläluo- 
kan puolue, uuden suomalaisen yläluokan, joka jakoi vallan 
vanhan ruotsalaisen yläluokan kanssa ja paistatteli päivää 
venäläisten vallanpitäjien suosiossa. Hauska laatukuva ken- 
raalikuvernööri Heidenin tanssiaisista, jonka Arvid Järne- 
felt esittää muistelmissaan, valaisee osaltaan uutta tilannet- 
ta: 


"Tuo mies (Yrjö Koskinen), joka niin odottamatta on saanut 
kannattajakseen Venäjän keisarivallan mahtavan edustajan Suo- 
messa ja joka siis ainakin tällä hetkellä oli tavallaan maan pää- 
mies, kuljeskeli yksikseen sivuhuoneissa, tietämättä mitä tehdä 
ja ikäänkuin paeten mahtavien seuraa. Ja kun Heiden hänet vih- 
doin löysi, kumarteli Koskinen hänen edessään mielestämme 
aivan liian nöyrästi. Suurista korvistaan huolimatta kreivi oli 
huonokuuloinen, ja kun hän käsi korvan takana koetti päästä 
mahdollisimman lähelle Koskista, tämä aina peräytyi, vastaten 
kysymyksiin kohteliailla kumarruksilla ja esittäen tuota fenno- 
maanien ainaista tekonaurua. Näin he kulkivat joltisenkin vä- 
lin, Heiden koettaen lähestyä, Koskinen kumarrellen ja peräy- 
tyen. Muistelen äjatelleeni jo silloin: kuinka toisenlainen Koski- 
nen oli siellä Leppälahden vilpoisessa salissaan! Entä Honkain 
keskellä laulussaan! Ja pitääkö fennomaanien todellakin kulkea 
tämän katalan hovinöyryytyksen läpi, ennenkuin Suomi on suo- 
malainen!” 

Tämä laatukuva on 80-luvun alusta, tuosta ajankohdasta, 
jonka aatteellista romahdusta ja reaalipolitiikan voittoa 
Järnefelt kuvaa ”Isänmaassa” ja Ivalo ”Aikansa lapsipuo- 
lessa”. Suomettarelaisen puolueen johdossa on ryhmä kyl- 
mästi laskevia reaalipoliitikoita, joiden joukossa Yrjö Kos- 
kinen sittenkin on ideologi, mutta toisaalta: kuka olisikaan 
ollut sopivampi puolueen lipuksi kuin tämä mies, joka ylei- 
sessä tietoisuudessa kantoi harteillaan Snellmanin viittaa! 
Tyypillisesti hän edusti fennomanian toista sukupolvea: 
pehmeämpää, verettömämpää, joustavampaa, vanhoillisem- 
paa, varovaisempaa. 


Kukistuminen 


80-luvulla saatiin sentään lävitse yhtä ja toista, jonka no- 
jalla suomettarelainen puolue saattoi sanoa edustavansa 
Suomen kansan etuja hallituksessa, mutta kriisi syntyi, kun 
venäläiset vallanpitäjät alkoivat kiristää otettaan ja routa- 
vuodet alkoivat. V. 1890 annettiin ns. postimanifesti, joka 
alkoi valtakunnallisen yhdensuuntaistamisen. Suomettarelai- 
nen puolue kannatti sen julkaisemista ja Yrjö Koskinen kir- 
joitti puolueensa valtiopäivämiehille, että suomalainen puo- 
lue oli ainoa, joka näissä oloissa edustaa yleistä mielipidettä; 
sen on otettava käsiinsä johto, so. jatkettava myöntyväisyys- 
politiikkaa. Yrjö Koskisen käsityksen mukaan ruotsin kielen 
etuoikeutettu asema on loukkauskivenä Venäjän silmissä; 
se olisi näin ollen murrettava ja suomen kielen asemaa vah- 
vistettava yhteistyössä vallanpitäjien kanssa. Mutta lyhyen 
helpotuksen jälkeen taantumus kiristi uudelleen otettaan. 
V. 1898 nimitettiin Bobrikov Heidenin tilalle Suomen ken- 
raalikuvernööriksi ja v. 1899 annettiin ns. helmikuun mani- 
festi, joka ns. valtakunnallisen lainsäädännön kautta huo- 
mattavalla tavalla rajoitti Suomen perustuslaillisia oikeuk- 

sia. Senaatissa esiintyi kaksi kantaa jyrkästi vastakkain: 
toisen mukaan olisi manifestin aiheuttamat epäilykset ensin 
alistettava hallitsijalle, jolta pyydettäisiin selitystä siitä, että 
tarkoitus ei ole loukata Suomen oikeuksia, sitten vasta se 
julkaistava, toisen mukaan julkaistava manifesti heti, mutta 
sen jälkeen alistettava asia hallitsijalle mainitunlaisen seli- 
tyksen saamiseksi. Yrjö Koskinen — josta pari vuotta aikai- 
semmin oli tullut vapaaherra — oli jälkimmäisellä kannalla, 
vieläpä väitetään, että hän vaikutti ratkaisevasti julkaisemi- 
sen hyväksi. Lopullisessa äänestyksessä menivät äänet tasan, 
jolloin puheenjohtajan ääni ratkaisi julkaisemisen hyväksi. 
Kun sitten prokuraattori Söderhjelm pani päätökseen vasta- 
lauseensa pitäen manifestia laittomana, Yrjö Koskinen puo- 
lestaan pani vastalauseen prokuraattorin tulkintaa vastaan 
ja erosi senaatista. 

Hänen menettelynsä — ensin laittoman manifestin hyväk- 
syminen ja sitten vetäytyminen vastuusta — herätti tava- 
tonta mieltenkuohua kotimaassa. Yrjö Koskinen joutui raa- 
kojen häväistysten ja mielenosoitusten kohteeksi — hänen 
päälleen syljettiin, hänen asuntonsa seinät töhrittiin. Hänen 
oma äänenkannattajansakin, Uusi Suometar, kirjoitti erosta 
hyvin pidättyvästi. Yrjö Koskiseen, joka kaiken joustavan 
kylmyytensä alla oli varsin herkkä ja kanssaihmistensä 
myötätunnon tarpeessa, tämä vaikutti hyvin masentavasti. 
V. 1900 hän 70-vuotispäivänään kirjoitti ystävilleen kirjeen, 
jossa hän valitti olevansa vailla kannatusta ja suomalaisen 
puolueen vailla linjaa. 

Viimeisinä vuosinaan Yrjö Koskinen kirjoittelee taas aktii- 
visesti sanomalehtiin puolustaen myöntyväisyyskantaansa ja 
saavuttaa jossakin määrin takaisin vaikutusvaltaansa. Hän 
kuolee 1903 näkemättä tsarismin tappiota venäläis-japani- 
laisessa sodassa, vallankumousta ja suurlakkoa, joka paria 
vuotta myöhemmin pysäytti pyörät koko laajassa Venäjän- 
maassa ja myös Suomessa. Uudet yhteiskunnalliset voimat 
olivat murtautuneet historian näyttämölle, suomettarelaisen 

puolueen kohtalo oli tästälähin sidottu kuolemaantuomit- 
tuun tsarismiin. Historian pyörä oli kääntynyt, dialektinen 
muutos tapahtunut: kapinallinen, kansallinen suomettarelai- 
suus oli puolen vuosisadan kuluessa muuttunut taantumuk- 
selliseksi, kansanvastaiseksi suomettarelaisuudeksi. Yrjö 
Koskinen heijastaa elämässään koko tätä kehitystä. 


KAARLO KRAMSU 


eli kansallisuusaatteen pimeneminen 


Kansallisen liikkeemme kehityksessä on mielenkiintoinen ja 
traagillinen murrosvaihe, jota Arvid Järnefelt myöhem- 
min on tilittänyt ”Isänmaassa” ja Santeri Ivalo ”Aikansa 
lapsipuolessa””, mutta joka väkevimmin ja kouraisevimmin 
kuvastuu Kaarlo Kramsun runoudessa. Se on 70-luvun lop- 
pupuolen ja 80-luvun alkupuolen pysähdys, suvanto, josta 
80-luvun nuorsuomalainen aatetaistelu uudelleen avaa vir- 
ran uoman, mutta samalla jakaa sen kahteen tai kolmeen 
haarakkeeseen. Aika vuoden 1820 ympärillä oli merkinnyt 
etuvartiokahakkaa, 30-, 40- ja 50-luku olivat olleet suuren 
aatetaistelun vuosikymmeniä, joiden uumeniin oli kätkeyty- 
nyt uusien talous- ja yhteiskuntamuotojen syntyminen ja 
kehkeytyminen, 60-luku oli ollut varsinainen läpimurron 
vuosikymmen, hedelmien äkillisen kypsymisen ja korjaami- 
sen vaihe. 70-luku merkitsi tämän jälkeen pysähdystä, väsy- 
mystä, saaliin jakamisen vuosikymmentä, jolloin aatteiden 
tilalle tulivat pienet taloudelliset ja päivänpoliittiset etutais- 
telut — tukkikauppojen luvattu aika, suomalaisten liikelai- 
tosten, pankkien ja tehtaitten perustamiskausi, jolloin kapi- 
nallisesta, voittoisasta suomalaisuudesta tulee vallassa oleva, 
oloja säilyttävä suomettarelaisuus. 

Tästä ajasta nousee Kaarlo Kramsu, runoilija, jonka elä- 
mä on lyhyt ja traagillinen ja jonka koko tuotanto supistuu 
yhteen niteeseen. Vielä tänä päivänä ei tästä runoilijasta 

ole olemassa ainoatakaan todellista elämäkertaa. Ja yhä 
edelleen on kuolemattomimmat sanat hänestä kirjoittanut 
Eino Leino nerokkaassa esseekokoelmassaan Suomalaisia 
kirjailijoita”. 


”Kaarlo Kramsu on traagillinen ja ainoastaan traagillinen ru- 
noilija. Itse Kullervon tarina Kalevalassa — muuten Suomen 
kirjallisuuden traagillisin — vaikuttaa meihin vielä aivan hil- 
peästi, vilkkaasti ja värikkäästi sen kolkon, kaamean, aution ja, 
niin sanoaksemme, tyhjän tragiikan rinnalla, joka asuu Kramsun 
raudan-raskaiden, peljättävien rytmien alla ja nousee pinnalle 
niin pikimustana, niin sydänöisenä, niin aamu-tähdettömänä hä- 
nen parhaissa runoissaan. — — Hänen mielikuvituksensa on yhtä 
köyhä vivahduksista kuin on köyhä iloista ja suruista hänen tun- 
ne-elämänsä. Hänellä ei ole kuin pari kolme asiaa sanottavana, 
mutta ne hän sanoo sitten niin, kuin olisi kysymys kyklooppi- 
muurin rakentamisesta: hänen säkeensä putoelevat päällekkäin 
kuin kiviharkot ilman mitään ”runotilkkimiä”. Hänellä ei ole 
kuin pari kolme kieltä kanteleessaan, mutta niitä hän soittaa 
sitten sellaisilla terässormilla, että niiden sävel on kantava kaut- 
ta vuosisatojen.” 


Kaarlo Kramsu syntyi joulukuun 22 pnä 1855 Oulussa. 
Hänen isänsä oli liminkalaista sukujuurta, aluksi renki, sit- 
temmin merimies ja vihdoin talonomistaja. Vaikka Kaarlo 
oli nuorin kuudesta lapsesta ja perhe eli vaikeissa taloudel- 
lisissa oloissa, saatiin poika sentään opintielle, vieläpä suku- 
laisten avulla 1874 ylioppilaaksi porvoolaisesta yksityis- 
koulusta. Hän siirtyi nyt Helsingin yliopistoon valiten 
aineikseen historian, filosofian ja suomen kielen, myöhem- 
min lisäksi estetiikan ja latinan kielen. Hänen tiedetään seu- 
ranneen ainakin Yrjö Koskisen ja August Ahlgvist-Oksasen 
luentoja ja harrastaneen varsinkin filosofiaa, mutta näyttää 
siltä, että hänen opiskelunsa oli jokseenkin hajanaista, mihin 
köyhyyden ja erakkomaisen luonteen ohella ilmeisesti vai- 
kutti se, että nuori Kramsu kohtuullista enemmän joutui te- 
kemisiin alkoholin kanssa. Ylioppilaspolitiikkaan hänen ei 
tiedetä sanottavasti osallistuneen. Sen sijaan Kramsun runol- 
liset harrastukset, jotka olivat tulleet esiin jo kouluaikana, 

herättävät nyt huomiota hänen saavuttaessaan runoillaan 
osakuntansa palkinnon. V. 1878 Kramsu omalla kustannuk- 
sellaan julkaisi ensimmäisen kokoelmansa Runoelmia, joka 
sisälsi 29 runoa, joukossa eräitä varsin kypsymättömiä ja 
heikkoja, mutta myös eräitä niistä, jotka ovat antaneet 
Kramsulle kuolemattoman nimen, mm. ”Ilkka” ja ”Santa- 
vuoren tappelu”. 

Kramsun yliopisto-opinnot päättyvät lyhyeen, hän siirtyy 
sanomalehtialalle, ja tämä ura täyttää melkein koko hänen 
lyhyen miehuusaikansa. Hän palaa Ouluun, syntymäkaupun- 
kiinsa, toimien vuoden 1879 alusta Oulun Viikko-Sanomissa 
ja siirtyen saman vuoden lopussa kansallismieliseen Oulun 
Lehteen. Hän kirjoittaa kansallismielisiä artikkeleita, mutta 
itse koneellinen sanomalehtityö ei häntä innosta, ja kyllästy- 
neenä Oulun ilmapiiriin hän jo 1881 palaa pääkaupunkiin 
opintojaan jatkamaan. Hänen tarkoituksenaan on valmistua 
akateemiseen loppututkintoon, mutta opinnot jäävät tällä- 
kin kerralla heikolle. Ollaan Kramsun elämän raskaim- 
massa vaiheessa, häntä piirittävät sellaiset taloudelliset 
vaikeudet, että hänen täytyy piileskellä saamamiehiään. 
on vailla vakinaista tointa ja elättää itseään tilapäistöillä, 
mm. tekemällä Bergbomille käännöstyötä. Kohtalokkainta 
on, että hän näinä Helsingin-vuosina saa syfilis-tartunnan, 
joka vie hänet entistä toivottomampaan synkkämielisyyteen 
ja vihdoin mielisairauteen. 

Kramsu pelastautuu pääkaupungista Turkuun, jossa hän 
saa paikan Aura-lehden toimituksessa. Mutta jo seuraavana 
vuonna tapaamme hänet Raumalla Rauman Lehden toimit- 
tajana. Hänen taloudellinen asemansa hiukan kohentuu, 
hän toimii samalla kaupunginvaltuuston sihteerinä ja ala- 
alkeiskoulun opettajana, ja v. 1887 hänen on mahdollista 
julkaista uusi laitos ”Runoelmistaan”. Hän on harjoittanut 
ankaraa karsintaa: ensimmäisen kokoelman 29 runosta tässä 
on jäljellä vain 14, mutta niiden lisäksi on kokoelmassa 
37 uutta runoa: se on muodollisesti kypsä, Kramsun lyriikan 

normaalilaitos, mutta sielullisesti siinä ei esiinny mitään ke- 
hitystä; hän on alusta loppuun sama. 

V. 1890 Kramsu vielä kerran vaihtaa lehteä ja kaupunkia: 
hänestä tulee Porissa ilmestyvän Satakunnan päätoimittaja. 
Hän ei viihdy täälläkään, paikalliset asiat eivät kiinnosta 
häntä; persoonallinen äänenpaino on vain hänen kansalli- 
suuskysymystä koskevissa artikkeleissaan. Hän on erakko 
kuten ennenkin, mutta viettää nyt säännöllistä elämää pyr- 
kien kohtuullisuuteen väkijuomien käytössäkin. Se ei kuiten- 
kaan pelasta häntä: v. 1891 puhkeaa hänessä paralysia, joka 
pakottaa siirtämään hänet Niuvanniemeen hoidettavaksi. 
Pari vuotta hän on välillä veljensä hoivassa Jyväskylässä 
osallistuen Keski-Suomen toimitustyöhön, sitten hänet on 
jälleen siirrettävä Niuvanniemeen, jossa hän kuolee elokuun 
28 pnä 1895. Hän ei ole silloin vielä täyttänyt 40 vuotta. 
Eräs traagillinen suomalainen runoilijakohtalo oli täyttynyt, 
karmaisevampi kuin Kiven, Wecksellin, Kasimir ja Eino 
Leinon. 


II 


Kramsun runouden synkkää yömaisemaa voidaan lähteä 
selittämään hänen oman henkisen rakenteensa, hänen sai- 
rautensa, hänen yksityisen elämänkohtalonsa valossa. Eri- 
koisesti hänen yksilölliset runonsa saavat valaistusta tästä 
lähtökohdasta, nuo yksinäisyyden ja toivottomuuden tus- 
kanhuudot, jotka kaikessa miehekkäässä pidättyväisyydes- 
sään vaikuttavat niin karmaisevasti; hänen sulottomat rak- 
kausrunonsa, jotka päättyvät heinelaiseen loppuironiaan, 
mutta ovat kokonaan vailla Heinen tuskanhehkumaa; hä- 
nen juomalaulunsa, joissa ei etsitä juopumuksen hurmaa, 
vaan ainoastaan pakoa tietämisen tuskasta. Mutta täyteen 
valaistukseen nämä runot tulevat vasta, kun yksilön takaa 
kohotetaan esiin aika ja ympäristö; ja erikoisen aiheellista 

se on tässä tutkielmassa, jossa Kramsua pyritään tarkaste- 
lemaan ajanilmiönä, eräänä suomalaisen kirjallisuusliikkeen 
symptomina, ja huomio kiinnitetään ennen kaikkea hänen 
aaterunoihinsa. Niiden selitys ei ole vain yksilössä, ei edes 
voittopuolisesti yksilössä. Ne nousevat ajasta. 

Siltana yksilöllisistä runoista aaterunoihin voidaan pitää 
runoa ”Aatteet”, jossa Kramsu ylistää aatteita sinä elämän- 
sisältönä, joka yksin nostaa ihmisen eläimen yläpuolelle: 


”Rinnassas ain’ into palakoon, 

älä aineen orjaks' koskaan maadu; 
aattees voittakoon tai sortukoon, 
edestä sen taistele ja kaadu.” 


Kramsulla on vain yksi aate, kansallisuusaate. Mutta se 
ei ole se valoisa, voittoisa kansallisuusaate, joka soi Oksa- 
sen, Jänneksen tai Cajanderin runoelmissa, se on synkkä ja 
traagillinen. Omassa ajassaan, jolloin kansallisen runouden 
uranuurtajien kalpeat, verettömät jäljittelijät helskyttelivät 
hempeitä, ponnettomia säkeitään, vaikuttaa Kramsun mie- 
hekäs, karu, synkkä runous kuin ilmestys. Kansallisuusaate 
ei hänelle merkitse kulttuurin ja päivänpolitiikan kiiltoku- 
via, se on syvälti ankkuroitu rodun yhteiskunnalliseen koh- 
taloon. Kramsu oli opiskelijana istunut suomalaisuusliik- 
keen profeettain jalkojen juuressa, hänen ympärillään käy- 
tiin päivänpoliittista jälkikahakointia 60-luvun suurien voit- 
tojen jälkeen, mutta se ei innoittanut häntä voitonlauluihin. 
Synkkä varjo on laskeutunut suomalaisen kansallisuusaat- 
teen ylitse: 


"Pilvet raskaat, uhkaavaiset Suomen taivaan tummentaa, 
mutta Suomen miehet nukkuu unta vielä raskaampaa.” 


(Nukkuva Suomi) 


Mutta eivätpä Kramsua innosta edes kansallisen nousun 
suuret päivät. Hän ylistää sitä juhlarunoissaan, joita hän 
kirjoitti suurten johtajapersoonallisuuksien, Snellmanin ja 

Lönnrotin, hautajaistilaisuuksiin. Mutta ne ovat juhlaruno- 
ja, eikä niille voida antaa suurempaa todistusarvoa kuin 
sille juhlarunolle, jonka Kramsu kirjoittaa keisari Aleksan- 
teri III:n kruunajaispäiväksi 1883, runolle, jossa hän ylistää 
Venäjän kolmea Aleksanteria Suomen kansan hyväntekijöi- 
nä. Hänen omakohtainen synkkä näkemyksensä paljastuu 
runossa ”Wäinämöisen kantele”, jossa kulta-aika nähdään 
menetetyssä muinaisuudessa ja jossa jokainen säkeistö 
päättyy toivottomaan akordiin: 


"Ei sittemmin oo kuitenkaan 
tuo kannel soinut milloinkaan.” 


Kramsu näkee Suomen kansan historian sorron, pimeyden 
ja toisten puolesta käytyjen sotien kärsimyshistoriana. Hän 
ei aikansa isänmaallisten juhlarunoilijoiden tapaan näe Suo- 
men kansaa yhtenäisenä kansana, hän näkee kuiluna läpi 
historian luokkavastakohdan riistäjäin ja riistettyjen, her- 
rain ja talonpoikain välillä. Tähän sosiaaliseen vastakohtaan 
liittyy täysin yhtenäisenä kansallinen: ruotsalaisen herras- 
luokan ja suomalaisen kansan vastakohta. Se saa klassilli- 
sen jykevän hahmotuksen balladissa "Jaakkima Berends”, 
historiallisessa kertomuksessa siitä, miten aatelisherra Be- 
rends hävityttää talonpoika Peipon kodin ja pitää röyhkey- 
tenä, kun tämä uskaltaa kohottaa talonsa uudelleen; hän hä- 
vityttää sen toistamiseen ja Peippo kumartaa hänen edes- 
sään nöyrästi kuten tähänkin asti ja virkkaa nuo lentävät 
sanat: 


"Se on talonpojan työksi 
aina tullut Suomenmaas': 
minkä herra maahan syöksi, 
rakens' talonpoika taas.” 


Mutta väkevimmin on Kramsun runoilijahenkeä innoitta- 
nut nuijasota, talonpoikain toivoton kapinaannousu Klaus 
Flemingiä ja hänen huovejaan vastaan: noissa jylhän kau- 
histuttavissa historiannäyissä hän on löytänyt omimman 

sielunmaisemansa. Näissä balladeissa — joista erikoisesti 
”Ilkka” ja ”Santavuoren tappelu” ovat tulleet klassillisik- 
si — ollaan kaukana Runebergin kansallisesta idealismista 
ja niin syvällä, että ”Vänrikki Stoolin tarinat” niiden rin- 
nalla kalpenevat ihannoivaksi paraatirunoudeksi. Eli jat- 
kaakseni Eino Leinon sanoilla: ”Tässä ollaan kerrankin 
keskellä suomalaista sodankäsitystä: tässä eivät liput liehu 
eivätkä rummut pärise, tässä ei ole aikaa leikintekoon eikä 
karakterististen sotavanhusten kuvailuun, tässä eivät ”tor- 
pan tytöt” itke, eivät ”sotilaspojat” eivätkä jalot Wilhelm 
von Schwerinit tee tarumaisia sankaritekoja. Tässä ei men- 
nä soitellen sotaan. Tässä ei kaaduta 'kentälle kunnian, 
vaan 'kuollaan hirsipuussa'.” — Kerrotaan, että sotaroman- 
tiikan huumaamat nuoret miehet viime sodissamme lähtivät 
taisteluun "Vänrikki Stoolin tarinat” taskussaan; kenties se 
pitää paikkansa, mutta yksi on varmaa: kukaan ei lähtenyt 
sotaan Kramsun ”Runoelmat” selkärepussaan! Eikä se silti 
ole estänyt prof. Koskimiestä ”Elävässä kansalliskirjallisuu- 
dessa” tekemästä hänestä — puolustustahdon runoilijaa! 


On ilmeistä, että Kramsu oli ammentanut historiallisen 
näkemyksensä Yrjö Koskisen ”Nuijasodasta”. Mutta hän 
on sitä edelleen kärjistänyt, kuten Gunnar Castrén on osoit- 
tanut eräässä 1922 Finsk Tidskriftissä julkaisemassaan tut- 
kielmassa. Lainatakseni jälleen Leinoa: "Ilkka ei ole Kram- 
sulle ainoastaan nuijasodan aikainen talonpoikaispäällikkö 
eikä yksityinen talonpoika Etelä-Pohjanmaan lakeilta: hän 
on koko sen Suomen suvun edustaja, jonka tumman, ras- 
kaan veren hän tuntee virtaavan suonissaan. Siksi hänen ru- 
nonsa nousee kuin nyrkki, kuin hirsipuu, peljättävänä, hir- 
muisena kostonuhkana voittajille.” Ja Kramsu julistaa ope- 
tuksensa, joka kajahtaa kuin sarja moukariniskuja: 


"Ken vaivojansa vaikertaa, 
on vaivojensa vanki, 

ei oikeutta maassa saa 

ken itse sit’ ei hanki.” 


9 — SUURI LINJA 


Vieläkin jylhempi on ”Santavuoren tappelu”, jossa kuva- 
taan nuijasodan hirvittävää loppunäytöstä, jo runoelman 
raskas poljento ja pitkät säkeet luovat arktisen murhenäy- 
telmän tunnelman, josta kuolevan nuijasoturin sanat nou- 
sevat ilkkuvina ja uhmaisina: 


”Riemuitkaatte rikoksista nyt te kansan sortajat, 
nythän valta teidän onpi, nyt te ootte voittajat. 
Tuhotöistä riemuitkaatte, teidän onpi hallayö, 
mutta seuraukset senki poistava on kansan työ.” 


Tämän säkeistön lopussa välähtää — kuten huomataan — 
optimismin sävel ja vielä selvempänä se esiintyy edellises- 
sä säkeistössä, jossa muuten julistetaan ohjelma, joka on 
kuin Kommunistisesta manifestista otettu: 


”Kesä uusi koittaa vielä, vaikka kauan viipyiskin, 
kansa uusi nousee.silloin, kansa mielin hehkuvin. 
Sortajansa sortamalla, onnehen sen käypi tie —” 


Kramsulla ei tiettävästi ollut kosketusta sosialismin teo- 
reetikoihin, sen sijaan hän oli lukenut Geijeriä ja omaksu- 
nut hänen yhteiskunnallista arvosteluhenkeään ja hänen yl- 
peän, demokraattisen talonpojan ihannointinsa. Mutta suo- 
rastaan järkyttävän ”marxilainen” on yhteiskunnallinen nä- 
kemys Kramsun runossa ”Uusi aika”, jonka neljä viimeistä 
säettä pyydän tässä saada lainata: 


”Ja kansain parhaat taistelussa kaatuu, 
ja uupumus jo voittaa sotijat, 

ja aatteet jalot alhaisiksi maatuu: 
näytöksen toisen toiset alkavat. 


Käy esiin joukko rauhaa suosivainen, 

se taistellut ei, vartoi aikaans' vaan: 

nyt uupui muut, nyt sil’ on valta vainen, 
nyt parantaa se tahtoo haavat maan. 


Ja lait uudet laatii pieni henki, 

ja yhteiskunta muodostetaan näin 
juur' samallainen kun ol' entinenki, 
kaikk' kiilloitettu vähän päältäpäin. 


Ja jälleen syntyy järjestys niin uhkee, 
ja kahleet uudet ihmishenki saa, — 

ja jälleen myrsky uusi raivoon puhkee 
ja maahan kaikki murtaa, musertaa!” 


Sellaiselta näyttävät menneisyys ja tulevaisuus 70- ja 80- 
luvun aallonpohjasta katsottuina, sellaiselta näyttää se uusi 
yhteiskunta, joka oli noussut kansallisen nousun vuosikym- 
menien taistelusta, ja sellaiselta näyttää tulevaisuus, joka 
uutta porvarillista yhteiskuntaa odottaa. Suomen historia 
1800-luvun puolivälistä vuoden 1905 suurlakkoon ja vuoden 
1918 vallankumoukseen asti neljässä säkeistössä, kapitalis- 
min nousu, loisto ja häviö neljässä säkeistössä — ei enempää 
eikä vähempää! Oli Kramsu historiallinen ajattelija tai ei, 
oli hän tulevaisuuden näkijä tai ei: tämä runoelma on valta- 
vimpia historiallisia näkemyksiä, mitä meidän runoudessam- 
me löytyy. 

On tietysti keinotekoista ja hedelmätöntä tehdä ajatus- 
koe, millaiseksi Kramsun kohtalo ja hänen runoutensa oli- 
sivat muodostuneet, jos hän olisi elänyt 1905, 1918: olisiko 
hän laulanut kuten Kaatra, mutta suurempana häntä, olisi- 
ko hän laulanut kuin Uksela, mutta vieläkin karmaisevam- 
min? Kramsun runoilijatyö lankeaa 70- ja 80-luvuille, jol- 
loin vielä ei mitään järjestäytynyttä työväenliikettä ollut, 
jolloin ainoa nouseva luokka näyttää olevan talonpoikaisto. 
Hän, kapinoitsija, uuden porvarillisen järjestyksen synkkä 
kieltäjä, omistaa säkeensä talonpojille, mutta ei oman ai- 
kansa talonpojille, vaan niille, jotka lähes 300 vuotta aikai- 
semmin vuoden pimeimpinä viikkoina kävivät epätoivoisen 
taistelunsa ja lyötiin maahan. Hän on yhtä vieras kansalli- 
sen nousun idealismille kuin 80-luvulla läpimurtautuvalle 
nuorsuomalaisuudelle. Hän ei aikalaisensa Erkon tavoin 
löydä pelastusta pintapuolisesta demokraattisesta ohjelma- 
runoilusta, uusien aatteiden optimistisesta palvonnasta, hän 
näkee vastakohdan leppymättömän syvyyden, hänessä on 
jotain venäläisten nihilistien ehdottomuudesta ja niin — lai- 

natakseni vielä kerran Leinoa: "hän sortuu. Painuu takai- 
sin yöhön kuin nyrkki, kuin hirsipuu, joka on hetkeksi ko- 
honnut siitä.” 

Kramsu oli ennusmerkki, leimuava varoitus, "mene te- 
kel” kansallisen liikkeen taitekohdassa. Sitä ei tahdottu 
nähdä tai se käsitettiin väärin: kansallinen liike jatkoi kul- 
kuaan, irrottui kansasta, kääntyi kansaa vastaan, muuttui 
kansalliseksi taantumukseksi. 


J. H. ERKKO 


eli kansallisuusaate ja sosialismi 


Kaarlo Kramsun jäisen karmea runous oli eräs kansallisen 
liikkeen ja kansallisuusaatteen murrosvuosikymmenien hei- 
jastumia; Juhana Henrik Erkon kolme ja puoli vuosikym- 
mentä kestänyt runoilijatoiminta heijastaa sitä toiselta, 
myönteisemmältä puolelta. Kaarlo Kramsu näki aatteiden 
vararikon ja päätyi synkkään, uhmaiseen pessimismiin; Erk- 
kokin heijastaa alkutuotannossaan vanhan kansallisuusaat- 
teen väljähtymistä, mutta hän kasvaa aikansa mukana, 
omaksuu ikämiehenä Nuoren Suomen kapinalliset tunnuk: 
set, vieläpä elää tuotannossaan työväenliikkeen ja sosia- 
lisminkin läpimurron suomalaisessa yhteiskunnassa. Hän ei 
ole suuri, alkuvoimainen runoilija kuten Kramsu. Mutta 
hän oli aaterunoilija jos kukaan; hän kuului aikaansa ja eli 
sen mukana; hän puhui ajalleen ja muovasi sitä aatteillaan. 
Ja ennen kaikkea: hän seisoi lujasti kansallisella pohjalla, 
kansallisuusaatteen pohjalla, ja sovelsi sitä uuteen aikaan. 
Siksi valitsemme hänet emmekä Minna Canthia, Juhani 
Ahoa tai Arvid Järnefeltiä, kun haluamme tutkia kansalli- 
sen aatteen muodonvaihdoksia 80- ja 90-luvuilla, kun ha- 
luamme tutkia ideologisia seoksia, joita syntyi kansallisuus- 
aatteen yhtymisestä naturalismiin ja sosialismiin vuosisadan 
lopun suuressa laboratoriokokeessa. 


Päinvastoin kuin Kramsusta on meillä Erkosta käytettä- 
vänä suhteellisen runsas kirjallisuus, onpa tri Martti Jukola 

1000-sivuisessa Erkko-elämäkerrassaan* pedanttisella tark- 
kuudella eritellyt niin hänen perhoserotiikkansa kuten hänen 
runojalkansakin. Juhana Henrik Erkko syntyi 1849 Orimat- 
tilassa Eerakkalan talon poikana, yhtenä veljessarjasta, joka 
sitten esiintyi merkittävällä tavalla niin maan poliittisessa 
kuin kulttuurielämässäkin. Koti oli köyhä ja Juhana Hen- 
rikin poikaiän opinnot supistuivat äidin opetuksiin ja kierto- 
kouluun; mutta jos koulukirjat olivat opista köyhät, oli 
Luonnon kirja hänelle sitä avoimempi. Elämänurakseen nuo- 
ri Erkko valitsi kansankasvattajan tehtävän, ja saatuaan 
vuoden ajan yksityisopetusta Jyväskylässä hän 1867 pääsi 
saman kaupungin seminaariin, josta valmistui 1872 kansa- 
koulunopettajaksi. Seminaarissa Erkko joutui mukaan ajan 
kansallis-isänmaallisiin rientoihin, ja tämä oli hänen ensim- 
mäinen aatteellinen herätyksensä. Siellä pääsivät esiin myös 
hänen runoilijalahjansa: v. 1870 ilmestyi ensimmäinen sarja 
hänen Runoelmiaan ja kahta vuotta myöhemmin toinen sar- 
ja. Mutta on merkillepantavaa, että näiden kokoelmien pai- 
nopiste ei ole isänmaallisissa aaterunoissa, jotka yleensä 
ovat innottomia ja edustavat vain kansallisen nousun vuosi- 
kymmenien veretöntä jälkihelskyttelyä, vaan keskuslyriikas- 
sa, ennen kaikkea luonnonlyriikassa, joka välittömyydessään 
muistuttaa Kantelettaren kansanrunoutta. ”Min' en laula, 
luonto vaan rinnassani laulaa”! Runoköyhällä 70-luvulla 
Erkon runous ei voinut olla herättämättä huomiota, ja itse 
August Ahlgvist-Oksanen riensi antamaan painavan puolto- 
lauseensa tälle runoudelle, jonka hän katsoi edustavan kan- 
sallisen nousun ihanteellista perinteellisyyttä. 


* J. H. Erkko. Elämä, kirjailijatoiminta ja teokset 1—11. Otava 
1930, 1939. — Kirjoittajan yleisenä tendenssinä on leimata epä- 
aidosti Erkon yhteiskunnallinen runous. Toisaalta hän — eri- 
koisesti v. 1939 ilmestyneessä teoksensa II osassa — vääristelee 
häikäilemättömästi Erkon aaterunoutta sotapropagandan hyväk- 
si. Tämän tarkoituksenmukaisen tulkinnan huippuna on (s. 339) 
väite, että Erkko, tuo ihmeellinen ennustaja, oli "valkealla urool- 
la” tarkoittanut — kenraali Mannerheimia!! 


Kansansivistysmies 


Seminaarista päästyään Erkko siirtyi kansakoulunopetta- 
jaksi Johanneksen pitäjään lähelle Viipuria, ja kaksi vuotta 
myöhemmin, 1874, Wilken alkeiskoulun johtajaksi Viipuriin, 
pysyen tässä toimessa 18 vuotta. Hänen kirjallinen tuotte- 
liaisuutensa jatkui: 70-luvun jälkipuoliskolla ja 80-luvun 
alkupuoliskolla häneltä kolmen runokokoelman ohella syn- 
tyi novellikokoelma ja pari vähäistä näytelmää. Mutta sa- 
manaikaisesti hän joutui mukaan ajan aatteellisiin rientoihin, 
seuratoimintaan ja sivistysharrastuksiin, perustamaan kou- 
luja ja esittämään juhlarunoja niiden perustamistilaisuuksis- 
sa. Hänestä tulee myös lehtimies: vuosina 1875—76 hän on 
sanomalehti Ilmarisen toimittajana ja vuonna 1881 hän jul- 
kaisee Ilmiö-nimistä kaunokirjallista kuukausilehteä. Hän 
taistelee kansallisuusaatteen puolesta ja esittää sivistystyön 
tärkeimpänä isänmaallisena velvollisuutena. Hän joutuu 
korkeakirkollisten piirien kanssa polemiikkiin esittäessään 
väitteen, että työ kansallisen ja yhteiskunnallisen edistyksen 
hyväksi on myös työtä Jumalan valtakunnan hyväksi, ja 
syyttäessään kirkkoa tämän tehtävän laiminlyömisestä. Jo 
70-luvulla hän tutustuu myös työväenkysymykseen ja sosia- 
lismiin, jota kohtaan hän alunperin tuntee myötätuntoa, 
vaikka ei sano voivansakaan hyväksyä sen liioiteltuja vaati- 
muksia. Viipurin aika merkitsee tässä suhteessa huomatta- 
vaa kehitystä: Erkko, jonka suhde työväenluokkaan aluksi 
oli vain runebergilaista köyhyyden ihannointia, siirtyy vähi- 
tellen toiseen kehitysvaiheeseen, jossa työväenkysymys mer- 
kitsi hänelle velvoitusta kansansivistystyöhön ja sen kautta 
köyhälistön aseman parantamiseen. 


"Uuden ajan mies" 


Joka tapauksessa on Erkko 80-luvun puoliväliin asti idylli- 
runoilija ja kansansivistysidealisti, ja monet hänen elämän- 

työnsä arvioitsijat toivovat ilmeisesti, että hän sellaiseksi 
olisi jäänytkin. Mutta runoilijan ja aatteenmiehen kehitys ei 
kysy elämäkerran kirjoittajain mieltä. Erkossa kypsyi sisäi- 
nen vallankumous, jonka ensimmäinen ulkomaanmatka 
1884—85, joka suuntautui Saksaan, Itävaltaan ja Italiaan, 
sitten kirvoitti. Hän tutustuu uusiin kirjallisuus- ja aatevir- 
tauksiin, Nordaun, Tainen, Brandesin ja Bucklen teoksiin, 
unitarismiin, positivismiin, naturalismiin, vähän myöhem- 
min myös darwinismiin, nuorena kuolleen veljensä Eljaksen 
välityksellä hän joutuu kosketukseen myös Minna Canthin 
kanssa, joskaan he henkilökohtaisesti eivät tule toimeen eri- 
koisen hyvin. Kaiken summa on se, että Erkossa tapahtuu 
sisäinen mullistus, hänestä tulee ”uuden ajan mies”, vapaa- 
ajattelija, valistusmies, nuorsuomalainen, jonka uskonkap- 
paleiksi muodostuu luottamus valoon, ihmiseen, ihmishen- 
gen voittoon raa'an aineen ja ympäröivän luonnon yli. Muu- 
tos ei ole hänelle helppo: hän on — lainataksemme Eino Lei- 
noa — herkkä ja haaveellinen ”tähän uuteen, armottomaan 


ja unelmattomaan aikakauteen”, hän, jonka sydämen syvin 
tarve oli ”saada uneksia suuresti, laajasti ja utuisesti”. 


Ensimmäisenä manifestoi Erkon kääntymyksen v. 1886 
ilmestynyt teos ”Havaittuani. Vihko runoja ja virsiä”. Siinä 
Erkko tekee tilin nuoruutensa kanssa: 


”Aika lakata on valamasta 
kiiltokulkusia onttoja, 

aika kieltää suita soittamasta 
hengetöntä sanahelinää 


Aika uimahan on oppia 


Sukeltamaan ennen särkyneet 
ihmishengen onnenpirstaleet, 
rakenteksi ehjän ajanjakson, 

jossa yhtyy kansain säveleet, 
kurjain huuto vaikenee, 

sorretut saa unhoituksen, makson, 
edistyksen suunta selkenee.” 


On merkillepantavaa, että Erkon vanhan maailmankatso- 
muksen mureneminen tapahtuu ensiksi uskonnon rintama- 
osalla: ”Havaittuani”-kokoelman pääpaino on hyökkäyk- 
sessä kirkon orjauskoa vastaan ja pyrkimyksessä rakentaa 
sen sijalle uusi, vapaata ihmistä tyydyttävä maailmankuva, 
jonka mukaan jumala asuu jokaisessa ihmisessä itsessään. 
Seurauksena oli hyökkäyksiä, uhkauksia ja painostusta kir- 
kolliselta taholta: Erkkoa uhattiin viran, jopa vedoten iki- 
vanhaan lainpykälään hengenkin menettämisellä! Erkko ei 
kavahda tätä taisteluhaastetta, vaan vastaa 1887 aatedraa- 
malla 'Tietäjä”, jossa hän Raamatun Bileam-tarun poh- 
jalla kehittelee uutta uskonnollista käsitystään sopusointui- 
seksi elämännäkemykseksi. Vielä 1890 ilmestynyt novelli 
"Uskovainen" — joka ilmestyi Matti Kurikan kustantamana 
— ja samana vuonna ilmestynyt runokokoelma ”Kuplia” 
kulkevat tämän antiklerikaalisen taistelun merkeissä. 
"Terve, syytöksien keihäät, teitä syleilen!" hän huudahtaa 
eräässä runossa oikeauskoisille syyttäjilleen. 


Mutta 80-luvun ja 90-luvun vaihde merkitsee Erkon tais- 
telurintaman leventymistä. Vuosina 1888 ja 1889—90 hän 
on jälleen ulkomaanmatkoilla, jälkimmäisellä kerralla mm. 
Pariisissa, seurustellen siellä Ahon ja Kasimir Leinon kanssa. 
Hän seuraa mielenkiinnolla Päivälehden perustamispuuhia 
ja lähettää 1890 lehdelle huomiotaherättäneitä Belgian-kir- 
jeitään, jossa hän myötätunnolla kuvaa Belgian kaivostyö- 
läisten lakkotaistelua ja syyttää kirkkoa kapitalististen luok- 
kaetujen tukemista: niin kauan kuin kirkolla on kansasta 
henkinen yliote, hän sanoo, ei voida toivoa mitään sosiaa- 
lista edistystä. Ulkomaanmatka on Erkolle jälleen herättei- 
den antajana, mutta hänen ei ole tarvis mennä merta edem- 
mäksi kalaan: 80-luvun jälkipuoliskolla syntyy Suomessakin 
ammattiyhdistysliike ja ensimmäiset järjestyneet lakot jär- 
kyttävät porvarillisen yhteiskunnan rauhaa. Erkko seuraa 
niitä myötätunnolla; hän astuu aatetaistelusta sosiaaliseen 
taisteluun. 

Hän heittäytyy itsekin suoranaisesti valtiolliseen taiste- 
luun esiintyen valtiopäivämiesehdokkaana v. 1890. Hänen 
nimensä aiheuttaa kiihkeän yhteenoton vanha- ja nuorsuo- 
malaisten välillä; edellisten aloitteesta hänen vaalinsa ku- 
motaan kahdesti ja hän luopuu vihdoin toivottomaksi kat- 
somastaan kamppailusta. 


Mutta uusissa kehitysvaiheissaankin Erkko pysyy johdon- 
mukaisesti kansallisella pohjalla. Se tulee ilmi kirjeissä, jois- 
sa Erkko ulkomailta käsin seuraa Päivälehden perustamista. 
"Uskon yhä enemmän, että Päivälehti tulee menestymään, 
jos Eero (runoilijan veli — R.P.) miehekkäästi toimii”, Erkko 
kirjoittaa Hilda Aspille, ”mutta muistakaakin nuoret, että 
vapaamielinen suunta, niinkuin kaikki muutkin kotimaiset 
suunnat, tarvitsee turvautua kansalliseen pohjaan niinkuin 
kasvi ruokamultaan.” Vielä selvemmin Erkko lausuu aja- 
tuksensa samanaikaisessa kirjeessään veljelleen, Päivälehden 
päätoimittajalle: ”Olet tullut liian alttiiksi eräälle värittö- 
mälle ja laihalle yleisvapaamielisyydelle, joka voipi kelvata 
suurten kaupunkien ylimyssalongeissa, vaan jolla ei ole mi- 
tään sijaa elinvoimaisessa Suomen kansassa, joka pyrkii 
piirtämään omaa väriään ihmiskunnan sivistykseen.” 


Kalevalaiset aatenäytelmät 


Tämä kansallinen ajattelu ilmenee kaikessa voimassaan, 
kun Erkko aloittaa suuren kalevalaisen näytelmätrilogiansa 
luomistyön: Ainon, Kullervon ja Pohjolan häitten, jotka 
viimeisen kymmenen vuoden aikana muodostavat hänen 
luomistyönsä tukipylväikön. V. 1892 hän Wilken koulun lo- 
petettua toimintansa oli vapautunut opettajatyöstään, koet- 
taen selvitä nyt vapaana kirjailijana 800 mk:n vuosieläk- 
keellä. Se ei ollut helppoa, ja niinpä hän yhä uudelleen yrit- 

tää soveltautua leipäammatteihin: hän on v. 1893 vajaan 
vuoden ajan kunnallisraatimiehenä Käkisalmessa ja v. 1896 
taas vuoden verran viinapolttimoiden tarkastajana Tampe- 
reella . .. Päävoimansa hän kohdistaa nyt kuitenkin kirjalli- 
seen luomistyöhön. ”Aino” esitetään 1893, ”Kullervo” 1895 
ja "Pohjolan häät” Kansallisteatterin vihkiäisissä 1902. 
Niiden ohella ilmestyy sarja runokokoelmia: Ajan varrelta 
1896, Runoelmia ja ajatelmia 1899, Pimeän tullen 1900, 
Nuorten lauluja 1903 ja Ilmojen lauluja 1904. Painopiste on 
näytelmissä. Niissä Erkko uudistaa vanhan kalevalamitan, 
mutta samalla antaa eräille Kalevalan keskeisille aiheille 
uuden ajankohtaisen sisällön. 


Ainossa on naiskysymys hallitsevana aiheena. Väinä- 
möisen kosinnasta ja vastentahtoista avioliittoa vanhan, 
vaikkapa kunnioitetunkin miehen kanssa itsemurhaan pake- 
nevan Ainon kohtalosta Erkko tekee ajankohtaisen avioliit- 
totilityksen. Näytelmä on samalla persoonallinen tilinteko, 
sillä Ainon mukana Erkko jättää jäähyväiset nuoruutensa 
utuiselle romantiikalle. ” Kansa, nyt olen omasi!” julistaa hän 
Väinön suulla näytelmän lopussa. Mutta ”Aino” on myös 
kansallinen tilitys. Väinölän ja Joukolan vastakohdassa 
Erkko kuvaa kiihtyvää puoluetaistelua omassa ajassaan ja 
kohottaa sen yläpuolelle sovinnon tunnuksen: ”Yhteisvoi- 
min yhteistyöhön!” 


Kullervossa hän heittäytyy keskelle kapitalistisen yhteis- 
kunnan luokkataistelua, jonka hän oli nähnyt vievän verisiin 
välienselvittelyihin eräissä kapitalismin etummaisissa maissa 
ja jonka hän arveli vievän samaan Suomessa, jollei varoitus- 
huutoa esitetä. Erkko kammoksui sellaista ratkaisua. Hän 
toivoi, että sivistyneistö asettuisi työväenliikkeen rinnalle, 
ei vain sen epäitsenäisessä alkuvaiheessa, vaan myös sen 
itsenäisessä taisteluvaiheessa ja antaisi tälle taistelulle sivis- 
tyksensä tasoittavan panoksen. Niin ei ollut tapahtunut, ja 
runoilija, joka oli kohottanut harteilleen kansantribuunin 

viitan, halusi varoittaa. Olihan hän v. 1893 kirjoittanut muis- 
tikirjaansa nuo sanat: ”Runoilijan pitää olla edistyksen 
silmä, totuuden suu, ihmiskunnan omatunto.” 


Kullervo, orjapäällikkö 


Hän valitsee aiheensa suomalaisen kirjallisuuden jylhim- 
mästä tragediasta, Kalevalan Kullervo-tarusta. Jo aikaisem- 
min oli Aleksis Kivi käyttänyt sitä murhenäytelmän aiheena 
ja tällöin pysynyt kansanrunon pohjalla, esittänyt Kullervon 
yksilöllisenä tragediana, sukukoston murhenäytelmänä. 
Erkko astuu askeleen eteenpäin ja tekee Kullervosta sosiaa- 
lisen murhenäytelmän asettaen vastakkain omistavat ja 
omistamattomat, vapaat ja orjat. Kullervo ei ole vain sukun- 
sa kärsimien vääryyksien kostaja Untamon suvulle, vaan 
samalla orjakapinan päällikkö, työtätekevien johtaja taiste- 
lussa omistajia ja riistäjiä vastaan. Kullervo ei ainoastaan 
julista oman onnettomuutensa kostoa: 


"Minut myrkytti elämä, 
minä myrkytän elämän” 


vaan myös luokkasodan tunnuksen: 


“Ovat liitossa isoiset 
köyhiä kuristamassa. 
Vastaliitto laittaaksemme, 
pato vahva, sulku suuri 
avuksi osattomille. — 
Anastamme aarrekirstut 
miekalla tuliterällä, 

kuin sonni vihaisin sarvin 
puskemme ja puhkaisemme 
vatsat halki valtiailta.” 


Luokat ovat vastakkain, mutta katsomuksissa on eri vi- 
vahteita. Omistavan luokan jyrkintä kantaa edustavat Un- 

tamo ja Ilvo, seppo Ilmarin ylpeä emäntä, kun taas Ilmari 
itse sekä Tiera ja Väinö edustavat vapaamielisempää asen- 
noitumista. Orjien puolella taas kohtaamme kapinapäällik- 
kö ja agitaattori Kullervon rinnalla Tuiron, joka edustaa 
vanhan työmiespolven varovaista asennoitumista, ja Kot- 
ron, joka on teoreetikko orjien joukossa. Kuten Kalevalas- 
sa alkavat tapahtumat Erkollakin Kullervon nöyryytyksillä 
Ilmarin talossa, mitkä johtavat Ilvon murhaan. Ero on sii- 
nä, että Kullervo tämän jälkeen kerää Ilmarin orjat ympä- 
rilleen, anastaa heidän kanssaan Ilmarin asevaraston, suo- 
rittaa ryöstöretken Lapinmaahan ja vihdoin johtaa orjat 
kostoretkelle Kalervoa vastaan. Hän tuhoaa tämän talon 
asujamineen, mutta lopulta koston uhatessa Kalervon avuk- 
si rientäneiden omistavien taholta ja jouduttuaan itse si- 
säisten ristiriitojen uhriksi, pakenee vastuuta ja riistää it- 
seltään hengen. Tässä on ristiriita, ei vain Kullervon luon- 
teessa, vaan myös Erkon näytelmässä. Kullervon perimmäi- 
nen tarkoitus ei ole orjien vapauttaminen, vaan oman kos- 
tonsa toteuttaminen orjakapinan avulla; kun kosto on suo- 
ritettu, hänen toimintansa jousi on myös katkennut. Kuller- 
vosta, orjien päälliköstä, tulee luokkansa petturi. 


Erkon äänitorvena näytelmässä on vapaamielinen Väinö, 
joka tunnustaa työväen arvon ja vaatii työväenkysymyksen 
positiivista ratkaisua. Hän esittää näytelmän lopputeesit: 


“Sorto pois Kalevalasta, 
pois himojen johtovalta! 
Untamon, Kalervon heimot 
etsivät sukuetuja, 

ei etuja kaiken kansan, 
siksi sortuivat molemmat 
oman voiton vainotöihin. 


Mutta nyt lujalla mielin 
lyökäämme käsi kätehen, 
ett' on urhojen pyrintö 
täst' edes Kalevalassa: 


oikeus, etujen helmi, 
koko kansalle vapaus, 
maan menestys, kansan onni.” 


Ja tähän vetoomukseen vastaa Tiera, vapautettu orja: 


"Yhteisistä tee eduista 
työväki osalliseksi, 

teetpä sen vapaaksi kohta, 
taistelussa toimivaksi, 
työhönkin halun herätät.” 


Erkko ja työväenliike 


Tässä yhteydessä on syytä huomauttaa, miten suuren arvon 
nimenomaan kansalliselta kannalta Erkko antoi työväenluo- 
kalle ja työväenliikkeelle. Työkansan marssissaan 1893 hän 
oli heittänyt kehotushuudon: 


"Työkansa nouskaamme! 
On meissä Suomi suurinna 
ja kansan voima vahvinna, 
me nouskaamme!” 


"Kullervossa” hän pari vuotta myöhemmin pani Väinön 
suuhun nuo sanat: 


'"Työväessä voimakkaassa 
on Kalevalan kantajoukko.” 


Tämä sama kanta tulee esiin puheessa, jonka Erkko hei- 
näkuun 17 pnä 1896 piti työväenjuhlassa Tampereen Pyy- 
nikillä. Siinä hän mm. sanoo: 


"Ainoastaan vapaa kansalainen vapaassa valtiossa on myöskin 
vastuunalainen ihmisyydestään. Kun siis meillä syrjäytetyt kan- 
sanluokat pyrkivät osallisiksi yhteiskunnallisista ja valtiollisista 
oikeuksista samoin kuin velvollisuuksistakin, niin pyrkivät he 


samalla kansalaistehtävien tiellä kehittämään ihmisyyttänsä. Ja 
epäilemättä on kukin valtiomuoto sitä oikeutetumpi, mitä 
useamman jäsenensä se sitoo yhteistyöhön, ihmisyyttä palvele- 
maan ja ihmistymään. Väitetäänkö, ettei työkansa vielä ole kyl- 
lin kypsynyt valtioll oikeuksiin, niin vastaamme, että kai- 
kenlainen kypsyys elämän suurella näyttämöllä parhaiten saavu- 
tetaan osanoton kautta itse tehoon, harjoituksiin. Eikä kiellet- 
täne, että tervettä tunnetta ja järkeä tavataan ainakin yhtä pal- 
jon työkansassa kuin muissakin kansanluokissa.” 


” .. kansallisen heräämisen laajetessa on myöskin työväki he- 
rännyt. Nyt se sama väki alkaa nähdä eteensä, rupeaa oikeuk- 
siaan valvomaan, tulevaisuuttansa huolehtimaan. Se kiiruhtaa 
joukottain kansanopistoihin, lomakursseihin ja ammattitaitoja 
etsimään, enemmänkin kuin sille niihin ennätetään tilaisuutta 
valmistaa. Nykyajan uudistavat virrat ovat ehtineet juosta sy- 
vien rivien elinvoimaisiin uomiin ja niin joukot pyrkivät yhteis- 
kunnallisiin kysymyksiin vaikuttamaan, koska heidänkin vasta- 
ja myötäonnensa suuressa määrin niistä johtuu. Hekin tahtovat 
olla osallisina yhteisonnen takomisessa. Ja juuri tästähän pitäisi 
iloittaman. Sillä samassa määrin kuin työväenliike laajenee, le- 
viää yhteistunnekin ja käsitys yhteisistä asioista, samalla kuin 
kansallinen kokonaisuutemme vahvistuu — jollei näitä voimia 
tylyllä ynseydellä katkeroiteta ja tehdä yhteiskunnan vihollisiksi. 
Mutta siitä varjelkoon meitä isänmaanrakkaus. Senvuoksi on 
epäviisasta ja epäjaloa, että itse julkisuudessakin varakkaam- 
pien luokkien äänenkannattajat työväenliikettä salaviittauksilla 
ja uhkauksilla kohtelevat. Jos tästä seuraisi hajaannusta ja häi- 
riöitä, niin ei olisi siitä työväenliike ainakaan yksin vastuunalai- 
nen. Sanotaan, että työväki esiintyy jyrkkänä ja vaatii liikoja. 
Mutta mitä on sille sitten jo myönnetty? Mitä on sen hyväksi 
tehty?” 


”Minkä yhteiskuntaluokan pyrinnöissä tapaisikaan niin paljon 
sisällystä kuin juuri työväenliikkeessä? Ja sen kestävyys ja kun- 
noitettava uhraavaisuus, jota lukuisat työväenyhdistyksien jäse- 
net yhteisiä pyrintöjä ajaessaan osoittavat, on harvoin muualla 
tavattavissa — — — Semmoisetko työvoimat ja semmoinen har- 
rastusko ei ansaitsisi samoja yhteiskunnallisia ja valtiollisia oi- 
keuksia kuin useinkin mukavuuksissaan veltostuneet ja itsekyl- 
läiset varakkaat luokat?” 


"Mutta työmiehellä olkoon, vähemmän kuin tähän asti, luotta- 
musta muiden apuun. Yhä enemmän oppikoon hän kohoamaan 
omien voimiensa ja rehellisten keinojensa varassa. — — Ja 
nämä yksityiset voimat liittykööt yli koko maan, maaseudullekin 
ylettyväksi työväenliitoksi yhteisiä etuja varten. Näin kasvaa 
yksityinen toimellisuus ja yhteishenki. Erimielisyydet, joita uusis- 
sa, kehityksen alaisissa harrastuksissa aina jonkin verran 
syntyy, ovat alistettavat yhteisetujen alle. Ennen kaikkia on ase- 
tettava kokonaisuus, isänmaa luokkaharrastuksienkin johtavaksi 
sieluksi. Sillä kun isänmaa särkymättä säilyy, niin työkansankin 
oikeudet ovat kerran saavutettavissa.” 

Routavuodet 


Tässä puheessa paljastuu, millä puolella Erkon myötätunto 
suuressa yhteiskunnallisessa vastakohdassa oli ja mitä suu- 
ria odotuksia hän työväenliikkeeseen kiinnitti. Hän on joh- 
donmukaisesti kansallisuusaatteen pohjalla ja juuri tässä 
mielessä hän tervehtii työväenliikettä kansakunnan uudista- 
jana ja voimanlis ä. Tätä voimanli nyt kipeästi tar- 
vittiin, sillä elettiin routavuosia ja tsarismin ja panslavis- 
min hyökyaallot kohoilivat uhkaavina Suomen perustus- 
laillisten oikeuksien ja kansallisen olemassaolon ympärillä 
Erkko, kansallisen yksimielisyyden ja sosiaalisen yhteistyön 
julistaja, tuntee kipeänä tuskana kansan sisäisen eripurai- 
suuden, joka nyt ei esiintynyt vain suomalaisuuden ja ruot- 
salaisuuden vastakohtana, ei vain perustuslaillisuuden ja 
suomettarelaisen — myöntyväisyyspolitiikan vastakohtana, 
vaan johon työväenliikkeen esiinmarssi toi vielä uuden si- 
säisen rintamajaon. Vuosisadan vaihteessa julkaisemissaan 
runokokoelmissa Erkko ennen kaikkea esiintyykin kansalli- 
sen oikeustaistelun profeettana kehottaen yksimielisyyteen, 
mutta myös iskien säälimättä niitä, joiden hän itsekkäillä 
erikoispyyteillään tai myöntyväisyydellään katsoi kansal- 
lista olemassaoloa vaarantavan. Mutta kaksi piirrettä on 
hallitsevina: usko kansainvälisen oikeusjärjestelmän voi- 
maan ja usko työhön ja työväenluokkaan edistyksen eteen- 
päin vievinä voimina. Runossa ”Rajamailla” (1899) hän 
esittää näkemyksensä kovasta, armottomasta ajasta: 


"Ajan aallot ankarasti lyövät 
ja ryske kaikkialla käy, 

maan suuret pienempiä syövät 
ja heikon lohdutust' ei näy. 
Väkivalta toivon sammuttaapi 
ja villit voimat raivoaapi. 

Oi ihmisyys, oi oikeus, 

miss' onkaan teidän pelastus!” 


Ja runossa ”Vuossatain vaihteessa” (1900) hän julistaa 
manauksensa päättyvälle vuosisadalle: 


”Varkaitten, rosvojen kaamea haamu, 
uppoa yöhön! 

Jyrise ilta ja valkene aamu, 

kiire on työhön! 

Etsimme miehuuden kesäaikaa, 
yhteislaulumme kauas jo raikaa. 

Ylös kaikk' uhrit ja suitsutusmaljat: 
Työmies nyt valvoo — paukkuvat paljat.” 


Samana vuonna hän kirjoittaa Suomalaisen huoneen- 
taulunsa”, jossa kansallisen vastarinnan ohjelma esitetään 
uutena kymmenenä käskynä, ja 1902 esitetään hänen kolmas 
kalevalainen aatenäytelmänsä Pohjolan häät, jossa kansalli- 
sen yhtenäisyyden julistus yhtyy tuomioon yli myöntyväi- 
syyspolitiikan ("ettei mieheys menisi maasta, vaikka miehis- 
tämme” — Tämäkö Suomessa sopua: — hyväillä hävittä- 
jäänsä!”) Tässä näytelmässä kansa on vapaa: ”Minä en orjia 
suvaitse”, sanoo Ilmari nuorikolleen, ”Kaikk' ovat vapaita 
täällä”. Mutta se ei riitä kansallisen yhtenäisyyden takeeksi. 
Puuttuu vielä korkeamman onnellisuuden ihanne. Sen ver- 
tauskuva on sampo, jolla Erkko tarkoittaa sekä aineellista 
työtä, vaurastusta ja edistystä että henkistä valistusta ja si- 
säistä mielenjalostusta — sanoisimme sosialistista tuotantoa 
ja sosialistista ihmisyyttä: 


"Onni suurentuu jakaen: 
kun rakastat kymmeniä, 
kymmenen onni on osasi. 
Minkä suojelet satoja 

tai tuhatta turvaelet, 
oman onnesi jakaen, 

sen ylennät onneasi, 
suurennat oman osasi.” 


Ja siksi: 


” Jokainen jokaista varten 
työtä tehkäämme tulessa!” 


10 — SUURI LINJA 


Näytelmän loppupuheessa kiteyttää Väinö vielä kerran 
Erkon sampo-ohjelman: 


"Vasta, kun on kunkin meistä 
sampo juurtunut povessa, 
kun sen itse valloitamme 
työllä, vaivalla, verellä — 
silloin on se onnentammi, 
ylösversova, vakava, 
lemmenlehviä jakava, 

eikä Louhi sit' anasta. — 
Joka joukko! Kaikki kansa! 
Heimot, lahkot! Lähtekäämme 
käsitysten, veljetysten 
sammon valloitussotahan!” 


Erkko näyttää siis asettavan sisäisen vallankumouksen, 
ihmisen sisäisen parantumisen, sosiaalisen ihmisen synty- 
misen, ulkonaisen vallankumouksen, yhteiskunnan muutta- 
misen ja sosialismin toteuttamisen edellytykseksi. Se on 
luonnollisesti epäsosiologinen käsitys, mutta luonteenomai- 
nen Erkon ideologialle, jossa keskeisenä on oppi ihmisen 
kesyyntymisestä vapauden tietä ja olosuhteiden parantumi- 
sesta vasta tämän kesyyntymisen seurauksena. Tämä oppi 
saattoi Erkon ristiriitaan työväenliikkeen johtomiesten kans- 
sa. Kirjeessään 1896 oli N. R. af Ursin lausunut tunnustuksen 
sanoja Erkon senaikaisesta runoudesta ja kehottanut häntä 
tutustumaan Ada Negrin ja Morrisin runoelmiin, jotta hä- 
nestä tulisi ”tosi runoilija ja sorrettujen laulaja”, sillä ”työ- 
miehet tarvitsevat puoltajia”. Mutta kirjeessään 1901 sin- 
koaa Matti Kurikka tulta ja tulikiveä "Suomalaisen huo- 
neentaulun” kirjoittajan ylitse: 


”Voi sinä Baabelin viimeinen runoilija, joka ummistat silmäsi, 
jotta et näkisi, että yhteiskunta ei rakennu enää keskinäiselle 
avuliaisuudelle ja heikompain turvaamiselle, vaan olet jäsenenä 
petojen keskellä, jossa sillä on oikeus, jolla lujemmat ham- 
paat...” 


Hämärtyvä näköala 


"Pohjolan häät” osoittaa jo Erkon luomisvoiman herpaan- 
tumista sekä taiteellisesti että aatteellisesti, ja sama ilmenee 
koko hänen viime vuosiensa tuotannossa. Suurlakon kan- 
sallinen voimainkokoomus 1905, joka täydentää Venäjän 
sotatappion ja Venäjän ensimmäisen vallankumouksen työn 
Suomen osalta, ei vain palauta perustuslaillisia oloja, vaan 
myös johtaa yleisen äänioikeuden ja yksikamarisen edus- 
kunnan toteuttamiseen, on luonnollisesti Erkon suurten 
haaveiden tosiasiallinen täyttymys. Se kirvoittaa häneltä 
apoteooseja, mutta myös runoja, joista kuvastuu pettymys. 
Suuri kansanliike ei ollut tuonut esiin vain kansakunnan 
parhaita, vaan myös huonoimpia ominaisuuksia, joita idea- 
listi Erkossa kauhistuu. Puoluepoliittinen tilanne muodos- 
tuu myös liian monimutkaiseksi, jotta hän voisi sitä ym- 
märtää. Kirjeessään Eero Erkolle 14/5 1903 hän oli sano- 
nut nuorsuomalaisuudesta: 


”Se kansallisvapaamielinen liike, joka viime vuosina meillä 
erittäin on perustuslaillisuuden puolesta taistellut, on kaiken 
aikaa ollut pyrkimystä yksilön itsenäistyttämiseksi sokeasta 
auktorien kuuliaisuudesta totuuden ja oikeuden kuuliaisuuteen 
ihmisten vakaumuksen pohjalla. Sen vuoksi sen aseet ovat olleet 
käännettyinä yhtä paljon uskonnollista virkavaltaa kuin maallista 
virkavaltaa ja kapitaalivaltaa vastaan, joiden puolesta vanhoil- 
liset ainekset, niin hyvin ruotsimieliset kuin suomimieliset, vaik- 
ka eri perusteilla, ovat aseita kantaneet. Viime vuosiin asti oli 
näillä taistelijoilla perustuslaillinen pohja yhteisenä areenana. 
Nyt tämä yhteispohja on särkynyt ja vanhoilliset ainekset ovat 
valtiollisessa suhteessa luisuneet venäläisyyden syliin ja luisutta- 
neet kansan mukanansa. Y.-K. (Yrjö Koskinen), valtiollinen joh- 
tomiehemme vanhoillisella taholla, on toivonut ja kenties vielä- 
kin toivoo tällä kaltevan pinnan politiikalla pelastavansa peri- 
kadosta suomalaisen kansallisuuden nöyrtyneen kansallismieli- 
sen papiston ja alistuneen virkamiehistön turviin. Papillinen vir- 
kavaltio kansallismielisine virkamiehineen on aina ollut Y. K:n 
valtioihanne ja sitä kohden hän varmaan nytkin venäläisvallan 
ikeen alitse pyrkii.” 


Nyt hän saa nähdä, miten ajan murros nostaa senaattiin 
nuorsuomalaiset ruotsalaisten suurkapitalistien rinnalle, ja 

hän saa nähdä senkin, että nuorsuomalaiset yhdessä ruotsa- 
laisten kanssa asettuvat vastustamaan yleistä äänioikeutta. 
Ja toisaalta hän saa nähdä, että nuorsuomalaisten täten me- 
netettyä työväen kannatuksen suomettarelaiset rientävät 
sitä kansanvaltaisen suomalaisuuden” tunnuksella kosis- 
kelemaan, mutta työväenliikkeen samanaikaisesti lähtevän 
päättävästi kulkemaan omaa luokkataistelutietään. 

Muuttuneet puoluesuhteet veivät Erkon ymmälle. Hän 
ei enää jaksanut pysyä tapausten tasalla. Hän on väsähtä- 
nyt ja vetäytynyt omaan Tuusulan-huvilaansa vanhuuden- 
lepoa viettämään. Vielä 1905 hän kuitenkin esiintyy nuor- 
suomalaisen vaalikokouksen puheenjohtajana Tuusulassa, 
mutta ei kykene hallitsemaan kokouksessa syntynyttä myrs- 
kyä. Hänen runosuonensakin on ehtynyt ja hänen viimeiset 
runokokoelmansa antavat ontossa fraseologiassaan siitä 
selvän kuvan; omaltakin taholta niihin kohdistetaan nyt ar- 
vostelua. Kun Erkko marraskuun 16 pnä 1906 kuolee, on 
hän ammentanut itsensä tyhjiin, antanut kaiken, mitä hä- 
nellä on annettavana. 


Arviointi 


On niitä, jotka tunnustavat vain Erkon nuoruudenrunou- 
den, hänen nuoruutensa luonnonidyllin; hänen aaterunou- 
tensa 80-luvun puolivälistä asti on heidän mielestään vain 
yhtämittaista harhaa. Tästä arvioinnista puhuu Tarkiaisen 
yleiskarakteristiikka ”herttainen ja vaatimaton pikkulyy- 
rikko”, siitä puhuu myös Jukolan väite (J.H. Erkko Il, 
s. 483), että Erkko myöhemmässä tuotannossaan petti nuo- 
ruudenrunoutensa antamat lupaukset, hänestä tuli vain 
”saarnaava kansakoulun opettaja”. Näitä lausuntoja vas- 
taan voidaan asettaa Eino Leinon sanat teoksessa '”Suoma- 
laisia kirjailijoita” (1909): 

"Monen mielestä olisi hänen pitänyt ijäti pysyä sellaisena, jos 
hänen mieli olla uskollinen alkuaan niin hienolle, haaveelliselle 
luonteelleen. Mutta juuri sepä onkin J. H. Erkon suuruus, että 
hän uskalsi murtaa haaveensa, missä ne eivät vastanneet hänen 
tajuamaansa todellisuutta, ja etsiä aina uusia, aina voimakkaam- 
pia elämän-arvoja runsaan runoutensa ja kauas kiitävien unel- 
miensa esineiksi, Hän ei koskaan yt jäljelle ajastaan. Mutta 
niin ovat jääneet ne, jotka vielä tänäkin päivänä pitävät hänen 
paimenlaulujaan parhaimpana ja oleellisimpana osana hänen 
tuotannostaan.” 


Tuota runoilijatekoa, uskaltaa murtaa siltansa, uskaltaa 
elää aikansa mukana, meidän on kunnioitettava. Mutta Er- 
kon kehityksen kieltäjäin arviointiin sisältyy syvempikin 
virhenäkemys: tosiasia on, että hänen kääntymyksensä ja 
uudestisyntymisensä saneli myös sisäinen pakko, hänen nuo- 
ruuden runoutensa sisäiset edellytykset olivat loppuun käy- 
tetyt. ”Tietäjän” Erkko nimenomaan sanoo kirjoittaneensa 
”henkistä itsemurhaa” välttääkseen! Ja niin alkaa Erkon 
kaksi vuosikymmentä jatkunut kansantribuunikausi, jona 
aikana hän — kuten Leino sanoo — oli yhtä keskeinen ilmiö 
ajassaan kuin ainoastaan Lönnrot oli ollut omassaan. 


On vain kysymys siitä, miten Erkko kansantribuunin-teh- 
tävässään onnistui. Liioitellaan irvokkaasti, jos — kuten 
O. A. Kallio — verrataan häntä Victor Hugohon. Asetetaan 
hänelle kohtuuttoman ankarat arvosteluperusteet, jos — 
kuten Kasperi Kivialho 1916 ilmestyneessä kirjasessaan 
”J. H. Erkko yhteiskunnallisena runoilijana” — verrataan 
häntä Strindbergiin, Tolstoihin tai Minna Canthiin. Hän 
on pehmeämpää ainesta ja hän ajaa runoudessaan liian 
monia aatteita — ei vain suomalaisuuden asiaa, uskon- ja 
ajatuksenvapautta, työväenasiaa, rauhanasiaa ja kansainvä- 
listä veljeyttä, vaan myös yleistä äänioikeutta, naisasiaa, 
yhteiskoulua, kansanopistoa, nuorisoseura-aatetta, raittius- 
asiaa, yleistä oppivelvollisuutta —, jotta hän voisi välttää tuo- 
tannossaan juhla- ja ohjelmarunouden onttouden. Hän an- 
taa runoudessaan ilmaisun koko aikansa poliittiselle fraseo- 
logialle ja luo iskusanoja, jotka ovat levinneet koko kan- 

san yhteiseen käyttöön. Tyypillinen Erkon ideologialle on 
hänen vimmansa ”yhteis”-sanan käyttöön. Kivialho luette- 
lee niitä valikoiman: yhteisriento, yhteisonni, yhteisponsi, 
yhteisliike, yhteisoikea, yhteistunne, yhteishalu, yhteisetu, 
vieläpä yhteisnuotta, yhteispesä ja — yhteiskaiho! 

Oikeutetusti Kivialho arvostelee Erkon yleväsanaista epä- 
määräisyyttä: 


"Hänen lyyrillinen herkkyytensä ja aatteellinen vilpittömyy- 
tensä tehoo sellaiseen mieleen, joka kaipaa jotain epämääräistä, 
kaunista ja jaloa selittämättä itselleen, mitä se oikeastaan on. 
Nuoriso ei aina tahdo aatteellista selvyyttä, se viehättyy usein 
yleväsanaiseen epämääräisyyteen.” 


Kun Kivialho tällä perusteella nimittää Erkkoa ennen 
kaikkea nuorisoseurarunoilijaksi, lienee hän siinä suuressa 
määrin oikeassa. Eikä se ole ristiriidassa sen kanssa, että 
Erkolla kaikesta huolimatta oli huomattava vaikutus omaan 
aikaansa ylipäänsäkin, sillä tämä aika oli nuori ja innostunut 
verrattuna meidän aikaamme puoli vuosisataa myöhemmin. 

Vieläkin huomattavampi on Kivialhon toinen huomautus 
(em. teos s. 31): 


"Yksilöllinen Erkko ei voi olla joukkojen runoilija. Hän ei 
myöskään syvällisesti ymmärtänyt nykyaikaisen taloudellisen 
elämän perusominaisuuksia. Taloudellinen riippuvaisuus ja ta- 
loudellisten olojen vaikutus ihmisen koko elämään jäi kuin jäi- 
kin Erkolle vieraaksi. Hän oli liiaksi hengen mies ymmärtääk- 
seen materialismia.” 


Tässä on eräs päänäkökohtia Erkon yhteiskunnallisen ru- 
noilijatyön arvioinnissa. Hän näki ajan suuren yhteiskunnal- 
lisen liikunnan, alkavan yhteiskunnallisen mullistuksen, mut- 
ta hän ei ymmärtänyt taloudellisia voi- 
mia, jotka yhteiskuntaluokkia liikuttivat. 
Siksi hän joutui ymmälle ja vaikeni hämmentyneenä, kun yh- 
teiskunnallinen valtataistelu puhkesi esiin koko nykyaikaises- 
sa monimuotoisuudessaan. Tämä on Erkon tragedia, mutta 
hän jakaa sen koko aatteellisen suuntansa, nuorsuomalaisuu- 

den kanssa, jonka radikalismin erään perusheikkouden muo- 
dosti juuri se, että siltä puuttui kapitalistiluokan intresseistä 
vapaa, itsenäinen talouspolitiikka — juuri tämä aiheutti 
myöhemmin nuorsuomalaisuuden poliittisen vararikon. 


Mutta kieltäisimmekö silti merkityksen Erkon yhteiskun- 
nalliselta runoudelta? Se on mahdotonta jo senkin vuoksi, 
että sillä omana aikanaan on ollut huomattava merkitys 
suomalaisessa . aatetaistelussa. Hänen kalevalaiset aatenäy- 
telmänsä olivat aikanaan kansallisia merkkitapauksia ja 
hänen ylen runsaasta ja epätasaisesta aatelyriikastaan voi 
kerätä melko runsaan valikoiman sellaista, joka — jollei- 
kaan vaikuta enää meihin — kuitenkin edustaa parasta mi- 
tä aaterunouden alalla maassamme tuona aikana luotiin. 
Erkko ei kuulu niihin kuolemattomiin runoilijoihin, jotka 
elävät ajasta aikaan, hänen vaikutuksensa rajoittuu ratkai- 
sevasti omaan aikakauteensa. Mutta onko se vähemmän 
tärkeätä? On sinänsä suurta ja kunnioitettavaa elää koko- 
naan aikansa mukana ja uskaltaa kuolla sen kanssa. 


PELTONEN-LINNANKOSKI 


”Kuin Curtius maanhalkeamaan!” 


Kuten J.H. Erkko oli Vihtori Peltonenkin lähtöisin talon- 
poikaiskodista, mutta varattomammasta kuin edeltäjänsä. 
Kuten J. H. Erkko hänkin viettää lapsuutensa vapaan luon- 
non keskellä ja nuoruutensa ulkoilmaihmisenä; hän työs- 
kentelee mm. maatyöläisenä ja tukkilaisena. Kuten 
J. H. Erkko hänkin hankkii ulkonaisen sivistysmääränsä se- 
minaarissa ja toimii sen jälkeen lehtimiehenä ja kansansivis- 
tystyöntekijänä. Vielä suuremmassa määrin kuin J. H. Erkko 
hän on oman onnensa seppä, tekee itse itsensä. Syntyneenä 
1869 ja suoritettuaan seminaarinsa 1888—90 hän parikym- 
menvuotiaana aloittaa lehtimiesuransa jyväskyläläisen Kes- 
ki-Suomen palveluksessa kirjoittaen siihen lyhyenä aikana — 
niin aputoimittaja kuin vain olikin — kaunokirjallisten avus- 
tusten ohella toistakymmentä pääkirjoitustakin. Vuotta 
myöhemmin hän siirtyy Porvooseen Werner Söderströmin 
palvelukseen, mutta joutuu sitten — kiitos muhkean muo- 
tonsa ja kohtalokkaan arvanvedon — pariksi vuodeksi ase- 
velvollisuutta suorittamaan Venäjän Suomessa olevaan so- 
taväkeen. Asevelvollisuusaikanakaan hän ei anna aivojensa 
ja kynänsä levätä, vaan avustaa ahkerasti Uutta Suometarta 
kirjoittaen siihen mm. kymmenkunta pääkirjoitusta. 


Maakuntalehti jota koko maa kuunteli 


Ensimmäisen todellisen elämäntyönsä Peltonen suorittaa 
Uusimaan toimittajana 1895—99. Hän oli suostunut tämän 

vastaperustetun, tilaajain omistaman maakuntalehden toi- 
mittajaksi ja viiden vuoden aikana sananmukaisesti täytti 
sen kirjoituksillaan. Yksistään pääkirjoituksia hän kirjoitti 
n. 400, ja ylipäänsä voidaan sanoa, että hän kirjoitti kaikilta 
aloilta kansallisista ja valtakunnallisista kysymyksistä paikal- 
lisiin sivistysharrastuksiin ja käytännöllisiin maatalousuudis- 
tuksiin saakka. Hänen ulkonainen opinuransa oli jäänyt vä- 
häiseksi, mutta seminaarin jälkeen hän oli määrätietoisesti 
täydentänyt sivistystään. Ja niinpä tämä autodidakti ja self 
made man saavuttaakin lehtimiehenä aseman, jollainen vain 
harvalla suomalaisella on ollut, ja tekee ”Uusimaasta”, maa- 
kuntalehdestä, äänenkannattajan, jota kuullaan laajalti sen 
varsinaisen vaikutuspiirin ulkopuolella. Samalla tavoin kuin 
J. V. Snellman ”Saimassaan” on Peltonen “Uusimaan” toi- 
mittajana aatteellinen herättäjä, kansantribuuni, kansanjoh- 
taja. Hänellä on käytettävänään sytyttävä, hehkuva, juhlal- 
linen tyyli ja toisaalta käytännöllinen asiantuntemus, kiinteä 
kosketus maakunnan käytännöllisiin ja sivistysrientoihin — 
toimiihan hän samanaikaisesti Uudenmaan läänin maanvil- 
jelysseuran sihteerinä suorittaen tällä paikalla uranuurtavaa 
työtä, ottaa osaa kotipaikkakuntansa rientoihin ja suorittaa 
puhujana herätystyötä eri puolilla Uuttamaata. 


Peltosen ideologisena lähtökohtana on 1800-luvun kansal- 
linen liike ja kansallisuusaate, vieläpä aluksi Runebergin 
ja Topeliuksen kansallinen idealismi, joka kuitenkin hänen 
mieheksi varttuessaan sortuu ristiriitaan todellisuuden 
kanssa. 90-luku, nimenomaan sen jälkipuolisko, jolloin Pel- 
tonen on ”Uusimaan” toimittajana, on routavuosien ja pe- 
rustuslaillisen taistelun aikaa, kiristyvän puoluetaistelun 
aikaa, jolloin perustuslaillisten puolueiden — ruotsalaisten 
ja nuorsuomalaisten — ja myöntyväisyyspuolueen — suomet- 
tarelaisten — vastakohtaa kohoaa vielä monimutkaistamaan' 
työväenliikkeen nousu. Kuten J. H. Erkko tuntee Peltonen- 
kin kansallisen hajanaisuuden okana sydämessään, kuten 

Erkko hän kohottaa yhä uudelleen ylös kansallisen yksi- 
mielisyyden tunnuksen. Kuten Erkko hän toisaalta ymmär- 
tää ja tunnustaa kansan työtätekevien kerrosten nousun 
merkityksen koko kansakunnallisen voiman ä 
oikeudenmukaisuuden ja sivistyksen voittona. Mutta hän 
on haaveellista Erkkoa paljon voimakkaampi persoonalli- 
suus, todellinen tahtoihminen. Hän taistelee niin että nä- 
kyy. 


Kansallisuuskysymys = kulttuurikysymys 


Eräässä myöhemmässä — v. 1903 julkaistussa — kirjoituk- 
sessaan "Uusimaan entinen ja nykyinen ohjelma” Peltonen 
määrittelee lehtensä tunnukset: oikeus — kansanvaltaisuus — 
rehellisyys — ihmisyys — järkähtämätön perustuslaillisuus. 
Näihin olisi lisättävä vielä kansallisuusaate, joka kuitenkin 


oli hänen taistelunsa pohja ja perusta. Mutta huomattava 
on, että Peltonen, josta tulee 1906 perustetun Suomalaisuu- 
den Liiton johtomies ja samana vuonna tapahtuneen suku- 
nimien suomalaistamisliikkeen johtaja, näkee kansallisuus- 
kysymyksen ennen kaikkea sivistyskysymyksenä. ”Ennen 
kaikkea muistettakoon”, hän sanoo puhuessaan Porvoon 
suomalaisten 10-vuotisjuhlassa 1906, ”että suomalaisuuden 
asia on sivistysasia. Ei ikinä kulje suomalaisuus voittoon 
muuta kuin tätä tietä, Agricolan, Lönnrotin ja Kiven tietä; 
sillä tiellä me seisomme tai kaadumme.” Miten nykyaikaisia 
ajatuksia hänen kulttuuriohjelmansa sisältää, käy ilmi hänen 
vastauksestaan Valvojan kirjalliseen kiertokyselyyn 1905, 
jossa hän esittää mm. seuraavat ohjelmakohdat: kirjallisuu- 
den — tulevaisuudensuunnitelma, — maailmankirjallisuuden 
kääntäminen suomen kielelle, kirjailijain henkinen ja aineel- 
linen tukeminen, erikoiset apurahat murrosaikojen ja niiden 
yhteiskuntapsykologisten ilmiöiden kuvaamiseksi kirjallisuu- 

dessa, kritiikin kehittäminen. Tuohan kuulostaa miltei 
SKDL:n kulttuuriohjelmalta! 


Kansallisuuskysymys = sosiaalinen ongelma 


Mutta kuten Snellmann Peltonenkin näkee kansallisuuskysy- 
myksen myös sosiaalisena ongelmana. Hän näkee kansan 
syvien rivien heräävän, vaativan itselleen oikeuksia ja nou- 
sevan sivistyksen piiriin. Hän uskoo työväenluokkaan: "Me 
uskomme syvien rivien voimiin ja siihen kansanvaltaisuu- 
teen ja tasa-arvoisuuteen, minkä niiden ilmaantuminen valaa 
yhteiskuntaan”, sanoo hän puheessaan ”kansallisuustaistelu- 
jen merkityksestä” Loviisassa 1898. Hän kunnioittaa työtä. 
Kuinka hän sanookaan kirjoituksessaan "Yhteiskunnan 
kuokkavieraita” ”Uusimaassa” 1899: Työ, raskas työ, 
otsasta hikeä pusertava työ on ihmiskunnan onnellisuuden 
perustus. Kaikki sen karttajat, kaikki helppojen päivien 
etsijät ovat ihmiskunnan kustannuksella eläviä kuokkavie- 
raita.” "Se joka elää vanhempainsa ja esi-isiensä kokoomas- 
ta pääomasta, itse toimittamatta mitään virkaa tai ammattia, 
hän kuluttaa ihmiskunnan pääomaa, hän ottaa mitään anta- 
matta, hän on ihmiskunnan kuokkavieras, epäkelpo tyhjän- 
toimittaja.” 

Mutta ennen kaikkea Peltonen näkee työväenliikkeessä 
ihailtavan näytteen aatteellisesta intomielestä ja sivistys- 
tahdosta — ja hän, Peltonen, tuntee vain kaksi ihmislajia: 
aineellisuuden palvojat ja aatteen ihmiset. 


Toisaalta Peltonen myös kansalliselta kannalta arvostelee 
nousevaa työväenliikettä. ”Onko meidän työväenliikkeemme 
suomalaisella pohjalla?” hän kysyy ”Uusimaassa” 1899 ja 
vastaa: ei. Terminologia, työväenlehtien ”räikeä, huutava 
kirjoitustapa”, organisaatiomuodot — kaikki ovat lainatut 


155 


ulkoapäin. "Tämä suunta on nuorelle työväenliikkeellemme 
onnettomuudeksi”, väittää Peltonen. "Johdon täytyy perus- 
taa toiselle pohjalle ja itse asian ajamisen saada maltillisem- 
pi ja sitkeämpi suomalainen luonne. Eikö se ole mahdollis- 
ta?” kysyy Peltonen. ” Eikö ole miestä, joka voisi nykyisissä 
oloissa nousta suomalaisen työväenliikkeen etunenään?” 


Tästä päivästä katsottuna Peltonen tuntuu arvostelussaan 
osittain olevan oikeassa, mutta toisaalta on otettava huo- 
mioon, että työväenliikkeen, joka syntyi suomalaisuusliik- 
keen helmassa, täytyi itsenäistyttyään lähteä omille teilleen 
ja että oli luonnollista, että se tällöin otti oppia ulkomaisten 
veljesliikkeiden muodoista ja eitä se porvarillisessa kansal- 
lismielisyydessä näki itseään vastaan kohdistetun ideolo- 
gian; omaa leimaansa kansallisuusaatteeseen ja isänmaalli- 
suuteen se ei voinut taas painaa, ennen kuin se oli valloit- 
tanut itselleen isänmaan. Peltonen myös unohtaa, että kan- 
sallinen nousukin kerran — Snellmanin valtio-opista ja päi- 
vänpoliittisista kiistakysymyksistä kirjallisuuden ja taiteen il- 
miöihin asti — oli heijastumaa ajan eurooppalaisista hengen- 
virtauksista. 


Onko edistyksen henki pahuuden henki? 


V. 1899 Peltonen lopettaa sanomalehtimiesuransa antau- 
tuakseen kokonaan kirjalliseen luomistyöhön. Tai ensiksi sii- 
hen valmistautuakseen — sillä hän valmistuu siihen kuin 
profeetta kutsumukseensa! Hän muuttaa asumaan Turun 
lähistölle, hankkii itselleen erinomaisen kirjaston ja antaa 
sen aarteiden valua aivojensa lävitse. Vihtori Peltonen 
esiintyy tämän jälkeen monien kansantajuisten tietokirjojen 
ja kirjasarjojen — kuten Kyläläisten kirjasia, Kynäilijä, Pu- 

hetaito ja Keksintöjen kirja — kirjoittajana tai toimittajana; 
Johannes Linnankoski iskeytyy kansakunnan tietoisuuteen 
1903 ilmestyneellä aatenäytelmällään Ikuinen taistelu. 


Hänellä on tämän aiheen käsittelyssä suuret esikuvansa 
Miltonista ja Byronista alkaen, mutta hän antaa Kainin ja 
Abelin tarulle uuden, ajankohtaisen tulkinnan. Vanhassa 
Raamatun tarussa Kain ruumiillisti pahaa, Abel hyvää. Lin- 
nankoski asettaa sosiaalieetillisen kysymyksen: onko edis- 
tyksen henki myös pahuuden henki? Hänellä Abel edustaa 
rauhan ja kauneuden idylliä, pysähdystä, Kain levottomuut- 
ta, taistelua, liikuntaa. Kain unelmoi uudesta neron, työn 
ja valloituksen maailmasta. Hän keksii tulen ja näkee nä- 
kyjä uudesta industrialismin aikakaudesta, joka on alista- 
nut palvelukseensa luonnonvoimat. Sen pohjalla "me vielä 
kerran voimme luoda itsellemme vaikkapa uuden paratii- 
sin”. 

Kain sortuu, mutta silti ei Linnankosken näytelmä, kuten 
Byronin ”Cain”, pääty kielteisyyteen. "Ken tahtoo maailmaa 
hallita, hän oppikoon itseään hallitsemaan. Olkoon viimei- 
set tekosi otollisemmat kuin ensimmäiset”, sanoo Kainille 
arkkienkeli Mikael. Ja yli Kainin kohtalon näkee Mikael tu- 
levaisuuteen: ”He valtakuntia perustavat, kansoja veljestä- 
vät ja maan ja taivaan yhteyttä eksyneille julistavat” — — 
"Uusi aika! Se syntyy hitaasti, vaan se syntyy kuitenkin, 
ja vapautuksen hetki kerran kärsiville lyö. Luonto jälleen 
sopuun sointuu, maa ja taivas lähenevät, viha, vaino ka- 
toaa, leijona ja lammas laitumella rinnan käyvät.” 


Tarkoittaako kirjailija vain Raamatun apokalypsista? Eikö 
allegoria koko hänen näytelmänsä sisällön perustalla tarkoita 
jotain konkreettisempaa, ajankohtaisempaa — sitä taika- 
sanaa, sitä utooppista tulevaisuudenkuvaa, joka noina vuo- 
sina kuohutti yhteiskunnan pohjakerroksia ja joukkoliikkeen 
harteilla eteni myrskyn tavoin — sanalla sanoen: sosia- 

lismia? Kainin tavoin oli työväenliike väkivalloin noussut 
porvarillisen yhteiskunnan idylliä ja sen pyhinä pidettyjä us- 
komuksia vastaan, kapinoinut ja uhmannut — rikkonut, 
ajattelee Linnankoski — mutta sittenkin on tulevaisuus sen: 
puhdistuneena ja itsensä löytäneenä se on toteuttava suu- 
ren aatteensa, ihmisten veljeyden, tuhatvuotisen valtakunnan. 
Kuten Erkko näkee Linnankoskikin yhteiskunnallisen kysy- 
myksen ratkaisun ennen kaikkea sisäisenä, hyvyyden voit- 
tona ihmisessä, sydämen vallankumouksena. 


Kolme kysymystä 


"Ikuinen taistelu” on mielenkiintoinen ennen kaikkea aate- 
näytelmänä; taideteoksena sen puutteet ja epätasaisuudet 
ovat tänään ilmeisemmät kuin konsanaan sen ilmestyessä. 
Linnankoski vakiinnuttaa kirjailijamaineensa 1905, suurla- 
kon vuonna, ilmestyneillä proosaluomuksillaan Laulu tuli- 
punaisesta kukasta ja Taistelu Heikkilän talosta, mutta tässä 
yhteydessä meitä kiinnostaa enemmän hänen paluunsa kan- 
salliseen aatetaisteluun. Marraskuussa 1905 hän julkaisee 
lentokirjasen Kuinka Suomea rakennetaan, jossa hän syyttää 
ja viitoittaa tietä, tekee kansantribuunin yrityksen puhua yli 
puoluerajojen. Suuria asioita on tapahtunut. Venäjän vallan- 
kumous ja Suomen suurlakko ovat pakottaneet tsaristisen 
taantumuksen perääntymään, perustuslailliset oikeudet on 
Suomelle palautettu, kansanvaltaisuuden hyöky on huuhdel- 
lut maata. Koskaan ei ollut nähty sellaista kansan kaikkien 
voimien mobilisaatiota Suomenniemellä, mutta tähän innos- 
tavaan elämykseen oli Linnankoskella sekoittunut myös mie- 
lipaha repivästä puoluetaistelusta ja paljastuneesta ryhmä- 
itsekkyydestä. ”Me emme taistele niinkuin eri aatesuuntien 
ritarit”, sanoo Linnankoski lentokirjasessaan, ”vaan niin- 
kuin rähisevät maantietappelijat”. Viimeiset kuusi vuotta 

ovat tehneet meistä raakalaisia! Saadakseen selvyyttä seka- 
sortoon Linnankoski ottaa tarkastellakseen niitä kolmea 
kysymystä, jotka ovat poliittista taistelua hallinneet. 


Kysymys laillisuudesta on paljastanut ennen kaikkea suo- 
mettarelaisen myöntyväisyyspolitiikan kestämättömyyden, 
eikä Linnankoski suinkaan sano ihailevansa ”suomettarelais- 
ten patriarkaalisen auktoriteettiuskon oireita ja piintyneen 
virkavaltaisuuden ilmauksia”. Mutta se ei estä häntä sano- 
masta, että myös perustuslaillisella taholla on esiintynyt 
”sokeata ristiinnaulitsemishalua”, joka antaisi aihetta ”hil- 
jaiseen taktiikkansa tarkasteluun”. 


Kansallisuuskysymys on edelleen olemassa päinvastoin 
kuin nuorsuomalaisella taholla väitetään, ja se on ennen 
kaikkea kulttuurikysymys. ”En voi ikinä hyväksyä”, kirjoit- 
taa Linnankoski, ”että suomettarelaiset tekivät suomalaisuu- 
den asiasta punaisen taisteluviirin, jonka avulla kokosivat 
joukkoja poliittisen ohjelmansa ympärille ...” Se olisi ollut 
mahdotonta, väittää Linnankoski, jos nuorsuomalaisten kan- 
ta kansallisuuskysymyksessä olisi ollut selvä. Nuorsuoma- 
laisten ja ruotsalaisten veljeily laillisuuden ja kansanvallan 
pohjalla on vailla tulevaisuutta. Ruotsalaisten laillisuuskanta 
ja erikoisesti nuorruotsalaisten kansanvaltaisuus ansaitse- 
vat kaiken kunnian, mutta on myös vanhaa rutiruotsalai- 
suutta, joka ei ole mitään oppinut eikä mitään unohtanut ja 
joka uneksii uudesta ruotsalaisherruudesta nuorsuomalais- 
ten avulla (Mechelinin senaatti!). Suomen ruotsalaisten on 
tunnustettava muuttunut todellisuus, luovuttava ”kunnialla 
kuolemisesta” ja omaksuttava sijalle ”kunnialla eläminen”. 


Vihdoin sosiaalis-kansanvaltainen kysymys. Työväenliike 
on niin nuori ja sen mahti niin äkkiä kasvanut, että ”penik- 
kataudin” ilmaukset sen taholta eivät ole kummastuttavia. 
Mutta toisaalta sen olemassaolo on tunnustettava sitä lyhyt- 
näköisellä uhmalla ärsyttämättä. Työväki on sopeutuva 
uuteen valtaansa ja vastuuseensa — sen on muistettava, ettei 

se ole koko kansa. Kansallinen yhtenäisyys on suurlakon 
paljastaman puoluehajanaisuuden jälkeen pyrittävä palaut- 
tamaan. 


Suurlakon kahdentoistalyönnit 


Em. lentokirjasen rinnalla on erittäin huomattava Linnan- 
kosken 1906 Salossa kirjastoarpajaisissa pitämä puhe, josta 
hän itse sanoo, että se on ”eräässä mielessä sosialistinen 
puhe”. Hän lähtee siinäkin suurlakosta, joka ”kumisevin, 
väräjävin kahdentoistalyönnein” soitti peruuttamatonta siir- 
tymistä yli määrätyn rajaviivan, soitti hautaan paljon van- 
haa ja — ennen kaikkea — soitti esille syvien rivien kysymyk- 
sen, — tuon kysymyksen, "joka viime kuluneena vuonna on 
avautunut eteemme suurena, humisevana korpena, jonka 
laitaa emme vielä tänäkään hetkenä kykene täydelleen mit- 
taamaan”. Miksi kaikilla ihmisillä ei ole samat elämänarvot, 
samat elämän mahdollisuudet, kysyy Linnankoski. Ennen 
kaikkea puuttuvat samat sivistysmahdollisuudet, ja syvien 
rivien kysymys on ennen kaikkea sivistyskysymys. Mitä on 
valtio tehnyt syvien rivien sivistysmahdollisuuksien hyväksi, 
kysyy Linnankoski edelleen. Ja jälleen hän kohottaa esiin 
ylpeän sivistysuskonsa. ”Meidän sosialistimme puhuvat köy- 
hälistöstä, mikä on aivan oikein. Mutta he lukevat köyhä- 
listöön ainoastaan torpparit, mökkiläiset, käsityöläiset ja 
työmiehet. Minä tahtoisin sanoa: todellinen köyhälistö on 
paljon suurempi.” Siihen kuuluu joukko varakkaita porva- 
reitakin — ”kaikki, joiden sielu on sidottu aineelliseen ja 
taloudelliseen ilman henkisen harrastuksen kipinää rinnas- 
saan”. "Sensijaan monet sadat aikaansa seuraavat työmiehet 
eivät missään tapauksessa enää kuulu köyhälistöön, vaan 
ehdottomasti sivistykselliseen yläluokkaan.” Mutta siksi on 
vapauduttava nöyryyttävästä kuvitelmasta, että on eri sivis- 

tys yläluokkaa ja eri sivistys kansaa varten. ”Nyt on kysy- 
mys kansan sivistyksestä, eikä sitä paranneta sillä, että osa 
sen lapsia siirtyy omasta säädystään ns. sivistyneeseen sää- 
tyyn. Ei, meidän täytyy vaatia, ettei saa olla mitään erikoista 
sivistynyttä säätyä ja erikoisia syviä rivejä, vaan että kaik- 
kien säätyjen täytyy olla sivistyneitä, kaikkien työmiesten, 
torpparien ja talonpoikain sivistyneitä työmiehiä, torpparei- 
ta ja talonpoikia, täysin yhtä oikeutettuja yleisen sivistyksen 
etuihin” kuin mikä tahansa muu kansanluokka. 


Puhuessaan Snellmanin päivänä Salossa samana vuonna 
Linnankoski puhuu katkeruudella puoluehajanaisuudesta, 
johon kansallinen yksimielisyys on hukkunut. ”Onko rah- 
vas herännyt?” hän kysyy ja vastaa kipeällä ivalla: ”Ei vie- 
lä, mutta me ponnistamme paraikaa kaikki voimamme sen 
herättämiseksi. Me kylvämme maalaiskyliin eri puolueiden 
toisiaan herjaavia lentolehtisiä, meidän agitaattorimme kul- 
kevat pitäjästä pitäjään ja me perustamme kilvan ainakin 
kolmenlaisia ”klubeja”, ”nuijia” ja ”kaarteja”, joiden jäse- 
net menevät toistensa kokouksiin ”ulos-” ja 'alas”-huutoja 
huutamaan ja huolehtimaan, ettei siellä kalasteta sameassa 
vedessä isänmaan turmioksi.” Tarvitaan vielä sata vuot- 
ta” — huudahtaa Linnankoski pessimistisesti — "ennenkuin 
koko kansa voi omistaa Snellmanin, niin kuin hän koko 
kansalle puhui ja eli”. 


Orjat valtaavat näyttämön 


Routavuosien ja suurlakon kokemukset Linnankoski tilittää 
taiteellisessa muodossa 1908, jolloin paitsi mestariromaania 
Pakolaiset ilmestyy myös hänen aatenäytelmänsä Kirot, 
9-katkelmallinen historiallinen allegoria. Eletään voimistu- 
van taantumuksen varjossa, ja kirjailijan on naamioitava 

aiheensa muinaisajan taruverhoon. Mervien maassa asuu 
kaksi heimoa, mervit ja veenit. Mervien johtaja Urmas van- 
noo yhdistävänsä kansan, mutta yksimielisyys joutuu koval- 
le koetukselle: maa on näet riippuvainen mahtavasta naa- 
purista, muronneista, jotka kiskovat yhä suurempia, laitto- 
mia veroja, kun taas mervit jakautuvat kahtia Urmaksen 
puoltaessa myöntyväisyyttä, ettei menetettäisi kaikkea. Po- 
liittisista syistä Urmas hylkää rakastettunsa veeniläistyttö 
Mertsin, jonka sanotaan kuolleen suruun. Juonittelevan 
Hallon kiihottamana Urmas asennoituu yhä vihamielisem- 
min veenejä vastaan ja pelossaan näiden vallan kasvusta 
suostuu myönnytykseen toisensa jälkeen ottaen vihdoin ko- 
dissaan vastaan muronnien raa'an veronhaltijan. Nuorukai- 
seksi pukeutunut Mertsi saapuu paikalle ja surmaa veron- 
haltijan, jolloin Urmas murtuu ja tunnustaa kansalle ereh- 
dyksensä. Nyt vasta on herätty, hän sanoo, kokonaisuus saa- 
vutettu, orjienkin huokaukset kuultu. ” Kaikki, minkä olem- 
me kutsuneet eri heimoiksi ja luokiksi, on haudattava ja 
haudan yli kulkee kansa uuden tulevaisuuden tietä.” Urmas 
kuolee, ennen kuin kansa ennättää kohottaa häntä vastaan 
kostavan kätensä. Orjat tulevat uhmaisena, vapaudesta juo- 
puneena joukkona huutaen: ”Nyt ajetaan sortaja maasta”, 
mutta myös: "Maahan sortajat”, ja viimeisenä täyttävät 
näyttämön orjien uhmalaulun jymähtelevät poljennot. 

On syystä tuomittu tämä näytelmä taideteoksena. Sen 
perusaate on toteutettu liian yleisessä, epämääräisessä muo- 
dossa, psykologisesta johdonmukaisuudesta ei voi puhua, ja 
niinpä siitä on tullut deklamoiva ja pateettinen vielä suu- 
remmassa määrin kuin ”Ikuisesta taistelusta”. Mutta aate- 
tilityksenä ” Kirot” on erinomaisen mielenkiintoinen vetäes- 
sään linjan routavuosien puoluevastakohdasta suurlakon 
suureen yhteiskunnalliseen tilintekoon. Orjat jäävät hallitse- 
maan näyttämöä ja heidän sotahuutonsa kohdistuu sekä 
ulkomaisiin että kotimaisiin sortajiin. Vasta orjavallanku- 
mous täydentää kansallisen nousun. 

"Kuin Curtius maanhalkeamaan” 


Linnankosken viime vuosista ei tässä yhteydessä ole aihetta 
monta sanaa puhua. Kirjailija osti 1909 oman maatilan ja 
eli siellä maanviljelijänä julkisesta elämästä syrjään vetäy- 
tyneenä. Häneltä ilmestyvät tämän jälkeen vielä näytelmät 
Simson ja Delila ja Jeftan tytär sekä 1913, vähän ennen hä- 
nen kuolemaansa, kertomuskokoelma Sirpaleita. Hänen jäl- 
keen jääneisiin papereihinsa sisältyy mm. kirjailijan ”vähä- 
katkismus”, jonka ohjelauseet sisältävät hänen uskontunnus- 
tuksensa: "Enemmän ihminen kuin taituri” — ”Ei kauneus, 
vaan hedelmällisyys” — ”Koko yleisöä varten, ei kaunosie- 
luja” — ”Runoilijalla koko aikakauden hermot, elää ajas- 
saan, vaikuttaa aikaansa” — ”Iskeä aikansa sydämeen” — 
Ja lopuksi: ”Kuin Curtius maanhalkeamaan”. Noissa tun- 
nuksissa on sitä sosiaalieetillistä rehellisyyden intohimoa, 
joka huolimatta yksilöllisistä ja sosiaalisista tietämyksen ra- 
joituksista kohottaa Linnankosken todelliseen kansantribuu- 
nin-suuruuteen. Kuinka moni kirjailija itsenäisyysajallamme 
olisi voinut kirjoittaa nuo tunnukset lippuunsa? Kuinka 
moni on nähnyt kansallisen ja yhteiskunnallisen kysymyksen 
samalla tavoin maanhalkeamana, johon on heittäydyttävä — 
eikä tyytynyt näppäilemään lyyraa kraaterin partaalla? 


EINO LEINO 


eli nuorsuomalaisuuden suuruus ja kurjuus 


Nuorsuomalaisuuden toinen — tai jos otamme lukuun 
Canthin ja Erkon — kolmas sukupolvi astuu suomalaiselle 
kulttuurinäyttämölle Eino Leinon mukana. Eino Leinossa 
nuorsuomalaisuus saavuttaa huippunsa, Eino Leinossa se 
myös taittuu. 

Hän saapuu elämään ja kulttuuriin luonnottoman äkki- 
kypsyneenä, palaa villillä lieskalla ja sammuu luonnottoman 
aikaisin. Vastasyntyneenä hänen painonsa on 5 kg, 16-vuo- 
tiaana hän on sivuuttanut kasvun ja äänenmurroksen vai- 
heen, 18-vuotiaana hän 1896 julkaisee esikoiskokoelmansa, 
21-vuotiaana hän tulee Päivälehden vakinaiseksi kirjallisuus- 
ja teatteriarvostelijaksi, 25-vuotiaana hän julkaisee maail- 
mankirjallisuuteen kuuluvat Helkavirtensä, 26-vuotiaana hä- 
net valitaan kirjailijaliiton puheenjohtajaksi. Toisaalta: 34- 
vuotiaana hän 1912 kirjoittaa kirjailijatoverilleen L. Onerval- 
le: "Ei minun aikani ole pitkä enää”, 37-vuotiaana: "Tunnen 
oppuni lähestyvän” ja 45-vuotiaana, pari vuotta ennen la- 
hoamiskuolemaansa: ”Olen hirveän vanha mies.” — Elämäl- 
lään Leino vahvisti sen, mitä hän 1902 kirjoittamassaan ru- 
nossa "Lapin kesä” oli aavistellut: "Lapissa kaikki kukkii 
nopeasti...” 

Mutta tämän kuluttavana palona eletyn elämän aikana 
hänen tuotteliaisuutensa oli valtava. Vuodesta 1898 lähtien 
häneltä ilmestyy runokokoelma toisensa jälkeen, alussa jo- 
a vuosi, parhaimpina pari kolmekin teosta, myöhemmin, 
lyyrillisen suonen vähitellen hidastuessa, aina muutaman 

vuoden väliajoin, mutta suoranaisia tuotteita sitä runsaam- 
min ja lisäksi käännöksiä, esseekokoelmia, sanomalehtikir- 
joituksia ym. Yhteensä hänen julkaisujensa, alkuperäisten 
ja käännettyjen, lukumäärä nousee sadan paikkeille. Niiden 
joukossa on kolmisenkymmentä alkuperäistä runokokoel- 
maa, parikymmentä näytelmää, suunnilleen sama määrä ro- 
maaneja ja kertomuksia. Kysymyksessä on renessanssine- 
ron tuotteliaisuus, ja vaikka myönnettäisiinkin, että siinä 
on paljon määrää laadun kustannuksella, jää sittenkin jäl- 
jelle valikoima mestarituotteita, jotka merkitsevät vuosisa- 
tojen vaihteen suomalaisen kulttuurirenessanssin huippua. 


"Vuossadan vaate" 


Runoilija heräsi Eino Leinossa jo koulunpenkillä ja jo kou- 
lunpenkillä hän myös tutustui vuosisadan lopun eurooppa- 
laisiin aatevirtauksiin. Kun hän 17-vuotiaana ylioppilaana 
1895 saapui pääkaupunkiin, joutui hän nuorsuomalaisuuden 
päämajaan, Päivälehden piiriin. Ympäristönsä mukaisesti 
hänkin kuvitteli olevansa vapaa-ajattelija ja täysiverinen 
realisti, ” repivän ivan ja erittelyn mies, kuten koko nuori 
Suomi”, mutta oli voimaton peilin todistukselle, joka näytti 
hänelle maalaispojan terveet, elämänkylläiset kasvot. Hän 
toimittaa veljensä Kasimir Leinon kanssa vv. 1898—99 Nyky- 
aika-lehteä, tuon ajan Tulenkantajia, jossa eurooppalaiset 
hengenvirtaukset = siivilöidään suomalaiseen kulttuurielä- 
mään. V. 1898 hänestä tulee Päivälehden kirjallisuus- ja teat- 
teriarvostelija suorittaen ensimmäisen teatteritaistelunsa 
Bergbomin diktatuuria vastaan, minkä tuloksena on Arka- 
dian idyllin romahdus. Hänen ensimmäisissä runokokoel- 
missaan on vielä ainesta, joka jäljitellen ja epäelimellisesti 
liittyy 80-luvun perinteisiin, mutta niin epäitsenäisiä kuin ne 
vielä ovatkin, niissä jo etsii purkautumistaan uusi sävel, se 

myyttejä luova uusromantiikka, joka täydellisimmin toteu- 
tuu ”Helkavirsissä” ja jossa Leino liittyy maalaus- ja sävel- 
taiteen tuonaikaisiin kalevalaisiin tendensseihin. Leino ei ole 
epäilijä, hän tahtoo uskoa ja taistella. Hänen nuoruudenly- 
riikassaan ilmenee tuska olojen liikkumattomuudesta, uuden 
ajan, miehen, sankarin odotus: eräässä runossaan hän puhuu 
kellosta, joka on pysähtynyt, ja manaa esiin sankaria, joka 
panisi jälleen sen osoittimet liikkeelle. Kokoelmassa Ajan 
aalloilta (1899) hän esiintyy kansallisena julistajana — ja 
tästä kokoelmasta, joka monessa suhteessa on yhtä isku- 
lause-ohjelmallinen kuin Erkon aaterunous, tulee sortovuo- 
sina todellinen kansalaiskatkismus. Muistettakoon runoa 
"Päivän poika”, joka alkaa sanoilla ”Oi, kuulkaatte, kuinka 
se sykkäilee, tämä maa ja sen musta multa” ja jossa heite- 
tään taistelutunnus: 


Katso, maa on vaiti ja odottaa, 

aika seisoo ja lippua pitää: 

Ken tohtivi temmata vuossadan vaatteen? 
Ken tohtivi nostaa nousevan aatteen 

ja korkeelle kantaa ja lennättää? 


Hän itse tempaa lipun, hän itse kohottaa korkealle aat- 
teen. Hän tekee sen runoilijana, joka nostaa nuorille har 
teilleen Väinämöisen tietäjänviitan: 


Monta on laulua, monta myös laulujen miestä. 
Yksi on laulu 

ylitse muiden: 

ihmisen, aattehen, hengen ankara laulu. 
Kansat katoo, 

ei katoa mahti, 

jonka on laulanut mahtaja kansansa sielun. 


Kokoelmat Kangastuksia (1902), Helkavirsiä (1908) ja 
Talviyö (1905) ilmestyvät; vuosisadan ensimmäiset vuodet 
merkitsevät Leinon ensimmäistä väkevää luomiskautta. Hä- 
nen asenteensa on taistelijan, profeetan. Mutta hän taistelee 
myös kevyemmin, päivänkohtaisemmin asein. V. 1900 hän 

aloittaa pakinoitsijatoimintansa Päivälehden ”Mikko Vilkas- 
tuksena”, henkevänä, säkenöivänä kulttuuripakinoitsijana, 
ja kun Päivälehti lakkautetaan ja Helsingin Sanomat tulee 
1904 sen seuraajaksi, muuttuu Leino sen ”Teemuksi”, poliit- 
tiseksi pakinoitsijaksi, taistelevaksi ja leimuavaksi kansan- 
tribuuniksi. Kaapro Jääskeläisen rinnalla on Eino Leino suo- 
malaisen sanomalehtipakinan perustaja ja vielä tänäkin päi- 
vänä hän lienee sen alan saavuttamaton mestari. 


Suurlakko 1905 on Leinon nuorsuomalaisen radikalismin 
suuri toteutuma: suurlakon vuonna hän kirjoittaa 105 pa- 
kinaa, uransa huippumäärän, ja tuon ajan tapahtumat hei- 
jastuvat myös hänen runoudessaan. Runossa ”Sekasorto” 
(1905) nähdään ajan valtava murros, mutta epäillään vielä 
sen tulosta: 


Ryskyen kaatuvat suuret puut, 
vanhat vakaumukset. 

Tulleeko synkät syksykuut 

vai kesän kukoistukset? 

Tiedä en. Nään minä maailman 
muuttavan muotojansa, 
ähkyvän, syöksyvän, sortuvan. 


Tiedä en. Taistelu täyttää maan, 
ajan saranat kääntyy. 

Suomi on synnytystuskissaan, 
vuotehellaan vääntyy. 
Kuoleeko vanha kulttuuri? 
Tulleeko uusi esiin? 


Runossa ”Kansan henki” ilmenee jonkinlainen pettymys: 
kansa ei olekaan unelmien ”urhoheimo”, mutta sittenkin 
se on oma heimo, johon runoilijaa sitoo voimakas kohta- 
lonyhteys: ” Kansalaiset! Suuri on aika, lyödään vuossatain 
arpa...” Ja runossa ”Raudan synty”, jossa kuvataan suo- 
malaisen kansanluonteen uudistumista ajan myrskyssä, Suo- 
men soitten ”meltoraudan” takomista kovaksi ja puhtaaksi, 
kuvastaa kaunis rukous Luojalle runoilijan tunteita kansan 
syviä, työtätekeviä rivejä kohtaan: 

Tyydy työmiehen talohon, 
katso päälle päiväläisen, 
loiselle enemmän loista, 
lohduttele muonamiestä, 
myös mene mäkitupihin, 
tule työpajan tomuhun, 
suorenna selät kumarat, 
suorita parempi palkka, 
sulje kurkku kukkarolta, 
anna ääni ihmiselle, 

irroita j mykkä, 

päästä n neuvospöydän, 
kaitse maata kansan kautta, 
maa on tehty kansan tautta! 


Kulttuurisuomalaisuus 


Mutta selväpiirteisimmin Leinon aatetaistelu ilmenee hänen 
sanoma- ja aikakauslehtikirjoituksissaan suurlakon jälkei- 
sinä taantumusvuosina. Osittain ne ilmestyvät Helsingin Sa- 
nomissa, osittain uudessa, 1907 perustetussa aikakauslehdes- 
sä Päivä, jonka ympärille maan kaikki radikaalit kulttuuri- 
voimat kerääntyvät. Jo kesäkuussa 1906 Helsingin Sanomis- 
sa julkaisemassaan artikkelissa ”Puolueet” Leino vaatii 
nuorsuomalaista puoluetta esiintymään ei kieli- vaan ”radi- 
kaalisena reformi- ja kulttuuripuolueena”. Syys-lokakuussa 
1907 hän julkaisee samassa lehdessä artikkelisarjan otsikolla 
"Kirjailijan kannalta”, jossa hän suuntaa murhaavan arvos- 
telun suomettarelaisten edustamaan paraati-isänmaallisuu- 
teen ja sotaiseen kansallismielisyyteen ja kohottaa tässä mie- 
lessä Kalevalan Vänrikki Stoolia vastaan: 


"Minä en tiedä mitään sen koomillisempaa näkyä i - 
malainen kansakoululapsi lausumassa Okan SU NEn Tuu. 
vaa’ tahi suomalainen ylioppilas sortovuosina levittämässä Kar- 
jalan sydänmaille — Kalevalan-laulajien kyliin — Stoolin tari- 
noita. Siten ei kasvateta mitään kansallishenkeä. Siten kasvaa 
juuri se väärä, teeskennelty, ontto ja itseihannoiva henki, joka 
jo nyt on epämiellyttävimpiä piirteitä meidän nuoressa suoma- 
laisessa kulttuurissamme — — — Minä luulen, että me ny- 


kyään elävät tämän saman suomalaisugrilaisen heimon lapset 
annamme jotakuinkin palttua sekä Narvan mullalle että Lätzin 
kukkuloille. Me tiedämme varsin hyvin, että meillä ei ole mitään 
sotamainehikasta menneisyyttä. Me tiedämme myös, mitä laatua 
nuo Ruotsin-aikaiset sodat olivat ja mitä surullista osaa meidän 
omat esi-isämme siellä näyttelivät. Suomen kansa ei astunut 
niihin kuin paraadiin. Se vietiin sinne kuin karja teurastuspenk- 
kiin — — —. Sota oli aina synkkä onnettomuus suomalaiselle. 
Runeberg on tehnyt siitä loistavan turnausleikin — — —. Sota 
kahden vieraan vallan välillä, jossa Suomen kansalla ei ollut 
muuta tehtävää kuin olla — tykinruokana.” (Kursivointi RP:n) 


Vieläkin selvemmin ja myönteisemmin Leino esittää kan- 
sallisen näkemyksensä Päivän ensimmäisessä numerossa 
Kiven päivänä 1907 julkaisemassaan ohjelmakirjoituksessa 
"Aleksis Kivi ja Päivä”, jossa hän ruotsalaisten ja suomet- 
tarelaisten ylläpitämää Runeberg- ja Snellman-perinnettä 
vastaan kohottaa Lönnrotin ja Kiven kulttuurisuomalai- 
suuden: 


”,.. Meidän kansallinen herätyksemme on jo liian kauan kul- 
kenut yksinomaan Snellmanin ja Runebergin tunnustähtien alla. 
Se oli tietysti ensimmäinen välttämätön kehitysaste, tarvittiin 
niin sanoakseni ohjelmasuomalaisuutta, rumpuja, huiluja, sym- 
baaleja, torventoitotusta. Mahdollisesti niitä vieläkin tarvitaan. 
Mutta tarvitaan vielä enemmän hedelmällistä hiljaista kulttuuri- 
työtä — — — Meidän on muistaminen, että sen Runebergiin 
ja Snellmaniin perustuvan kansallishengen alla, joka vielä tänä- 
kin päivänä keikkuu meidän maassamme ylimpänä, kulkee 
kautta koko viime vuosisadan eräs toinen syvempi virta, jota 
nimet Lönnrot ja Kivi edustavat. Edellinen on se niin sanoakseni 
puolipoliittinen, puolivirallinen isänmaallisuus, joka esiintyy mei- 
dän julkisessa elämässämme, näkyy kaikkialla, pitää maljapu- 
heita, kohottaa eläköönhuutoja, kirjoittaa sanomalehtien pää- 
artikkeleita ja leimaa vastustajansa milloin epäkansallisiksi, 
milloin maanpettureiksi. Jälkimmäinen ei näy niin paljon, se 
vaikuttaa enemmän sisäänpäin, esiintyy Suomen taiteessa, kir- 
jallisuudessa ja koko siinä suuressa sivistystyössä, mitä täällä 
tehdään kodeissa, kouluissa, yksityisesti ja yleisesti. 

Aika on jakanut edellisen kahtia ja kohtalon iva asettanut 
sen molemmat puolet vastakkain kuten Nya Pressen ja Uusi 
Suometar kyllin osoittavat. Meidän ruotsinmielisemme hoitele- 
vat Runebergin perintöä, meidän suomettarelaisemme Snell- 
manin. Snellman on lippu ruotsalaisuutta vastaan, Runeberg 
venäläisyyttä. Suomalaisuuden liikkeen ensimmäisellä asteella — 
Arwidsson — ne kaksi näkökohtaa kuuluivat yhteen. Nyt sei- 
sovat ne niinkuin Skylla ja Kharybdis vastakkain. Kuitenkin on 
juuri niiden välistä suomalaisen kulttuurin kuljettava. 

Kuinka on yleensä tällainen kahtiajako ollut mahdollinen? 
— Eiköhän siten, että on tehty Runebergista ruotsinmielinen 
ja Snellmanista myöntyväisyyspolitiikan kannattaja! 

Mutta kuinka on mikään kansallinen eheys meillä mahdolli- 
nen? — Ainoastaan siten, että poliittisen suomalaisuuden sijaan 
ja sen työtä jatkamaan astuu etualalle kulttuurisuomalaisuus, 
ottaa käteensä nuo molemmat liput ja käyttää silloin, kun niitä 
Arwidssonin lakoonisen ohjelman toteuttamiseksi välttämättä 
tarvitaan: "Ruotsalaisia me emme ole, venäläisiksi me emme voi 
tulla — V 

Lause jatkuu vielä, kuten tiedetään. Mutta jos me tahdomme 
jatkaa sitä, on meidän nyt jätettävä kaikki kansallinen miekan- 
kalistus, sekä suomettarelainen että perustuslaillinen, ja tartut- 
tava auraan. Ja silloin kuuluu sen jatko Lönnrotille, Aleksis 
Kivelle ja — Suomen radikaaliselle nuorisolle.” (Kursivointi RP:n) 


Leinon kolmas suuri kansallinen itsetilitys "Runebergin 
päivän vietosta sananen” on julkaistuna Päivässä helmikuus- 
sa 1908. Runoilija kuvaa siinä vaikutelmiaan ylioppilaiden 
Runeberg-juhlan jälkeen, jonka hän sanoo tehneen itseensä 
"sen vaikutuksen, kuin olisi tanssittu hautajaisissa” : 


”Se ei ole enää totta tuo kaikki. Se oli kenties totuus aika- 
naan. Nyt se on valhetta. Me emme usko siihen enää. Me emme 
usko Pilven veikkoon, Porin marssiin, Sotilaspoikaan tahi 
Maamme-lauluun, Ne olivat menneen ajan ihanteita. Meidän 
täytyy kääntää silmämme eteenpäin — — — Kuolleet eivät saa 
kummitella siellä, missä aika menee myrskyaskelilla eteenpäin. 
Mennyt vuosisata ei saa olla uuden räätälinä. Meidän isänmaan- 
rakkautemme on pukeuduttava nykyisen ajan aatteiden mukai- 
sesti. Tämä on operettia, tämä on leikkisotaa, tämä on äksee- 
rausta tinasotamiehillä. Mutta mikään kansa ei kauan rankaise- 
matta äkseeraa tinasotamiehillä. Siitä seuraa surullinen loppu 
niinkuin aina itsensä pettämisestä. 

Ja tällaisena päivänä tunnen minä aina kaikkien kansanval- 
taisten vaistojen heräävän itsessäni. Ja minä ajattelin Suomen 
Kansallisteatterista palatessani: Tämä on yläluokan huvia. Tämä 
ei liikuta Suomen kansan suurta enemmistöä niin nimeksikään. 
Tämä on herraskomeutta. Tämä ei ole mikään kansallisjuhla. 
Tämä ei yhdistä, vaan erottaa. Tämä on juhla herrasväkeä var- 
ten. Tälle pohjalle ei ikinä uutta, lujempaa, eheämpää ja rehel- 
lisempää suomalaista kansallishenkeä rakenneta. 

Harvoin, jos koskaan olen tuntenut niin selvästi, minkä kui- 
lun partaalla me oikeastaan vaellamme. Eikö meillä ole yhtään 
muistoa, joka samalla olisi tie tulevaisuuteen? Eikö yhtään ta- 
pausta, jota me kaikki voisimme viettää hyvällä omallatunnolla, 
yhtään päivää, jonka kaikki kansa tuntisi omakseen ja joka 
sopisi meidän kansalliseksi juhlapäiväksemme? 


On yksi: se päivä, jolloin Suomi suurlakon kautta sai takaisin 
perustuslaillisen hallitusmuotonsa.” (Kursivointi RP:n) 


Näihin suuriin kansallisiin tilintekoihin voidaan vielä liit- 
tää Leinon Päivässä tammikuussa 1908 julkaisema pureva 
arvostelu Aspelin-Haapkylän kirjoittamasta Suomalaisen 
Teatterin historiasta”, jossa hän heittää syytöksen suomet- 
tarelaista kulttuuripolitiikkaa vastaan ja julistaa, että pää- 
vaara ei enää ole ruotsalaisuus vaan suomettarelaisuus: 


"Suomen nuori taide ja kirjallisuus ei ole parina viimeisenä 
vuosikymmenenä enää kehittynyt taistelussa ruotsalaisuutta 
vastaan, vaan taistelussa vastaan sitä hallatuulta, joka juuri 
"suomalaiseksi" itseään nimittävältä taholta on sen edistystä 
uhannut ja ahdistanut.” 

"Väkisinkin iskee lukijan mieleen tätä kirjaa selaillessa kysy- 
mys: kuinka voi niin kaunis aamu päättyä niin harmajaan ja 
pimeään keskipäivään? Vastaus: aamu oli suomalainen, sen 
jatko suomettarelainen.” (Kursivointi RP:n) 


Jo nämä taistelukirjoitukset, suomettarelaisuuteen koh- 
distetut leimuavat j'accuse-julistukset osoittavat vääräksi 
väitteen, jonka eräät myöhemmät suvustaan huonontuneet 
sovittelijat ovat esittäneet ja jonka mukaan leinolaisten ja 
suomettarelaisten — Koskenniemen, Vilkunan ja kumppa- 
nien — vastakohdassa olisi ollut kysymys vain joistakin runo- 
mitoista tai kalevalaisista aihepiireistä. Vastakohta oli kult- 
tuuripoliittinen, kansallisuuspoliittinen, maailmankatsomuk- 
sellinen — edistyksen ja taantumuksen vastakohta! Mutta 
samat kirjoitukset osoittavat myös, miten leveällä kansalli- 
sella pohjalla Leino seisoo, kun hän suomettarelaisten paraa- 
tinationalismia vastaan sinkoaa oman taistelevan kulttuuri- 
suomalaisuutensa. Sitten Snellmanin päivien Eino Leino on 
suomalaisen kansallisuusaatteen syvällisin mullistaja ja 
uudistaja. 


Suurlakon jälkivuosina syntyvät myös Leinon ns. routa- 
vuosiromaanit, joissa hän pyrkii suuripiirteiseen läpileik- 
kaukseen suomalaisesta yhteiskunnasta vuosisadan vaihtees- 

sa: Tuomas Vitikka (1906), Jaana Rönty (1907) ja Olli Suur- 
pää (1908). Ne ovat taiteellisesti välitöitä, kirjoitetut suu- 
relta osalta rahan ansaitsemisen tarkoituksessa, mutta vaik- 
ka tunnustaakin niiden tyylillisen viimeistelemättömyyden 
ja psykologisen hataruuden, ovat ne tähän mennessä jääneet 
vaille riittävää huomiota sosiaalisina ja kulttuurihistorialli- 
sina todistuskappaleina. Tuomas Vitikan” päähenkilönä on 
suvustaan vieraantunut nuori radikaalinen epäilijä, joka 
anatolefrancelaisella satiirilla vitsoo rehentelevää ja itsekyl- 
läistä nationalismiamme. "Jaana Rönnyssä” kirjailija palaa 
lapsuutensa ympäristöön, Kainuun nälkämaille, ja kuljettaa 
sieltä lähteneen päähenkilönsä kurjien köyhälistöläisen elä- 
mänkohtaloitten kautta Hakasalmen mellakan verenhimoi- 
seksi raivottareksi: tässä romaanissa syytös kohdistuu koko 
yhteiskuntajärjestelmään. ”Olli Suurpään” päähenkilö on 
jälleen helsinkiläinen lakimies, puhtaaksiviljelty järki-ihmi- 
nen ja poroporvari, jonka elämä on organisoitu piinallisella 
tarkkuudella, eli kuten hän itse sanoo: ”Minä olen mallikel- 
poisesti järjestetty porvarillinen yhteiskunta pienoiskoossa, 
kallistuen huomattavasti kohti humaanista ja oikeudenmu- 
kaista virkavaltaisuutta.” Paitsi porvarillista yhteiskuntaa 
Leino tässä romaanissa ironisoi itseään. 


Käärmeen pää 


Vuodet suurlakon ympärillä ja suurlakon jälkeen ovat Lei- 
non väkevimpiä taisteluvuosia. Hän antaa ja ottaa vas- 
taan iskuja; aina hänet nähdään kulttuuritaistelun kärjes- 
sä. Hän heittää esiin hedelmällisiä ajatuksia: hän vaatii 
näytelmätaiteen uudistamista ja valtion teatterikoulun pe- 
rustamista, hän vaatii säveltaiteen asettamista kansan sy- 
vien rivien palvelukseen ja konservatorion perustamista. 
Hän on pelätty ja vihattu, mutta myös ihailtu. Hän on kun- 

nioitettu lehtimies ja kriitikko, ja jos toinen puoli kieltää- 
kin hänet uutena kansallisrunoilijana, on hän kuitenkin 
muotikirjailija, jolla on suuret tulot ja menot, kaunis koti, 
yhteiskunnallinen asema. Hän tuntee ristiriidan sankarillis- 
ten säkeittensä ja porvarillisen todellisuuden välillä; hän 
tuntee ristiriidan omassa itsessään, ristiriidan kansanvaltai- 
suuden ja nietzscheläisen individualisminsa, yksilön ja jou- 
kon välillä; hän tuntee taantumuksen myrkyttämän ilma- 
piirin ympärillään tulevan yhä ahdistavammaksi. Ja niin 
seuraa jyrkkä kehitysmurros 1908, joka päättyy siihen, että 
Leino luopuu kodistaan ja puolisostaan, polttaa siltansa ko- 
ko porvarilliseen elämänympäristöön ja lähtee strindbergi- 
läisissä ja ibseniläisissä maanpakolaistunnelmissa Italiaan 
loppukesällä 1908. Sankaripaatos on toteutettava myös elä- 
mässä! "Minä en tahdo uneksia vaan toteuttaa!” 

Hän lähtee synkän pessimismin vallassa. ”Ennen nuo- 
rempana tunsin minä joskus olevani liitossa tulevaisuuden 
kanssa”, kirjoittaa hän Onervalle. ”Nyt en koskaan enää. 
—— Minä tulen aina jäämään vähemmistöön.” Mutta sa- 
malla hän uskoo itseensä: ”Sillä minä seison nyt niin hui- 
maavan korkealla, että päätäni pyörryttää.” Hän tuntee it- 
sensä neroksi, jonka oma kansa on hyljännyt, mutta ennen 
kaikkea hänen katkeruutensa kohdistuu suomettarelaisiin. 
Hän kirjoittaa Onervalle: 


“Se on suomettarelaista. Siinä leirissä, siinä ajatus- ja taistelu- 
tavassa on eräitä puolia, joita minä en anna heille anteeksi kos- 
kaan. Yksi niitä on nakertava halpamaisuus. Typeryys yhtyneenä 
ilkeään vahingoittamisen haluun. Se käärmeen pää on poljettava 
rikki.” 


Kupinnuolija tai täintappaja 


Italiassa Leino viettää ruhtinaallisen syksyn ja talven, ke- 
vättalvella hän palaa kotiin valmistuneena uuteen taisteluun. 

Hirtehiseen henkeen hän kirjoittaa Pekka Haloselle Berlii- 
nistä, ”Helsingin porstuasta”: 


"Minulla on kaksi elinkeinoa valittavana, kun astun jalkani 
kotikynnykselle: ruveta joko kupinnuolijaksi tahi täintappajaksi. 
Edellisen mukana seuraa horoskooppini mukaan hiljaisuus, nöy- 
ryys, vaatimattomuus, raittius, siveys, kuuliaisuus, yhteiskunnal- 
linen arvo, marttyyrikruunu, riutuva kirjallinen toiminta, lopuksi 
kunniatohtoraatti, valtion vakava leipä ja kukaties lopuksi muis- 
topatsas hautakummulle. Toisessa ammatissa ei ole "patsast' eikä 
napaa”, vaan vahva törkeyden virta vapaa — — — 


Leino valitsee jälkimmäisen. Nyt alkaa hänen suuri bohee- 
mikautensa, jonka ulkonaisina tunnuksina on avara viitta, 
keppi ja leveälierinen taiteilijahattu, kirjallisen hovin pito 
helsinkiläisissä ravintoloissa, sisäisenä usko runoilijakutsu- 
muksen määrättömän korkeaan tehtävään. Hän on päättä- 
nyt lyödä vastustajat heidän omassa maastossaan ja heidän 
omilla aseillaan. Ja niin hän kirjoittaa vuoroin lyriikkaa, 
proosaa ja draamaa. Hän lyö esiin teatteriohjelmansa: ”py- 
hän draaman” ja toteuttaa sitä omilla näytelmillään. Hän 
jatkaa yhteiskuntakritiikkiään proosan muodossa ja kirjoit- 
taa Orja-sarjansa: Työn orja (1911), Rahan orja (1912), Nai- 
sen orja ja Onnen orja (1913), Ja jos hänen tendenssinsä 
esim. ” Rahan orjassa” ei olekaan pro-sosialistinen, on se kui- 
tenkin selvästi anti-kapitalistinen. Hän palaa myös lehdis- 
töön, hänestä tulee Helsingin Sanomain ”kultusministeri”. 
Hän, jota on tuomittu, siirtyy nyt itse kirjallisuuden tuoma- 
riksi. Hän julkaisee Helsingin Sanomissa sarjan brandesilai- 
sia alakertoja, joka 1909 ilmestyy Kirjan muodossa nimellä 
Suomalaisia kirjailijoita ja joka on johdonmukaisinta taine- 
laisen miljööteorian sovellutusta ja persoonalliselta panok- 
seltaan loistavinta, mitä suomalainen esseistiikka sisältää. 
Hänen kunnianhimonaan on julkaista myös kotimaisen kir- 
jallisuuden oppikirja ja se ilmestyy 1910: Suomalaisen kir- 
jallisuuden historia. Ja jatkuvasti hän Päivässä kahakoi suo- 
mettarelaista puoluetta vastaan. Loistava on hänen Päivässä 
1909 julkaisemansa satiiri ”Valheen valta”, jossa hän kertoo 


174 


maasta, "missä kaikki valehtelivat”, ja vaatii rehellisen tais- 
telupuolueen muodostamista: 


”Meidän on pakko saada maahan radikaalinen puolue, kuinka 
pieni tahansa, kunhan se vaan on rehellinen. Tämän puolueen 
paikka on äärimmäisessä vasemmistossa, lähinnä sosialisteja, 
joiden ohjelmasta sen on omaksuttava kaikki, mikä siinä on jär- 
jellistä, mutta sen paikka voi olla myöskin äärimmäisenä oikeal- 
la, silloin kun on kysymys lain pyhyyden ja yhteiskunnallisen 
järjestyksen säilyttämisestä meidän omassa keskuudessam- 
me — — Kaksi suurta taistelua on meillä ollut, kansallinen ja 
perustuslaillinen. Kolmas ja syvällekäyvin kaikista on meillä 
edessä vielä, nimittäin radikaalinen ja yhteiskunnallinen kult- 
tuuritaistelu, jos meidän mieli koskaan vapautua sisäisestä val- 
heestamme.” (Kursivointi RP:n) 


Kansallisuuskysymyksen kannalta selventäviä ovat eräät 
Leinon 1910 Helsingin Sanomissa julkaisemat artikkelit, 
joissa hän käsittelee maamme suomalaisten ja ruotsalaisten 
välisiä suhteita. Hän katsoo, että kansallista yhteenkuulu- 
vaisuutta voi olla ainoastaan Suomen suomalaisen heimon 
kesken; ruotsalaisten ja suomalaisten välillä voi vain val- 
tiollisen yhteenkuuluvaisuuden tunne olla mahdollinen. 
Mutta tämä valtiollinen yhteenkuuluvaisuuden tunne on 
luotava, ja silloin on suomalaisten pyrittävä oman kulttuu- 
rinsa kehittämiseen sen sijaan, että pyrkisivät ruotsalaisen 
kulttuurin kukistamiseen, ja ruotsalaisille tunnustettava 
oman kansallisuuden asema, kuten he itsekin tahtovat. 


"Kypäräntöyhdön vuoksi” 


Vuosien 1911—12 vaihteessa tulee uusi murros. Joulukuus- 
sa 1911 Leino kirjoittaa Onervalle: ”Olen tänä päivänä 
eronnut Hels. Sanomien toimituksesta. Se atmosfääri oli 
jo todellakin käynyt minulle sietämättömäksi.” Taistelija ja 
taiteilija on jälleen menettänyt uskon taisteluunsa ja luo- 

mistyönsä merkitykseen; hän tuntee itsensä omiensakin pet- 
tämäksi. Synkkä pessimismi ja väsymys puhuvat hänen tä- 
mänaikaisista kirjeistään: 


”Ei minun aikani ole pitkä enää, sen tiedät. Mutta taistellaan 
sitten jos ei muun vuoksi niin sen kypäräntöyhdön, jonka ke- 
ralla kaatuu jotakin kaunista maailmasta. — — Olen suurempi 
runoilija kuin ennen milloinkaan. Mutta mitä se auttaa maassa, 
jossa runoutta ei rakasteta?” (Kirje Onervalle 1/1 1912) 


"Miksi elän enää? Turha kysymys! Paras elämäntyöni on suo- 
ritettu. Rippeet jälellä.” (Kirje Onervalle keväällä 1912) 


Hän yrittää yhtä ja toista — korvikeluontoista. Yksi näistä 
yrityksistä on kesällä 1912 toteutettu ”Kalevala näyttä- 
möllä” — selvää anakronismia, toteaa Onervakin. 1914 ro- 
mahtaa Leinon toinenkin avioliitto ja hän luopuu toisesta 
kodistaan jälleen tyhjin käsin. Loppukesän 1914 hän viettää 
Kukkialla, Hella ja Sulo Wuolijoen luona, väitellen Nietz- 
schestä ja Marxista. Pankkiherroja ilmestyy, kuvaus liike- 
elämän mädännäisyydestä, ja Mesikämmen, vertauskuvalli- 
nen itsetunnustus ja kehityssynteesi. Tammikuussa 1915 
Leino kirjoittaa Onervalle: 


"Tunnen loppuni lähestyvän. En jaksa enää. Kirjoittelen pelk- 
kiä testamentteja. Mutta juuri siksi en viitsi valehdella enää, en 
edes olla pikantti tai intresantti. Olen vanha mesikämmen.” 


Hänen fyysillisessä olemuksessaankin näkyvät romahduk- 
sen merkit. Eräs vanha sukulainen, joka pitkään aikaan ei 
ollut tavannut Leinoa, hämmästyy hänen ulkonäköään ja 
vertaa sitä tuntemaansa rapajuoppoon suutarimestariin ... 
Leino itse lienee nimittänyt itseään ”Suomen rumimmaksi 
mieheksi”. Hänen henkistä kriisiään kuvastaa esipuhe, jolla 
runoilija on varustanut 1915 ilmestyneen runokokoelmansa 
Elämän koreus: ”Koko kirjallinen urani on ollut taistelua 
vapaudesta”, hän sanoo. ”Ei riitä nimittäin, että kerran saa- 
vuttaa vapautensa. Täytyy alituisesti taistella siitä, niin sisäi- 
sestä kuin ulkonaisesta vapaudestaan.” On taisteltava yhteis- 

kunnallista ympäristöään vastaan, mutta: ”Sydän ja oma- 
tunto ovat pahimmat kaikista”. Omaatuntoa vastaan on 
taisteltava, koska se on aina vanhoillinen. 


Punaista ja mustaa 


Vuosi 1916 merkitsee kuitenkin Leinolle uutta ulospäin 
kääntymistä ja uutta nousua. Uusi aikakauslehti, Sunnuntai, 
on perustettu laajalla pohjalla taistelemaan inhimillisyyden 
puolesta hävittäviä ja tukahduttavia voimia vastaan, ja 
Leino on sen päätoimittaja. Ja 1916 ilmestyy Helkavirsien 
II osa, jossa Leino myyttejä luovana taiteilijana ja ihmiskun- 
nan syvimpiä ongelmia aukovana tietäjänä saavuttaa kor- 
keimman huippunsa. Ensimmäisten ”Helkavirsien” yksilö- 
uhman ja yli-ihmiskultin tilalle on tullut jumalhämyinen pan- 
teismi, kollektivismi, tulevan kulta-ajan julistus. Eräissä ru- 
noissa — erikoisesti ”Hallassa” — esiintyy symbolistinen vas- 
takkainasettelu, jossa voi aavistella suurta kansallista ja 
sosiaalista tilitystä. Eletäänhän maailmansodan kolmatta 
vuotta, vallankumouksen aattoa. Kevät 1917 tuo täytty- 
myksen ja Leino tervehtii Venäjän vallankumousta mahta- 
vin, innoittunein runoelmin. Maaliskuun 21 pnä kirjoitetussa 
”Vapauden virressä” hän tervehtii Venäjän kansaa, joka on 
täyttänyt hänen suuren toiveensa ja vyöryttänyt yltään or- 
juuden ikeen, ja kehottaa Suomen kansaa tarttumaan tar- 
jottuun kädenojennukseen. Ja kansalaisjuhlaan 25/3 kirjoi- 
tetussa 'Juhlavirressä” hän avaa valtavan näköalan: 


Aron himmeän helmasta aurinko nous, 
kuin oikeuden juhlaa sen soi sotajous, 
se leimusi lempenä syntymämaan, 

se vaati koko maailman vaikenemaan, 
ja vapautta, veljeyttä kansain se soi, 

se työmiehen rintahan toivon toi, 

liki kansaansa liitti taas sotilaat 

ja keveämmin hengähti heimot ja maat; 

yli maanpiirin astuu nyt armeija työn 
läpi myrskyn ja kauhun ja kuolon ja yön, 
mut kasvoilla kaipuu ja uskonto uus 

ja sydämissä valtioiden vastaisuus. 


Sama innostus on Leinon Sunnuntaissa julkaisemissa ar- 
tikkeleissa, joissa hän kaavailee rauhallista kanssakäymistä 
vapaan, kansanvaltaisen Venäjän ja vapaan Suomen tasa- 
vallan välillä. Mutta Leino, joka näin entusiastisesti oli ter- 
vehtinyt vallankumouksen ensimmäistä, porvarillista vai- 
hetta, ei ymmärrä sen myöhempää kehitystä, ei Lokakuun 
vallankumousta Venäjällä eikä Suomen työväen liikehtimis- 
tä. Vuoden lopulla hän julkaisee Sunnuntaissa sarjan syytös- 
artikkeleita työväen suorittamia väkivaltaisuuksia vastaan 
ja on mukana perustamassa Työn Valta-nimistä oikeistoso- 
sialistista lehteä. Vallankumouksen ja kansalaissodan alettua 
tämä lehti lakkautetaan ja Leino piileksii Helsingissä. Työn 
Vallan toimitustalon katolta hän murehtien katselee Työ- 
väentalon paloa vallankumouksen romahtaessa, mutta on 
sitten valmis juhlarunoin tervehtimään saksalaisten ja Man- 
nerheimin valkoisen armeijan tuloa. Hän asettuu valkoisen 
propagandan palvelukseen kirjoittaen tilauksesta esitykset 
Helsingin valloituksesta ja Vöyrin sotakoulusta. Artikkeli- 
sarjassaan ”Suomen työväelle”" — jossa hän nimittää itseään 
henkiseksi työläiseksi ja sivistyneeksi köyhälistöläiseksi — 
hän julistaa: ”Peli on nyt menetetty. — — Suomessa ei enää 
ikinä tule toista köyhälistön aseellista vallankumousta.” 
Mutta tämä julkinen esiintyminen on sittenkin pintaa. Mikä 
hirvittävä ristiriita on tämän asennoitumisen takana, pal- 
jastuu hänen runovalikoimaansa Vapauden kirja kirjoitta- 
massaan esipuheessa ”Maaliskuun mietteitä”, joka on päi- 
vätty 15/3. ” Kain, joka surmasi veljensä Abelin, oli kaikesta 
päättäen suomalainen”, kirjoittaa hän siinä ja jatkaa: 


”Jos minulle viimeisellä hetkelläni sanotaan, että tällä nie- 
mellä asuu kansa, joka ei ole velisurmainen, ei naapurikateinen, 
niin silloin voin minä hyvällä syyllä silmäni ummistaakin, sillä 
silloin tiedän minä, että Suomen kansa on kuollut...” 


Leinon mielialoja kansalaissodan päätyttyä kuvastaa tou- 
kokuussa 1918 syntynyt runo ”Vapauden temppeli”: 
Ja kuule! kuin kuorona vankien 
soi kalske nyt kahlerautain, 


ja Vapauden temppeli vaipuu pois, 
sen paikalla paikka on hautain. 


Ja runossa Juhannus 1918” soi omakohtainen tuska: 


Kadotin nyt kallihin 

uskon kansaan, isänmaahan, 
jota raukka rakastin. 

Tulee kesä, tulee talvi, 

eipä enää milloinkaan 
mieleheni haave heljä 
hengen, laulun kotimaan. 


Hurjistunut magneettineula 


Kansalaissota on se järkytys, joka lopullisesti luhistaa Lei- 
non optimismin, hänen uskonsa Suomen kansaan. Tästä 
lähtien hänen henkinen tasapainonsa on järkkynyt, hänen 
sielussaan raivoaa magneettinen myrsky, joka saa sen ideo- 
logisen kompassineulan villisti heittelehtimään äärimmäi- 
syydestä toiseen. 

Kesä ja syksy 1918: Entisestä entente-mielisestä tulee in- 
tomielinen Saksan-ihailija, vanhasta tasavaltalaisesta monar- 
kisti. (Hänen kääntymyksensä on tällöin vain osa nuorsuo- 
malaisuuden yleisestä aatteellisesta antautumisesta: kesä- 
kuun 18 pnä 1918 lähes koko ylpeä nuorsuomalainen kult- 
tuurifalangi Th. Reinin, Werner Söderhjelmin, Jean Sibeliuk- 
sen, Eero Järnefeltin, Robert Kajanuksen ja Eliel Saarisen 
johdolla siirtyy monarkistien puolelle; elokuussa Helsingin 
Sanomat heittää esiin "demokraattisen monarkian” tun- 
nuksen ...) 

Vuosi 1919: Mannerheimin kannattajasta tulee stählber- 
giaani. Siirtyminen ”Solidarin” kansainvälisesti kirjavaan 

matkailijakotiin merkitsee Leinon hermoston romahtamista. 
Hänet valtaa profeetallinen vimma, asenne-mania: joka 
asiassa hänen täytyy lausua sanansa, ja hänen tyylinsä, tuo 
ennen loistava tyyli, röykkiöityy muodottomiksi paisutte- 
luiksi. Hänen runokokoelmiensa, Bellerophonin sekä Juha- 
na III:n ja Katarina Jagellonican laulujen taiturimainen 
muoto ei voi peittää niiden sisäistä tyhjyyttä. 

Vuosi 1920: Kokoelmat Ajatar ja Syreenien kukkiessa 

ilmestyvät, Leinon viime vuosien poliittinen runous: sanka- 
rirunoja Aunuksen ja Viron retkistä, kunniantekoja valkoi- 
selle armeijalle ja sen johtajille, apoteooseja Puolalle ja Un- 
karille, Euroopan pelastajille bolshevismin tuhotulvalta ... 
mutta toisaalta sellaisia rauhan ja ihmisyyden julistuksia 
kuin ”Rauhan internationale”, ”Hengen mahti” tai ”Maail- 
manpalo” ja runoja, joissa soi pohjaton suru kansallisesta 
itsemurhasta. Sama vuosi merkitsee Leinon kääntymistä va- 
semmalle, syventymistä yhteiskunnalliseen kysymykseen, 
kansainvälisen sosialismin ihannoimista pelastuksena uudel- 
ta sodalta. Leino kirjoittaa työväenlehtiin — Suomen Työ- 
mieheen ja Sosialidemokraattiin — artikkeleita amnestian 
puolesta ja haaveksii uuskommunistisen puolueen perusta- 
mista, joka toteuttaisi älymystön harvainvaltaisen hallituk- 
sen: 
Vuosi 1921: Viron matka, josta muodostuu yhtämittainen 
riemukulku — täydellinen vastakohta sille synkälle, kiristy- 
neelle ilmapiirille, joka vallitsi kotimaassa. Suomi saa kokea 
nöyryytyksen, että sen suurin runoilija pyrkii vieraan maan 
kansalaiseksi: ”Sallikaa minun päästä irti Suomen tasavallan 
orjista ja herroista ...”' 


Elegia ja hätärumpu 


Suunnitelma raukeaa, Leinon on haaveestaan luovuttava, 
ja sitten seuraa pari jatkuvan raunioitumisen vuotta ja pää- 


180 


tyminen 1924 Tuusulaan: viimeisen vaiheen alkaminen. Tä- 
män viimeisen vaiheen aikana hän sanelee omaelämäker- 
tansa, Elämäni kuvakirjan, tänä aikana ilmestyy myös hänen 
viimeinen runokokoelmansa Shemeikan murhe, jonka sen- 
kin täyttävät asenteelliset juhlarunot aikakauden suuruuk- 
sille, mutta johon sisältyy myös nerokas ja järkyttävä ”Löy- 

säläisen laulu”, "viimeinen elegia”, tilinpäätös: 


Maantietä matkaa 
kirjaton, karjaton mies. 
Kruununkin kyyti 

liika ois hälle kenties, 
outoja hälle kun on 
isänmaa, kotipaikka ja lies, 
puolue, perhe ja muu, 
verot, verka ja velka ja ies. 


”Minä olen hirveän vanha mies”, kirjoittaa Leino tähän 
aikaan Onervalle. Ja hän puhuu ihmeellisistä runokuvis- 
taan, joilla hän viihdyttää sairasta mieltään viitsimättä 
enää edes panna niitä paperille, suurta yleisöä varten. Sit- 
ten tulee vuoden 1925 lopussa lyhyt sanoma, jossa viimei- 
sen kerran puhuu runoilijan määrätön itsetietoisuus: 
”Myrskykellot on soinut, lyö hätä rumpua!” Kuolinkamp- 
pailu on alkanut ja se päättyy tammikuun 10 pnä 1926. 
Pöydälle on jäänyt kenraali Mannerheimille tarkoitettu kir- 
je, joka sisältää vain alkusanat: ”Mon Prince...” Lääkärit 
toteavat kuolemansyyn: pitkälle kehittynyt selkäydintauti ja 
veren tihkuminen aivoihin seurauksena verisuonten kalk- 
kiutumisesta. 


Kansallinen murhenäytelmä 


On sanottu, että runoilija saa syyttää itseään, pidikkeetöntä, 
boheemista elämäntapaansa varhaisesta taittumisestaan ja 
luhistumisestaan. Mutta syy ei ole yksin hänen. Syy on 
myös ympäristön. Ei ole epäilystä, että maamme taantu- 


181 


mus, —suomettarelaiset, — hellittämättömällä | vainoamisellaan 
ajoivat Leinon, tämän terveen, elinvoimaa uhkuvan optimis- 
tin, pessimismiin, katkeruuteen, elämänkaunaan, toivotto- 
muuten; kansalaissodan julma järkytys täydentää tämän 
elämänkuvan synkistymisen ja saattaa runoilijan lopullisesti 
pois henkisestä tasapainosta. — Eino Leinon elämänvaellus 
on näin ollen syytös suomalaista yhteiskuntaa, suomettare- 
laista taantumusta vastaan. 

Se on myös syytös Leinon omaa aatteellista linjaa, Leinon 
omaa puoluetta, nuorsuomalaisuutta vastaan, joka ei kyen- 
nyt muodostumaan suureksi, radikaaliksi keskiluokan puo- 
lueeksi, joka liitossa työväenliikkeen kanssa olisi turvannut 
demokratian voiton Suomessa. Suurlakosta lähtien nuorsuo- 
malainen sivistyneistö aste asteelta antautuu taantumuksen 
edessä, irrottuu työväenliikkeestä ja siirtyy ns. aktiivisen 
vastarinnan riveihin, luopuu Snellmanin kansallisesta linjasta, 
etsii tukea lännestä ja päätyy vihdoin keisarilliseen Saksaan. 
Leino kulkee ympäristönsä mukana, mutta syövyttävän risti- 


riidan hinnalla. Loppuelämänsä hän on suuri yksinäinen: 
nuorsuomalaisuuden sisäinen ristiriita kansanvaltaisen radi- 
kalismin ja radikaalin yksilöpalvonnan välillä on hänen elä- 
mäntyönsä dynaaminen voima, mutta se menee vihdoin yli 
hänen voimiensa ja nujertaa hänet. 


Inhimillinen voitto 


Mutta vaikka Leinon elämä on kansallinen murhenäytelmä, 
on se myös imponeeraava inhimillinen ja kulttuuri-voiman- 
näyte. Leinon jättiläismäinen tuotanto on kiistanalainen: osa 
hänen runoudestaan tunnustetaan maailmankirjallisuuteen 
kuuluvaksi, suuri osa ansaitsee vieläkin ankaramman seulo- 
misen kuin tähän asti; hänen esseistiikkansa ja journalistiik- 
kansa on tuskin vielä saanut sitä arvostusta, mikä niille kuu- 

luu; hänen proosansa, ennen kaikkea hänen sosiaaliset ro- 
maaninsa, ansaitsevat suoranaisen uudestiarvioinnin. Mutta 
sittenkin lienee niin, että ihmeellisin Leinon luomuksista on 
hän itse, hänen vitaalisuutta ja neroutta säkenöivä persoo- 
nallisuutensa. Hän on itse kerran puhunut vaa'asta, jonka 
toiseen kuppiin asetetaan hänen tuotantonsa, toiseen hän 
itse, ja esittänyt arvelun, että jälkimmäinen painaa silloin 
enemmän. Se on totta! ”Eino Leino oli ehkä ainoa suoma- 
lainen kirjailija, jota todella voi sanoa neroksi”, on Bertel 
Gripenberg kirjoittanut, jatkaen: ”nerolla tarkoitan hänen 
henkensä aina tulvivaa rikkautta, hänen ajatustensa lakkaa- 
matonta lentoa, hänen monipuolisuuttaan ja hänen tavaton- 
ta työkykyänsä taikka työn halua...” Sama tunnustus on 
säveltäjän sanoissa, jonka Leino yllättää hänen vastaesitetyn 
sinfoniansa täydellisellä erittelyllä: ”Niin, se on Eino Leino, 
joka suorastaan tyrannisoi ylivoimaisella intelligenssillään.” 

Sillä Leino ei ollut vain nero, nero luovana taiteilijana ja 
luovana keskustelijana, hän oli myös — jos sallitaan tämä 
kauheasti väärinkäytetty sana — ihminen. Kaavoittuneessa 
ja kaavoittavassa yhteiskunnassa vapaa, pidäkkeetön ihmi- 
nen, joka toteutti itseään joka suuntaan ilman rajoja, kokeili 
ja eli omassa elämässään kaiken inhimillisen ilman rajoja, 
aikakauden pahennuksesta ja tuomiosta välittämättä. Hä- 
nestä on tämän ansiosta tullut miltei legendaarinen henkilö 
kansallisessa tietoisuudessa — runoilijan perityyppi, mutta 
myös ihmisen. 


VANHA TYÖVÄENLIIKE 
JA KANSALLISUUSAATE 


(Mäkelin ja Sirola) 


Työväenkysymys ja nouseva työväenliike heijastuvat — ku- 
ten olemme nähneet — monella tavoin suuren vuosisadan 
jälkipuolen johtavassa hengenelämässä. On näin ollen aika 
todeta, mikä on tämä työväenliike ja mikä on sen osa vi- 
taalisessa kansallisessa politiikassa. 

Työväenliike kasvaa suomalaisuusliikkeen sisällä. Suo- 
malaisuusliike — ensin vanhasuomalainen, sitten nuorsuo- 
malainen — on itse vielä edistyksellistä ja mobilisoi myös 
työläisjoukkoja taisteluunsa ruotsalaista yläluokkaa vas- 
taan. Toisaalta on työväenliike ensi askeleitaan ottaessaan 
vielä heikko ja epäitsenäinen ja tarvitsee reformipyrkimyk- 
silleen porvarillisten puolueiden tukea. Aste asteelta se kui- 
tenkin itsenäistyy, taistelee suurlakon vuosina tasa-arvoise- 
na porvarillisten perustuslakipuolueitten rinnalla ja kään- 
tyy porvariston petoksen paljastuttua jyrkästi aikaisempia 
liittolaisiaan vastaan. 


Kehityslinja 


V. 1883 perustetaan aatelisen teollisuusmiehen V. J. von 
Wrightin johdolla ja suomalaisuusliikkeen toimiessa kätilönä 
Helsingin työväenyhdistys; mrightiläinen kausi Suomen työ- 
väenliikkeessä alkaa. V. 1893 pidetään Helsingissä I työ- 
väenyhdistyksen koko maan käsittävä neuvottelukokous ja 
Wright tulee siellä valitun työväenvaltuuskunnan johtoon. 
Mutta kokouksessa esiintyy jo jyrkempikin suunta, jonka 

johtajana on toinen aatelismies, oppinut tiedemies 
N. R. af Ursin, joka klassillisten opintojen ja suomalaisuus- 
liikkeen kautta oli joutunut sosialismiin ja tuo marxilaisen 
teorian Suomen työväenliikkeeseen; jo 90-luvun alkupuo- 
lella aloittavat myös kansasta nousseet suuret agitaattorit 
Eetu Salin ja Taavi Tainio herätystyönsä ja Työmies-lehti 
1895 itsenäisen vaikutuksensa. V. 1896 eroavat Wright ja 
hänen — hengenheimolaisensa = työväenvaltuuskunnasta ja 
v. 1898 perustetaan Helsingissä itsenäinen paikallinen työ- 
väenpuolue, johdossaan Salin, Tainio, Kurikka, Mäkelä, 
Valpas. Se merkitsee mrightiläisen kauden loppua Suomen 
työväenliikkeessä, ja sitä seuraa koko maan käsittävän 
"Suomen työväenpuolueen” perustaminen Turussa 1899 ja 
saksalaisen Erfurtin ohjelman periaatteiden hyväksyminen 
työväenliikkeen aatteelliseksi lipuksi. Ursin oli ohjelman 
valmistanut, hän tuli myös puoluehallinnon johtoon; alkaa 
lyhytaikainen Ursinin aikakausi Suomen työväenliikkeessä. 
V. 1903 vihdoin — keskellä synkintä Bobrikovin sortokautta 
— perustetaan Forssan edustajakokouksessa Suomen Sosiali- 
demokraattinen Puolue, joka hyväksyy ohjelmakseen Erfur- 
tin ohjelmaa astetta jyrkemmän austro-marxilaisen ohjel- 
mant. Tätä voidaan pitää aina v:een 1917 jatkuneen Valp- 
paan aikakauden alkuna työväenliikkeessä. Forssan kokous 
vaatii tuotantovälineiden yhteiskunnallistamista, mutta se 
vaatii myös yleistä äänioikeutta ja säätyvaltiopäivien lak- 
kauttamista. 


Säätyprivilegioita vastaan — ensimmäinen 
suuri taistelu 


Tämä vaatimus ei ole vain yhteiskunnallisesti radikaalinen, 
se on myös kansallinen ja isänmaallinen. Se merkitsee 
1 ”Forssan kokouksessa hyväksytty periaatteellinen ohjelma oli 
melkein suora käännös Victor Adlerin laatimasta Itävallan 


sos.dem. puolueen ohjelmasta.” (Laine: Suomen poliittisen työ- 
väenliikkeen historia I, s. 159) 

uudistuksen toimeenpanemista, jonka porvarillinen vallan- 
kumous aikanaan oli laiminlyönyt, mutta joka nyt oli muo- 
dostunut välttämättömäksi, jotta kansan kaikki luovat voi- 
mat voitaisiin kirvoittaa taisteluun tsaristista sortopolitiik- 
kaa vastaan. Säätyvaltiopäivät olivat ajan harha keskellä 
teollistunutta, uudenaikaista yhteiskuntaa ja kuvastivat 
kuin eriskummallinen kieropeili Suomen kansaa: 62 valtio- 
päivämiestä edusti siellä 2,5 miljoonaa talonpoikaa, 80 val- 
tiopäivämiestä 250.000 kaupunkilaisasukasta, 37 valtiopäi- 
miestä 7.000 pappia ja oppinutta, 200 valtiopäivämiestä 
3.000 aatelista. Tätä säätyprivilegioiden linnoitusta vastaan 
suuntasi työväenliike ensimmäisen suuren taistelunsa. 


Yrjö Mäkelin, äänioikeustaistelun 
loistavin nimi 


Työväen äänioikeustaistelun loistavin nimi on Yrjö Mä- 
kelin, tamperelainen suutarinpoika (synt. 1875), joka itse- 
kin — aivan poikaiässä — alkoi uransa suutarina, sai käydä 
vain muutaman vuoden koulua ja suorittaa todellisen ”tais- 
telun kynästä” opintielle päästäkseen. Kohtaamme hänet 
sitten vieläkin kuuluisamman suutarin, Eetu Salinin, työto- 
verina Porissa; 16-vuotiaana hän 1891 liittyy Porin työväen- 
yhdistykseen, edustaa sitä Turun edustajakokouksessa 1899 
ja valitaan siellä perustetun työväenpuoluehallinnon jäse- 
neksi. Samana vuonna perustetaan Tampereella sosialide- 
mokraattinen Kansan Lehti ja Mäkelin kutsutaan sen ensim- 
mäiseksi päätoimittajaksi. 

Bobrikov ei ollut halunnut hyväksyä Mäkeliniä — taval- 
lista suutaria! — sanomalehdentoimittajaksi, mutta nyt saa- 
tiin nähdä, miten hänestä, uutteran itsekasvatuksen avulla, 
tuli yksi ajan taitavimpia sanomalehtimiehiä, yksi suurimpia 
kynäniekkoja, mitä Suomen työväenliikkeellä on ollut. 

Mäkelin oli jo kodistaan saanut voimakkaat kansalliset 
herätteet, joihin liittyi kiihkeä kannanoito suomettarelais- 
ten myöntyvyyspolitiikkaa vastaan. Työväenkysymyksen ja 
torpparikysymyksen rinnalla tuleekin kansallisuuskysymys — 
perustuslakitaistelu ja äänioikeustaistelu — Mäkelinin toi- 
mittaman Kansan Lehden johtavaksi aatteeksi, vieläpä sel- 
laisella voimalla, että Valpas myöhemmin syyttää häntä 
”kansallisen sosialismin” ajamisesta. Mäkelinin suhteet pe- 
rustuslailliseen vastustuspuolueeseen olivatkin läheiset, 
Tampereella hän liittyi jopa kagaalin jäseneksi. Hän oli 
myös yltiömäisesti omapäinen ja kahakoi kerran toisensa 
jälkeen Työmiehen” edustaman ”siltasaarelaisen suunnan” 
kanssa. Hänet leimattiin ”revisionistiksi”, koska hän innok- 
kaasti ajoi yhteistoimintaa edistyksellisen porvariston kans- 
sa, mutta itse asiassa on vaikea puhua hänen ”linjastaan” 
— hän oli temperamentti-ihminen, josta liioitellen sanottiin, 
että hän saattoi muuttaa kantaa 24 kertaa vuorokaudessa, 
mutta samalla luonnoltaan vallankumouksellinen tulivuori, 
joka oli kaukana latteasta revisionistisesta sovittelunhalusta. 
Forssan puoluekokouksen uhkarohkea äänioikeusalustus oli 
hänen kädestään ja syyskuussa 1904 hän tunkeutuu Tampe- 
reella vierailevan kenraalikuvernööri Obolenskin puheille 
ja lausuu hänelle suorasukaisia totuuksia. 

Vuosi 1905, suurlakon vuosi, on Mäkelinin demokraattisen 
kansallisuustaistelun ensimmäinen huippukohta. Melkein jo- 
ka toinen pääkirjoitus Kansan Lehdessä käsittelee ajan polt- 
tavaa kysymystä, eduskuntauudistusta, äänioikeusasiaa. 
Pääkirjoituksessaan ”Maltillisia mietteitä” 4/5 hän vetoaa 
Snellmaniin, joka oli vaatinut loukkaavien etuoikeuksien 
poistamista kansan vaaran hetkellä: 


"Mutta silloin kun kansa, Snellmanin aatteiden mukaisesti, 
vaati loukkaavia etuoikeuksia poistettaviksi, kieltäytyivät val- 
taanpäässeet tekemästä sitä... Snellmanin mahtifraasit, joiden 
jauhaminen ei vaadi uhrauksia, ovat heille kyllä kelvanneet kuin 
hunaja, mutta eivät hänen terveet opetuksensa siitä, mitä todella 
pitäisi tehdä, jotta vaaran hetkellä voitaisiin luoda luja yksimie- 
linen, oikeuksiansa puolustava kansa.” 

Pääkirjoituksessaan 10/9 hän toistaa roomalaisen konsu- 
lin kapinoivalle kansalle taritseman vanhan hyvän tarinan 
ruumiinjäsenistä, jotka kapinoivat vatsaa vastaan, mutta 
antaa sen opetukselle uuden kärjen: 


”Yhteiskuntaruumiin eri osat eivät puheitten perusteella pa- 
rane, ne eivät tunne edes kuuluvansa samaan ruumiiseenkaan, 
vaikka sitä kuinka selittäisi. Mutta avatkaa telkeet, laskekaa li- 
sää ravintoa yhteiskunnan heikentyneisiin mutta terveisiin raa- 
joihin, jalkoihin ja käsiin, antakaa työväen tuntea tasa-arvoi- 
suutta teossa, so. yhteiskunnallisessa vallassa ja taloudellisissa 
suhteissa, ja terveys palaa kansamme kuihtuneisiin jäseniin, 
vatsa ei liikaa turpoa, pää ei valehtele, sydän lyö säännöllisesti, 
jalat kantavat ja kädet tekevät työtä.” 


Uhkaava sävy on Mäkelinin Turussa kesäkuun alussa 
järjestetyssä mielenosoituksessa pitämässä puheessa, jossa 
hän toteaa niin suomettarelaisten kuin nuorsuomalaistenkin 
taistelevan vain vallasta, mutta unohtavan lupauksensa työ- 
väelle: 


"He nähtävästi tahtovat, että se oikeutettu huuto, jonka kansa 
täällä on nostanut ja jota itsenäisyytemme viholliset ovat koet- 
taneet hyväkseen käyttää, kaikuisi samalla kertaa kaikista suista 
yli maan. Se päivä mahtaakin olla muuten lähellä, sillä valistu- 
neenkin alhaison kärsivällisyydellä on jonkinlainen raja. Mutta 
silloin kun tuo huuto kaikuu, saavat sortajamme syyttää itseänsä, 
sillä poljettu kansa, joka on odottanut ja odottanut, luottanut ja 
anteeksiantanut, pesee tapauksen johdosta kätensä ja pesee hy- 
vällä omallatunnolla. Se on tehnyt, mitä se on voinut maansa 
suojaamiseksi: se on inhoten torjunut luotaan vieraan avun, jota 
sille on monet kerrat tarjottu, ja sentähden tulee työväki, vas- 
taisten murhetapausten sattuessa osoittamaan historian jumalalle 
kourallisen ihmisraukkoja, jotka itsekkäitten pyyteittensä sokai- 
semina myivät ennen maansa kuin taipuivat tunnustamaan kan- 
salaisiksi nekin ihmiset, joilla ei ole aatelista syntyperää, sielun- 
paimenen tarpeetonta virkaa tai kansalta varastettuja rahoja ja 
maapalasia. Kansa tarjosi heille kättänsä, se ei kelvannut. Näin 
ollen saavat he odottaa pitkän rupeaman ennenkuin kansa ojen- 
taa uudelleen auttavan kätensä, ojentaneeko enää koskaan.” 


Suurlakon ”punainen julistus” 


Suurlakossa näyttelee Mäkelin kerrassaan keskeistä osaa: 
hänen kädestään on lähtöisin ”Punainen julistus”, joka 1/11 

luetaan Tampereen suurlakkokokouksessa ja joka eräin 
muutoksin pari päivää myöhemmin hyväksytään Helsingin 
Rautatientorilla kansallisen suurlakon yleisohjelmaksi. Pro- 
feetallisella vihalla siinä häpeäleimataan ”ne kurjat mateli- 
jat, jotka venäläistä virkavaltaa pokkuroiden ovat onnistu- 
neet pääsemään kotimaisen hallituksemme jäseniksi, ja jot- 
ka, muodostaessaan tuon hallituksen, ovat häpeällisesti pol- 
keneet ei ainoastaan lakeja, vaan vieläpä kansan pyhimpiä 
oikeuskäsityksiä”; ylevällä itsetietoisuudella siinä vedotaan 
koko Suomen kansaan: "Tässä on sanottu kaikki se, mikä — 
joko tajullisesti tai tajuttomasti — on ollut jokaisen todel- 
lista vapautta ja ihmisoikeuksia rakastavan kansalaisen sy- 
däntä lähinnä”; mieltä värähdyttävin sanoin siinä käänny- 
tään Venäjän kansan puoleen: ”Me kunnioitamme ja rakas- 
tamme Venäjän jaloa kansaa, vaikka sydämemme pohjasta 
vihaammekin sitä saastaista virkavaltaisuutta, joka viime 
vuosina on tässä maassa venäläisyyttä edustanut. Meillä ei 
ole mitään erityistä halua irtautua suuresta Venäjästä, jos 
vain saamme takeet siitä, että Venäjän kansan parhaimmat 
ainekset ottavat Venäjän valtakunnan hallituksen käsiinsä." 

Nämä olivat Mäkelinin, sosialistin ja kansallisuustaisteli- 
jan, suuria päiviä: nähdä kansan kaikki edistykselliset ainek- 
set liikekannalla, keräytyneinä edistyksen ja vapauden lippu- 
jen ympärille. Mutta voittoon sekaantui myös pettymys: Mä- 
kelin saa kokea vastustusta sekä porvarillisten puolueitten 
että omiensa taholta, ja lopputulos on se, että suomettarelai- 
sen senaatin tilalle muodostetaan Mechelinin ruotsalais- 
nuorsuomalainen, johon vain yksi sosialisti otetaan kuin 
panttivangiksi; koko voitto suurlakosta näyttää joutuvan pe- 
rustuslaillisten puolueitten käsiin. Katkeruus ilmenee pääkir- 
joituksessa ”Punainen julistus, työväki ja perustuslailliset”, 
joka on julkaistu Kansan Lehdessä 11/11: 


"Me pyydämme jo ajoissa huomauttaa herroille vallantavoit- 
telijoille, ettei työväki suinkaan sentähden ponnista voimiansa, 
että kurja kourallinen kansan sortajia pääsisi entisiin valta- 

asemiinsa. Ja sentähden, hyvät herrat, älkää ampuko yli maalin, 
sillä se sama kansa, joka kukisti kurjat matelijat, tulee lyömään 
alas jokaisen, joka yrittää kalastaa kansan kustannuksella. Se 
ei pyydä enää, vaan vaatii. Se ei ole enää hajallaan, vaan yh- 
dessä, yhtenä suurena ja mahtavana kokonaisuutena. Se on 
valmis taisteluun millä hetkellä hyvänsä — ja se on nyt valmis 
luokkataisteluun, sillä te, hyvät herrat, olette sen näinä päivinä 
luokaksi eristäneet.” 


Äänioikeustaistelu — oikeudettomat 
etuoikeutettuja vastaan 


Vasten puoluepäätöstä ja omaa tahtoaan valitaan Mäkelin 
Oulun tervaporvarien edustajana vuoden 1906 viimeisille 
säätyvaltiopäiville, joitten käsissä on ratkaista, pidetäänkö 
härkäpäisesti kiinni säätyprivilegioista vai avataanko tie 
uudenaikaiselle kansanvallalle. Taistelun toinen vaihe alkaa, 
työväenluokka etuoikeutettuja luokkia vastaan, kansan oi- 
keudettomat syvät rivit säätyeduskuntaa vastaan. 

Koko talven ja kevään kamppaillaan tästä kysymyksestä, 
synkät kansanjoukot piirittävät Säätytaloa, kunnes vastustus 
vihdoin murtuu ja toukokuun 29 pnä 1906 äänioikeusuudis- 
tus hyväksytään. Mutta kuohunta jatkuu ja purkautuu myö- 
häiskesällä Viaporin kapinan yhteydessä tapahtuvassa mella- 
kassa, jossa luokkakaartit ensi kerran seisoivat vastakkain. 
Puoluejohto kieltäytyy kapinaan yhtymästä; Mäkelin on tyy- 
tymätön ja poistuu kokouksesta. Hän joutuu muutenkin ris- 
tiriitan puoluejohdon kanssa ja eroaa puoluehallinnosta. Hän 
siirtyy 1907 Ouluun Kansan Tahdon päätoimittajaksi, mutta 
valitaan sieltä uuteen eduskuntaan 1907 ja eduskunnassa, 
loistavasti muotoiltuine puheenvuoroineen ja perustuslaki- 
valiokunnan jäsenenä, hän on yksikamarisen johtavia voi- 
mia. 


Oulun puoluekokous — rajapyykki 


Itse puolue-elämässä tulevat etualalle uudet kysymykset ja 
uudet johtajahahmot. Kohta Viaporin kapinan jälkeen pide- 

tään elokuun lopulla Oulun puoluekokous, jossa uusi tilanne 
todetaan ja linjat vedetään tulevalle toiminnalle. Tärkeä pe- 
riaatteellinen selvitys on solidaarisuuden julistaminen Venä- 
jän työväenluokan kanssa: puolue julistaa olevansa solidaa- 
rinen Venäjän vapausliikkeen kanssa, "koskapa Suomen si- 
säinen itsemääräämisoikeus ei ole turvattu niin kauan kuin 
Venäjällä vallitseva hallitusjärjestelmä jatkuu”. 

Suurlakon ja eduskuntauudistuksen jälkeen on puolue eris- 
tetty, mutta sen voima myös kasvanut: v. 1904 sen jäsen- 
määrä oli 16.610, v. 1906 85.027. Ensimmäisissä eduskunta- 
vaaleissa 1907 se lyö hämmingillä vastustajansa keräten lä- 
hes 330.000 ääntä ja saaden 80 edustajaa — suurimman puo- 
lueen aseman. 


Yrjö Sirola, sosialistinen humanisti 


Puolueen toimintakertomuksen esitti Oulun kokouksessa 
Yrjö Sirola, nuori akateemikko, joka 1904 oli tullut puo- 
lueen työhön ja 1905 puoluesihteeriksi, mies, jolla teoreetik- 
kona ja sivistystyöntekijänä on tästä lähin erittäin keskei- 
nen asema työväenliikkeessä. 

Hän oli syntynyt 1876 Piikkiössä, missä hänen isänsä 
K. G. Siren oli pappina. Jo seuraavana vuonna perhe kui- 
tenkin siirtyi Viipuriin, jossa Yrjö Sirola sitten vietti lapsuu- 
tensa ja kouluvuotensa. Pastori Sirén oli oikea köyhän kan- 
san pappi, jonka ovi oli aina avoin apua tarvitseville, ja hän 
oli myös aatteen mies, joka innokkaasti otti osaa suomalai- 
suusliikkeeseen ja harrasti yhteiskunnallisia kysymyksiä. Täs- 
sä ympäristössä kasvoi Yrjö Sirola ammentaen sieltä lähte- 
mättömän oikeudenmukaisuuden intohimonsa. Hänen opet- 
tajansa Viipurin suomalaisessa klassillisessa lyseossa oli 
taas J. A. Lyly, joka on piirtänyt nimensä niin varhaisimman 
työväenliikkeen kuin kansallisen oikeustaistelunkin sivuille. 
Jo koulupoikana Sirola tutustui työväenliikkeeseen ja työ- 

väenaatteisiin ja samanaikaisesti kulki hänen aivojensa 
kautta 80-luvun radikaalinen aatemaailma. V. 1896 hän tulee 
ylioppilaaksi ja ryhtyy Helsingin yliopistossa opiskelemaan 
klassillisia kieliä ja estetiikkaa. Hän suorittaa vain pari pik- 
kututkintoa, sitten tempaavat hänet mukaan maailmankir- 
jallisuuden suuret naturalistit ja saksalainen sosialismi, 
Kautsky ja Bebel. 

Vuosisadan ensi vuosina Sirola toimii kansankasvattajana, 
kansanopiston ja kansakoulunopettajana, sitten hän siirtyy 
lehtimieheksi, ensin nuorsuomalaiseen Kotkan Sanomiin, 
sitten, sen tultua lakkautetuksi, 1904 Tampereelle, Kansan 
Lehden toimitussihteeriksi, Mäkelinin apulaiseksi, kirjoitel- 
len myös runsaasti pääkirjoituksia, V. 1905 häntä tarvitaan 
vielä tärkeämmällä paikalla, sos.dem. puolueen puoluesih- 
teerinä. Hänellä on huomattava asema suurlakkokomiteassa 
ja hän on Valppaan kanssa eri puolueitten yhteisessä komi- 
teassa valmistamassa äänioikeusuudistusta. Oulun puolueko- 
kouksessa hän luopui puoluesihteerin tehtävästä siirtyen 
Työmiehen toimitussihteerin vaativalle paikalle, mutta puo- 
luetoimikunnan jäseneksi hänet valittiin jatkuvasti, vieläpä 
1909 sen II puheenjohtajaksikin. Eduskuntaan hänet valit- 
tiin 1907 kuuluen sen eri valiokuntiin ja tullen 1908 valituk- 
si sen I varapuhemieheksi. 


”Pari oksaa tätä vanhaa honkaa" 


Niin monipuolinen kuin Sirolan valtiollinen toiminta olikin, 
hänen työnsä pääpaino on kulttuurityössä, teoreettisessa 
tutkimuksessa ja sosialistisessa valistustyössä. Yhdessä eräi- 
den toisten äsken puolueeseen tulleiden sosialisti-intellek- 
tuellien — Kuusisen, Mannerin, Gyllingin ja Sulo Wuolijoen 
— kanssa hän perustaa puolueelle teoreettisen aikakausjul- 
kaisun, Sosialistisen aikakauslehden, joka vuosina 1906—08 

suorittaa marxilaista syvämuokkausta työväenliikkeen etu- 
joukkojen keskuudessa. Tässä lehdessä hän 1906 julkaisee 
tutkielman ”Snellman-juhlien jälkeen”, joka osoittaa, että 
väite Snellmanin demokraattisuudesta ei ole mikään tä- 
män päivän keksintö: 


”En siis mitenkään juhlahumusta humaltuneena ota yön hil- 
jaisuudessa käsiini Snellmanin valittuja teoksia, vaan kyllästy- 
neenä kaikkeen siihen, mitä hänestä on näinäkin päivinä sanot- 
tu, haluan kuulla, mitä hän on itse sanonut sellaista, joka ko- 
hoaa yleisinhimilliseen pätevyyteen ja siis vieläkin vapauttaa 
eikä sido. Tahtoisin hakea esiin pari oksaa tätä vanhaa honkaa 
ja esittää ne tukipuiksi uuden ajan portaisiin...” (Kursivointi 
RP:n) 


Hän löytää pari sellaista. Toinen on Snellmanin varoitus 
yksipuolisesta kääntymisestä entisyyden palvontaan, joka 
näyttää todistavan, että "kansakunta on elänyt miehuutensa 
iän ohitse”. Toinen on Snellmanin ylistys aineelliselle edis- 
tykselle ja hänen tuomionsa niille, jotka pyrkivät "työtä 
tekemättä nauttimaan työn hedelmiä”. Sirola kirjoittaa: 


”Mahtaisikohan tässä olla jotakin niille, jotka miltei unohtaen 
kaiken muun, nyt kaiuttavat sanaa kansallisuus niin äänekkäästi 
kuin haluttaisi sen kaikuun jotain muuta hukuttaa, mahtaisiko- 
han Snellmanin haamu näin sanoa heille: kansallisuus, niin se 
on kyllä hyvä aate ja se oli vielä parempi silloin kun sen kautta 
sai niin paljon sanotuksi, mitä sensuuri muuten olisi pyyhkinyt 
pois; mutta älkää te kiinnittäkö siihen teoriaan enää samaa 
huomiota, älkää komeilko menneisyyden kilvillä ja keihäillä. 
Teillähän on nyt uutena aatteena kansanvaltaisuus, joka toteu- 
tettuna vie kansallisuusasiankin oikeutettuun päämäärään — —.” 


Tarkastelunsa perusteella voikin Sirola väittää, että ”se 
mies, jota he menneisyyttä esiin manaten muistelevat, voi oi- 
keastaan juureltaan olla meidän”, että "meidänkin työm- 
me — ja juuri meidän — on suoraa jatkoa entisyyden edis- 
tystoiminnalle, vaikka ei olekaan sen matkimista” ja että 

näin ollen ”J. V. Snellman, josta tuli keisarillinen senaattori, 
on silmissämme yhä edelleen se peitsimies, joka iski 'taiste- 
lijan luvallisella haavoittamisen ja kaatajan oikeudella’ ”. 

Mutta samalla kun Sirola oli juurineen kiinni kansallisen 
liikkeen edistyksellisissä perinteissä, hän oli avarakatseinen 
internationalisti, joka välitti suomalaiselle lukijakunnalle 
kansainvälisen sosialismin suuria aatteita. Hän tutki ja se- 
litti Marxia. Omantunnonarassa sielussaan hän kävi alituis- 
ta tiliä itsensä kanssa kysyen esim., ”miksi me niin yksi- 
mielisesti puolustamme maatamme hyökkäävää tsaarivaltaa 
vastaan, jos kerran oli, kuten Marx selitti, että köyhälistöl- 
lä ei ole isänmaata”. Sirolan armottomasta itsekritiikistä 
antaa kuvan esitelmä, jonka hän myöhemmin, 2/12 1917, 
piti Ylioppilaiden sosialistisen yhdistyksen kokouksessa ja 
jossa hän säälimättömästi eritteli omaa ihmislajiaan, sosia- 
listi-intellektuelleja, jotka viimeiseen asti pyrkivät pitämään 
oven avoinna vanhaan maailmaansa. 

Vielä Kotkan puoluekokouksessa 1909 Sirola näyttelee 
huomattavaa osaa; kokous hyväksyy hänen ehdotuksensa, 
jossa vaadittiin puolueelta jyrkkää vastarintaa Venäjän hal- 
lituksen yrittäessä rajoittaa Suomen valtiollista autono- 
miaa ja selitettiin, että ”sitä mukaa kuin taantumuksellinen 
sortovaltius mahdollisesti saa toteutetuksi näitä pyrkimyk- 
siään, myöskin meidän puolueemme taholta on lähestyttävä 
Venäjän varsinkin kansainväliseen sosialistiseen työväen- 
liittoon kuuluvia vastustuspuolueita, kuitenkin aina säilyt- 
täen puolueemme menettelytapoihin nähden itsemäärää- 
misoikeuden”. 

Samana vuonna Sirola useaksi vuodeksi siirtyy Amerik- 
kaan, jossa toimii työväenopiston johtajana mutta ennen 
kaikkea tässä kapitalismin jättiläislaboratoriossa selvittää 
itselleen työn ja mammonan välisen maailmanongelman. 
Kun hän 1917 jälleen palaa Suomeen poliittisen taistelun 
etunäyttämölle eduskunnan ja puoluejohdon jäsenenä, hän 
on kypsynyt suuren ajan tehtäviä varten. 

Kansantribuunin ääni 


Työväenliike on sillä välin taistellut kahdella rintamalla: 
uudelleen kiristyvää tsaristista kansallisuussortoa vastaan, 
jolla nyt on tukenaan Venäjän valtakunnanduuman kiihko- 
kansalliset maaylimysten ja porvariston puolueet, ja koti- 
maista taantumusta vastaan, jonka lipun alla kaikki porva- 
rispuolueet ovat yhtyneet. Porvarilliset puolueet huolehti- 
vat vain omien asemiensa säilyttämisestä, joko kansallisen 
oikeustaistelun tai viisaan myöntyväisyyden kyltin alla ne 
sallivat mielihyvin työväenliikkeen tukevan politiikkaansa, 
mutta vastustivat kynsin hampain jokaista työväen itsenäis- 
tä reformivaatimusta. 

Työväenpuolue on mukana kansallisessa oikeustaistelus- 
sa, eikä vain mukana, vaan tosiasiallisesti sen johdossa. 
Kymmenet painokanteet satoivat yli työväenlehdistön, edus- 
kunnassa sosialistiset edustajat paljastivat pelottomasti ei 
vain tsaristiset laittomuudet vaan myös Suomen porvaris- 
ton kaksinaamaisen pelin. Ylevänä kaikui eduskunnan pu- 
hujalavalta Yrjö Mäkelinin kansantribuuninääni. Suomen 
asiain esittelyjärjestystä käsiteltäessä v. 1910 hän lausui: 


"Suomi ei voi vastustaa tsaarivenäjää asevoimin vaan sivis- 
tyksellisillä taistelukeinoilla. Välttämättömyyden pakosta lankeaa 
siis kansamme osalle muuan sangen merkillepantava historialli- 
nen tehtävä, jossa toiminta, päästiinpä tämän toiminnan avulla 
tässä tapauksessa otolliseen päämäärään tai ei, kuitenkin tulee 
olemaan mitä arvokkain lisä yleismaailmallisen kulttuurin aarte- 
histossa.” 


Yleisvaltakunnallista lainsäädäntöä käsiteltäessä 5/4 1910 
Mäkelin lausui: 


”Katkeramielisyys Venäjän hallitusta ja vallanpitäjiä kohtaan, 
paisukoonpa se miten suureksi tahansa, ei saa meitä koskaan 
unohtamaan sitä tosiasiaa, että Venäjän kansa, huolimatta hir- 
veän raskaista taakoistaan, on jo antanut ihmiskunnalle sivistys- 
arvoja, niin suuria, että ne tulevat aina mainittaviksi silloin, kun 
mainitaan inhimillisen kulttuurin suurimmat ennätykset. — — — 
Tuossa laajassa valtakunnassa asuu vapaudenhaluinen kansa, 

joka kahleistaan huolimatta on tuon tuostakin kantanut suuria 
uhreja vapauden jumalattaren alttarille. Me emme tule suinkaan 
koskaan unohtamaan, että tämä sama kansa on jopa suorastaan 
verensä hinnalla ostanut meille suomalaisille joitakin levähdys- 
hetkiä ja pakottanut Venäjän hallituksen jolloinkin myöntämään 
meille joitakin oikeuksia. — — Me tiedämme ja olemme elävästi 
vakuutettuja siitä, että tämä sama kansa, jolla ei ole mitään 
osaa Venäjän hallituksen rosvoussuunnitelmissa, tulee kerran, 
kunhan se itse vapautuu sortajistaan, antamaan meille takaisin 
kaiken sen, minkä Venäjän hallitus nyt meiltä mahdollisesti vie.” 


Keskellä pahinta sortokautta 14/2 1914 Mäkelin piti edus- 
kunnassa puheen Suomen oikeuksien puolesta tuoden esiin 
järkkymättömän tulevaisuudenuskonsa. Meidän asiamme 
olisi huonosti, hän sanoi, jos me joutuisimme itseämme 
korkeammalla tasolla olevan kansan jalkoihin, ”mutta kun 
meidän kimppuumme hyökkää itse historiallisesti kuole- 
maan tuomittu voima, sellainen voima, jonka kuolinkamp- 
pailu on jo tosiasiallisesti alkanut, ei meillä todellisuudessa 
ole mitään hätää, jos vain vihdoinkin ymmärrämme täyttää 
ne vaatimukset, mitkä täten uhattu asemamme meille aset- 
taa”, so. vihdoinkin teemme oikeutta yhteiskunnan kova- 
osaisille. 


Ei kansallisuusvihaa, ei uskoa aseisiin vaan sivistyksen voi- 
maan ja työtätekevien kansainväliseen solidaarisuuteen: mi- 
ten paljon korkeammalla tasolla liikkuukaan sosialisti Mäke- 
lin kuin kaikki porvarillisten puolueiden kansalliskiihkoiset 
patriootit! Hänen suullaan puhuu sosialistinen kansallisuus- 
aate, sosialistinen isänmaallisuus, joka ei ole ristiriidassa kan- 
sainvälisyyden ja yleisen ihmisveljeyden kanssa. 


Selvänäköisesti Mäkelin oivaltaa liittolaisuuden Venäjän 
vallankumousliikkeen kanssa olevan ainoana takeena myös 
Suomen sisäiselle itsenäisyydelle. Tämä on myös puolueen 
kanta. Kun eduskunta v. 1911 ryhtyi valmistamaan keisa- 
rille jätettävää laillisuusadressia, esitti sos.dem. eduskunta- 
ryhmä omassa vastalauseessaan: 

”Mutta pidämme tarpeellisena, että Eduskunta tässä yhtey- 
dessä jyrkästi torjuu sen kansamme vihollisten valheen, että 
Suomi pyrkii eroamaan Venäjän yhteydestä ja punoisi siinä 
tarkoituksessa kapinallisia salahankkeita. Eduskunnan olisi va- 
kaumuksenaan lausuttava, että Suomen kansa ymmärtää yhtey 

ä kansan kanssa ei ainoastaan historiallisesti vält- 
tämättömäksi, vaan myöskin — historian voimain estäessä Ve- 
näjän vallassaolijain kansallisuussortopyyteitä — itselleen lopul- 
takin varsin hyödylliseksi. Vieläpä on mielestämme pidettävä 
vapaata läheistä iollista, taloudellista ja sivistyksellistä vuo- 
rovaikutusta Venäjän työtätekevän kansanenemmistön kanssa 
tulevissa, kansallisuus- ja luokkasodan jälkeisissä oloissa Suo- 
men kansalle tärkeänä, tavoiteltavana etuna. — — Mutta sa- 
malla pitäisi eduskunnan tässä myös selvästi lausua, että Suo- 
men kansan enemmistön tahto on, että se laittomuuden, kan- 
sallisuussorron ja taantumuksen politiikka, jota Venäjän hallitus 
ja sen Suomessa viranomaisina olevat apulaiset nykyään maa- 
tamme kohtaan harjoittavat, tulisi tyyten lopetetuksi sekä Suo- 
-men sisäinen valtiollinen vapaus ja kaikinpuolisen edistyksen 
mahdollisuus vakavasti turvatuksi.” (Kursivointi RP:n) 


Vuosi 17 — valtalaki 


Maailmansotaan luhistui 1917 Venäjän tsarismin jääpa- 
latsi, maaliskuun vallankumouksen hyöky kulkee yli Suo- 
menkin. Sosialidemokraattinen puolue nousee kansallisen 
politiikan hegemoniksi: se ei ole vain edistyksellisin, se on 
myös enemmistöpuolue saatuaan vuoden 1916 eduskunta- 
vaaleissa 103 edustajaa. Puolueneuvostossa vaatii Mäkelin 
koko hallitusvallan ottamista työväenpuolueen käsiin, mutta 
enemmistö on toista mieltä, ja niin muodostetaan Tokoin 
johdolla kokoomussenaatti. Mäkelin matkustaa katkeroitu- 
neena Ouluun lähettäen jälkeensä satiirisen viestin: ”Saul 
Kiisinpoika lähti hakemaan isänsä aaseja, mutta löysikin val- 
takunnan. Minä lähdin hakemaan valtakuntaa, mutta löysin- 
kin lauman aaseja.” 

Suuret, tähän mennessä ehkäistyt reformikysymykset 
odottivat toteuttamista: torpparikysymys, kunnallinen ääni- 
oikeusuudistus, 8 tunnin työpäivä, verotuskysymys, koulu- 
kysymys . .. Mutta suurten sosiaalisten uudistusten rinnalla 

valmistelivat sosialistit valtiollisen itsenäisyyden toteutta- 
mista. Venäjän väliaikainen, porvarillis-nationalistinen hal- 
litus sitä jarrutti, oma taantumusporvaristo sitä vastusti tur- 
vautuen kansanvallan pelossa Venäjän uusiin vallanpitäjiin. 
Sosialistit vetosivat niiden päiden yli kesäkuussa kokoontu- 
neeseen yleisvenäläiseen työläis- ja sotamiesneuvostoon, 
jossa bolSevikeilla oli huomattava sananvalta, ja se asettui 
Suomen itsenäisyyttä tukemaan. Sen kannanoton pohjalle 
rakentui valtalaki, jonka tekstin Mäkelin oli valmistanut ja 
joka tähtäsi itsenäisyyden demokraattiseen toteutukseen, si- 
säisen toimeenpanovallan keskittämiseen eduskunnan käsiin. 
Heinäkuun 10 päivänä Mäkelin piti suuren puheensa valta- 
lain puolesta ja vetosi tällöin erikoisesti maalaisliittoon: 


"Tiedän, että olen tässä esittänyt ja lausunut julki Suomen 
itsetietoisen työväen ajatuksen. Muiden kansamme ainesten 
puolesta minulla ei ole oikeutta puhua. Mutta kuitenkin pyydän 
ystävällisesti kysyä, pyydän kansalaisena kysyä kansalaisilta, 
kysyä teiltä tämän maan talonpoikaisväestön edustajat: Eivätkö 
nämä ajatukset, ajatukset kansamme oikeuksista ja sen histo- 
riallisesti oikeutetuista pyrkimyksistä ole yhtäpitäviä useitten 
teidänkin ja teidän edustamanne luokan ajatusten kanssa? 
(Ovat!) Meidän täytyy keskenämme alituisesti taistella eduista, 
se on taloudellinen välttämättömyys. Mutta jos tunnen teitä 
oikein, niin yhteistä teille ja meille, talonpojille ja työväelle, 
on se, että kumpikin väestöryhmä vihaa sortoa eikä siedä hol- 
housta. Kansalaiset! En houkuttele teitä siirappimaiseen sovin- 
toon, kuten tekevät juhlapuheissaan herrasluokan edustajat. 
Meidän täytyy keskenämme kamppailla, otella lujasti, se on 
historiallinen velvollisuutemme. Mutta tässä asiassa, tässä vai- 
najaimme Ilkan ja Poutun asiassa, tässä runoilijamme Kramsun 
ylistämässä asiassa, Suomen todellisen kansan asiassa, sano- 
kaamme: Se eläköön, se pysyköön, sillä se on Suomen työväen 
ja Suomen talonpoikain enemmistön tinkimätön tahto... Kohta 
täältä lähteköön liikkeelle kaikkiin suuntiin suuri sana: 
VAPAUS! Kauan kestänyt orjuus loppukoon, kansamme kauan 
kantamat kahleet kirvotkoot vihdoin. Alkakoon nyt sukupol- 
vesta toiseen toivottu aika, vapaan työn ja toiminnan aika. 
Vapauteen pyrkivän Venäjän rinnalla syntyköön omissa asiois- 
saan vapaa Suomi.” 


Valtalaki hyväksyttiin suurella ääntenenemmistöllä. Tie- 
dämme, mitä sen jälkeen tapahtui: suomalaisten taantu- 
musainesten suosituksesta Kerenski hajotutti eduskunnan, 

minkä jälkeen myös Tokoin kokoomussenaatti jäi tyngäksi 
sosialistisenaattorien siitä erotessa. Uudet vaalit toimitet- 
tiin ja vaaliliitossa olleet porvarilliset puolueet saivat edus- 
kunnassa enemmistön. Työväenpuolue oli valtalailla pyr- 
kinyt keskittämään vallan eduskunnan käsiin; marraskuun 
1 pnä kokoontuneessa uudessa eduskunnassa pyrkivät por- 
varilliset puolueet keskittämään vallan kolmihenkiselle val- 
tionhoitajakunnalle, toteuttamaan ”kolmen kuninkaan mo- 
narkian”. 


Kansalaissotaan 


BolSevikkivallankumous Venäjällä marraskuun 7—8 pnä 
muutti sitten äkkiä jyrkästi tilanteen. Suomen taantumus 
oli menettänyt tukensa Kerenskin väliaikaisen hallituksen 
kukistuessa, se kääntyi nyt uutta selkänojaa etsien keisa- 
rillisen Saksan puoleen. Suomen työväenluokka taas tunsi 
saavansa mahtavaa tukea työväen €valtaanpääsystä 
Venäjällä ja ryhtyi marraskuun 14 pnä suurlakkoon, jonka 
tuloksena maalaisliitto tarkistaa kantansa, ”kolme monark- 
kia” pannaan paperikoriin ja eduskunta päättää itse ryh- 
tyä käyttämään korkeinta valtiovaltaa. Mutta kun lakon 
päätyttyä 19 pnä eduskunnan tehtäväksi tulee valita uusi 
hallitus maalle, syrjäytetään sekä sos.dem. ryhmän esittämä 
punainen” senaattorilista — jossa on mm. Mäkelinin ja Si- 
rolan nimet — että myös eräiden sosialidemokraattisten ja 
porvarillisten edustajain ehdotukset keskusta-vasemmisto- 
laisesta kokoomussenaatista; hyväksytyksi tulee Svinhufvu- 
din vanhoillis-porvarillinen lista. Eduskuntapuheessaan Si- 
rola syyttää ja varoittaa: 
"Tämän kansan ja ulkomaitten silmissä me naulaamme teidät 
häpeäpaaluun, syyttäen teitä siitä, että te kuulumattoman ke- 


vytmielisesti olette laskeneet tässä maassa irti avoimen luokka- 
taistelun — — Teidänkin, hyvät herrat, täytyy muistaa, että 


199 


Suomen itsenäisyys ja itsemääräämisoikeus on mahdollinen 
ainoastaan kansanvaltaisena. Se on mahdollinen ainoastaan mitä 
laajimman kansanvaltaistuttamisen pohjalla.” 


Itsenäisyyden toteuttaminen tuli nyt päiväjärjestykseen. 
Semmoisenaan siitä ei nyt ollut mitään erimielisyyttä. So- 
sialidemokraattinen puolue oli maaliskuun vallankumouk- 
sesta lähtien ollut itsenäisyyden kannalla pyrkien sen to- 
teuttamiseen yhteisymmärryksessä Venäjän vallankumouk- 
sen kanssa. Porvarilliset puolueet olivat itsenäisyyttä vas- 
tustaneet niin kauan kuin ne saattoivat nojautua Venäjän 
porvarillisen hallituksen tukeen oman työväen radikaaleja 
kansanvaltaistamispyrkimyksiä vastaan, mutta kun työväen- 
luokka oli noussut valtaan Venäjällä, yhtyi porvaristo itse- 
näisyysvaatimuksiin haluten nyt hinnalla millä hyvänsä 
päästä irti vallankumouksellisen Venäjän yhteydestä. Aloi- 
te on kuitenkin sosialidemokraattisen puolueen käsissä. 
Marraskuun 29 pnä jättivät sosialidemokraatit eduskunnal- 
le kirjelmän, jossa ehdotetaan, että "eduskunta kehoittaa 
senaattia mahdollisimman pian valmistamaan eduskunnan 
käsiteltäväksi Suomen täydellisen itsemääräämisoikeuden 
mukaisen ehdotuksen maan uudeksi hallitusmuodoksi”. 
Joulukuun 4 pnä esittää Svinhufvud eduskunnalle ehdotuk- 
sen itsenäisyysjulistukseksi, joka hyväksytään kaikkien por- 
varillisten äänillä kahta päivää myöhemmin; sosialistien 
päätöslauselmaehdotus eroaa siitä vain siinä, että sen mu- 
kaan Suomen ”riippumattomuus on koetettava toteuttaa 
sovinnollista tietä Venäjän kanssa aikaansaatavalla sopi- 
muksella”. 

Porvarillisten puolueiden ensimmäisenä huolena on tä- 
män jälkeen oman sotaväen perustaminen uudelle tasaval- 
lalle — sillä tasavallaksi Suomi oli julistettu — ja venäläi- 
sen sotaväen viipymätön poistaminen Suomesta. Joulukuun 
7 pnä, tämän asian ollessa esillä eduskunnassa, Sirola lau- 
suu nuo profeetalliset sanat: 

"Suomen sosialidemokratia on ensimmäisenä esittänyt vaati- 
muksen, ettei Suomessa olisi pidettävä vierasta sotaväkeä — — 
Mutta jos nämä rauhanpyrkimykset pettävät, jos vielä leimah- 
taa sodan palo, niin on eräs seikka meidän suomalaisten mu 
tettava. Se on se, että toistaiseksi suojelevat Venäjän täällä 
olevat sotilaat vallankumouksellista Pietaria sitä mahdollisesti 
uhkaavia vaaroja vastaan, ja niin kauan kuin niitä vaaroja on, 
en minä ainakaan halua olla mukana politiikassa, joka voisi 
johtaa siihen, että avattaisiin ehkä jonkin imperialistisen halli- 
tuksen sotaväelle tietä vallankumouksen pääkaupunkiin. Sillä 
jos Venäjän vallankumouksen pää katkaistaan, silloin ei myös- 
kään ole Suomen itsenäisyydestä paljon takeita..." 


Suomen vitaalisen itsenäisyys- ja ulkopolitiikan — itsenäi- 
syyden demokraattisella pohjalla ja ulkopolitiikan perusta- 
naan lojaali ystävyys uuden, vallankumouksellisen Venäjän 
kanssa — viitoittavat sosialidemokraatit. 


Heidän aloitteestaan 15/12 päätetään perustaa ulko- 
asiainvaliokunta, jonka jäseniksi tulevat mm. Sirola ja Mä- 
kelin. Sosialistit myös käyvät Pietarissa hankkimassa Suo- 
men itsenäisyydelle Venäjän vallankumoushallituksen tun- 
nustuksen, jota Svinhufvudin senaatti ei kykene eikä yri- 
täkään saada, ja joka vasta tekee mahdolliseksi tunnustuk- 
sen saamisen muilta hallituksilta. 


Vallankumous ja vastavallankumous 


Kansalaissota puhkeaa Pohjanmaalla, vallankumous juliste- 
taan Helsingissä. Sirolasta tulee vallankumoushallituksen, 
kansanvaltuuskunnan, ulkoministeri, jonka tehtävänä on 
huolehtia punaisen Suomen arkaluontoisista diplomaattisis- 
ta suhteista. Hän on mukana luomassa kansanvaltuuskun- 
nan perustuslakia, niin demokraattista, että siinä annetaan 
kansalle oikeus nousta eduskuntaa vastaan, jos se luopuu 
perustuslaista: 

"Jos niin uskomatonta tapahtuisi, että itse Kansaneduskunnan 
enemmistö julkenisi syrjäyttää koko tämän Valtiosäännön tahi 
ilmeisesti tahallaan rikkoa tässä perustuslaissa olevia määräyksiä 
saadakseen aikaan harvainvaltaisen järjestyksen maassa, niin 
kansa nouskoon ja hajoittakoon sen eduskunnan — — 


Mäkelin puolestaan osallistui kirjalliseen agitaatiotyöhön 
kansanvaltuuskunnan palveluksessa. Hänen asemansa oli 
traagillinen: vanhana kagaalin miehenä hän oli hyväuskoi- 
sesti ollut mukana jääkärivärväyksessä lähettäen vuoden 
1916 alussa oman poikansakin eräiden muitten työläisnuo- 
rukaisten kanssa Saksaan Lockstedtin leirille. Eikö vanha 
vapaustaistelija, joka niin loistavasti oli tajunnut välttämät- 
tömyyden nojata Suomen itsenäisyyspyrkimykset Venäjän 
vallankumoukselliseen liikkeeseen, nähnyt vaaraa, mikä si- 
sältyi maan nuorukaisten lähettämiseen preussilaiselle har- 
joituskentälle, eikö hän tajunnut aatteellista muodonmuutos- 
ta, joka oli tapahtunut itse kagaalin piirissä? Hänen kir- 
jeensä pojalleen maaliskuussa 1917 kertoo kalvavasta huo- 
lesta, että nuorten isänmaallista intomieltä käytetään vää- 
rin. Hän varoittaa poikaansa. Ja poika, joka jääkärivääpe- 
linä helmikuussa 1918 palaa Suomeen, kieltäytyy taistele- 
masta luokkaansa vastaan ja istuu vankilassa koko kansa- 
laissodan ajan. 

Mäkelin on myös sairas. Helmikuun puolivälissä aukeaa 
hänen ruumiissaan pari vuotta aikaisemmin tehty leikkaus. 
Hän joutuu Tampereen sairaalaan hoidettavaksi, leikataan 
munuaistaudin vuoksi nukuttamatta, piirittäjäin tykkitulen 
kiertäessä sairaalaa. Sairaalasta Mäkelin kaupungin puolus- 
tuksen murtuessa pidätetään. Valtiorikosoikeudessa van- 
haa itsenäisyystaistelijaa syytetään maanpetoksesta ja hänel- 
le langetetaan kuolemantuomio. Hänen vanha ystävänsä 
Heikki Ritavuori vierailee hänen sellissään kehottaen häntä 
anomaan armoa. Mäkelin: ” Kiitän Sinua, mutta älä armosta 
haasta. Se ei sovi tyyliini, se on loukkaus, se on oikeus- 
murha!” Kuolemantuomiota ei toimeenpanna, se muuttuu 
aikanaan elinkautiseksi kuritushuonetuomioksi. Tammikuus- 


202 


sa 1922 Mäkelin kuitenkin päästetään ehdonalaiseen vapau- 
teen. Tannerin johtama sosialidemokraattinen puolue tar- 
joaa hänelle paikan lehdistössään, mutta Mäkelin on tehnyt 
valintansa: hän palaa Ouluun ja astuu siellä vasemmistoso- 
sialistisen Pohjan Kansan (myöh. Uusi Pohjan Kansa) johtoon 
ja taistelee viimeisen suuren sanomalehtitaistelunsa työväen 
kansalaisoikeuksien, Pohjolan suurten lakkoliikkeitten, val- 
lankumouksellisen sosialismin puolesta. Keskellä sunnatto- 
mia vaikeuksia — lehden rotaatiokoneesta on kamppailtava, 
toimittajat ja omat perheenjäsenet joutuvat yksi toisensa 
jälkeen ohranan pidättämiksi — Mäkelin riehuu kuin Curtius 
kuilussa: hänen kirjoitustensa lukumäärä vajaan puolentois- 
ta vuoden aikana on lähes 300! 

Elokuun 3 pnä 1923 tulee Mäkelinin vuoro. Hänet pi- 
dätetään, hänet kuljetetaan Helsingin valtiollisen poliisin 
kuulusteltavaksi. ”Minua ei kuulustella enää”, hän oli en- 
nen lähtöään vakuuttanut sisarelleen. Häntä ei kuulustella- 
kaan. Syyskuun 20 pnä Yrjö Mäkelin kuolee Helsingin ki- 
rurgisessa sairaalassa nautittuaan pari päivää aikaisemmin 
ohranan sellissä kuolettavan määrän veronaalia. 

Sirolan kohtalo on toinen. Kansanvaltuuskunnan toisten 
jäsenten mukana hän siirtyy Neuvostoliittoon, on siellä pe- 
rustamassa Suomen Kommunistista Puoluetta, toimii Neu- 
vosto-Karjalan opetusministerinä, tiedemiehenä ja puolue- 
koulun rehtorina. Hänen elämäntyönsä ehkä painavin osa 
suoritetaan nyt vasta maanpaossa, Neuvostoliiton ja kan- 
sainvälisen sosialismin palveluksessa. Mutta se kohdistuu 
sentään pääasiassa omaan maahan: sivistystyöntekijäin 
polvi toisensa jälkeen kulkee Yrjö Sirolan käsien lävitse, 
hänen kasvattamiaan ennen muita ovat SKP:n kaaderit. Ja 
niinpä ei hänen kosketuksensa vanhaan kotimaahan ja sen 
sivistyselämään katkeakaan: herkeämättömällä mielenkiin- 
nolla, voimakkain sympatioin ja antipatioin hän seuraa sen 
kehitystä, uskoo sen tulevaisuuteen, kuten demokratiankin 
voittoon Suomessa. Hän ei ennätä sitä nähdä, kun hän kuo- 

lee 1936, mutta Suomen kansanrintaman nousussa hän ehkä 
ennättää nähdä kajastuksen aamusta, vaikka päivännousu 
vielä olikin sodan infernon takana. 

Niin kulkevat heidän elämänkohtalonsa, milloin leikaten 
toistensa ratoja, milloin eroten toisistaan, näiden kahden 
miehen, kahden niin erilaisen luonteen, joista toinen — Mä- 
kelin — oli tunneihminen, ryöppyävä tulivuori, asenteellinen 
kansantribuuni, toinen — Sirola — älyihminen, teoreetikko, 
tyyni erittelijä, sosialistinen humanisti, mutta joilla kummal- 
lakin on yksi yhteistä: ehdottomuus. 

, Olisimme voineet valita toisia heidän tilalleen, miehiä 
joiden vaikutus on ollut vieläkin suurempi: Valpas, KU 
sinen... Mutta tuskin keidenkään toisten elämäntyö niin 
kuin Mäkelinin ja Sirolan tulkitsee yhtä täyteläisesti sitä 
mitä tässä ennen muuta olemme pyrkineet valaisemaan: 
vanhan työväenliikkeen suhdetta kansallisuuskysymykseen, 
sen ratkaisevaa panosta Suomen vitaalisessa kansallisessa 


politiikassa vuosisatamme kahdella ensimmäisellä vuosi- 
kymmenellä. 


SYYTÖS JA TUNNUS 


Vuodet 1917—18, vallankumous ja vastavallankumous, muo- 
dostavat kohtalokkaan käänteen Suomen yhteiskunnallises- 
sa ja sivistyksellisessä historiassa. 

Muutos, joka suurlakon jälkivuosista lähtien oli kypsy- 
nyt Suomen sivistyneistön tietoisuudessa, purkautui tällöin 
jyrkkänä rintamamuutoksena. Vuosikymmenen ajan jatku- 
nut sisäinen käymisprosessi oli muuttanut vuodessa taan- 
tumuksellisen elementin määrästä laaduksi, kansallinen on: 
nettomuus oli täyttynyt. 

Sivistyneistö siirtyy melkein kokonaisuudessaan taantu- 
muksen puolelle. Suomen itsenäisyys oli toteutunut työväen- 
liikkeen raunioilla, ja tulos oli sen mukainen. ”Yksi tämmöi- 
nen voitto vielä ja me olemme hukassa”, vaikeroi Juhani 
Aho ”Hajamietteissään kapinaviikoilta”. 

Itsenäisyysajan virallinen kulttuuripolitiikka merkitsee 
kaikilla rintamaosilla petosta suuren vuosisadan edistyksel- 
listä linjaa kohtaan. 

Suurella vuosisadalla oli kulttuuri ollut kansanläheistä, 
liittynyt kansan syvien kerrosten jatkuvaan yhteiskunnalli- 
seen nousuun. Itsenäisyysajalla kulttuuri kapitalistisoituu, 
kaavoittuu, monopolisoituu, irrottuu kansasta, muodostuu 
aseeksi kansaa vastaan. 

Suurella vuosisadalla oli kulttuurimme ollut avoin maail- 
mankulttuurin virtauksille, sen edustajat olivat valppaasti 
seuranneet uusien aatteiden ja uusien tyylivirtausten esiin- 
tymistä ja rajoitettuihin mahdollisuuksiinsa nähden ihail- 

tavalla tavalla pyrkineet omaksumaan sen saavutukset 
kansalliseen hengenelämäämme. Itsenäisyysajan kulttuuri 
julistautuu itsekylläiseksi, katkaisee kontaktinsa edistyksel- 
liseen länsimaiseen kulttuuriin ja eristää meidät kiinanmuu- 
rilla uudesta neuvostokulttuurista. 

Suurella vuosisadalla oli sivistyneistö ollut edistykselli- 
sen taistelun kärjessä, kansan aatteellisena johtajana. Itse- 
näisyysajalla sivistyneistö muuttuu ideologeista spesialis- 
teiksi, joiden kunnia-asiana on julistautua ”epäpoliittisiksi” 
ja äänestää kokoomuspuoluetta. 

Suurella vuosisadalla oli kansallisuusaate ollut lippuna 
kansan syvien kerrosten nousulle yhteiskunnallisiin oikeuk- 
siin ja sivistyksen valoon; jokainen edistyksellinen liike oli 
lähtenyt kansallisuusaatteesta; eikä tämä kansallisuusaate 
merkinnyt vihaa mitään toista kansallisuutta vastaan. Itse- 
näisyysajalla kansallisuusaate vääristyy ahtaaksi kansalli- 
seksi suvaitsemattomuudeksi, patentti-isänmaallisuudeksi, 
poliittisesti tarkoitusperäiseksi heimoharrastukseksi, suur- 
suomalaiseksi lilliputti-imperialismiksi; tämä kansallismieli- 
syys mittaa ihmisten kansalaispätevyyden sillä, miten poh- 
jattomasti he kykenevät vihaamaan — vihaamaan ruotsa- 
laisuutta, vihaamaan ennen kaikkea venäläisyyttä, perivi- 
hollista, kuten sanottiin. 

"Kansan niin sanoakseni lyyrillisyys- ja passiivisuuskausi 
on mennyt ja sijaan tulee draamallisuus ja aktiivisuus, kan- 
nel ja seppele katoo vaakunasta ja sijaan tulee sotatorvi 
ja miekka”, aavistelee Juhani Aho ”Hajamietteissään”. 


Ahon sanat olivat profeetalliset: uusi tasavalta rakennet- 
tiin sille, mitä Leino nimitti ohjelmasuomalaisuudeksi, miekka 
ja sotatorvi sivuuttivat auran ja kanteleen kansakunnan tun- 
nuskuvien joukosta. Työväenluokka oli maahan painettu, 
kahtia jakaantunut, toinen osa pelon lamauttama, toinen 
katkeruuden valtaama, ja niiden päällä pitivät paraatiaan 
suojeluskunnat, aksiät, saalistushimoinen kapitalismi, korrup- 

toitu kulttuuri. Nousukasmaisuuden ja keinottelun henki levisi 
yli maan, maaseudun ihanteelliset nuorisoseuraharrastukset 
syrjäytyivät suojeluskuntain aseharjoitusten tieltä. Kansa, 
jonka kunnia-asiana oli ollut kulkea sivistyksellisten ja sosiaa- 
listen uudistusten etunenässä, näki nyt tehtävänsä länsimai- 
sen kulttuurin (lue maailmankapitalismin) etuvartiona idän 
punaista barbaaria (lue sosialistista Neuvostoliittoa) vastaan. 
Varustelumenot tulivat hallitsemaan itsenäisen Suomen val- 
tionbudjettia. 


Etevimmät kirjailijamme murtuivat — Leino, Aho — tai 
vaipuivat pessimismiin. Kianto ”Ryysyrannan Joosepissa”, 
Lehtonen ” Putkinotkossa” ja Sillanpää ”Hurskaassa kurjuu- 
dessa” luovat uudelleen kuvan Suomen kansasta, syvemmän 
ja todemman kuin koskaan klassillinen realismi, ja tämä 
kuva on järkyttävä pessimismissään. Eräs kirjallisen elämän 
leimaa-antavista piirteistä on sen voittopuolinen lyyrillisyys, 
ja tämä lyriikka on pakoa ahdistavasta, poroporvarillisesta 
todellisuudesta — aniharvoin se taistelee. Itsenäisyysajan 
nerokkaimman suomalaisen lyyrikon Uuno Kailaan runous 
on painiskelua yksinäisyyden ja kuoleman ongelmien kanssa. 
Suomalainen kulttuuri saa kokea sen nöyryytyksen, että 
Eino Leinon runoilija-kansantribuunin vaipan perijäksi tulee 
ruotsalaisen | vähemmistökansallisuuden edustaja Elmer 
Diktonius. 

Sitä ei tunnusteta. Virallisesti perii kansallisrunoilijan vai- 
pan kalpea, verenvähyyttä poteva akateemikko Koskennie- 
mi, joka ammentaa ihanteensa antiikista ja Ranskan parnas- 
solaisilta, seppelöi runoillaan porvarillisen tasavallan ja ma- 
nifestoi puheillaan sen uuden, nationalistisen kulttuurilin- 
jan. Taisteltuaan viisitoista vuotta suomettarelaisuuden 
kulttuuririntamalla leinolaisuutta vastaan hän nyt kerää kä- 
siinsä voiton hedelmät. Proosan alalla on Maila Talvio hä- 
nen vastineensa, entinen nuorsuomalainen ja entinen sosia- 
listi, joka nyt ylistää valkoisia voittajia ja antaa muodon 

hallitsevan kirkonkylämentaliteetin museo- ja hautausmaa- 
harrastuksille. Triumviraatti Koskenniemi-Talvio-Linko- 
mies kerää sitkeällä klikkipolitiikalla käsiinsä suomalaisen 
sivistyselämän langat ja hyytää kaikkialla vapauden ja edis- 
tyksen äänet. Historian- ja kansanrunoudentutkimuksessa 
syrjäyttää myytti tieteen, sotainen innostus edistyksen hen- 
gen. Jaakkola ja hänen koulukuntansa luo legendan Suomen 
ikuisesta vastakohdasta venäläisyyden kanssa, myytin 
menneisyyden Suur-Suomesta, jolle tulevaisuuden Suur- 
Suomi on rakentuva. 

Eikä tässä kaikki. Talvella 1922 perustavat ”heimosodis- 
ta” kotiutuvat sotamystikot Akateemisen Karjala-Seuran, 
jonka mustan lipun alla kansallisuus- ja rotuviha yhtyy us- 
konnolliseen fanatismiin ja joka alunperin asettaa päämää- 
räkseen sodan valmistamisen Neuvostoliittoa vastaan: 


"Musta on vihamme sitä kansaa kohtaan, jonka nimen mainit- 
seminen älköön häiritkö hartautemme hetkeä. Meidän vihamme 
on musta kuin tämä lippu, mutta vihallamme on oikeus voittoon, 
sillä sitä hallitsevat rakkautemme sinivalkoiset värit...” (Sime- 
lius—Simojoki 1923) 

"Onhan luonnollista, että aivan kuten puolustuslaitoksen on 
pohjauduttava puolustustahtoon, on puolustustahdon pohjaudut- 
tava johonkin... Olisi ollut rakennettava sille isiltäperitylle, 
kansan sielun itsetietoiselle ja loogiselle tunteelle, joka aivan 
uskonkappaleen luontoisena on asettanut Suomen ja Venäjän, 
suomalaisuuden ja venäläisyyden, toistensa vastakohdiksi ja ikui- 
siksi vihollisiksi, kahden vastakkaisen maailmankatsomuksen 
edustajiksi ... (E. E. Kaila 1925) 

”Hehkuva ryssänviha oli seuran ja jäsenten mielessä tunne, 
jonka olemassaolo vasta pystyi takaamaan lujan puolustustahdon 
ja oikean kansallistunnon! Isänmaanrakkus ja ryssänviha ovat 
saman mitalin kaksi eri puolta! Tätä vihaa oli tietoisesti pidet- 
tävä yllä ja uusia jäseniä siihen kasvatettava, sen seuraukset oli 
uloitettava kaikkeen julkisessa elämässä ilmenevään ryssäläisyy- 
teen.” (Seuran historiikista) 


Perustamishetkellä on AKS:n ympärillä muutamia har- 
voja sotamystikoita, vuosikymmenen lopulla se jo hallitsee 
ylioppilasmaailmaa. Sen piiristä lähtee opettajia, virkamie- 
hiä, tuomareita, sanomalehtimiehiä, pappeja, upseereita, 
sen kiihotus leviää koko kansalliseen kasvatusjärjestelmään 

koulusta kasarmiin asti. Vuonna 1930 se liittoutuu lapuan- 
liikkeen kanssa, IKL:ssä se muodostaa sivistyksen SS-jär- 
jestön, joka terrorillaan pyrkii tukahduttamaan kaikki va- 
paat hengenilmaisut. Vaikka se koko olemassaolonsa ajan 
muodostaa vähemmistön sivistyneistöstä, hallitsee sen henki 
kulttuurielämää, ja melkein koko sivistyneistö on enem- 
män tai vähemmän sen hengen saastuttama. 


Todeksi kävi Eino Leinon ennustus, että kaiken muun 
kansallisen jälkeen saamme kokea vielä kansallisen taantu- 


muksenkin. 


Ei niin, etteikö kulttuurielämässämme itsenäisyysajalla 
olisi myönteisiä, jopa suuria saavutuksia: tieteissä, kirjalli- 
suudessa, taiteissa. Mutta ne saavutukset ovat yksinäisiä, 
luotuja yksinäisyydessä — syvenevästä eristäytymisen kult- 
tuurikriisistä huolimatta. 

Ei niin, etteikö tehtäisi yrityksiä solmia uudelleen kat- 
kenneita siteitä elävään maailmankulttuuriin, ei niin, ettei- 
kö tehtäsi yrityksiä löytää synteesi kansallisen kulttuurim- 
me edistyksellisistä perinteistä ja soveltaa se uuteen aikaan 
— mutta nämä yritykset tehdään taistelevassa oppositiossa 
vallitsevaa kulttuuripolitiikkaa vastaan. 

20-luvun lopulla tekee tulenkantajain ryhmä yrityksen ava- 
ta ikkunat Eurooppaan. Lapuanliikkeen kansalliskirkollinen 
fanatismi sammuttaa tulva-aaltona sen soihdut. 

30-luvulla, tihentyvän taantumuksen vuosikymmenellä, 
kamppailee pieni vasemmistoradikaalien ryhmä — sittem- 
min Kiilan ympärille keräytynyt — epätoivoista taistelua edis- 
tyksellisen kulttuuripolitiikan puolesta; vuosikymmenen 1o- 
pulla vyöryy aks-läisen sotakiihkon aalto sen ylitse ja muut- 
taa viiden vuoden ajaksi maan sotaleiriksi. 


Kuinka voi niin kaunis aamu päättyä niin harmajaan ja 
pimeään keskipäivään, niin yönmustaan iltaan? Vastaus: 

aamu oli suomalainen, keskipäivä suomettarelainen — ilta 
kokoomukselais-fasistinen. 


Kaksi Neuvostoliiton vastaista sotaa — ensimmäinen ka- 
pitalistisen lännen eteentyönnettynä tukikohtana, toinen 
fasistisen Saksan hyökkäyslähtömaastona — olivat itsenäi- 
syysajan kulttuuripolitiikan johdonmukainen lopputulos ja 
vararikko. 

Virallisesti on todettu kaikilta tahoilta, että täydellinen 
suunnanmuutos on välttämätön. Mutta on pidettävä huoli 
siitä, että suunnanmuutos ei merkitse vain ulkonaista elettä, 
taktillista soveltautumista välttämättömään pahaan, ajan 
voittamista, uuteen revanssisotaan valmistautumista. Täy- 
dellisen muutoksen täytyy tapahtua koko kansallisessa kult- 
tuurijärjestelmässä, syvällisen kaikkien arvojen uudestiar- 
vioimisen kansakunnan tietoisuudessa. 

Tästä ei vielä ole riittävästi oireita. Kulttuurielämässä 
esiintyvät vielä hallitsevina ”jääräpäiset perisuomalaiset”, 
jotka pitävät syvällistä kaikkien arvojen uudestiarviointia 
ei vain tarpeettomana, vaan jopa häpeällisenä. Tämän eris- 
kummallisen sivistyneistön käsityksen mukaan ei sivisty- 
neistön aatelismerkkinä ole älyllinen rehellisyys ja kyky ar- 
mottomiin uudestiarviointeihin, vaan sitkeä riippuminen 
totunnaisissa ihanteissa — vaikka ne ihanteet olisivat aikoja 
sitten romahtaneet. 


Kuitenkaan ei ole kysymys niinkään uudesta kuin van- 
hasta. Kulttuurimme edistyksellisistä perin- 
teistä ja niiden soveltamisesta tähän 
päivään. 


On palattava Snellmaniin ja hänen ulkopoliittiseen kunin- 
gaslinjaansa: kansakunnan on luotettava vain itseensä”, 
ei ulkopuolisiin voimiin, järjestäessään suhteensa suuren 
Venäjän kanssa. 

On palattava Lönnrotin, Kiven ja Leinon kulttuurisuo- 
malaisuuteen, "jätettävä kaikki kansallinen miekankalistus, 
sekä suomettarelainen että perustuslaillinen, ja tartuttava 
auraan”. 

On palattava vanhan työväenliikkeen suuriin, sosiaalisiin 
ihmisyysihanteisiin, sen realistiseen kantaan maamme itse- 
näisyyskysymyksessä; suurlakon ”punaisen julistuksen” ja 
vuoden 1917 valtalain demokraattisen rintaman henkeen. 

On palattava suuren vuosisadan linjaan, tehtävä kulttuuri 
jälleen kansan nousevien kerrosten lipuksi niiden noustessa 
sosiaaliseen ja sivistykselliseen valoon, on palautettava si- 
vistyneistölle sen asema kansakunnan henkisenä johtajana 
— ja palvelijana, on palautettava sivistyselämämme kan- 
sainvälisen kulttuurielämän yhteyteen, on tehtävä kulttuuri 
koko kansan omaisuudeksi. 

Meidän on historiamme edistyksellisiltä lähteiltä löydet- 
tävä jälleen kansallisuusaate sen alkuperäisessä, puhtaas- 
sa muodossa, sovellettava se tähän päivään, tehtävä siitä 
kansan kaikkien edistyksellisten kerrosten yhdistäjä. Mo- 
nin kerroin suuremmalla syyllä kuin S. G. Elmgren sata 
vuotta sitten me voimme allekirjoittaa sanat: 


"Olemme saaneet nähdä kuinka koko maailman mielipiteet 
ovat kääntyneet uuteen suuntaan. Oli aika, jolloin vapauden asia 
ja kansallisuusasia erotettiin toisistaan. Se oli pimeiden voimien 
keksintöä. Nyt todetaan, että ne kaksi ovat saman isän lapsia.” 


”Siitäpä nyt tie menevi.” 


Jälkisana ”Suuren linjan” 2. painokseen 


Erään kohua herättäneen kirjekokoelman ”Suurta linjaa” 
koskeva maininta sai kustantajan päättämään uuden painok- 
sen julkaisemisesta tästä 60-luvulla loppuun myydystä teok- 
sestani. Esiin nousi samassa yhteydessä kysymys, olisiko kir- 
jan tekstiä jotenkin tarkistettava, ajanmukaistettava, kenties 
täydennettäväkin — kaipasihan jo O. V. Kuusinen Mosko- 
vassa kesäkuussa 1948 tavatessamme siitä ”linjan” jatku- 
mista itsenäisyysaikaan! 

Ratkaisuni oli suoralta kädeltä kieltävä: minkä kirjoitin, 
sen kirjoitin. Nykyisen tietämykseni ja kriittisyyteni lähtö- 
kohdista takertuisin kaiketi ”linjan” likipitäen jokaiseen 
virkkeeseen, ja yhtä todennäköisesti en enää tavoittaisi kir- 
joittamisiän ja -ajankohdan innoitusta, uudestiarvioinnin 
iloa enkä tyylillistä lentoa. Tuloksena olisikin ihan toinen 
opus. Ja ensimmäisten sodanjälkeisten vuosien näkemyksis- 
tä, aatetilityksestä, ajandokumentista tässä kuitenkin on 
kysymys. Siis tehty, mikä tehty. Ajanmukaistaminen on ra- 
joitettu puhtaasti oikeinkirjoituksellisiin seikkoihin. 

”Suuren linjan” syntyprosessista sentään muutama muis- 
tiinpalautus. Teoksen henkilökuvat — ”kansallisia tutkiel- 
mia Arwidssonista vallankumouksellisiin sosialisteihin? — 
kirjoitettiin 1946—47 alunperin radioesitelmiksi, ja muuta- 
ma niistä (Arwidsson, Nervander, Kramsu) julkaistiin samoi- 
na vuosina lyhentämättöminä 40-luvussa. Teoksen yhtenäi- 
seksi kokonaisuudeksi nitovat alku- ja loppujaksot perus- 
tuivat Kirjallisuuslehdessä 1935 julkaisemaani laajaan tut- 

kielmaan ”Kansallisen nousun legenda” sekä työväenkult- 
tuurin ylösnousemusjuhlassa Messuhallissa marraskuussa 
1944 pitämääni ohjelmapuheeseen ”Suomen kulttuurin 
linja” (Kansankulttuurin samannimisenä kirjasena 1945). 

Kirjan keskeisellä ajatuksella — kulttuuri- ja aatehisto- 
riamme ”suuren vuosisadan”, autonomian aikakauden, 
edistyksellisten perinteiden nostamisella esiin itsenäisyyden- 
ajan ensi vuosikymmenten, "ensimmäisen tasavallan” luopu- 
musta ja petosta vastaan — on siten ollut juurensa julki- 
sessa toiminnassani 30-luvun puolivälin kansanrintamavai- 
heesta sodanjälkeisiin vuosiin saakka. Ketjuun voisi lisätä 
vielä Vapaassa Sanassa 12. 5. 1945 julkaisemani, AKS:n 
aatehuijauksen paljastavan Snellman-artikkelin tekstidoku- 
mentteineen, ja miksei myös osuuteni 1946—47 valmistu- 
neessa ensimmäisessä SKDL:n kulttuuriohjelmassa. Teoksen 
ilmestymistä muuten säesti 13. 5. 1948 järjestetty SKDL:n 
Kukanpäivänjuhla, jonka pitämisen vuosisadantakaisella 
Kumpulan kentällä — Cygnaeuksen vallankumouspuheen ja 
Maammelaulun ensiesityksen aidolla historiallisella maape- 
rällä — vastavallankumouksellinen sadesää tosin ehkäisi, 
mutta jonka Helsingin työväentalon juhlasalissa toteutettu 
ohjelma yhtäkaikki yhdisti Snellmanin ja Marxin, Suomen 
laulun ja Kansainvälisen ... 

Kaikkia näitä mielenilmaisuja on sävyttänyt sama vakau- 
mus: vallatessaan aste asteelta käsiinsä yhteiskunnallisen ja 
kulttuurikehityksen hegemonian uusi luokka, työväenluok- 
ka, kohottaa harteilleen myös sen edistyksellisen kansallisen 
kulttuuri- ja aateperinteen, jonka porvaristo on oman nou- 
sunsa vaiheessa luonut, sen perinteen, jota Juhani Aho on 
nimittänyt kirjallisuutemme "punaiseksi loimeksi” ja jota 
Eino Leino on tarkoittanut ”vuossadan vaatteella”. 

"Suuren linjan” ulkopuolisten kirjallisten herätteiden löy- 
täminen ei tuota vaikeuksia. Rakenteellisena ja tyylillisenä 
esikuvana on ennen muita ollut Eino Leinon esseekokoelma 
”Suomalaisia kirjailijoita” (1909), yhteiskunnallis-ideologi- 

nen perusnäkemys taas on peräisin marxilaisuudesta,. ensi 
sijassa kaiketi Franz Mehringin ”Lessing-legendasta” (1893) 
sekä tämän kirjallisuusesseistä (Zur Literaturgeschichte, 
1929). Kotimaisia sosiaali-, kulttuuri- ja kirjallisuushistorial- 
lisia tutkimuksia ja populaariesityksiä, elämäkertoja, muis- 
telmia jne. olen teksteissäni hyödyntänyt sumeilematta, jour- 
nalistisesti, lähteiden keskinäistä arvoa liikoja punnitsemat- 
ta; ehkäpä Gunnar Suolahden ”Nuori Yrjö Koskinen” (1933) 
ansaitsee tässä maininnan eräänä varhaisimmista sysäyksen 
antajista. 

Toiselta puolen: jos teokseni ilmestyessään jäi 40-luvun 
lopun kiristyneiden puoluevastakohtien varjoon ja sitäkin 
vieraammaksi 50-luvun kirjallisen elämän formalistis-kos- 
mopoliittiselle suuntaukselle, niin 60-luvulta lähtien, työ- 
väenliikkeen aatemaailman uuden etenemisen myötä, se 
näyttää kokeneen joltisenkin arvonnousun. ”Suuresta linjas- 
ta” on tullut kysytty kirja, antikvaarinen harvinaisuus; lehti- 
kirjoituksissa on näkynyt mainintoja sen vaikutuksesta kir- 
jallisiin tutkimuksiin (Thomas Henrikson) ja uudestiarvioin- 
teihin (Veijo Meri), ja joitakin herätteitä siitä lie singonnut 
myös eräille nuoren polven historiantutkijoille. Niin sivulli- 
seksi kuin olen itseni ”Suuren linjan” uudelleen julkaisemis- 
ta koskevassa päätöksenteossa kokenutkin — tai juuri siksi 
— rohkenen toivoa sen leviämistä uuden lukijakunnan ”laa- 
joihin piireihin”. 

Oulussa Kukanpäivänä 1976 

